Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Παρακαλείται η κυρία Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Πριν ξεκινήσουμε τη συζήτηση του σημερινού δελτίου των επίκαιρων ερωτήσεων, έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 23 Απριλίου 2021, το οποίο έχει ως εξής. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 694/15-4-2021 επίκαιρη ερώτηση του Βουλευτή Α΄ Θεσσαλονίκης της Νέας Δημοκρατίας κ. Ευστράτιου (Στράτου) Σιμόπουλου προς τον Υπουργό Ανάπτυξης και Επενδύσεων, με θέμα: «Υλοποίηση Επιχειρηματικού Πάρκου Εξυγίανσης (ΕΠΕ) στην περιοχή Καλοχωρίου - οδού Πόντου στη Θεσσαλονίκη». 2. Η με αριθμό 715/19-4-2021 επίκαιρη ερώτηση του Βουλευτή Ηρακλείου του ΣΥΡΙΖΑ - Προοδευτική Συμμαχία κ. Σωκράτη Βαρδάκη προς την Υπουργό Παιδείας και Θρησκευμάτων, με θέμα: «Φωνή αγανάκτησης των μαθητών των εσπερινών λυκείων». 3. Η με αριθμό 699/16-4-2021 επίκαιρη ερώτηση του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς τον Υπουργό Υποδομών και Μεταφορών, με θέμα: «Κατασκευή του οδικού άξονα Πλατυγιάλι - Ιόνια Οδός - Αγρίνιο - Καρπενήσι - Λαμία - Ε65». 4. Η με αριθμό 709/19-4-2021 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Εργασίας και Κοινωνικών Υποθέσεων, με θέμα: «Δεύτερος θάνατος εργαζόμενου στα σουπερμάρκετ “Σκλαβενίτη”». 5. Η με αριθμό 714/19-4-2021 επίκαιρη ερώτηση του Βουλευτή Επικρατείας της Ελληνικής Λύσης κ. Βασιλείου Βιλιάρδου προς τον Υπουργό Εργασίας και Κοινωνικών Υποθέσεων, με θέμα: «Απόδοση σύνταξης στους ασφαλισμένους του Οργανισμού Ασφάλισης Ελεύθερων Επαγγελματιών (ΟΑΕΕ) που έχουν συμπληρώσει δεκαπενταετή εργασία ή άλλου βοηθήματος». 6. Η με αριθμό 693/15-4-2021 επίκαιρη ερώτηση της Βουλευτού Α΄ Αθηνών του ΜέΡΑ25 κ. Αγγελικής Αδαμοπούλου προς τον Υπουργό Υγείας, με θέμα: «Καταγγελία για ανακρίβειες στα δεδομένα προμήθειας εμβολίων και εμβολιασμών - ανησυχητική στάση αναμονής για Sputnik - V και μονοκλωνικά αντισώματα». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 716/19-4-2021 επίκαιρη ερώτηση του Βουλευτή Β3΄ Νότιου Τομέα Αθηνών του ΣΥΡΙΖΑ - Προοδευτική Συμμαχία κ. Ιωάννη Μουζάλα προς τον Υπουργό Προστασίας του Πολίτη, με θέμα: «Πλήρης διαλεύκανση των συνθηκών που οδήγησαν στον θάνατο στα Προαναχωρησιακά Κέντρα Κράτησης Αλλοδαπών (ΠΡΟΚΕΚΑ) Κω και Κορίνθου». 2. Η με αριθμό 705/19-4-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών, με θέμα: «Να συνεχιστεί η παραχώρηση της Εταιρείας Ακινήτων Δημοσίου (ΕΤΑΔ) ακίνητης έκτασης στην οποία στεγάζεται και το Διεθνές Εκθεσιακό Κέντρο Κρήτης και η αξιοποίησή του προς όφελος της τοπικής κοινωνίας». 3. Η με αριθμό 711/19-4-2021 επίκαιρη ερώτηση του Βουλευτή Α΄ Ανατολικής Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Περιβάλλοντος και Ενέργειας, με θέμα: «Να σταματήσουν οι απαράδεκτες μεθοδεύσεις για την ολοκλήρωση της καταστροφικής Ολοκληρωμένης Εγκατάστασης Διαχείρισης Απορριμμάτων (ΟΕΔΑ) Γραμματικού». 4. Η με αριθμό 698/16-4-2021 επίκαιρη ερώτηση του Βουλευτή Ηρακλείου του ΜέΡΑ25 κ. Γεώργιου Λογιάδη προς τον Υπουργό Οικονομικών, με θέμα: «Παράδοση εντός είκοσι ημερών της πρώην Βάσης Γουρνών ζητά το ΤΑΙΠΕΔ». 5. Η με αριθμό 717/19-4-2021 επίκαιρη ερώτηση του Βουλευτή Εύβοιας του ΣΥΡΙΖΑ - Προοδευτική Συμμαχία κ. Μιλτιάδη Χατζηγιαννάκη προς τον Υπουργό Υποδομών και Μεταφορών, με θέμα: «Χρηματοδότηση του έργου ‘‘Παράκαμψη Χαλκίδας''». 6. Η με αριθμό 706/19-4-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Επιστροφή της εισφοράς αλληλεγγύης συνταξιούχων (ΕΑΣ) στους συνταξιούχους του δημοσίου μετά την αμετάκλητη απόφαση 504/2021 της Ολομέλειας του Ελεγκτικού Συνεδρίου». 7. Η με αριθμό 712/19-4-2021 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Μονιμοποίηση όλων των συμβασιούχων εργαζόμενων στους τομείς της καθαριότητας και φύλαξης των δομών πρωτοβάθμιας φροντίδας υγείας (ΠΦΥ) της 5ης Υγειονομικής Περιφέρειας (ΥΠΕ)». 8. Η με αριθμό 700/19-4-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Εθνικής Άμυνας, με θέμα: «Η Κυβέρνηση σχεδιάζει την εκχώρηση του Στρατοπέδου 301 Ε.Β. στους Αγίους Αναργύρους σε ιδιώτες αντί για τον Δήμο». 9. Η με αριθμό 708/19-4-2021 επίκαιρη ερώτηση του Βουλευτή Άρτας του Κινήματος Αλλαγής κ. Χρήστου Γκόκα προς τον Υπουργό Αγροτικής Ανάπτυξης και Τροφίμων, με θέμα: «Μέτρα οικονομικής στήριξης και ενίσχυση του εισοδήματος των εσπεριδοπαραγωγών της Περιφερειακής Ενότητας (ΠΕ) Άρτας». 10. Η με αριθμό 713/19-4-2021 επίκαιρη ερώτηση του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς τον Υπουργό Εθνικής Άμυνας, με θέμα: «Επανειλημμένες αδικίες στη μοριοδότηση στελεχών των Ενόπλων Δυνάμεων υπηρετούντων στο Αεροδρόμιο του Ακτίου». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 4512/24-2-2021 ερώτηση του Βουλευτή Ηρακλείου του ΣΥΡΙΖΑ - Προοδευτική Συμμαχία κ. Χαράλαμπου (Χάρη) Μαμουλάκη προς τον Υπουργό Οικονομικών, με θέμα: «Ποιοι είναι οι όροι της ιδιωτικοποίησης της πρώην αμερικανικής βάσης στις Γούρνες Ηρακλείου Κρήτης». Κυρίες και κύριοι συνάδελφοι, θα ήθελα να σας ενημερώσω ότι με έγγραφό του ο Γενικός Γραμματέας Νομικών και Κοινοβουλευτικών Θεμάτων, ο κ. Στέλιος Κουτνατζής, ενημερώνει το Σώμα για τις επίκαιρες ερωτήσεις που έχουμε σήμερα. Είναι η υπ' αριθμόν 691/13-4-2021 επίκαιρη ερώτηση, στην οποία θα απαντήσει ο Υπουργός Δικαιοσύνης κ. Τσιάρας. Είναι η υπ' αριθμόν 690/12-4-2021 επίκαιρη ερώτηση, που θα απαντηθεί από τον Υπουργό Αγροτικής Ανάπτυξης και Τροφίμων κ. Λιβανό. Είναι η υπ' αριθμόν 695/15-4-2021 επίκαιρη ερώτηση και η υπ' αριθμόν 1663/11-11-2020 ερώτηση, που θα απαντηθούν από την Υφυπουργό Εργασίας και Κοινωνικών Υποθέσεων κ. Δόμνα Μιχαηλίδου. Είναι η υπ' αριθμόν 692/14-4-2021 επίκαιρη ερώτηση, που θα απαντηθεί από τον Υφυπουργό Πολιτισμού και Αθλητισμού κ. Ελευθέριο Αυγενάκη. Τέλος, είναι η υπ' αριθμόν 710/19-4-2021 επίκαιρη ερώτηση, που θα απαντηθεί από τον Υφυπουργό Πολιτισμού και Αθλητισμού κ. Νικόλαο Γιατρομανωλάκη. Ο Γενικός Γραμματέας Κοινοβουλευτικών Θεμάτων κ. Στέλιος Κουτνατζής παρακαλεί όπως προβούν οι Υπηρεσίες στις δέουσες ενέργειες για να ενημερωθούν οι ενδιαφερόμενοι, πράγμα το οποίο έχει ήδη γίνει. Ξεκινούμε με τη συζήτηση της δεύτερης με αριθμό 691/13-4-2021 επίκαιρης ερώτησης πρώτου κύκλου του Βουλευτή Δράμας του ΣΥΡΙΖΑ - Προοδευτική Συμμαχία κ. Θεόφιλου Ξανθόπουλου προς τον Υπουργό Δικαιοσύνης, με θέμα: «Συστηματική θεσμική απαξίωση των δικαστικών ενώσεων από την Κυβέρνηση. Προωθεί ερήμην τους κρίσιμες αλλαγές σε σημαντικά θεσμικά νομοθετήματα λειτουργίας της δικαιοσύνης, υπονομεύει το κράτος δικαίου, εκθέτει τη χώρα διεθνώς». Θα απαντήσει ο Υπουργός Δικαιοσύνης κ. Κωνσταντίνος Τσιάρας. Ορίστε, κύριε Ξανθόπουλε, έχετε τον λόγο.
Ευχαριστώ πολύ, κύριε Πρόεδρε. Προεισαγωγικά, να πω πως σήμερα είναι η 21η Απριλίου. Είναι η μέρα του πραξικοπήματος και η μνήμη όλων μας τρέχει στους ανθρώπους που στάθηκαν απέναντι στη δικτατορία, που τίμησαν την ιδιότητα του πολίτη. Η χώρα διάγει τη μακροβιότερη περίοδο δημοκρατικής ομαλότητας. Η δημοκρατία είναι ισχυρή, αλλά έχει την ανάγκη όλων μας για να στηρίζεται, για να επεκτείνεται, να διευρύνεται, έτσι ώστε να είναι ένα πολίτευμα συμπεριληπτικό για όλους τους πολίτες. Καταλήγω, λέγοντας «ποτέ πια ξανά, ποτέ πια φασισμός!». Κύριε Υπουργέ, παρά τα αλλεπάλληλα διαβήματα κυρίως της Ένωσης Δικαστών και Εισαγγελέων, της μεγαλύτερης δικαστικής ένωσης της χώρας, αλλά και των υπολοίπων δικαστικών ενώσεων, ο Υπουργός Δικαιοσύνης, εσείς, δηλαδή, αρνείστε πεισματικά τη συμμετοχή τους στη νομοπαρασκευαστική διαδικασία για τον Νέο Κώδικα Οργανισμού Δικαστηρίων και Κατάστασης Δικαστικών Λειτουργών, που αφορά στην υπηρεσιακή τους κατάσταση, προαγωγές, επιθεώρηση, πειθαρχικό έλεγχο κ.λπ.. Είναι δε τόσο απαξιωτική η στάση σας, κύριε Υπουργέ, που ούτε καν απαντήσατε στην κοινή επιστολή όλων των δικαστικών ενώσεων - ΕΔΕ, Ένωση Διοικητικών Δικαστών, Ένωση Εισαγγελέων Ελλάδος, Ένωση Δικαστικών Λειτουργών του Σ.τ.Ε., Ένωση Δικαστικών Λειτουργών του Ελεγκτικού Συνεδρίου - , με την οποία ζητούσαν ενημέρωση για το χρονοδιάγραμμα συγκρότησης της νομοπαρασκευαστικής επιτροπής. Αντίθετα, το Υπουργείο, ενώ είχε αποφασίσει να προχωρήσει μόνο του σε ευρείες αλλαγές στους Κώδικες, διέρρευσε στον Τύπο ότι δεν πρόκειται να συσταθεί η σχετική νομοπαρασκευαστική επιτροπή. Η Ένωση Δικαστών και Εισαγγελέων, μπροστά σε αυτή την απαράδεκτη στάση της Κυβέρνησης, απευθύνθηκε με επιστολή της στους Αρχηγούς των κομμάτων, αλλά και στην Ευρωπαϊκή Ένωση Δικαστών, καταγγέλλοντας το προφανές κυβερνητικό θεσμικό ατόπημα. Και αμέσως, ο Πρόεδρός της, ο κ. Χοσέ Ιγκρέχα Μάτος, με επιστολή του προς τον κύριο Υπουργό Δικαιοσύνης, εξέφρασε την ανησυχία της Ευρωπαϊκής Ένωσης Δικαστών για τις προθέσεις της ελληνικής Κυβέρνησης να αποκλείσει τις δικαστικές ενώσεις από την προαναφερόμενη νομοπαρασκευαστική διαδικασία, κάνοντας ευθέως λόγο για κίνδυνο παραβίασης του ευρωπαϊκού κεκτημένου και της αρχής του κράτους δικαίου, αλλά και για απειλή κατά της δικαστικής ανεξαρτησίας, ενημερώνοντας ότι το θέμα θα τεθεί και στη Γενική Συνέλευση της Ευρωπαϊκής Ένωσης Δικαστών. Απέναντι σε αυτές τις πολύ σοβαρές αιτιάσεις, που εκθέτουν διεθνώς τη χώρα, θυμίζοντας τα προβλήματα της δικαιοσύνης σε χώρες όπως η Πολωνία και η Ουγγαρία, ο Υπουργός Δικαιοσύνης προσέφυγε σε μια παραπειστική τακτική. Αποκάλεσε ανακριβείς τις σχετικές πληροφορίες και τις απέκρουσε, επικαλούμενος προσχηματικά ότι στο σχέδιο του νέου Κώδικα Οργανισμού Δικαστηρίων και Δικαστικών Λειτουργών, που έχει συνταχθεί ήδη από τον Δεκέμβριο του 2018 από ειδική νομοπαρασκευαστική επιτροπή, κατά πλειοψηφία συμμετείχαν οι δικαστικές ενώσεις. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Όμως, δεν μπόρεσε να αποκρύψει ότι το Υπουργείο σχεδιάζει να αλλάξει σημαντικά τις προβλέψεις του σχεδίου αυτού, επιφυλάσσοντας για τις δικαστικές ενώσεις μόνο εκ των υστέρων ενημέρωση και μόνο αφού το σχέδιο νόμου θα έχει ολοκληρωθεί από άγνωστους συντάκτες, που έχουν αναλάβει να εντάξουν στις προβλέψεις του τις πολιτικές στοχεύσεις της Κυβέρνησης σε σχέση με τη λειτουργία των δικαστηρίων. Το πρόβλημα, άλλωστε, είναι ακόμη βαθύτερο, αφού η θεσμική υποτίμηση των δικαστικών ενώσεων με τη μορφή της μη συμμετοχής τους σε νομοπαρασκευαστικές επιτροπές είναι συνειδητή και συστηματική, μιας και η Κυβέρνηση τις έχει αποκλείσει από τη σύνταξη και άλλων σημαντικών νομοσχεδίων, όπως για τις αλλαγές στην Εθνική Σχολή Δικαστών και στον Κώδικα Πολιτικής Δικονομίας, ενώ αποκλείονται ακόμη και από τις συσκέψεις που αφορούν στην προστασία της υγείας των δικαστικών λειτουργών κατά την επαναλειτουργία των δικαστηρίων. Κύριε Υπουργέ, βρίσκεστε στο Υπουργείο το οποίο αποτελεί ουσιαστικά την κιβωτό της θεσμικής λειτουργίας του πολιτεύματος και αυτού του τύπου οι συμπεριφορές, να εγκαλείται η χώρα μας ενδεχομένως για συμπεριφορές ανάλογες με την Πολωνία και την Ουγγαρία, δεν περιποιούν τιμή σε κανέναν.
Ολοκληρώστε, κύριε συνάδελφε. Έχετε πάει στα πέντε λεπτά αντί τα δύο λεπτά. Παρακαλώ, δεν είναι σωστό.
Τελείωσα, κύριε Πρόεδρε. Ερωτάσθε, λοιπόν, σε ποιες ενέργειες θα προβείτε, προκειμένου να προλάβετε οποιαδήποτε έκθεση της Ελλάδας διεθνώς για παραβίαση των αρχών της δικαστικής ανεξαρτησίας και προκειμένου να δείξετε ότι σέβεστε έμπρακτα το ευρωπαϊκό κεκτημένο, καλώντας έγκαιρα τους εκπροσώπους των δικαστικών ενώσεων στις νομοπαρασκευαστικές εργασίες που τις αφορούν. Και, δεύτερον, ερωτάσθε ποιες αλλαγές επεξεργάζεται η Κυβέρνηση σε σχέση με την υπηρεσιακή κατάσταση, την εξέλιξη και το Πειθαρχικό Δίκαιο των δικαστικών λειτουργών και αν και κατά πόσον σάς επηρεάζουν οι προτάσεις της λεγόμενης «έκθεσης Πισσαρίδη». Σας ευχαριστώ για την ανοχή, κύριε Πρόεδρε.
Ορίστε, κύριε Υπουργέ, έχετε τον λόγο για την πρωτολογία σας.
Αξιότιμε κύριε συνάδελφε, σας άκουσα πολύ προσεκτικά και γνωρίζετε τη βαθιά εκτίμηση που έχω στο πρόσωπό σας. Ωστόσο, αντιλαμβάνομαι ότι αναγκαστήκατε να κάνετε μια ερώτηση, την απάντηση της οποίας τη γνωρίζατε, μετά τη δέσμευση του Προέδρου του ΣΥΡΙΖΑ προς την Ένωση Δικαστών και Εισαγγελέων κατά την πρόσφατη συνάντηση που είχε ο ίδιος με το Προεδρείο της και δεν σας το κρύβω ότι η ερώτησή σας με αφήνει πραγματικά έκπληκτο και ως προς το ύφος και ως προς τις αιτιάσεις σας. Επεσήμανε ο πρώην Πρωθυπουργός ότι θα αναλάβει κάθε αναγκαία κοινοβουλευτική πρωτοβουλία, προκειμένου να αναδειχθούν τα θεσμικά αιτήματα της Ένωσης, με στόχο να διαφυλαχθεί ο συνταγματικά κατοχυρωμένος ρόλος της. Κάτι έχετε μπερδέψει και δεν το λέω εγώ. Είναι το δημοσίευμα το οποίο έδωσε ο ίδιος ο κ. Τσίπρας, προκειμένου να αναδείξει το συγκεκριμένο ζήτημα. Κάτι έχετε μπερδέψει και με τον συνταγματικά κατοχυρωμένο ρόλο της Ένωσης Δικαστών, αλλά πολύ περισσότερο και με ζητήματα τα οποία ξέρετε ότι έχουν ήδη απαντηθεί. Μιλάτε, λοιπόν, για απαξιωτική στάση του Υπουργού, για αποκλεισμό των δικαστικών ενώσεων, για συνειδητή και συστηματική θεσμική υποτίμηση των δικαστικών ενώσεων. Και αυτά τα ισχυρίζεστε εσείς, ο ΣΥΡΙΖΑ, ειλικρινά; Προφανώς, δεν υπάρχει μνήμη. Δεν θυμάται ο Πρόεδρός σας, ο κ. Τσίπρας, και προφανώς τα στελέχη του ΣΥΡΙΖΑ τη θεσμική απαξίωση που επιφυλάξατε για τη δικαιοσύνη στα πέντε χρόνια της δικής σας κυβέρνησης, την οποία ερευνά η ίδια η δικαιοσύνη και την ερευνά με απόλυτη ανεξαρτησία και το κάνει με τη δικαιοπολιτική εγγύηση του κράτους δικαίου, που η σημερινή Κυβέρνηση και ο Πρωθυπουργός σεβάστηκε από την πρώτη μέρα. Εγώ, λοιπόν, θα σας προέτρεπα καλοπροαίρετα να είστε περισσότερο προσεκτικοί, όταν εγκαλείτε την Κυβέρνηση για θέματα τα οποία αφορούν στη δικαιοσύνη. Και θα σας έλεγα να μην υποβάλλετε όλη αυτή τη διαδικασία του κοινοβουλευτικού ελέγχου σε μια λογική μικροσυνδικαλιστικής προσέγγισης. Θα σας τα πω αυτά στη δευτερομιλία μου. Πάμε, λοιπόν, να δούμε την ουσία. Συστάθηκε ή όχι επί κυβερνήσεως ΣΥΡΙΖΑ η νομοπαρασκευαστική επιτροπή με αντικείμενο την τροποποίηση του Κώδικα Οργανισμού Δικαστηρίων και Δικαστικών Λειτουργών; Συμμετείχε ή όχι σε αυτή η Ένωση Δικαστών και Εισαγγελέων; Θα σας καταθέσω το σχετικό ΦΕΚ της απόφασης του τότε Υπουργού Δικαιοσύνης, του κ. Κοντονή, αν και νομίζω ότι το τελευταίο χρονικό διάστημα μάλλον δεν θέλετε να ακούτε το όνομα του κ. Κοντονή. Περιμένουμε ακόμα επαρκείς εξηγήσεις. Αυτή, λοιπόν, η νομοπαρασκευαστική επιτροπή, στην οποία συμμετείχαν οι δικαστικές ενώσεις, παρέδωσε το πόρισμά της στο Υπουργείο, το οποίο στη συνέχεια το απέστειλε κατά τα οριζόμενα με βάση το άρθρο 14 του ν.1756/1988 για γνωμοδότηση στις διοικητικές ολομέλειες των ανωτάτων δικαστηρίων. Άρα, ένα μεγάλο κομμάτι του προπλάσματος του σχεδίου νόμου έχει ήδη γίνει με βάση το πόρισμα της επιτροπής και τις παρατηρήσεις των δικαστηρίων. Και επειδή, αγαπητέ κύριε Ξανθόπουλε, το κράτος έχει και πρέπει να έχει συνέχεια εμείς θα συνεχίσουμε τη διαδικασία από εκεί που την παραλάβαμε. Συνεπώς, με βάση τις παρατηρήσεις αυτές και αντιμετωπίζοντας όποιες άλλες ανάγκες έχουν προκύψει στο μεταξύ, το Υπουργείο θα διαμορφώσει το τελικό σχέδιο νόμου, το οποίο θα αποσταλεί εκ νέου στις ολομέλειες όσο και στις δικαστικές ενώσεις για τις τελικές τους παρατηρήσεις, ώστε να κατατεθεί το συντομότερο δυνατό στη Βουλή. Αν θα με ρωτούσατε, θα σας έλεγα ότι άνθρακες αυτός ο δήθεν αντιπολιτευτικός θησαυρός, καθώς, στην πραγματικότητα, κρούετε θύρες ανοικτές. Οι δικαστικές ενώσεις έχουν ήδη συμμετάσχει στη νομοπαρασκευαστική διαδικασία σχετικά με τον νέο νόμο που αφορά στο υπηρεσιακό τους καθεστώς και τις θέσεις τους και όλα αυτά έχουν καταγραφεί. Πρόθεσή μας είναι να συμμετέχουν ενεργά και στα επόμενα στάδια. Και το λέω εκ των προτέρων ότι εγώ έχω διαφυλάξει προσωπικά με κάθε τρόπο τη θεσμική λειτουργία της δικαιοσύνης, καθώς η σχετική διαδικασία - την οποία κυρίαρχα από το Σύνταγμα η Κυβέρνηση έχει την πολιτειακή εξουσία να αποφασίζει ποια θα είναι - δεν εξαντλείται προφανώς μόνο στις εργασίες μιας νομοπαρασκευαστικής επιτροπής. Αυτή είναι η πραγματικότητα και το ξέρετε. Το γιατί, όμως, έγιναν όλα αυτά και το αν όψιμα θυμάστε να επανέρχεστε σε όλες αυτές τις κοινωνικές ομάδες ή τους φορείς που συστηματικά απαξιώνατε κατά την περίοδο της δικής σας διακυβέρνησης είναι ένα ζήτημα το οποίο θα σας αναλύσω στη δευτερολογία μου.
Κύριε Ξανθόπουλε, έχετε τον λόγο για τη δευτερολογία σας.
Κύριε Υπουργέ, «απορία ψάλτου βηξ». Αυτό μού θυμίσατε. Εδώ υπάρχει μια συγκεκριμένη αλληλογραφία και υπάρχει μια αιτίαση της Ένωσης Ευρωπαίων Δικαστών για συγκεκριμένες παραλείψεις. Εσείς, βεβαίως, πιστός στην τακτική που έχετε επιλέξει, ως Νέα Δημοκρατία, ανάγετε όλα τα ζητήματα στην περίοδο του ΣΥΡΙΖΑ, πλην της πανδημίας. Κάτι είναι και αυτό. Θα ήθελα, λοιπόν, να επισημάνω στην απάντησή σας τα εξής. Ένα μεγάλο κομμάτι του πορίσματος είχε διατυπωθεί με τη συμμετοχή των ενώσεων. Η ανησυχία των ενώσεων, την οποία διερμηνεύω, είναι ακριβώς τι έγινε μετά το πόρισμα αυτό και ποιες θα είναι οι παρεμβάσεις. Και, επειδή η πολιτική του Υπουργείου σας δεν εγγυάται πολλές φορές ότι αυτό που συμφωνήθηκε αυτό θα εξακολουθήσει να υπάρχει, είναι επιφυλακτικοί και οι δικαστές και εμείς διερμηνεύουμε τη βούληση αυτών των ανθρώπων. Σας υπενθυμίζω ότι άλλο πόρισμα κατέθεσε η νομοπαρασκευαστική επιτροπή για την τροποποίηση των σχέσεων γονέων και τέκνων στο Οικογενειακό Δίκαιο και διαφορετικό εισάγεται στη δημόσια διαβούλευση. Άρα καταλαβαίνετε ότι δεν αρκεί να επικαλείστε έργα και ημέρες του ΣΥΡΙΖΑ. Πρέπει να μας πείτε επί των συγκεκριμένων. Δεύτερον, θα αποσταλεί στις ενώσεις για έκφραση γνώμης; Αυτό λέτε; Εδώ, στην ερώτησή μου, βάζω όλες τις ενώσεις που έκαναν ένα διάβημα διαμαρτυρίας και γι' αυτό δεν λέτε τίποτε. Τι σκοπεύετε να κάνετε; Και ξαναλέω, κύριε Υπουργέ, ότι η θεσμική λειτουργία απαιτεί να αποδεχόμαστε ως ομιλητή αυτόν που έχει τη νομιμοποίηση να εκφράζει. Δεν επιλέγουμε αλά καρτ ούτε και καλούμε στο σπίτι μας αυτούς που θέλουμε. Είστε υποχρεωμένοι να συνδιαλλαγείτε και να συνεργαστείτε με τις ενώσεις των δικαστών και των εισαγγελέων, των δικαστικών γενικά, για τα ζητήματα που αφορούν στον κλάδο τους, για τα ζητήματα που αφορούν στην εξέλιξή τους, αλλά και τα ζητήματα της γενικότερης νομοθέτησης. Κρατώ ως θετικό τη δέσμευσή σας ότι η άποψή σας είναι ότι πρέπει να συμμετέχουν. Η δέσμευση αυτή, όμως, πρέπει να λάβει σάρκα και οστά για να είναι πειστική. Τέλος, κύριε Υπουργέ, θα ήθελα να επισημάνω ότι εκκρεμεί και η δεύτερη ερώτηση που σας υπέβαλα. Τι αλλαγές επεξεργάζεστε για την υπηρεσιακή κατάσταση και το Πειθαρχικό Δίκαιο και αν και κατά πόσον επηρεάζονται αυτές οι πρωτοβουλίες από τη λεγόμενη «έκθεση Πισσαρίδη»; Είναι ένα ζήτημα στο οποίο θα περιμένω απάντηση στη δευτερολογία σας. Σας ευχαριστώ, κύριε Πρόεδρε.
Εγώ ευχαριστώ, κύριε Ξανθόπουλε. Κύριε Υπουργέ, έχετε τον λόγο.
Κύριε συνάδελφε, προσωπικά θέλω να ξεκαθαρίσω το εξής: Ο σεβασμός μου και η σχέση μου με όλα τα θεσμικά όργανα της δικαιοσύνης ήταν, υπήρξε, και θα είναι απολύτως συνεπής. Προσωπικά έχω δει περισσότερες από δέκα φορές εκπροσώπους των δικαστικών ενώσεων. Βεβαίως, η πλειοψηφία αυτών των συναντήσεων ήταν με το Διοικητικό Συμβούλιο της Ένωσης Δικαστών και Εισαγγελέων. Σκεφτείτε, επίσης, για αυτό που μου λέτε και κρατήστε το - εδώ είναι, άλλωστε και τα στοιχεία - ότι από τον Αύγουστο του 2019 έχουν ορισθεί μέλη της Ένωσης Δικαστών και Εισαγγελέων σε τέσσερις νομοπαρασκευαστικές επιτροπές και ομάδες εργασίας. Άρα, λοιπόν, για ποια παράλειψη μιλάμε; Διότι, αντιλαμβάνομαι ότι ή αγνοείτε κάποια πράγματα ή, θέλοντας να κάνετε αυτό που σας ζήτησε ο Αρχηγός σας, να κάνετε μια ερώτηση κοινοβουλευτικού ελέγχου, προφανώς οδηγείτε αυτή τη συζήτηση κάπου αλλού. Σας ρωτάω, λοιπόν, ευθέως: Τι μπορούμε να κάνουμε, όταν το εθνικό συμφέρον επιτάσσει την επίσπευση μιας νομοθετικής πρωτοβουλίας; Πείτε μου: Θέλετε να κάνουμε εκ νέου νομοπαρασκευαστική επιτροπή για ένα - δύο χρόνια, με τη δέσμευση που ξεκίνησε επί των ημερών της δικής σας κυβέρνησης και που πρέπει να τηρηθεί και από εμάς απέναντι στους θεσμούς για την αναμόρφωση του δικαστικού μας συστήματος; Πείτε μου. Θέλω να μου απαντήσετε ευθέως σε αυτό. Να το κάνουμε, με τον όποιο κίνδυνο μπορεί να έχει η χώρα, προκειμένου να χάσει πόρους ή μια γενικότερη υποστήριξη; Για μένα προσωπικά δεν υπάρχει ασφαλέστερη επιλογή από το να βασιστούμε στη συστηματική εργασία της προηγούμενης νομοπαρασκευαστικής επιτροπής και να εξελίξουμε μέσα από τον διάλογο και τη διαβούλευση με όλους τους εμπλεκόμενους, προκειμένου να καταλήξουμε σε ένα πόρισμα. Το πόρισμα θα παρουσιαστεί μέχρι το τέλος Ιουνίου. Άρα, λοιπόν, για να απαντήσω στο δεύτερο ερώτημά σας, σας μεταφέρω στον συγκεκριμένο χρόνο, προκειμένου να έχουμε όλο αυτό το πλαίσιο των προτεινομένων αλλαγών στον Κώδικα του Οργανισμού των Δικαστηρίων και των Δικαστικών Λειτουργών. Εμείς αυτό επιλέγουμε να κάνουμε και αυτό θα πράξουμε. Παίρνουμε το πόρισμα της προηγούμενης νομοπαρασκευαστικής επιτροπής. Ενσωματώσαμε, όπως σας είπα νωρίτερα, τις παρατηρήσεις των ανωτάτων δικαστηρίων και όπως είμαστε θεσμικά υποχρεωμένοι να κάνουμε, στη συνέχεια, θα στείλουμε το συγκεκριμένο πόρισμα σε όλους τους συνομιλητές, μεταξύ των οποίων είναι και η Ένωση Δικαστών και Εισαγγελέων, προκειμένου να καταλήξουμε στο να νομοθετήσουμε. Πού είναι, λοιπόν, η σκοτεινή διαδρομή της δημιουργίας ενός νομοσχεδίου με ύποπτες πολιτικές στοχεύσεις, που γράφετε και λέτε, για την οποία μας εγκαλείτε; Πραγματικά, να μου το πείτε, να το καταλάβω. Κάποια στιγμή πρέπει να σταματήσουμε, κύριε συνάδελφε, την μικροπολιτική. Αντιλαμβάνομαι ότι ο Πρόεδρος της Ένωσης Δικαστών και Εισαγγελέων το τελευταίο χρονικό διάστημα βρέθηκε σε πολύ δύσκολη θέση, παίρνοντας θέση για ένα ανοικτό δικαστικό ζήτημα και δημιουργώντας, αν θέλετε, τον λόγο για τον οποίο το σύνολο των ανώτατων δικαστικών λειτουργών βρέθηκαν απέναντί του, κάνοντας κριτική για την ανάμειξη ενός δικαστή σε ένα θέμα στο οποίο ουσιαστικά δεν θα έπρεπε να είναι ο ίδιος συμμετέχων. Και αυτό τον έχει οδηγήσει σε μια απέλπιδα προσπάθεια να αναδείξει ένα θέμα που δεν υπάρχει. Το να το παίρνει, όμως, η Αξιωματική Αντιπολίτευση και από εκεί και πέρα να κάνει ερώτηση για μια εξέλιξη που αφορά και στην ίδια, την προηγούμενη δική της περίοδο διακυβέρνησης, νομίζω ότι, αν δεν συνιστά αντίφαση, συνιστά τεράστια υποκρισία. Διότι κυβέρνησε η Αξιωματική Αντιπολίτευση τον τόπο και έχει τη σχετική εμπειρία της χρονικής πίεσης μερικές φορές κάποιων αποφάσεων. Δεν θέλω να σας τις θυμίσω. Θα είναι οδυνηρές μνήμες για σας και για την πολιτική παρουσία του ΣΥΡΙΖΑ το προηγούμενο χρονικό διάστημα. Όμως, για να τελειώνουμε με αυτό, όπως σας είπα και νωρίτερα, εμείς θα αξιοποιήσουμε το πόρισμα της νομοπαρασκευαστικής επιτροπής της προηγούμενης κυβέρνησης, προκειμένου να έχουμε έναν σύγχρονο, ευέλικτο, λειτουργικό και αποτελεσματικό Κώδικα Οργανισμού Δικαστηρίων και Δικαστικών Λειτουργών. Η διαβούλευση θα γίνει με όλους και με τις ολομέλειες των ανωτάτων δικαστηρίων και με τις ενώσεις των δικαστικών λειτουργών. Σας διαβεβαιώνω, ειρήσθω εν παρόδω, ότι με άλλες ενώσεις που έχω μιλήσει και τους έχω ενημερώσει για όλα αυτά είναι απολύτως σύμφωνες με το πλάνο το οποίο υπάρχει. Άρα, λοιπόν, αντιλαμβάνομαι τη δυσκολία του Προέδρου της Ένωσης Δικαστών και Εισαγγελέων. Αν αυτό το υιοθετείτε ως δική σας πολιτική, προφανώς είναι ένα ζήτημα για το οποίο όλοι μας κρινόμαστε. Προφανώς και εσείς θα κριθείτε. Τέλος, κλείνω με μια ακόμα παρατήρηση. Κάνατε μια αναφορά σε άγνωστους συντάκτες του νέου κειμένου του νομοσχεδίου. Θέλω να σας ζητήσω να το ανακαλέσετε. Το είχατε υπονοήσει σε γενικότερες αναφορές σας και θέλω να το ανακαλέσετε, γιατί το Γραφείο Νομοθετικής Πρωτοβουλίας που επικουρεί τον Υπουργό Δικαιοσύνης και επιμελείται τα τελικά κείμενα των νομοσχεδίων στελεχώνεται, αφ' ενός μεν, με άξιους και έμπειρους νομικούς, πρωτίστως όμως με δικαστικούς λειτουργούς, αποσπασμένους από τις διοικήσεις των δικαστηρίων, με δική τους επιλογή, οι οποίοι, φυσικά, είναι και οι ίδιοι μέλη των ενώσεων. Άρα, λοιπόν, χρειάζεται μία προσοχή στη διατύπωση όλων αυτών των θέσεων. Και βεβαίως, από την άλλη πλευρά, πρέπει όλοι να καταλάβουμε ότι την πολιτική ευθύνη για τη λειτουργία της δικαιοσύνης, προφανώς την έχει η εκάστοτε κυβέρνηση. Αυτή είναι η πραγματικότητα. Και αυτή είναι, βεβαίως, η πρόνοια του ίδιου του Συντάγματος. Κλείνω, κύριε Πρόεδρε, και σας ευχαριστώ για την ανοχή. Κάνουμε μία τεράστια προσπάθεια, κύριε συνάδελφε, να ακολουθήσουμε πιστά ένα πλάνο μεταρρυθμίσεων που θα έχει ως τελικό αποτέλεσμα την ποιοτικότερη δικαιοσύνη, την αύξηση της εμπιστοσύνης των Ελλήνων πολιτών απέναντι στη δικαιοσύνη και, βεβαίως, στην κατά το δυνατόν επιτάχυνση της λειτουργίας της, μιας και ξέρουμε ποια είναι η μεγαλύτερη παθογένεια. Αυτό είναι ένα πλάνο το οποίο εγώ προσωπικά πίστευα και εξακολουθώ να πιστεύω ότι θα έπρεπε να υποστηρίζεται από το σύνολο των πτερύγων του ελληνικού Κοινοβουλίου. Σας ευχαριστώ πολύ.
Θα ήθελα να κάνω μια διευκρίνιση, κύριε Πρόεδρε.
Έχει τελειώσει η ερώτηση. Τι διευκρίνιση; Αυτό που σας είπε είναι για να δείτε ότι δεν είναι άγνωστη η επιτροπή. Πράγματι, αν μπείτε στο ΦΕΚ είναι δημοσιευμένη η επιτροπή. Άρα δεν είναι άγνωστη.
Το «άγνωστοι» το είπα με την έννοια ότι δεν τους γνωρίζουμε, όχι ότι δεν έχουν υπόσταση.
Δεν προβλέπεται η τριτολογία, κύριε Ξανθόπουλε, όπως ξέρετε. Επόμενη είναι η πέμπτη με αριθμό 695/15-4-2021 επίκαιρη ερώτηση πρώτου κύκλου της Βουλευτού Β΄ Πειραιώς του ΜέΡΑ25 κ. Φωτεινής Μπακαδήμα προς τον Υπουργό Εργασίας και Κοινωνικών Υποθέσεων, με θέμα: «Πρόγραμμα “Στέγη και Εργασία” για δικαιούχους της Β΄ Πειραιά». Θα απαντήσει η Υφυπουργός Εργασίας και Κοινωνικών Υποθέσεων κ. Δόμνα - Μαρία Μιχαηλίδου. Κυρία Μπακαδήμα, έχετε τον λόγο για την πρωτολογία σας.
Ευχαριστώ πολύ, κύριε Πρόεδρε. Κυρία Υπουργέ, και εσάς σας ευχαριστώ που είστε εδώ σήμερα, για να συζητήσουμε μία πραγματικά σημαντική ερώτηση, η οποία αφορά πολλούς δημότες, όχι μόνο της δικής μου εκλογικής περιφέρειας, αλλά και αυτής της Β΄ Πειραιά. Και οφείλω, πραγματικά, να αναγνωρίσω και την ευαισθησία σας και το ενδιαφέρον που έχετε δείξει για την περιφέρεια και τους κατοίκους της και να σας ευχαριστήσω και γι' αυτό. Ας περάσουμε, όμως, στο προκείμενο, για να είμαι και εντός του χρόνου. Από τον Φεβρουάριο του 2021 έχετε ανακοινώσει, έπειτα από επίσκεψή σας στον καταυλισμό των κοντέινερ στη Δραπετσώνα, ότι οι διαμένοντες εκεί θα ενταχθούν στο επικείμενο πρόγραμμα «Στέγη και Εργασία», ένα πρόγραμμα το οποίο αποσκοπεί στην επανένταξη των συμπολιτών μας, ατόμων και οικογενειών, που διαμένουν στον δρόμο, σε ξενώνες αστέγων ή σε ακατάλληλα καταλύματα. Μέσα από αυτό, όπως έχετε εξαγγείλει, αναμένεται να επιδοτηθεί η εργασία, το ενοίκιο για δεκαοκτώ έως είκοσι τέσσερις μήνες, η βασική οικοσκευή και τα λειτουργικά έξοδα ενός σπιτιού. Έτσι οι συμπολίτες μας θα καταφέρουν να σταθούν στα πόδια τους και να επανενταχθούν σιγά - σιγά στην οικονομική και κοινωνική κατάσταση της χώρας. Με δεδομένο ότι, όπως έχω ενημερωθεί, η Δημοτική Αρχή Κερατσινίου έχει καταθέσει ήδη ολοκληρωμένη και λεπτομερή πρόταση σχετικά με το πώς θα μπορούσε να υλοποιηθεί το πρόγραμμα και να ενταχθούν οι δημότες της σε αυτό, όπως επίσης με δεδομένο ότι και σε επίσκεψή σας στο Πέραμα έχετε εκφράσει την πρόθεσή σας να ενταχθούν και δικαιούχοι του Δήμου Περάματος σε αυτό, θα ήθελα, λοιπόν, να μου απαντήσετε πότε προβλέπετε να ξεκινήσει η υλοποίηση του προγράμματος για τον Δήμο Κερατσινίου - Δραπετσώνας και εάν υπάρχει πρόβλεψη να συμπεριληφθούν σε αυτό και συνάνθρωποί μας που είτε είναι άστεγοι είτε διαμένουν σε ακατάλληλα καταλύματα και στους υπόλοιπους Δήμους της Β΄ Πειραιά. Ευχαριστώ.
Κυρία Υπουργέ, έχετε τον λόγο.
Ευχαριστώ, κύριε Πρόεδρε. Αγαπητή κυρία Μπακαδήμα, η στέγαση γνωρίζετε πολύ καλά ότι είναι θεμελιώδες ανθρώπινο δικαίωμα και όρος για την προστασία της ζωής και της αξιοπρέπειας κάθε ατόμου. Γι' αυτό ακριβώς, αν θέλετε, η στεγαστική κοινωνική μας πολιτική είναι μία πολιτική η οποία βασίζεται και στον άξονα της πρόληψης, αλλά και στον άξονα της θεραπείας της αστεγίας. Οπότε, το Υπουργείο μας αυτά τα χρόνια αυτό που κάνει είναι ότι πολύπλευρα, οριζόντια - βάσει της στεγαστικής κοινωνικής πολιτικής - αλλά και σε κάθετους άξονες - που εξειδικεύονται και στο κομμάτι της πρόληψης αλλά και το κομμάτι της θεραπείας και μείωσης της αστεγίας - έχει διάφορες δράσεις και πολιτικές, τις οποίες έχει και χρηματοδοτικά αλλά και ποιοτικά ενισχύσει. Σε τι ακριβώς αναφέρομαι; Αναφέρομαι πρωτίστως στο επίδομα στέγασης, το οποίο δίνεται σε αδύναμα νοικοκυριά, για να καλύψει κομμάτι του ενοικίου τους - βεβαίως με εισοδηματικά κριτήρια - και το οποίο αυτή τη χρονιά ενισχύθηκε. Γνωρίζετε ότι όλα μας τα επιδόματα ενισχύθηκαν κατά 22%. Συγκεκριμένα, το επίδομα στέγασης ενισχύθηκε στον προϋπολογισμό του 2021 κατά 34%. Όσον αφορά προγράμματα τα οποία και εσείς αναφέρατε, όπως το «Στέγαση και Εργασία», θα σας πω ότι πιστεύουμε στο πρόγραμμα αυτό. Και ακριβώς για το ότι πιστεύουμε στο πρόγραμμα «Στέγαση και Εργασία», το θεσμοθετήσαμε ως ένα τακτικό πρόγραμμα. Από εκεί που το πρόγραμμα αυτό είχε γίνει, εδώ και σχεδόν μία δεκαετία, μονάχα δύο φορές ως πιλοτικό, ήρθαμε, το νομοθετήσαμε, το εντάξαμε στον τακτικό προϋπολογισμό, το οποίο σημαίνει ότι τουλάχιστον κάθε δύο χρόνια θα γίνεται και θα βγαίνει πρόσκληση σε δήμους και κοινότητες δήμων και συμπράξεις δήμων. Επιμένω σε αυτό, γιατί τα κριτήρια ορίζονται στον νόμο. Σε ποια κριτήρια αναφέρομαι; Στο πληθυσμιακό κριτήριο των εκατό χιλιάδων ατόμων πληθυσμού ενός δήμου, αλλά επιτρέπονται και συμπράξεις δήμων, ώστε να ενταχθούν στο πρόγραμμα αυτό. Τι κάνουμε με αυτό το πρόγραμμα; Με αυτό το πρόγραμμα μονιμοποιούμε, αν θέλετε, και εντάσσουμε σαν πάγια κοινωνική στεγαστική πολιτική την καταπολέμηση της αστεγίας μέσα από τρεις πολύ βασικούς άξονες. Ο πρώτος έχει να κάνει με τη στέγαση την ίδια, την επιδότηση δηλαδή του ενοικίου για τους ανθρώπους που είναι στην αστεγία και τις οικογένειές τους. Το δεύτερο έχει να κάνει με την ψυχοκοινωνική υποστήριξη των ανθρώπων αυτών, που πολύ χρειάζεται, ιδιαίτερα σε αυτές τις περιπτώσεις, και το τρίτο έχει να κάνει με τη εύρεση και τη χρηματοδότηση θέσεων εργασίας, είτε είναι μισθωτής εργασίας είτε είναι αυτοαπασχόλησης είτε είναι ακόμα και μοριοδότηση σε διάφορα προγράμματα, όπως η κοινωφελής εργασία του ΟΑΕΔ. Οπότε ήρθαμε, θεσμοθετήσαμε το πρόγραμμα αυτό ως μόνιμο και τι λέμε; Ότι βάζουμε κάποια κριτήρια. Στα κριτήρια αυτά, όπως σας είπα πριν, είναι οι εκατό χιλιάδες πληθυσμός στον δήμο τον οποίο εντάσσεται. Γνωρίζω πολύ καλά την περιοχή σας πλέον και μάλιστα τη γνωρίζω και οικογενειακά την περιοχή σας και γι' αυτό, αν θέλετε, έχω και μια ιδιαίτερη ευαισθησία σε αυτή. Ο Δήμος Κερατσινίου - Δραπετσώνας, αν θυμάμαι καλά, είχε ενταχθεί στο πρόγραμμα αυτό το 2015. Έκτοτε, ακριβώς επειδή δεν πληρούσε τα κριτήρια, δεν έκανε κάποια σύμπραξη με κάποιον άλλον δήμο. Οπότε, πού είμαστε τώρα; Είμαστε στο σημείο όπου δεν έχει βγει ακόμα η πρόσκληση για την επόμενη φορά. Η πρόσκληση αυτή θα βγει μέσα στο παρόν έτος, οπότε ο Δήμος Κερατσινίου και με τη δική μας βοήθεια, όπου χρειάζεται, θα πρέπει να συμπράξει με κάποιον άλλον κοντινό του δήμο, έτσι ώστε να ενταχθεί στο πρόγραμμα και να μπορέσει να επωφεληθεί των διατάξεων και των δράσεων αυτών, από τις οποίες, όπως καταλαβαίνετε εσείς, καταλαβαίνει ο Δήμαρχος, καταλαβαίνω και εγώ, θα επωφεληθούν πολύ οι κάτοικοι της περιοχής και θα δώσουν, αν θέλετε, και μια ανάσα, που τόσο χρειάζεται στους κατοίκους που είναι στην αστεγία και που ζουν στη συνθήκη αυτή των κοντέινερ δυστυχώς πάνω από δεκαετία. Ευχαριστώ. Επιφυλάσσομαι για τη δευτερολογία.
Κυρία Μπακαδήμα, έχετε τον λόγο για τη δευτερολογία σας.
Σας ευχαριστώ πολύ, κύριε Πρόεδρε. Κυρία Υπουργέ, σας ευχαριστώ πολύ για τις διευκρινίσεις. Ήταν εξαιρετικά χρήσιμες. Επειδή είναι πραγματικά ένα εξαιρετικά σημαντικό πρόγραμμα, που θα πρέπει να στηρίξουμε και εμείς, όσο μπορούμε να βοηθήσουμε, ώστε να στηριχθούν όλοι οι συμπολίτες μας που βρίσκονται σε δυσχέρεια και σε ανάγκη, θα ήθελα απλώς να θέσω σε γνώση σας και μία ακόμη περίπτωση συμπολιτών μας που διαμένουν στη Β΄ Πειραιά και πραγματικά θα πρέπει να δούμε τι μπορεί να γίνει και για αυτούς. Είμαι σίγουρη πως δεν το ακούτε για πρώτη φορά, τουλάχιστον ελπίζω να μην το ακούτε πρώτη φορά. Και αναφέρομαι στους σεισμόπληκτους της Νίκαιας. Είναι ένας καταυλισμός ο οποίος δημιουργήθηκε μετά τον σεισμό του 1999. Οι άνθρωποι εκεί έχουν μπει από τον Ιανουάριο του 2020. Αρχικά ήταν τριάντα εννέα οικογένειες. Το 2016 η απογραφή έδειχνε ότι δώδεκα οικίσκοι κατοικούνται. Περίπου τόσοι είναι και σήμερα, δώδεκα οικογένειες. Όπως προκύπτει δε από έγγραφο του Υπουργείου Υγείας, το 2020 τα περισσότερα απ' αυτά τα σπίτια, τους οικίσκους, ακόμη και αυτά που κατοικούνται και ζουν μέσα οικογένειες δεν ηλεκτροδοτούνται, έχει διακοπεί η ηλεκτροδότηση από το 2013. Να σημειώσω ότι ο συγκεκριμένος χώρος δεν ανήκει στον δήμο, ανήκει στο Γενικό Κρατικό Νίκαιας και επιπλέον, όπως αποδεικνύουν και επίσημα έγγραφα του Υπουργείου Υγείας και όχι μόνο, οποιεσδήποτε ζημιές προκύπτουν καλούνται οι άνθρωποι να τις επωμισθούν, να επωμισθούν το κόστος οι ίδιοι. Καταλαβαίνετε ότι, όταν μιλάμε για οικογένειες που άλλες περιμένουν το ελάχιστο εισόδημα αλληλεγγύης και άλλες προσπαθούν να δουλέψουν περιοδικά, είναι πολύ δύσκολο να αναλάβουν και τα κόστη. Σταθερά, λοιπόν, αυτοί οι άνθρωποι εδώ και είκοσι ένα χρόνια ζουν σε εξαιρετικά επισφαλείς συνθήκες και, δυστυχώς, αυτό που βλέπουν είναι αδιαφορία, απάθεια και αναλγησία, επιτρέψτε μου να πω. Υπό αυτό το πρίσμα και με ευκαιρία τη συζήτηση αυτής της επίκαιρης ερώτησης, θα ήθελα να ζητήσω τη δέσμευσή σας ότι θα δείτε το θέμα που αφορά και αυτούς τους ανθρώπους, ώστε, ανεξάρτητα αν μένουν στο Κερατσίνι, στη Δραπετσώνα, στη Νίκαια ή οπουδήποτε αλλού, να μπορέσουν να ενταχθούν στο «Στέγη και Εργασία», για να μπορέσουν και αυτοί οι άνθρωποι σιγά - σιγά να σταθούν στα πόδια τους και να δουν ότι πραγματικά η πολιτεία είναι δίπλα τους και δεν είναι απέναντί τους. Επειδή θεωρώ ότι καλύτερα είναι να έχετε ιδία άποψη για την κατάσταση που επικρατεί στον καταυλισμό των σεισμόπληκτων στη Νίκαια, σας καλώ να κάνουμε μαζί μια επίσκεψη το συντομότερο δυνατό, ώστε να μη χρειαστεί να ακούσετε τα δικά μου λόγια, αλλά να μπορέσετε να δείτε τους ανθρώπους και να μιλήσετε μαζί τους. Σας ευχαριστώ.
Κι εγώ ευχαριστώ, κυρία Μπακαδήμα. Κυρία Υπουργέ, έχετε τον λόγο για τη δευτερολογία σας.
Ευχαριστώ, κύριε Πρόεδρε. Κυρία Μπακαδήμα, θα ήθελα με πολύ μεγάλο ενδιαφέρον, όπως επισκέπτομαι περιοχές στις οποίες δυστυχώς είναι μεγάλη η πυκνότητα των συμπολιτών μας οι οποίοι είναι σε αυξημένη ευαλωτότητα, να επισκεφθούμε μαζί και τον καταυλισμό της Νίκαιας. Γνωρίζετε και λόγω γεωγραφικού ενδιαφέροντος ότι αντίστοιχη περίπτωση του καταυλισμού της Νίκαιας είναι ακριβώς και της Δραπετσώνας. Ακριβώς με τον ίδιο τρόπο πρώην σεισμόπληκτοι, που μετά τον σεισμό του 1999 χρειάστηκε να εγκατασταθούν τότε βραχυπρόθεσμα σε κάποια κοντέινερ, έχουν μείνει οι ίδιοι ακόμα σε αυτά. Είτε, στις περισσότερες των περιπτώσεων, και στη Δραπετσώνα και στη Νίκαια, έχουν μείνει τα κοντέινερ δυστυχώς ως υποδομές, αλλά έχουν αλλάξει οι ένοικοί τους. Παρ' όλα αυτά, οι συνθήκες στέγασης των συμπολιτών μας, είτε είναι οι ίδιοι οι σεισμόπληκτοι είτε είναι μεταγενέστερες περιπτώσεις, είναι συνθήκες που ούτε εσείς - και σίγουρα ούτε εγώ - θέλουμε να συνεχίσουν και δεν είναι με τίποτα βιώσιμες. Οπότε, ακούγοντας τον λόγο σας δράττομαι της ευκαιρίας να προτείνω - τι καλύτερο; - μια δημοτική σύμπραξη μεταξύ Δήμου Νίκαιας και Δήμου Δραπετσώνας, όπου και οι δύο μαζί θα μπορέσουν να έχουν τα πληθυσμιακά κριτήρια για να ενταχθούν στην επόμενη πρόσκληση του «Στέγαση και Εργασία» και να μπορέσουν και οι δύο να διασφαλίσουν ότι υλοποιούνται και οι τρεις πυλώνες για τους ενοίκους τους. Δηλαδή και το κομμάτι της στέγασης και το κομμάτι της εργασίας και το κομμάτι της ψυχοκοινωνικής υποστήριξης. Είναι ένα πρόγραμμα στο οποίο πιστεύουμε, ένα πρόγραμμα το οποίο είναι πολύπλευρο και ολιστικό, δεν είναι μόνο «πάρε μια επιδότηση ενοικίου». Επιδοτεί πλήρως και το ενοίκιο, αλλά και την οικοσκευή και τις ΔΕΚΟ. Επίσης, επιδοτεί τον μισθό αλλά και τις ασφαλιστικές εισφορές, παραδείγματος χάριν. Αν κάποιος δεν θέλει να είναι μισθωτός και θέλει να κάνει μια δική του δουλειά, επίσης το επιδοτεί. Και βέβαια έχει και όλο το κομμάτι της ψυχοκοινωνικής στήριξης, στην οποία έχει πολύ μεγάλη δύναμη ο ίδιος ο δήμος και η τοπική αυτοδιοίκηση. Εδώ θέλω να πω ότι, ακριβώς επειδή η οικονομική και κοινωνική ευαλωτότητα είναι πολύ έντονη στις περιοχές αυτές και δυστυχώς στην πανδημία χρειάστηκε να στηρίξουμε ακόμη περισσότερο τον κόσμο αυτό, η σχέση της πολιτείας με την τοπική αυτοδιοίκηση πρέπει να είναι πάρα πολύ στενή. Έχουμε δει και εμείς ορισμένα διοικητικά, αν θέλετε, ατοπήματα, τα οποία πάντα υπάρχουν και πάντα θα υπάρχουν. Οπότε, το θέμα είναι πώς μπορούμε όλοι μαζί - εσείς, που ελέγχετε την Κυβέρνηση, εμείς, που τρέχουμε την πολιτεία, και η τοπική αυτοδιοίκηση - να συνδράμουμε έτσι ώστε να καταφέρουμε το καλύτερο δυνατό αποτέλεσμα, ιδιαίτερα για τους πιο ευάλωτους συμπολίτες μας. Ευχαριστώ πολύ.
Κι εγώ ευχαριστώ, κυρία Υπουργέ. Προχωράμε στην πρώτη με αριθμό 1663/11-11-2020 ερώτηση του κύκλου των αναφορών και ερωτήσεων της Βουλευτού Β3΄ Νοτίου Τομέα Αθηνών του ΣΥΡΙΖΑ - Προοδευτική Συμμαχία κυρίας Θεανώς Φωτίου προς τον Υπουργό Εργασίας και Κοινωνικών Υποθέσεων, με θέμα: «Να ανακληθεί η απόφαση αναστολής λειτουργίας των κέντρων δημιουργικής απασχόλησης παιδιών (ΚΔΑΠ) που πλήττει αδικαιολόγητα παιδιά, γονείς και εργαζόμενους ήδη αντιμέτωπους με τις οδυνηρές συνέπειες της πανδημίας». Και σε αυτή την ερώτηση θα απαντήσει η Υφυπουργός κ. Δόμνα Μιχαηλίδου. Κυρία Φωτίου, έχετε τον λόγο για την πρωτολογία σας.
Ευχαριστώ, κύριε Πρόεδρε. Κυρία Υφυπουργέ, αυτή εδώ η ερώτηση σήμερα είναι η επικαιροποιημένη της ερώτησης που κάναμε τον Νοέμβρη σαράντα Βουλευτές του ΣΥΡΙΖΑ - Προοδευτική Συμμαχία και ζητούσαμε τότε να συνεχίσουν να λειτουργούν τα ΚΔΑΠ που είχατε κλείσει, ενώ τα δημοτικά σχολεία τα οποία αφορούσαν τις ίδιες ηλικίες και τα ίδια παιδιά λειτουργούσαν. Και ήταν παράλογο αυτό το κλείσιμο, γιατί στα ΚΔΑΠ το ανώτατο όριο είναι δεκαπέντε παιδιά, ενώ στα δημοτικά είκοσι οκτώ. Την ίδια, όμως, περίοδο τότε φέρατε αλλαγές στον τρόπο λειτουργίας των ΚΔΑΠ και ΚΔΑΠ - ΜΕΑ, που διαφημίσατε ως μεγάλη μεταρρύθμιση. Μόνο που οι λεγόμενες μεταρρυθμίσεις παραπέμπονταν όλες σε ΚΥΑ, τις οποίες μπορούσαν να τις ανατρέψουν. Παραδείγματος χάριν, απαγορεύεται η λειτουργία των ΚΔΑΠ σε δημοτικά σχολεία στον νόμο, αλλά μπορεί να ορίζει εξαίρεση. Αυτό αφορούσε κυρίως τα δημοτικά ΚΔΑΠ. Αφορά βέβαια τα ήδη λειτουργούντα, αλλά και καινούργια, τα οποία θα ιδρύονταν, τετρακόσια δημοτικά ΚΔΑΠ και χίλια τετρακόσια ιδιωτικά, με επτάμισι χιλιάδες εργαζόμενους και όλα τα καινούργια προς ίδρυση. Από τότε μέχρι σήμερα κύλησε πολύ νερό στο αυλάκι. Η Κυβέρνηση έκλεισε τα δημοτικά σχολεία και τα ΚΔΑΠ και δεν τα ξανάνοιξε. Έχασε εντελώς τον έλεγχο της πανδημίας και σήμερα θρηνούμε εκατόμβες νεκρών κάθε εβδομάδα. Μέσα στους πρώτους οκτώ μήνες της πανδημίας, μέχρι τον Νοέμβριο, οι νεκροί ήταν εξακόσιοι είκοσι έξι, ενώ από τον Νοέμβριο μέχρι σήμερα εννέα χιλιάδες. Δεν ενισχύθηκε το ΕΣΥ και κάθε μέρα καταρρέει στις ΜΕΘ. Σήμερα πια είμαστε στον αυτόματο πιλότο «μπρος γκρεμός και πίσω ρέμα». Ούτε Πάσχα στο χωριό ούτε Πάσχα στο σπίτι. Επίσης, πέντε μήνες μετά τη δημοσίευση του νόμου εσείς δεν βγάλετε καμμία ΚΥΑ για την υλοποίηση του ν.4756/2020, αλλά ούτε και την ΚΥΑ για το νέο πρόγραμμα των voucher που θα αιτηθούν οι γονείς και που, όπως ξέρετε, αυτό γίνεται τον Μάιο. Πέρυσι είχατε εκατό τριάντα τρεις χιλιάδες αιτήσεις. Καλύψατε εξήντα πέντε χιλιάδες και μάλιστα δώσατε παραπάνω voucher στα ΚΔΑΠ - ΜΕΑ, γνωρίζοντας ότι δεν υπήρχαν δομές για να απορροφηθούν αυτά τα voucher. Άρα επικαιροποιώ τις ερωτήσεις μου ως εξής: Πρώτον, σκοπεύετε να ανοίξετε τα ΚΔΑΠ μετά το Πάσχα, αφού η Υπουργός Παιδείας εξαγγέλλει το άνοιγμα των δημοτικών σχολείων; Δεύτερον, πότε θα εκδώσετε τις ΚΥΑ εφαρμογής του ν.4756/2020 για την ίδρυση νέων ιδιωτικών και δημοτικών ΚΔΑΠ και ΚΔΑΠ - ΜΕΑ, καθώς και τις διατάξεις για τις υφιστάμενες και πότε θα βγάλετε την ΚΥΑ για τα voucher της νέας χρονιάς 2021-2022, που συνήθως εκδίδεται τον Μάιο, αλλά μεσολαβεί τώρα και το Πάσχα; Ευχαριστώ πολύ.
Κυρία Υπουργέ, έχετε τον λόγο.
Κύριε Πρόεδρε, ευχαριστώ. Συνήθως είναι πολλές ερωτήσεις και τα ερωτηματικά της Βουλευτού της Αξιωματικής Αντιπολίτευσης. Θα προσπαθήσω να απαντήσω στα περισσότερα από αυτά. Η πανδημία υπήρξε και συνεχίζει να είναι μια εξαιρετικά δύσκολη άσκηση, από τη μία μεριά της προστασίας της δημόσιας υγείας και από την άλλη της προστασίας και της διασφάλισης της κοινωνικής ευημερίας. Εμείς, ειδικά στο δικό μας Υπουργείο, προσπαθούμε να κάνουμε ό,τι περνάει από το χέρι μας, έτσι ώστε αυτή την πολύ λεπτή και δύσκολη ισορροπία να την κρατήσουμε σε όσο υψηλότερο επίπεδο γίνεται για τους ωφελούμενους και τους πιο ευάλωτους συμπολίτες μας. Ξέρετε πολύ καλά - και το ξέρω ότι το ξέρετε, γιατί το συζητάμε κιόλας - ότι από την πρώτη στιγμή κάναμε ό,τι περνούσε από το χέρι μας για να κρατήσουμε και ανοικτές, αλλά και στο ανώτατο επίπεδο των υπηρεσιών τις δομές μας οι οποίες είναι κλειστές, δηλαδή τις δομές όπου διαβιούν οι πιο ευάλωτοι συμπολίτες μας. Kαι τι εννοώ με αυτό; Είναι το 30% έκτακτο προσωπικό που πήραμε για ενάμισι χρόνο στις κλειστές δομές. Είναι τα πιο αυστηρά πρωτόκολλα προστασίας των ωφελούμενων που βγάλαμε από όλη την Ευρώπη. Είναι τα εβδομαδιαία τεστ, τα οποία στις κοινωνικές δομές καταφέραμε και γινόντουσαν ανά εβδομάδα. Είναι τα εμβόλια με τα οποία προτεραιοποιήσαμε τους ηλικιωμένους, τα ΑΜΕΑ που μένουν σε κλειστές δομές και καταφέραμε και σήμερα είναι όλοι εμβολιασμένοι και με τη δεύτερη δόση κι έχει περάσει και ο μήνας ανοσίας σήμερα. Οπότε, αυτά ως προς τις κλειστές δομές. Υπήρξε άμεση, γρήγορη και αποτελεσματική αντιμετώπιση, έτσι ώστε και το δημοσιονομικό κομμάτι και το κοινωνικό να το κρατήσουμε στο υψηλότερο δυνατό επίπεδο. Για τις ανοικτές δομές τώρα και καταλήγω με αυτές, γιατί μία από αυτές είναι και τα ΚΔΑΠ τα οποία εμπεριέχονται στην ερώτησή σας. Για τις ανοικτές δομές λειτουργήσαμε και πάλι κατόπιν συνεννόησης με την Εθνική Αρχή Λοιμωξιολόγων. Η Κυβέρνησή μας δεν κάνει κάτι από μόνη της. Κάνει τις εισηγήσεις της στην Εθνική Επιτροπή Λοιμωξιολόγων, συσκέπτεται η Εθνική Επιτροπή, συσκέπτεται και με εμάς μέσα σε αυτή, διότι πολλές φορές δεν γνωρίζει και τα ακριβή ρυθμιστικά στοιχεία βάσει των οποίων λειτουργούν οι δομές αυτές, και βγάζει τα πορίσματά της, τα οποία εμείς μετά σαν Κυβέρνηση και υιοθετούμε για τη λειτουργία των δομών αυτών. Όσον αφορά τις ανοικτές δομές, ειδικά τις προνοιακές, ειδικά στις αναπηρικές δομές κάναμε ό,τι περνούσε από το χέρι μας για να εξηγήσουμε στην Εθνική Αρχή Λοιμωξιολόγων τι ακριβώς σημαίνει για τα ίδια τα παιδιά ή για τους ίδιους τους ενήλικες με αναπηρία να μείνουν ανοικτές οι δομές αυτές και ότι το κλείσιμό τους τους πήγαινε πίσω και στο θεραπευτικό - κοινωνικό κομμάτι, αλλά και στο θεραπευτικό κομμάτι της ίδιας τους της υγείας. Γνωρίζετε ότι αν κάποιος δεν κάνει λογοθεραπεία ή εργοθεραπεία για έναν ή δύο μήνες μετά μπορεί να πάει ακόμη και χρόνια πίσω στην ίδια του την πρόοδο. Οπότε, καταφέραμε με σκληρά πρωτόκολλα, με συνεχή τεστ, με εμβολιασμό και πάλι στις ανοικτές δομές, να τις κρατήσουμε ανοικτές σε μεγάλη, αν θέλετε, ανακούφιση των ίδιων των ωφελούμενων και ακόμη πιο πολύ των οικογενειών τους. Τώρα στα κέντρα δημιουργικής απασχόλησης που αναφέρετε ξέρετε ότι είναι δική μας προτεραιότητα και είναι ακριβώς για τον λόγο που αναφέρατε. Διότι καθίσαμε και κάναμε ένα συνεκτικό, ολοκληρωμένο νομοθετικό πλαίσιο, βάσει του οποίου θα λειτουργούν και όχι αποσπασματικές υπουργικές αποφάσεις, βάσει των οποίων λειτουργούν όπως θέλουν και με συνεχή ανάγκη εγκυκλίων για να προσδιορίσουν την ακριβή λειτουργία τους. Οπότε, φτιάξαμε αυτό το συνεκτικό πλαίσιο, στο οποίο, αν θέλετε να είμαστε και σαφείς στο ελληνικό Κοινοβούλιο, δεν υπήρχε κάποιο ΚΔΑΠ δημοτικό που λειτούργησε έναντι κάποιου ιδιωτικού ή το αντίθετο. Σε καμμία των περιπτώσεων δεν έγινε κάτι τέτοιο. Τώρα, γιατί τα ΚΔΑΠ έκλεισαν σύμφωνα με την Εθνική Αρχή Λοιμωξιολόγων. Διότι είναι άλλο ένα σχολείο να μένει ανοικτό και να υπάρχει η λογική τού ότι τα ίδια παιδιά επισκέπτονται κάθε μέρα το ίδιο σχολείο. Είναι πραγματικά απλή η λογική αυτή. Τα ίδια παιδιά, το ίδιο «cohort» το λεγόμενο, κάθε μέρα επισκέπτονται το ίδιο σχολείο, με τα πρωτόκολλα που υπάρχουν. Το ΚΔΑΠ, όπως πολύ σωστά λέτε στην ερώτησή σας, σε μια τάξη έχει λιγότερα παιδιά από ένα σχολείο. Έχει δεκαπέντε παιδιά. Τα δεκαπέντε παιδιά αυτά, όμως, μπορεί να είναι από δεκαπέντε διαφορετικά σχολεία. Οπότε, όλο το κομμάτι της διάχυσης, δυστυχώς, του ιού και άρα της προάσπισης της δημόσιας υγείας - ακόμα κι αν τα παιδιά μεταφέρουν τον ιό, όπως σωστά είπατε και λένε και οι λοιμωξιολόγοι, σε πολύ χαμηλότερα επίπεδα - πηγαίνει πίσω. Άλλο είναι το ότι έχουμε τα ίδια παιδιά που πηγαίνουν στο ίδιο περιβάλλον, με το ίδιο γκρουπ κάθε μέρα, δηλαδή τα σχολεία, και άλλο είναι σύμφωνα με τους λοιμωξιολόγους - και είναι μια αρκετά απλή λογική, την οποία εγώ τουλάχιστον καταλαβαίνω - τα παιδιά αυτά να διασπείρονται σε διαφορετικά ΚΔΑΠ και να υπάρχει σύνδεση απογευματινή με τελείως διαφορετικά γκρουπ. Ευχαριστώ.
Κυρία Φωτίου, έχετε τον λόγο για τη δευτερολογία σας.
Κυρία Υφυπουργέ, καταλαβαίνω ότι δεν μου απαντήσετε ούτε αν θα βγάλετε ΚΥΑ για τον νόμο σας ούτε αν θα ανοίξουν τα ΚΔΑΠ. Και στα δύο δεν μου απαντήσετε. Σωστά; Επίσης, δεν είναι της ώρας τώρα να πω για τις εκατόμβες των νεκρών στα γηροκομεία. Γιατί τα γηροκομεία, δηλαδή οι άνθρωποι της τρίτης ηλικίας, δεν είναι μόνο στις δημόσιες δομές. Θυμάστε το καλοκαίρι του 2020 μάς είπατε ότι κάνατε αυτόν τον βραχίονα, τον περιβόητο, όπου θα ελέγχατε και τα ιδιωτικά και τα δημόσια. Τα ιδιωτικά αφέθηκαν στον αυτόματο πιλότο. Πάω στα ΚΔΑΠ, όμως, ξανά. Αν θέλω να σας κάνω ερωτήσεις στον άλλον τομέα, θα έρθω να σας τις κάνω. Δεν είναι της παρούσης. Για τα ΚΔΑΠ με νοιάζει τώρα. Πάμε ξανά. Θα βγάλετε την ΚΥΑ την περιβόητη για τα ΚΔΑΠ, δηλαδή για τον νόμο σας; Θα λειτουργήσουν φέτος με τον νέο αυτόν νόμο που τόσο πολύ διαφημίσατε τα υφιστάμενα ΚΔΑΠ και θα ιδρυθούν καινούργια; Είναι σαφές. Δεν προλαβαίνετε; Πείτε μου δεν προλαβαίνω. Δεν πειράζει. Δεν έχω εγώ τέτοιο πρόβλημα αυτή τη στιγμή. Πρέπει, όμως, κάποια απάντηση να δώσουμε. Και, δεύτερον, θα εισηγηθείτε στους λοιμωξιολόγους, θα σας απαντήσουν οι λοιμωξιολόγοι, θα ανοίξουν τα ΚΔΑΠ μέχρι τον Αύγουστο ή όχι, αν ανοίξουν τα δημοτικά, όπως λέει η κ. Κεραμέως; Είναι δύο πολύ σαφή πράγματα. Υπάρχει, όμως, κι ένα τρίτο, δυστυχώς. Θα σας το πω. Είναι γνωστό εις τους παρεπιδημούντες την Ιερουσαλήμ ότι τα τελευταία χρόνια εμφανίστηκε μια παρατυπία - για να μην πω παρανομία - στη λειτουργία ορισμένων ΚΔΑΠ. Εκχωρούν, και το ξέρετε, κυρία Υφυπουργέ, αδιαφανώς, κάτω από το τραπέζι μέρος voucher που παίρνουν σε αθλητικούς και άλλους συλλόγους και τα παιδιά μεταφέρονται σε χώρους εκτός των εγκαταστάσεων των ΚΔΑΠ, για δραστηριότητες που δεν καλύπτονται από κανένα θεσμικό πλαίσιο, με μη πιστοποιημένους εκπαιδευτές. Σήμερα, που όλα τα σκάνδαλα, η βία και η κακοποίηση στον χώρο του αθλητισμού στα παιδιά αποκαλύφθηκε με τη γενναία κατάθεση της Σοφίας Μπεκατώρου και το μεγάλο κίνημα του «METOO», σας ρωτώ: Πρώτον, γνωρίζετε αυτό που σας καταγγέλλω και έχετε διερευνήσει αυτές τις παράνομες πράξεις και αν οι ΚΥΑ που θα εκδώσετε θα τις αποκλείουν; Θα τις αποκλείουν οι ΚΥΑ που θα εκδώσετε; Πρόκειται να αφήσετε και φέτος έξω από τα ΚΔΑΠ τα μισά ή περισσότερα παιδιά απ' όσα θα κάνουν αίτηση για voucher, όπως πέρυσι που μείνανε έξω εξήντα πέντε χιλιάδες παιδιά, ή θα αυξήσετε το κονδύλι για τα ΚΔΑΠ όπως έκανε ΣΥΡΙΖΑ κατά τη διακυβέρνησή του; [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Σκοπεύετε να εφαρμόσετε τα voucher - εμφανίζονται πολλές ερωτήσεις, έτσι μου λέτε, αλλά είναι το ίδιο σκεπτικό - για τον αθλητισμό; Κυρία Υφυπουργέ, κατέθεσα στην Επιτροπή Κοινωνικών Υποθέσεων πριν από έναν μήνα περίπου, με την κ. Ξενογιαννακοπούλου, το εθνικό σχέδιο δράσης του ΣΥΡΙΖΑ - Προοδευτική Συμμαχία για τα παιδιά. Θα σας παρακαλούσα να το διαβάσετε. Εκεί μέσα έχουμε μια εξαιρετική δράση, η οποία λέει voucher για τα παιδιά του δημοτικού για τον αθλητισμό. Την έχουμε κοστολογημένη, γιατί ήμασταν έτοιμοι να την εφαρμόσουμε. Ήταν 80 εκατομμύρια. Σας παρακαλώ πολύ, λοιπόν, να απομπλέξετε, αφού ξεκαθαρίσετε εντελώς ότι τα ΚΔΑΠ δεν μπορούν να κάνουν αυτές τις ιστορίες, να εκχωρούν τις αρμοδιότητές τους και τα παιδιά να μεταφέρονται σε αθλητικούς ομίλους με πούλμαν σε άλλες εγκαταστάσεις, μη πιστοποιημένες. Είναι τεράστιο το πρόβλημα.
Ολοκληρώστε, κυρία συνάδελφε.
Ευχαριστώ, κύριε Πρόεδρε. Ολοκλήρωσα. Απλά το εξηγώ λίγο παραπάνω. Μπορείτε να δώσετε αυτό το voucher. Θα είναι μεγάλη ανακούφιση για τις οικογένειες που θέλουν να στέλνουν τα παιδιά τους σε ερασιτεχνικούς συλλόγους. Είναι μία ιστορία win - win. Και ενισχύετε τον ερασιτεχνικό αθλητισμό και συγχρόνως τα παιδιά και οι οικογένειες που έχουν ταλαιπωρηθεί θα πάρουν επιδότηση. Ευχαριστώ.
Ευχαριστώ πολύ, κυρία Φωτίου. Κυρία Υφυπουργέ, έχετε τον λόγο για τη δευτερολογία σας.
Ευχαριστώ, κύριε Πρόεδρε. Και πάλι είναι πολλά τα ερωτήματα, κυρία Βουλευτή. Ως προς το κομμάτι της υπουργικής απόφασης. Η υπουργική απόφαση βγαίνει εντός του μηνός. Δεν υπάρχει κάποια καθυστέρηση. Τα ΚΔΑΠ θα ξεκινήσουν με τον καινούργιο διαγωνισμό και την καινούργια πρόσκληση από την ΕΕΤΑΑ να λειτουργούν για την καινούργια σχολική χρονιά από τον Σεπτέμβριο του 2021. Αν δεν κάνω λάθος, σήμερα έχουμε Απρίλιο. Δεν υπάρχει κάποια καθυστέρηση. Δεν υπάρχει κάποια καθυστέρηση και έχουμε αφήσει αυτόν τον ουσιαστικό χρόνο έτσι ώστε να γίνει μια πολύ μεγάλη διαβούλευση, η οποία και γίνεται. Και συνεχώς στο γραφείο μου χτυπούν τα τηλέφωνα, για να δούμε τι έχουν να πουν οι διάφοροι είτε γονείς είτε σύλλογοι είτε ιδιοκτήτες είτε ιδιωτικών είτε δημοτικών ΚΔΑΠ πάνω στην υπουργική απόφαση την οποία έχουμε βάλει σε αυτή την πολύ μεγάλη διαβούλευση, έτσι ώστε όλοι όσοι πρέπει να έχουν κάποιον λόγο πάνω σε αυτή να τον έχουν κι εμείς να έχουμε εξίσου τ' αυτιά μας ανοικτά για να μπορούμε να το ακούμε. Τώρα, ως προς το εάν θα ανοίξουν, δεν θα ανοίξουν. Εμείς, κυρία Φωτίου, δεν είμαστε βολονταριστές. Δεν σημαίνει ότι, επειδή θέλουμε να ανοίξουν, θα ανοίξουν. Ξέρετε κάτι; Εγώ δεν θα ήθελα να υπάρχει ούτε η πανδημία, δεν θα ήθελα να υπάρχει ούτε αυτή η πολύ μεγάλη κοινωνική πίεση. Δεν θα ήθελα ακόμη περισσότερο να υπάρχουν νεκροί και να υπάρχει τόσο υψηλή μεταδοτικότητα αυτού του φονικού ιού. Δεν θα το ήθελα. Και να σας πω κάτι; Είμαι σίγουρη ότι ούτε κι εσείς θα το θέλατε. Όμως, δεν αποφασίζω εγώ. Αν οι λοιμωξιολόγοι μού λένε πολύ συγκεκριμένα ότι με αυτή τη λογική της κοόρτης δεν πρέπει να έχουμε άλλα γκρουπ, να βλέπουν άλλα γκρουπ, να βλέπουν άλλα παιδιά πρωί - απόγευμα από διαφορετικές γεωγραφικές περιφέρειες, διαφορετικά σχολεία και διαφορετικές ηλικίες, τότε εγώ πρέπει - και είναι καθήκον μου ως πολιτεία - να ακολουθήσω αυτό που μου λένε οι ειδικοί. Δεν είμαι βολονταρίστρια. Κάνω αυτό που πρέπει να κάνω. Σας είπα από την αρχή ότι είναι μία δύσκολη ισορροπία. Η κοινωνική ευημερία και η προάσπιση της δημόσιας υγείας είναι μία δύσκολη ισορροπία, αλλά καλούμαι να πάρω τις σωστές και τις υπεύθυνες αποφάσεις, έτσι ώστε να την κρατήσω. Τώρα, αναφέρατε τη λογική ότι κάποια voucher δίνονται κάτω από το τραπέζι. Αυτό ακριβώς, κυρία Φωτίου, ερχόμαστε να θεραπεύσουμε, αυτή ακριβώς την αναλγησία που υπήρχε για τα πέντε χρόνια στα οποία η κυβέρνησή σας διευθετούσε το ζήτημα των ΚΔΑΠ. Τι γινόταν εκεί πέρα;
Κάνετε λάθος.
Δεν κάνω λάθος. Δυστυχώς, κληρονομήσαμε ένα πρόβλημα το οποίο χρονίζει. Γι' αυτό ακριβώς βρεθήκαμε στην υλοποίηση της ανάγκης να δημιουργήσουμε αυτό το οριζόντιο και συνεκτικό πλαίσιο το οποίο θα ρυθμίζει τη λειτουργία των ΚΔΑΠ. Και το κάναμε ακριβώς γι' αυτό που λέτε, γιατί γνωρίζαμε ότι τα προηγούμενα χρόνια και τα πέντε ολόκληρα χρόνια που ρυθμίζατε τις κοινωνικές υποθέσεις στο Υπουργείο μας υπήρχαν τέτοιου είδους πρακτικές. Γι' αυτόν ακριβώς τον λόγο η ΕΕΤΑΑ παίρνει πολύ πιο ουσιαστικό ελεγκτικό μηχανισμό. Σε συνεργασία με τις περιφέρειες θα μπορέσουμε να δούμε ποιος στέλνει και ποιος δεν στέλνει τα παιδιά του στα ΚΔΑΠ και τι γίνεται το δημόσιο χρήμα, γιατί εμείς εδώ πέρα λογοδοτούμε. Από τη μία πρέπει να προασπίσουμε τις οικογένειες, τις οποίες και προασπίζουμε. Είπατε ότι τα ΚΔΑΠ είναι κλειστά. Όμως, αυτό που δεν είπατε είναι ότι όλη την περίοδο αυτή, βάσει αποφάσεως του Υπουργού Ανάπτυξης, οι ιδιοκτήτες των ΚΔΑΠ πληρώνονται. Πληρώνονται οι ιδιοκτήτες των ΚΔΑΠ! Οπότε, είναι ένα κομμάτι της οικονομίας το οποίο και λειτουργεί. Από την άλλη, αυτό που, επίσης, παραλείψατε να πείτε είναι ότι τα ΚΔΑΠ για άτομα με αναπηρία τα κρατήσαμε ανοικτά. Και για εμάς αυτό είναι το πιο σημαντικό, ότι καταφέραμε τα πιο ευάλωτα παιδιά να μπορούν να πηγαίνουν και να μην πηγαίνουν ούτε εκατοστό πίσω στις θεραπείες τους. Ούτε εκατοστό! Είμαστε εδώ για τους πιο ευάλωτους και προασπίζουμε και τη δημόσια υγεία τους αλλά και την κοινωνική και προσωπική τους ευημερία. Το άλλο που κάνουμε είναι ότι διορθώνουμε τα λάθη και τις κακές πρακτικές του παρελθόντος, γιατί ένα κράτος - το λέω πολλές φορές - έχει συνέχεια. Μετά από εμάς ο επόμενος ελπίζω να θέλει να το φτιάξει ακόμα καλύτερα το κράτος μας. Οπότε, διορθώνουμε τις κακές πρακτικές του παρελθόντος και πηγαίνουμε με ένα σύστημα παιδικής προστασίας, το οποίο κοιτάει και ενσωματώνει και το κομμάτι που σωστά αναφέρατε, της παιδικής κακοποίησης, για το οποίο θα δείτε νομοθετικές παρεμβάσεις από εμάς τους επόμενους μήνες, για να μην πω εβδομάδες. Ευχαριστώ.
Κι εγώ σας ευχαριστώ, κυρία Υπουργέ. Προχωρούμε στην τέταρτη με αριθμό 710/19-4-2021 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Πολιτισμού και Αθλητισμού, με θέμα: «Μέτρα ασφαλούς ανοίγματος χώρων πολιτισμού». Στην επίκαιρη ερώτηση του κ. Δελή θα απαντήσει ο Υφυπουργός Πολιτισμού και Αθλητισμού κ. Νικόλαος Γιατρομανωλάκης. Κύριε Δελή, έχετε τον λόγο για την πρωτολογία σας.
Ευχαριστώ πολύ, κύριε Πρόεδρε. Κύριε Υπουργέ, αν εξαιρέσουμε ορισμένες ελάχιστες παραγωγές και περιοδείες που έγιναν το καλοκαίρι του 2020, τότε για έναν ολόκληρο χρόνο και περισσότερο οι χώροι του πολιτισμού παραμένουν κλειστοί. Κι όμως, αν ο πολιτισμός αποτελεί ανάγκη και δικαίωμα κάθε ανθρώπου σε κανονικές συνθήκες, σκεφτείτε πόση περισσότερη σημασία αποκτά η πολιτιστική δραστηριότητα σε συνθήκες μαζικού λαϊκού εγκλεισμού, όπως αυτές που ζούμε μήνες τώρα με την πανδημία. Όλοι καταλαβαίνουμε, φυσικά, ότι και η τέχνη και ο πολιτισμός μπορούν να παίξουν έναν παρηγορητικό ρόλο, μπορούν να συμβάλουν θετικά στην αντιμετώπιση των αρνητικών συνεπειών αυτού του μακροχρόνιου εγκλεισμού, με μία, όμως, προϋπόθεση: Αυτή η πολιτιστική δραστηριότητα να είναι διά ζώσης, να είναι ζωντανή, να είναι πραγματική. Ο πολιτισμός, όμως, όπως ξέρετε, κύριε Υπουργέ, και η τέχνη δεν γίνονται με το πάτημα ενός κουμπιού, στα γρήγορα. Για να γίνουν οι θεατρικές παραστάσεις, οι συναυλίες, οι παραγωγές, οι εκθέσεις, τα φεστιβάλ χρειάζονται προετοιμασία ενός, δύο μηνών, καμμιά φορά και παραπάνω. Και όλος αυτός, βέβαια, ο κόσμος του πολιτισμού και της τέχνης βρίσκεται για μήνες τώρα μέσα σε μια ομίχλη αβεβαιότητας, κυριολεκτικά, καθώς η Κυβέρνηση δεν έχει ανακοινώσει απολύτως τίποτε, ωσάν να μην ασχολείται καθόλου με το άνοιγμα των πολιτιστικών δραστηριοτήτων. Εν τω μεταξύ, με ευθύνη της Κυβέρνησης, η πλειοψηφία των καλλιτεχνών και των εργαζομένων στον πολιτισμό είναι ξεκρέμαστοι οικονομικά και, φυσικά, δυσκολεύονται και από αυτόν τον λόγο να σχεδιάσουν οτιδήποτε για το μέλλον. Σας ρωτάμε, λοιπόν, κύριε Υπουργέ, τι μέτρα θα πάρετε εσείς και η Κυβέρνησή σας, ώστε να ανακοινώσετε άμεσα - επαναλαμβάνουμε, να ανακοινώσετε άμεσα - το άνοιγμα των πολιτιστικών χώρων και το άνοιγμα των καλλιτεχνικών σχολών, των σχολών καλλιτεχνικής εκπαίδευσης, με συγκεκριμένα υγειονομικά πρωτόκολλα λειτουργίας, με πρόβλεψη αναπλήρωσης μαθημάτων γι' αυτές τις καλλιτεχνικές σχολές και ειδικά για τους τελειόφοιτους αυτών των σχολών; Επίσης, κύριε Υπουργέ, τι μέτρα θα πάρετε ώστε να επεκταθεί το επίδομα ειδικού σκοπού σε όσους καλλιτέχνες και εργαζόμενους στον πολιτισμό δεν έχουν απολύτως κανένα εισόδημα από τον Φλεβάρη του 2020; Για δε τους εργαζόμενους με δελτίο παροχής υπηρεσιών και τους αυτοαπασχολούμενους του χώρου με εισόδημα μέχρι 15.000 ευρώ ζητάμε να αρθεί ο φόρος επιτηδεύματος και η προκαταβολή φόρου, να διαγραφούν τα χρέη τους σε λογαριασμούς, δημοτικά τέλη, να γίνει απαλλαγή από την καταβολή εισφορών, τουλάχιστον για το επόμενο πεντάμηνο, χωρίς καμμία απώλεια των συνταξιοδοτικών τους δικαιωμάτων. Αυτό είναι το πραγματικό δίχτυ προστασίας για όλους αυτούς τους ανθρώπους που υποφέρουν, κύριε Υπουργέ, και αυτό νομίζουμε ότι πρέπει να γίνει. Ευχαριστώ.
Κύριε Υπουργέ, έχετε τον λόγο για την πρωτολογία σας.
Ευχαριστώ, κύριε Πρόεδρε. Ευχαριστώ πάρα πολύ, κύριε Δελή, για την ερώτησή σας. Έχετε θέσει πολλά ζητήματα. Θα προσπαθήσω να απαντήσω σε όσα περισσότερα μπορώ στον χρόνο που έχω στη διάθεσή μου. Συμφωνώ μαζί σας, όντως, ότι ο κλάδος του πολιτισμού είναι από εκείνους που έχουν πληγεί πάρα πολύ και σε επίπεδο πολιτιστικής παραγωγής αλλά και σε σχέση με τη βιωσιμότητα των εργαζομένων του. Το Υπουργείο Πολιτισμού από την πρώτη μέρα - και είναι γνωστό αυτό - έχει αναλάβει πλήθος πρωτοβουλιών για να στηριχθεί ο κλάδος και οι εργαζόμενοί του και οι επαγγελματίες και οι επιχειρήσεις. Επίσης, επειδή συμφωνώ και με αυτό που είπατε, ότι αποτελεί ο πολιτισμός, αν θέλετε, και ένα καταφύγιο των πολιτών σε αυτή τη δύσκολη συνθήκη, ήταν προτεραιότητα για εμάς - και παραμένει - το να μη διαρραγεί αυτή η σχέση πολίτη και πολιτισμού και να μη διακοπεί η πρόσβαση των πολιτών στον πολιτισμό. Στο πλαίσιο αυτό, πέρα από τις δράσεις και τις αρμοδιότητες που παραδοσιακά εμπίπτουν στη δικαιοδοσία του Υπουργείου Πολιτισμού, συνεργαζόμαστε από την πρώτη στιγμή της πανδημίας και με το Υπουργείο Οικονομικών, το Εργασίας, το Ανάπτυξης, ακριβώς προκειμένου να θωρακίσουμε με όσο το δυνατόν περισσότερα μέτρα - είτε οριζόντια, αλλά και εξειδικευμένα, στοχευμένα, ειδικά για τον τομέα του πολιτισμού - ενάντια στις επιπτώσεις της πανδημίας. Χαρακτηριστικά, μπορώ να σας πω ότι την περίοδο από τον Μάρτιο του 2020 έως τον Μάρτιο του 2021 περισσότερα από 300 εκατομμύρια ευρώ έχουν διοχετευθεί στον κλάδο του πολιτισμού στο πλαίσιο της αντιμετώπισης της πανδημίας. Αυτό το ποσό που λέω είναι πέρα και πάνω από τις παραδοσιακές επιχορηγήσεις και επιδοτήσεις που δίνει το Υπουργείο Πολιτισμού. Βάζουμε μέσα 166 εκατομμύρια με τη μορφή αποζημίωσης ειδικού σκοπού, επιδότησης ασφαλιστικών εισφορών και επιστρεπτέας προκαταβολής, 30 εκατομμύρια μέσω του Μητρώου Καλλιτεχνών. Το Μητρώο Καλλιτεχνών είναι ένας μηχανισμός που φτιάχτηκε ad hoc, επί τούτου, ακριβώς για να διευρυνθεί το δίχτυ ασφαλείας και να εντοπισθούν και να προστατευθούν άνθρωποι οι οποίοι δεν μπορούσαν να προστατευθούν με οριζόντια μέτρα. Τώρα ετοιμάζεται η πληρωμή του Μαρτίου για αυτά τα άτομα. Μέσα σε αυτά είναι και 50 εκατομμύρια σε εποπτευόμενους φορείς, οι οποίοι με τη σειρά τους διοχέτευσαν αυτά τα λεφτά στην αγορά μέσα από αναθέσεις κ.ο.κ.. Επιπλέον, σχεδιάζουμε και νέα μέτρα, τα οποία θα ανακοινωθούν στο αμέσως επόμενο διάστημα. Επίσης, έχουμε εξασφαλίσει για τον σύγχρονο πολιτισμό 250 εκατομμύρια από το Ταμείο Ανάκαμψης, δηλαδή το 50% των πόρων που θα πάρει το Υπουργείο Πολιτισμού από το Ταμείο Ανάκαμψης. Δεν έχει ξαναγίνει αυτό, να είναι το 50% για τον σύγχρονο πολιτισμό. Είναι ακριβώς για να προστατεύσουμε τον κλάδο μέσα από μεταρρυθμίσεις και αναπτυξιακά προγράμματα. Και όσο η πανδημία συνεχίζεται και όσο αναγκαζόμαστε να έχουμε μέτρα για την προστασία του πληθυσμού, προφανώς θα προστατεύουμε τον κλάδο και θα τον στηρίζουμε. Επίσης, για την πρόσβαση του κοινού μεριμνήσαμε με μια σειρά από πολλά μέτρα. Για παράδειγμα σας λέω τη μείωση του ΦΠΑ στο live streaming ακριβώς για να μειωθεί το κόστος, που από το 24% πήγε στο 6% για όσο διαρκεί η πανδημία και ούτω καθεξής. Πρέπει να σας πω ότι, σε σχέση με τα υγειονομικά πρωτόκολλα, έχουμε διασφαλίσει αφ' ενός να μπορούν ακριβώς για την προετοιμασία, που λέτε και εσείς, να υπάρχουν πρωτόκολλα για πρόβες, γυρίσματα, περάσαμε πρόσφατα και για ρεπεράζ και για προετοιμασία μεγάλων παραγωγών. Επίσης, και σε σχέση με το άνοιγμα που λέτε, εμείς έχουμε καταθέσει στην Επιτροπή Λοιμωξιολόγων από τον Μάρτιο οδικό χάρτη με ποσοστά πληρότητας, με σταδιακό άνοιγμα του πολιτισμού για όλον τον τομέα του σύγχρονου πολιτισμού και για την καλλιτεχνική εκπαίδευση, αλλά, όπως γνωρίζετε πολύ καλά, είμαστε υποχρεωμένοι να ακολουθούμε τις οδηγίες της Επιτροπής των Λοιμωξιολόγων. Εμείς είμαστε έτοιμοι. Έχουμε προετοιμάσει όλα τα υγειονομικά πρωτόκολλα, τα τηρήσαμε και πέρυσι - ο κλάδος, δηλαδή - με μεγάλη επιτυχία. Είμαι βέβαιος ότι θα γίνει αυτό και φέτος. Ο οδικός χάρτης υπάρχει και είμαστε έτοιμοι ανά πάσα στιγμή ακριβώς να ανοίξουμε τον κλάδο με ασφάλεια. Σας ευχαριστώ πάρα πολύ.
Κύριε Δελή, έχετε τον λόγο για τη δευτερολογία σας.
Ευχαριστώ, κύριε Πρόεδρε. Κύριε Υπουργέ, κάνατε έναν μικρό οικονομικό απολογισμό του Υπουργείου σας για το πώς αντιμετωπίστηκε η πανδημία όλο αυτό το διάστημα. Το βασικό όμως ερώτημα που σας απευθύναμε ήταν να δεσμευθείτε, να πείτε δημόσια πότε θα ανοίξει επιτέλους η τέχνη και ο πολιτισμός, πότε θα λειτουργήσουν δηλαδή διά ζώσης. Τώρα, σε σχέση με την Επιτροπή Λοιμωξιολόγων, μετά και τις τελευταίες εξελίξεις, δεν ξέρουμε αν η επιτροπή εισηγείται στην Κυβέρνηση και αυτή αποφασίζει ή αν η Κυβέρνηση πάρα πολλές φορές υπαγορεύει στην επιτροπή, ώστε αυτή να εισηγηθεί και κατόπιν η Κυβέρνηση να πάρει τις πολιτικές αποφάσεις. Το ζήτημα, λοιπόν, κύριε Υπουργέ, είναι να πείτε πότε θα ανοίξει η πολιτιστική δραστηριότητα και πότε θα λειτουργήσουν οι καλλιτεχνικές σχολές. Αυτό είναι το κύριο αυτή τη στιγμή, αυτό περιμένει να ακούσει όλος αυτός ο κόσμος. Είναι μια δραστηριότητα η οποία, όπως και εσείς πολύ καλά γνωρίζετε, μπορεί μια χαρά να πραγματοποιηθεί με ασφάλεια υγειονομική και στις θεατρικές παραστάσεις και στις μουσικές συναυλίες, σε όλες τις πολιτιστικές δραστηριότητες. Και αυτό ξέρετε, κύριε Υπουργέ, έχει αποδειχθεί το περασμένο καλοκαίρι σε εκείνο το μικρό διάστημα που αυτές λειτούργησαν με αυτούς τους κανόνες, με την τήρηση των αποστάσεων, φυσικά, και την εφαρμογή των υγειονομικών πρωτοκόλλων. Βέβαια, με τους ίδιους ακριβώς κανόνες μπορούν να λειτουργήσουν και τα μαθήματα των καλλιτεχνικών σχολών. Σας ρωτήσαμε επιπλέον και στη γραπτή μας ερώτηση για το τι θα κάνετε με το επίδομα του ειδικού σκοπού. Θα το σταματήσετε; Θα το κόψετε για κάποιους που το δικαιούνται; Γιατί ήδη συμβαίνει αυτό, όπως θα πω παρακάτω. Ξέρετε, κύριε Υπουργέ, υπάρχουν εργαζόμενοι που βρίσκονται για παραπάνω από έναν χρόνο χωρίς κανένα εισόδημα και άλλοι ετεροαπασχολούνται από εδώ και από εκεί για να επιβιώσουν. Τι να κάνουν; Υπάρχουν επαγγελματίες με χαμηλό εισόδημα, που, όταν ανοίξουν οι χώροι πολιτισμού, θα έχουν να πληρώσουν συσσωρευμένα χρέη, φόρους, δημοτικά τέλη. Και έρχεστε εσείς, δηλαδή η Κυβέρνησή σας, και κόβετε την αποζημίωση ειδικού σκοπού και του Γενάρη και του Φλεβάρη σε αρκετούς από αυτούς τους δικαιούχους, επειδή τους θεωρείτε εκπρόθεσμους, λέει, μιας και έκαναν την αίτησή τους μετά τις 10 του Γενάρη. Ποιο όμως είναι το κύριο εδώ, κύριε Πρόεδρε; Το κύριο είναι η προστασία του εισοδήματος και η επιβίωση αυτών των ανθρώπων ή τα γραφειοκρατικά προσχήματα; Μέσα σε όλη βέβαια αυτή την κατάσταση υπάρχουν και άλλα δείγματα γραφής από την Κυβέρνηση για το γενικότερο εργασιακό τοπίο στον χώρο του πολιτισμού. Στον Οργανισμό της Πολιτιστικής Πρωτεύουσας «ΕΛΕΥΣΙΝΑ 2023» προβλέπεται η υποχρέωση του καλλιτέχνη να δίνει τη συγκατάθεσή του για πιθανή παρέμβαση σε έργο του σε περίπτωση που αυτό επιλεγεί. Στο όνομα της πανδημίας τα συγγενικά δικαιώματα για το live streaming δεν αποδίδονται και αυτό το κάνει το ίδιο το Εθνικό Θέατρο, ο φορέας που εποπτεύει το Υπουργείο σας. Αντίστοιχα στις συμβάσεις των μουσικών στην ΕΡΤ, αλλά και σε ιδιωτικούς τηλεοπτικούς σταθμούς - αλίμονο! - δεν προβλέπονται συγγενικά δικαιώματα για τους μουσικούς και τους ερμηνευτές. Αν πάμε δε και στις παραγωγές των τηλεοπτικών σειρών, οι παραγωγοί επιβάλλουν υποχρεωτική δεκαπενθήμερη καραντίνα χωρίς αποδοχές ή αναστολή εργασίας, σε περίπτωση που κάποιοι από τους εργαζόμενους νοσήσουν. Σε πρόβες που ήδη έχουν ξεκινήσει για καλοκαιρινές παραγωγές, αυτές γίνονται χωρίς αμοιβή και χωρίς κανέναν έλεγχο ως προς την τήρηση των υγειονομικών πρωτοκόλλων. Βέβαια, όπως καταλαβαίνετε και όπως είναι λογικό να σκεφτεί ο καθένας μας, είναι δεδομένο ότι, όταν ανοίξουν οι χώροι πολιτισμού, όταν με το καλό ανοίξουν και εμείς λέμε αυτό να γίνει άμεσα, δεν θα μπορέσουν δυστυχώς να γυρίσουν στη δουλειά τους όσοι εργάζονταν το 2019. Την ίδια στιγμή, βεβαίως, περισσότεροι από τρεις χιλιάδες σπουδαστές δραματικών σχολών, σπουδαστές σε ωδεία κινδυνεύουν να χάσουν μία ολόκληρη χρονιά. Επίσης, πολλές σχολές χορού, θεάτρου, εικαστικά εργαστήρια, δομές καλλιτεχνικές εκπαίδευσης είναι στο όριο να κλείσουν και βεβαίως να χάσουν οι ιδιοκτήτες αυτών των, μικρών συνήθως, σχολών το εισόδημά τους. Για να μην αναφερθούμε, δεν είστε βέβαια εσείς ο υπεύθυνος, αλλά είναι η Κυβέρνησή σας, για τον εξοβελισμό της καλλιτεχνικής εκπαίδευσης από το δημόσιο λύκειο. Σε λίγες ημέρες εκδικάζεται μία προσφυγή στο Συμβούλιο της Επικρατείας. Είναι πολύ λογικές και πρέπει να τις αντιμετωπίζετε με διαφορετικό τρόπο, κύριε Υπουργέ, και εσείς στο Υπουργείο σας και στο Υπουργείο Εργασίας και όχι στέλνοντας αστυνομικές δυνάμεις να τους περικυκλώνουν τους εργαζόμενους καλλιτέχνες, τους μουσικούς, τους ηθοποιούς και όλους αυτούς που αγωνίζονται και διεκδικούν τα δικαιώματά τους. Ευχαριστώ πολύ.
Και εγώ ευχαριστώ, κύριε Δελή. Κύριε Υπουργέ, έχετε τον λόγο για τη δευτερολογία σας.
Ευχαριστώ πολύ, κύριε Πρόεδρε. Κύριε Δελή, θα είμαι πολύ συγκεκριμένος και σαφής και θα απαντήσω στα ερωτήματά σας εκ νέου. Ξεκινήσατε, ρωτώντας πότε θα ανοίξει ο πολιτισμός. Το ξέρετε πολύ καλά ότι αυτό δεν είναι ένα θέμα στο οποίο αυτενεργεί το κάθε Υπουργείο ούτε υπάρχει μία υγειονομική επιτροπή που κατοικεί σε κάθε Υπουργείο.
Πότε προτείνετε;
Η διαδικασία είναι ότι κάθε Υπουργείο εισηγείται για τον τομέα της αρμοδιότητάς του μία σειρά από προτάσεις και μέτρα, συνδιαλέγεται με την Επιτροπή των Λοιμωξιολόγων και εκείνη αποφασίζει. Στη διαδικασία αυτή, πιστέψτε με, είμαι παρών σε εβδομαδιαία βάση, ειδικά δε για το θέμα της καλλιτεχνικής εκπαίδευσης. Επίσης, πιστέψτε με και πάλι ότι καταθέτω βέλτιστες πρακτικές από ξένες χώρες, μετρήσεις από εργαστήρια και πανεπιστήμια σε σχέση με τη μετάδοση του ιού σε χώρους πολιτισμού. Και, όπως σας είπα, ακριβώς επειδή γνωρίζουμε και τον τρόπο με τον οποίο λειτουργεί το μοντέλο του πολιτισμού, αυτό που λέτε και εσείς, ότι απαιτείται και ένας χρόνος προετοιμασίας, ότι πολλές φορές είναι και συμπαραγωγές με το εξωτερικό, πρέπει να γίνουν συμβόλαια, συμβάσεις, επειδή είναι μια διαδικασία η οποία δεν γίνεται από τη μια στιγμή στην άλλη, έχουμε ακριβώς ζητήσει να υπάρχει ένας χρονικός ορίζοντας. Για την ακρίβεια, αυτό που εμείς έχουμε πει είναι να ταυτίζεται η ημερομηνία σταδιακού ανοίγματος του πολιτισμού με εκείνη του τουρισμού. Μιλάμε σε πρώτη φάση τουλάχιστον για τους ανοικτούς, για τους υπαίθριους χώρους - για προφανείς λόγους - όπως κάναμε και πέρυσι το καλοκαίρι, με αποστάσεις, με μειωμένα ποσοστά πληρότητας, ενώ παράλληλα θα «τρέχουν» και άλλα μέτρα που έχουμε, όπως είναι η επιδότηση των κενών θέσεων, ακριβώς για να καλυφθεί οικονομικά το κενό που προκαλεί η πανδημία. Επομένως βλέπουμε έναν συνδυασμό από την πλευρά του Υπουργείου Πολιτισμού μέτρων υγειονομικών και οικονομικών, προκειμένου να είναι βιώσιμο το μοντέλο της λειτουργίας του πολιτισμού. Σε σχέση με τις καλλιτεχνικές σχολές, μπορεί να έχετε δει ότι είχα στείλει και μία ανοικτή επιστολή προς τις σχολές, τους φοιτητές, τους σχολάρχες, τους ιδιοκτήτες. Αναγνωρίζουμε τα ζητήματα. Είμαστε σε επαφή και με τους σπουδαστές και με τους ιδιοκτήτες και πάλι με τους ιατρούς. Η πρόθεσή μας είναι να ανοίξουν το συντομότερο δυνατό, μόλις επιτρέψει η Επιτροπή Λοιμωξιολόγων και με όποια μέτρα επιπλέον επιβάλλει. Αν θέλει να επιβάλει self - test, για παράδειγμα, είμαστε σε θέση να μεριμνήσουμε για αυτό το κομμάτι. Στο θέμα του επιδόματος ειδικού σκοπού, όπως σας είπα, τώρα θα υπογραφεί η ΚΥΑ για τον Μάρτιο, άρα συνεχίζεται, και γίνονται οι πληρωμές Γενάρη - Φλεβάρη αυτή τη στιγμή. Επίσης, να σας πω το εξής γι' αυτό που είπατε, ότι δηλαδή έμειναν κάποιοι άνθρωποι εκτός: Τα λεφτά αυτά για το επίδομα ειδικού σκοπού είναι λεφτά των Ελλήνων πολιτών και φορολογουμένων. Επομένως το Υπουργείο Εργασίας, το οποίο διαχειρίζεται αυτό το πρότζεκτ, έχει κάθε δικαίωμα να κάνει δειγματοληπτικούς ελέγχους και να βεβαιώνει εάν οι άνθρωποι οι οποίοι έχουν εγγραφεί στο μητρώο με το minimum των προϋποθέσεων - μιλάμε για το ελάχιστο των ελαχίστων των προϋποθέσεων, μιλάμε για ελάχιστα ένσημα - έχουν έστω και ένα ένσημο. Νομίζω ότι πρέπει να γίνεται έλεγχος και έγινε δειγματοληπτικός έλεγχος. Σε μία κατηγορία εμφανίστηκε ένα ζήτημα και αυτό είναι που έχει συμβεί. Εκεί πέρα έχει «παγώσει» μόνο για ένα μικρό κομμάτι των εγγεγραμμένων το ζήτημα. Κατά τα άλλα, οι υπόλοιπες πληρωμές γίνονται κανονικά, δεν υπάρχει κάποιο τέτοιο θέμα. Ως προς τα συγγενικά δικαιώματα που είπατε: Εμείς ήμασταν οι πρώτοι οι οποίοι περάσαμε αυστηρούς νόμους, ενσωματώσαμε την οδηγία με το dynamic blocking και το live blocking, ακριβώς για να προστατεύσουμε τα συγγενικά δικαιώματα. Είμαστε αυτοί που βάλαμε προϋποθέσεις στις ΚΥΑ που βγάλαμε για το θέατρο, τον χορό και τις άλλες τέχνες, να πληρώνονται όλα τα δικαιώματα, είτε είναι πνευματικά είναι συγγενικά. Επίσης, είμαστε αυτοί που επί των ημερών μας υπογράφηκε η συλλογική σύμβαση εργασίας του Σωματείου Ελλήνων Ηθοποιών και με μέριμνα για live streaming με το Εθνικό Θέατρο και με το Κρατικό Θέατρο Βορείου Ελλάδος. Μετά από οκτώ χρόνια συζητάει η διοίκηση της Λυρικής Σκηνής με τους εργαζομένους για συλλογική σύμβαση εργασίας. Επομένως βλέπετε ότι όλα αυτά προχωράνε. Επίσης, είμαστε οι μόνοι οι οποίοι μεριμνήσαμε και αναγνωρίσαμε επαγγελματικές κατηγορίες του κλάδου του πολιτισμού, οι οποίες ήταν αόρατες για όλα αυτά τα χρόνια, όπως, για παράδειγμα, οι τεχνικοί θεάματος, και λύσαμε ένα πάγιο αίτημα ετών του ΣΤΑΖΟΕ. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Επίσης - και κλείνω με αυτό - σχετικά με αυτό που λέτε για τις πρόβες έχετε δίκιο. Και εκεί έχουμε μεριμνήσει και στις δικές μας ΚΥΑ έχουμε πει ότι θα πρέπει οι πρόβες να αμείβονται. Γενικά θεωρούμε ότι, ακόμα και στα σημεία στα οποία δεν είμαστε εμείς θεσμικά αρμόδιοι, πρέπει να συνεργαζόμαστε με το Υπουργείο Εργασίας, φέρ' ειπείν, και το Υπουργείο Οικονομικών και να βρίσκουμε λύσεις, ακριβώς για να θωρακίσουμε τον κλάδο και τους επαγγελματίες του. Αυτό είναι κάτι που θα συνεχίσουμε να το κάνουμε. Όπως σας είπα και στην πρωτολογία μου, σύντομα θα δείτε και μια σειρά από μέτρα που ακριβώς πηγαίνουν προς αυτή την κατεύθυνση. Σας ευχαριστώ πολύ.
Και εγώ ευχαριστώ, κύριε Υπουργέ. Εισερχόμαστε στη συζήτηση της επόμενης ερώτησης. Είναι η τρίτη με αριθμό 690/12-04-2021 επίκαιρη ερώτηση πρώτου κύκλου του Ε΄ Αντιπροέδρου της Βουλής, Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Ανάπτυξης και Τροφίμων, με θέμα: «Σε απόγνωση οι αγρότες της Αρκαδίας, λόγω της εκτεταμένης ζημιάς στις καλλιέργειες από ισχυρό παγετό. Άμεση καταγραφή των ζημιών και λήψη μέτρων στήριξης του εισοδήματος». Θα απαντήσει ο Υπουργός Αγροτικής Ανάπτυξης και Τροφίμων κ. Σπήλιος Λιβανός. Κύριε Πρόεδρε, έχετε τον λόγο.
Ευχαριστώ, κύριε Πρόεδρε. Κύριοι συνάδελφοι, κύριε Υπουργέ, θα έχετε, νομίζω, ενημερωθεί ότι στην Αρκαδία τις τελευταίες ημέρες υπήρξε ένα ακραίο φαινόμενο, ένας παγετός, και οι ζημιές ήταν πάρα πολύ μεγάλες σχεδόν σε όλη την Αρκαδία και ειδικά στο λεκανοπέδιο γύρω από την Τρίπολη. Αχλαδιές, μηλιές, κερασιές, αμυγδαλιές, καστανιές, πρώιμα κηπευτικά, αμπέλια, κατεστράφησαν όλα. Νομίζω ότι σήμερα είναι και ο Υφυπουργός σας εκεί και θα μπορέσει να πάει να δει ο ίδιος την κατάσταση. Αυτό, όμως, που έχει εντείνει πάρα πολύ την ανησυχία των αγροτών είναι οι σοβαρές απώλειες από τον παγετό. Είναι μόνιμο πρόβλημα, είτε είναι ο ΣΥΡΙΖΑ είτε είναι η Νέα Δημοκρατία. Ο τοπικός ΕΛΓΑ εκεί, ο επικεφαλής, τους δημιουργεί μια ανασφάλεια και τους λέει «ξέρετε, παιδιά, κάποια από αυτά θα πάνε από το de minimis». Καταλαβαίνετε τι σημαίνει αυτό. Μάλιστα, αγνοεί τη σφοδρότητα του φαινομένου, αγνοεί - και ελπίζω να μην το αγνοήσετε και εσείς - τη λογική με την οποία σε άλλες περιοχές, όπως είναι η Θεσσαλία, πήγαν μέσω του προϋπολογισμού και οι αγρότες έχουν πληρώσει ασφάλιστρα. Άρα, για να είμαι απόλυτα σαφής, θέλω να σας πω ότι για το επόμενο χρονικό διάστημα υπήρξαν ορισμένες αναγγελίες. Όμως, θα υπάρξουν ζητήματα σχετικά με αυτές τις αναγγελίες για τις ζημιές. Για παράδειγμα, για τα μήλα, τα οποία έχουν καταστραφεί ολοσχερώς, δεν έχουν υπάρξει αναγγελίες, ενώ έχουν υπάρξει για τα υπόλοιπα. Αν πάνε μέσω de minimis, κατεστράφησαν. Έχουν καταστραφεί οι παραγωγοί. Το ξέρετε και εσείς. Αν χρειάζεται και μια μικρή τροποποίηση του κανονισμού, αυτή πρέπει να γίνει για να προχωρήσουμε. Δεύτερον, τι θα γίνει με τις καστανιές; Τρίτον, όταν έχουν καταστραφεί όλα αυτά, κύριε Υπουργέ, κατανοείτε ότι οι μελισσοκόμοι, για παράδειγμα, λόγω του ότι δεν υπάρχει πια ανθοφορία, βρίσκονται σε πάρα πολύ δύσκολη κατάσταση. Άρα σας ερωτώ: Θα υπάρξουν για τα υπόλοιπα αναγγελίες; Θα είναι για τα μήλα, τις καστανιές και τους μελισσοκόμους; Ευχαριστώ.
Κύριε Υπουργέ, έχετε τον λόγο για την πρωτολογία σας.
Ευχαριστώ, κύριε Πρόεδρε. Με την ευκαιρία της ερώτησής σας και σας ευχαριστώ, κύριε Αντιπρόεδρε της Βουλής, και για το επίκαιρο της ερώτησης, αλλά και για το γεγονός ότι μου δίδεται η ευκαιρία να μιλήσω από το ιερό Βήμα της Βουλής πενήντα τέσσερα χρόνια μετά την αποφράδα μέρα της 21ης Απριλίου του 1967, όταν καταλύθηκε το δημοκρατικό πολίτευμα, όταν συνελήφθη ο νόμιμος Πρωθυπουργός της χώρας, όταν κυνηγήθηκαν τα κοινοβουλευτικά κόμματα και η ίδια η δημοκρατία, δηλαδή πενήντα τέσσερα χρόνια από την ημέρα που ένα φασιστικό καθεστώς στέρησε από τον τόπο γέννησής της την ίδια τη δημοκρατία, στέρησε από τους Έλληνες και τις Ελληνίδες την ελευθερία. Ιδιαίτερα φέτος, που γιορτάζουμε τα διακόσια χρόνια από τη διεκδίκηση ακόμα και με το τίμημα της ζωής της ελευθερίας μας, καλό είναι να θυμόμαστε οι παλαιότεροι και να μαθαίνουν οι νεότεροι. Θέλω, λοιπόν, να ευχαριστήσω και να αποτίσω φόρο τιμής σε όλες τις γυναίκες και τους άντρες που κυνηγήθηκαν, βασανίστηκαν, φυλακίστηκαν και εξορίστηκαν, γιατί αγωνίστηκαν κατά της χούντας διεκδικώντας την ελευθερία όλων μας. Θέλω για μια ακόμη φορά να καταδικάσω κάθε φασιστική, αντιδημοκρατική και τρομοκρατική ενέργεια που στρέφεται κατά της ελευθερίας, του κράτους δικαίου, της ασφάλειας, της κοινωνικής συνοχής των πολιτών στο κράτος και στο έθνος μας. Πιστεύω βαθιά - και επιτρέψτε μου να το πω για άλλη μια φορά, κύριε Πρόεδρε - πως πρέπει καθημερινά όλοι μας, διότι όλοι μας έχουμε κοινό μέτωπο - ελπίζω - μέσα σε αυτή την Αίθουσα, να δίνουμε καθημερινά τη μάχη και να διαφυλάττουμε τη δημοκρατία μας. Ο μεγαλύτερος εχθρός της δημοκρατίας στις μέρες μας είναι ο λαϊκισμός. Η καθημερινή, λοιπόν, μάχη κατά του λαϊκισμού είναι και μια καθημερινή μάχη υπέρ της δημοκρατίας. Σας ευχαριστώ που μου δώσατε τη δυνατότητα να πω αυτά τα λόγια σήμερα εδώ με ιδιαίτερη συγκίνηση, κύριε Κωνσταντινόπουλε, και να σας δώσω και μια απάντηση για τη σημαντική ερώτηση που αφορά στην περιοχή της Αρκαδίας, αλλά δυστυχώς αφορά και σε πολλές άλλες περιοχές της χώρας από τη δυτική και την κεντρική Μακεδονία, τη Θεσσαλία, άλλες περιοχές της Πελοποννήσου και της Στερεάς Ελλάδας. Από την πρώτη στιγμή, το σύνολο της Κυβέρνησης αντιμετωπίζει με ιδιαίτερη ευαισθησία το πρόβλημα που προέκυψε. Οι ελεγκτές του ΕΛΓΑ βγήκαν αμέσως έξω σε όλες τις περιοχές και έκαναν την πρώτη επόπτευση. Ο Πρωθυπουργός, συνοδευόμενος από τον ομιλούντα, βρέθηκε σε χωράφια της Πελοποννήσου, στη Νεμέα, δίπλα σας, το προηγούμενο Σάββατο και είδαμε από κοντά τις καταστροφές, συνομιλήσαμε με παραγωγούς, με γεωπόνους και με μέλη της αυτοδιοίκησης. Ήταν εκεί και ο Περιφερειάρχης Πελοποννήσου. Σήμερα, όπως είπατε και εσείς πριν από λίγο, είναι στην πατρίδα σας ο Υφυπουργός Αγροτικής Ανάπτυξης και Τροφίμων κ. Οικονόμου, ο οποίος θα έχει τη δυνατότητα να δει και επιτόπου αυτά τα οποία μάς είπατε. Εμείς - είχα την ευκαιρία να το ξαναπώ τη Δευτέρα, εδώ σε αυτή την Αίθουσα - θέλω να διαβεβαιώσουμε για μία ακόμα φορά ότι θα υπάρξει καθολική μέριμνα εκ μέρους της πολιτείας, για να αντιμετωπιστεί αυτό το φαινόμενο, δηλαδή αυτά τα οποία ο παγετός επέφερε στους παραγωγούς μας. Ήδη τη Δευτέρα το πρωί διενεργήσαμε μια σύσκεψη με το Υπουργείο Οικονομικών και την ηγεσία του ΕΛΓΑ, ώστε να χαρτογραφήσουμε τα επόμενα βήματα, για να αντιμετωπίσουμε αυτή την κατάσταση, η οποία, όπως αντιλαμβάνεστε, έχει ένα μεγάλο κόστος, που εκφεύγει από τον προϋπολογισμό του ΕΛΓΑ τον κανονικό. Τα βήματα τα οποία θα ακολουθήσουμε είναι δεδομένα. Χαρακτηρίζεται αυτός ο παγετός ως ακραίο καιρικό φαινόμενο, μοναδικό στη χώρα μας, και η κρατική αρωγή, όποια κι αν χρειαστεί, θα δοθεί στον ΕΛΓΑ, για να καλυφθούν με νομιμότητα, δικαιοσύνη και αποτελεσματικότητα όλοι όσοι επλήγησαν. Αυτό νομίζω απαντά στην ερώτησή σας. Η κινητοποίηση του κρατικού μηχανισμού έχει σκοπό την έγκαιρη και δίκαιη αποτύπωση της ζημιάς. Τα συνεργεία του ΕΛΓΑ θα είναι ξανά επιτόπου σε όλα τα χωράφια στη χώρα που επλήγησαν από τον παγετό το δεύτερο δεκαπενθήμερο του Μαΐου, τότε δηλαδή που καρπίζουν τα δέντρα και θα μπορούμε να αποτυπώσουμε τα πραγματικά δεδομένα. Και όσον αφορά στον δικό σας νομό, την Αρκαδία, μέχρι στιγμής αυτό που βλέπουμε είναι ότι έχουν γίνει εκατόν πενήντα αναγγελίες και έχουν υποβληθεί χίλιες εκατό δηλώσεις. Για να μπορέσουμε να ενισχύσουμε το δυναμικό του ΕΛΓΑ, έχει γίνει μια πρόσληψη επιπλέον δεκαπέντε γεωτεχνικών σε εσάς, σε σύνολο εκατόν σαράντα έξι γεωπόνων που έχουν προσληφθεί εκτάκτως από τη σχετική λίστα του ΕΛΓΑ και έχει διαβιβαστεί και αίτημα για ακόμα περισσότερους γεωπόνους στον ΑΣΕΠ, έτσι ώστε να μπορέσουμε να καταγράψουμε το σύνολο των ζημιών, όπου και αν αυτές έλαβαν χώρα. Σε αυτό το πλαίσιο, στόχος μας είναι να γίνει μια ουσιαστική καταγραφή και να μην υπάρξει καμμιά περίπτωση πραγματικής ζημιάς, η οποία δεν θα αποζημιωθεί. Και το λέω αυτό - και σε αυτό χρειαζόμαστε και τη συνδρομή σας - έτσι ώστε να μην παρεισφρήσουν επιτήδειοι, όπως πολλές φορές συμβαίνει, και στερήσουν από κάποιους πραγματικούς δικαιούχους τα χρήματα τα οποία θα αποδοθούν. Επίσης, επισημαίνω ότι όλο αυτό λαμβάνει χώρα μέσα σε ένα πολύ δύσκολο και σφιχτό δημοσιονομικό πλαίσιο, το οποίο πρέπει όλοι να σεβαστούμε. Τέλος, επειδή αυτός ο παγετός δεν χτύπησε μόνο αυτές τις περιοχές που προανέφερα στην Ελλάδα, αγαπητέ κύριε Αντιπρόεδρε, αλλά χτύπησε και άλλες χώρες του Νότου της Ευρώπης και τη Γαλλία, έχω ήδη έρθει σε επαφή με τους ομολόγους μου Υπουργούς των άλλων χωρών και έχουμε και σήμερα πάλι τηλεδιάσκεψη μαζί, έτσι ώστε την ερχόμενη εβδομάδα να θέσουμε στο Συμβούλιο Υπουργών το ζήτημα αυτό. Έχω ήδη αποστείλει επιστολές προς την Ευρωπαϊκή Ένωση, για να μπορέσουμε να αντιμετωπίσουμε και με ευρωπαϊκή κάλυψη, εύχομαι, το ζήτημα αυτό. Από την αρχή έχουμε διαμηνύσει ότι θα είμαστε ως Κυβέρνηση δίπλα σε κάθε πολίτη, δίπλα σε κάθε παραγωγό, όταν το χρειάζεται. Στο πλαίσιο αυτό, θέσατε στη γραπτή ερώτησή σας - δεν το είπατε σήμερα, αλλά θέλω να εκμεταλλευτώ την ευκαιρία να το πω - ότι πράγματι η κλιματική αλλαγή έχει επηρεάσει - και αυτό το βλέπουμε συνεχώς τους τελευταίους μήνες, τις τελευταίες εβδομάδες - και τη γεωργική παραγωγή. Δεν έχει γίνει ουσιαστική προεργασία στη χώρα μας, για να μπορέσει συνολικά το Υπουργείο Αγροτικής Ανάπτυξης και Τροφίμων να αντιμετωπίσει αυτό το φαινόμενο, αλλά και ειδικά ο ΕΛΓΑ να μπορέσει να αντιμετωπίσει το μεγαλύτερο φάσμα ζημιών, οι οποίες προκύπτουν ακριβώς από τις παρενέργειες της κλιματικής αλλαγής. Εμείς έχουμε συνεργασία με την Παγκόσμια Τράπεζα και περιμένουμε την αποτύπωση μιας μελέτης, την οποία θα κάνει για το συγκεκριμένο ζήτημα. Έχουμε μια μελέτη, η οποία έγινε στα χέρια μας και αποτυπώνει την πραγματικότητα. Και έχουμε δημιουργήσει με τη συμμετοχή της ηγεσίας του ΕΛΓΑ μια ομάδα εργασίας, η οποία μέσα στους επόμενους μήνες θα αποτυπώσει μια πρόταση για το πώς μπορούμε να δούμε πάλι τη λειτουργία του ΕΛΓΑ και τον εκσυγχρονισμό του. Αυτή είναι μια επίπονη, δύσκολη διαδικασία, η οποία προφανώς θα μπει σε δημόσια διαβούλευση. Εκεί θα θέλαμε και τις προτάσεις όλων των κομμάτων και βεβαίως των αγροτών και των συνδικαλιστών εκπροσώπων, για να μπορέσουμε να διαμορφώσουμε τις συνθήκες ενός ΕΛΓΑ ο οποίος θα είναι ακόμα πιο αποτελεσματικός στο πλαίσιο αντιμετώπισης αυτού του φαινομένου, που θα είναι κοντά μας για πολλά χρόνια και δεν αφορά μόνο στην πατρίδα μας. Ευχαριστώ.
Κι εγώ ευχαριστώ, κύριε Υπουργέ. Τον λόγο έχει ο Ε΄ Αντιπρόεδρος της Βουλής, κ. Οδυσσέας Κωνσταντινόπουλος.
Θα πάω αμέσως στα κρίσιμα ερωτήματα, γιατί το θέμα είναι να μη χάνουμε χρόνο. Ρωτάω, λοιπόν, για να μας το εξηγήσετε: Όταν λέτε ότι θα αποζημιωθούν καθολικά, τι εννοείτε; Εννοείτε ότι πρέπει να γίνει αναγγελία για τα μήλα και τις καστανιές. Δεν έχει γίνει αναγγελία, κύριε Υπουργέ. Άρα ρωτάω ευθέως: Θα γίνει αναγγελία για τα μήλα και τις καστανιές; Δεύτερον, για τους μελισσοκόμους που έχουν ταλαιπωρηθεί μετά τον παγετό και το τέλος της ανθοφορίας, θα υπάρξει στήριξη; Δύο ερωτήματα. Τρίτο ερώτημα. Πότε θα καταβληθούν οι αποζημιώσεις; Γιατί δεν χρησιμοποιούμε, εγώ θα έλεγα, πετυχημένες πρακτικές; Εγώ να σας πω μπράβο για τις πρακτικές στην περίπτωση της θεομηνίας «ΙΑΝΟΣ». Ήταν μια σωστή αντιμετώπιση και άμεση. Άρα, αφού το κάναμε στη Θεσσαλία, μπορούμε να το κάνουμε και σε άλλες περιοχές. Πότε θα γίνει; Αυτά είναι τα τρία ερωτήματα. Εγώ θέλω να σας πω κάτι γενικώς για την κουλτούρα που έχουν κάποιοι στον ΕΛΓΑ. Εγώ το έχω αντιμετωπίσει αυτό τα τελευταία χρόνια και στην προηγούμενη κυβέρνηση και σε όλους. Αυτό που θέλω να σας πω εγώ είναι ότι δεν πρέπει να χάσουμε τη λογική μας. Και η λογική ποια είναι; Ότι ζούμε τα φαινόμενα της κλιματικής αλλαγής, τα οποία πρέπει να τα αντιμετωπίσουμε. Δυστυχώς για όλους μας, για τη χώρα μας, δεν έχουμε αντιμετωπίσει προληπτικά αυτά τα φαινόμενα. Μπορούμε κάποια από αυτά να τα αντιμετωπίσουμε. Πρέπει, όμως, να στηρίξουμε τους αγρότες και μέσω των ευρωπαϊκών προγραμμάτων, για να μπορέσουμε να τα αντιμετωπίσουμε. Διαφορετικά, θα βρισκόμαστε πάντα στη δυσάρεστη θέση να ερχόμαστε εδώ να ζητάμε λεφτά από το ταμείο. Όμως, σε αυτή τη δύσκολη εποχή, που οι αγρότες έχουν κρατήσει ζωντανή την παραγωγή υπό αντίξοες συνθήκες, έχει μειωθεί πάρα πολύ η παραγωγή τους, λόγω της μείωσης του τουρισμού και πολλών άλλων, σε αυτή τη φάση αν δεν τους στηρίξουμε άμεσα, αυτοί οι άνθρωποι αδυνατούν να προχωρήσουν και ουσιαστικά, για να είμαστε ειλικρινείς, θα την εγκαταλείψουν. Άρα, κύριε Υπουργέ, τρία είναι τα ερωτήματα: Πρώτον, πότε θα πληρώσουμε; Θα χρησιμοποιήσουμε πρακτικές «ΙΑΝΟΣ»; Δεύτερον, θα γίνει αναγγελία για μήλα και κάστανο; Τρίτον, τι κάνουμε με τη μελισσοκομία; Δυστυχώς, μετά από αυτό το ακραίο φαινόμενο του παγετού, δεν υπάρχει ανθοφορία και πρέπει πάλι αυτοί οι άνθρωποι να υποστηρίξουν την παραγωγή τους, τα μελίσσια τους και τη δουλειά τους. Ευχαριστώ, κύριε Πρόεδρε.
Κι εγώ ευχαριστώ, κύριε Πρόεδρε. Κύριε Υπουργέ, έχετε τον λόγο για τη δευτερολογία σας.
Αντιλαμβάνομαι από την αποστροφή του λόγου σας για το πώς θα αντιμετωπίσουμε το φαινόμενο της κλιματικής αλλαγής στη γεωργία ότι θα σας έχουμε αρωγό σ' αυτή την ειλικρινή προσπάθεια και χωρίς υπεκφυγές. Γιατί, όπως αντιλαμβανόμαστε όλοι, για να γίνει αυτό που λέτε, χρειάζεται να βρούμε και νέους πόρους για να ενισχύσουμε τον ΕΛΓΑ, έξω από τη λογική της ενίσχυσής του από τον κρατικό προϋπολογισμό. Νομίζω ότι οι αλλαγές που έχουν γίνει και το νοικοκύρεμα στον ΕΛΓΑ είναι μια ασφάλεια για τους αγρότες μας. Φέτος θα πληρωθούν για πρώτη φορά στην ώρα τους και στο 100% όλες οι αποζημιώσεις για το 2020, πράγμα το οποίο δεν συνέβαινε τα προηγούμενα χρόνια. Επίσης, όπως είπατε, σε άλλες περιπτώσεις καταστροφών τους τελευταίους μήνες ήταν άμεση η παρέμβαση και οι καταβολές. Θέλω για άλλη μια φορά - το έχω ξαναπεί - να επιστήσω την προσοχή όλων μας στο ότι η περίπτωση «ΙΑΝΟΣ» είναι διακριτή απ' αυτή την περίπτωση. Εκεί είχαμε μια ολική καταστροφή, η οποία αφορούσε και σε εγκαταστάσεις, αφορούσε και σε μηχανήματα. Εδώ έχουμε ένα άλλο απίθανο και συγκλονιστικό, βέβαια, καιρικό φαινόμενο, το οποίο όμως έπληξε την παραγωγή. Είναι δυο διαφορετικά πράγματα. Παρ' όλα αυτά, όπως είπε και ο Πρωθυπουργός, όπως είπα κι εγώ πριν, το κράτος θα είναι εκεί και θα κάνει αυτό που πρέπει, για να μπορέσει να αποζημιώσει έγκαιρα και δίκαια τους παραγωγούς μας. Θα χρειαστεί ίσως να βγούμε εκτός κανονισμού, λόγω σταδίου ανθοφορίας. Ο ΕΛΓΑ, όπως ξέρετε, έχει αυτούς τους περίεργους κανονισμούς με τα στάδια ανθοφορίας που παρακολουθούμε όλοι και απορούμε τα τελευταία χρόνια. Πλην, όμως, υπάρχουν. Άρα θα κάνουμε το παν δυνατόν, ούτως ώστε να βγούμε και εκτός κανονισμού εκεί που πραγματικά υπάρχουν ζημιές τις οποίες θα αποτυπώσουν οι ελεγκτές στο δεύτερο δεκαπενθήμερο του Μαΐου, όπως σας είπα. Θα ήθελα να σας παρακαλέσω, όχι εσάς προσωπικά, αλλά όλους όσοι μάς ακούν σήμερα, να ξεφύγουμε από υπερβολές. Αν υπάρχουν απώλειες παραγωγής και κατ' επέκταση εισοδήματος σε παραγωγούς απ' αυτούς τους οποίους αναφέρατε, θα τις δούμε με την ίδια ευαισθησία και το ίδιο μάτι με το οποίο θα δούμε και τους άλλους, που καλύπτονται από τον ΕΛΓΑ. Ας μην μπούμε τώρα σε περιπτωσιολογία, τη στιγμή που δεν ξέρουμε ακόμα ποια είναι τα προβλήματα που έχουν προκύψει στις καλλιέργειές τους. Εδώ θα είμαστε, όμως, και θα κάνουμε αυτή τη δουλειά σε όλο το επόμενο διάστημα. Ως προς τον χρόνο, τα περισσότερα δέντρα που έχουν χτυπηθεί, όπως ξέρετε, θα κάρπιζαν τώρα, δηλαδή, στο τέλος του επόμενου μήνα. Σιγά - σιγά η σοδειά θα έβγαινε και θα πωλούνταν τα φρούτα μέσα στο καλοκαίρι. Άρα έχουμε τον χρόνο αυτή τη στιγμή να σχεδιάσουμε σωστά τις καταβολές και να είμαστε δίπλα στους παραγωγούς, για να τους ενισχύσουμε έτσι όπως πρέπει, έτσι όπως κάναμε σαν Κυβέρνηση και σαν ΕΛΓΑ τους προηγούμενους μήνες και σε άλλες καταστροφές. Σας ευχαριστώ.
Κι εγώ ευχαριστώ, κύριε Υπουργέ. Θα συζητηθεί τώρα η πρώτη με αριθμό 692/14-4-2021 επίκαιρη ερώτηση πρώτου κύκλου της Βουλευτού Ηλείας της Νέας Δημοκρατίας κ. Διονυσίας - Θεοδώρας Αυγερινοπούλου προς την Υπουργό Πολιτισμού και Αθλητισμού, με θέμα: «Στήριξη των εγγεγραμμένων αθλητικών σωματείων στο Μητρώο Αθλητικών Σωματείων και μετά τη 10η Δεκεμβρίου 2020». Θα απαντήσει ο Υφυπουργός Πολιτισμού και Αθλητισμού κ. Λευτέρης Αυγενάκης. Κυρία Αυγερινοπούλου, έχετε τον λόγο για την πρωτολογία σας.
Σας ευχαριστώ πολύ, κύριε Πρόεδρε. Αξιότιμε κύριε Υπουργέ, σας ευχαριστώ ιδιαιτέρως για τη διαθεσιμότητα να συζητηθεί και ενώπιον του Κοινοβουλίου ένα θέμα που αγγίζει πολλά αθλητικά σωματεία στη χώρα. Κατ' αρχάς, θα ήθελα να σας συγχαρώ για το ότι με την καθοδήγησή σας η Γενική Γραμματεία Αθλητισμού έθεσε για πρώτη φορά σε λειτουργία το Μητρώο Αθλητικών Σωματείων. Το μητρώο αυτό αποτελεί την πρώτη επίσημη καταγραφή του συνόλου των νομίμως λειτουργούντων ερασιτεχνικών σωματείων στη χώρα μας. Η Κυβέρνηση, έχοντας θέσει τις βάσεις για την εξυγίανση του αθλητικού τομέα, προέβη για πρώτη φορά μετά από πολλά χρόνια και σε σημαντική επιχορήγηση των ερασιτεχνικών αθλητικών σωματείων ύψους 12 εκατομμυρίων ευρώ και ως τις 10 Δεκεμβρίου 2020 περίπου τρεις χιλιάδες τετρακόσια σωματεία σε όλη τη χώρα πράγματι ενεγράφησαν στο μητρώο και σε αυτά κατεβλήθησαν ήδη, απ' ό,τι πληροφορούμαστε, αποζημιώσεις της τάξης των 9.672.000 ευρώ και, μάλιστα, με απόλυτη διαφάνεια. Αρκετά, όμως, σωματεία ενεγράφησαν μετά το πέρας του χρονικού αυτού ορίου. Θα ήταν ευχής έργον, αν θα μπορούσαν να λάβουν κι αυτά οικονομική ενίσχυση, καθώς όσοι δραστηριοποιούνται στον αθλητικό χώρο έχουν προβεί σε πολύμηνη αναστολή των εργασιών τους λόγω της πανδημίας που προκάλεσε η COVID -19. Επίσης, καθώς θεωρώ τη διαφάνεια και την οργάνωση που έφερε το Μητρώο Αθλητικών Σωματείων επιτυχία και έμπρακτη απόδειξη της καλής διακυβέρνησης, θα ήθελα να σας ζητήσω να μας παρουσιάσετε τον σχεδιασμό του Υπουργείου σε σχέση με τα νεοπαγή μητρώα τα οποία εισάγετε και τα οποία όχι μόνο θα οργανώσουν και θα θέσουν σε νέες βάσεις στον χώρο του αθλητισμού, αλλά και θα κατοχυρώσουν τα δικαιώματα σε αθλητές και αθλουμένους. Ευχαριστώ πολύ, κύριε Υπουργέ.
Κύριε Υπουργέ, παρακαλώ, έχετε τον λόγο για την πρωτολογία σας.
Ευχαριστώ πολύ, κύριε Πρόεδρε. Αγαπητή συνάδελφε, η σημερινή σας ερώτηση προσφέρει τη δυνατότητα να αναφερθώ στην επανάσταση του αυτονόητου. Γιατί αυτή είναι η αθλητική μας μεταρρύθμιση. Είναι η μεταρρύθμιση του αυτονόητου, που έπρεπε να έχει γίνει χρόνια πριν και από πολλούς άλλους πριν από μας. Θεωρώ αυτονόητο, αγαπητή κυρία Αυγερινοπούλου, να υπάρχει Μητρώο Αθλητικών Σωματείων. Θεωρώ αυτονόητο να γνωρίζει όλη η αθλητική οικογένεια πόσα αθλητικά σωματεία υπάρχουν νόμιμα που λειτουργούν σωστά, ποια αγωνίσματα αναπτύσσουν και καλλιεργούν και, φυσικά, ποιοι είναι οι προπονητές που εργάζονται και προπονούν τα δικά μας τα παιδιά στα σωματεία. Θεωρώ αυτονόητο τα σωματεία να λειτουργούν υπό τις προϋποθέσεις που θέτει ο νόμος κι όχι φυσικά ο νόμος να φτιάχνεται στα μέτρα της κάθε ομοσπονδίας και του κάθε ομοσπονδιάρχη. Δυστυχώς, στην Ελλάδα του 21ου αιώνα πολλά από τα αυτονόητα θεωρούνται εξωπραγματικά. Πέρυσι τον Απρίλιο, ακριβώς έναν χρόνο πριν, αποφασίσαμε να συμπεριλάβουμε και τον αθλητισμό στα μέτρα στήριξης από τις επιπτώσεις της πανδημίας. Ρώτησα, λοιπόν, τις ομοσπονδίες για τον αριθμό των σωματείων τους. Ελάχιστες μου απάντησαν και οι περισσότερες ομοσπονδίες, κύριε Πρόεδρε, μου έδωσαν λάθος αριθμούς. Υπερβολικά μεγάλα νούμερα. Η ουσία είναι ότι κανείς δεν γνώριζε ή ότι έκρυβε την αλήθεια. Αταξία και αδιαφάνεια παντού. Κάνουμε, λοιπόν, το αυτονόητο. Αποφασίσαμε να νοικοκυρέψουμε το αθλητικό τοπίο, να βάλουμε τάξη, πάντα με διαφανείς διαδικασίες, σε ένα καθεστώς ημινομιμότητας που υπήρχε στα αθλητικά σωματεία. Με την αθλητική μας μεταρρύθμιση κάνουμε το αυτονόητο, λειτουργώντας για πρώτη φορά Μητρώο Αθλητικών Ερασιτεχνικών Σωματείων. Δηλαδή, για το αυτονόητο έπρεπε να έρθει η Κυβέρνηση του Κυριάκου Μητσοτάκη να το πράξει. Όχι μόνο γιατί πλέον γνωρίζει η πολιτεία, όχι μόνο γιατί θα έχουμε το δικαίωμα στην απευθείας οικονομική ενίσχυση από την πολιτεία, αλλά και γιατί όλα τα ενεργά και νόμιμα πλέον σωματεία θα έχουν πλέον δικαίωμα ψήφου, όπως και έγινε στις εκλογές των σαράντα πέντε ομοσπονδιών που πραγματοποιήθηκαν. Μένουν άλλες τέσσερις να πραγματοποιήσουν το επόμενο διάστημα. Έτσι συνδέσαμε το μητρώο με τις αρχαιρεσίες. Μπορούσαν να αποκτήσουν το δικαίωμα του εκλέγειν μόνο τα ενεργά και νόμιμα ερασιτεχνικά σωματεία της χώρας μας. Πρέπει να είναι αυτονόητο να στηρίζουμε έμπρακτα τον ερασιτεχνικό αθλητισμό, δίνοντας απευθείας επιχορήγηση όχι τελικά μόνο 12, αλλά 13,5 ολόκληρα εκατομμύρια, για τα οποία θα πω λεπτομέρειες στη συνέχεια. Παράλληλα μεριμνήσαμε ώστε να τηρείται το Μητρώο Ειδικά Αναγνωρισμένων Αθλητικών Σωματείων. Όταν θεσπίσαμε το μητρώο, ακούσαμε εντονότατη κριτική σε αυτή εδώ την Αίθουσα. Όμως θυμάστε καλά ότι δεν ίδρωσε το αυτί μας, γιατί πιστεύουμε σε αυτό που κάνουμε, γιατί ξέρουμε ότι κάνουμε το σωστό για τους πολλούς κι όχι για τους ελάχιστους, που τελικά οι περισσότεροι απ' αυτούς είναι και απερχόμενοι από τις διοικήσεις των ομοσπονδιών. Η καλύτερη απάντηση ήρθε από τα ίδια τα σωματεία, τα πραγματικά σωματεία, που θέλουν να είναι νόμιμα και να αναπτύσσουν τα αθλήματα που υπηρετούν με πολλή αγάπη. Αυτά είναι πλέον των πέντε χιλιάδων σε πρώτη φάση. Είχαμε πει ότι θα ξανανοίξουμε το μητρώο μόλις ολοκληρωθούν οι εκλογικές αρχαιρεσίες. Στη δευτερολογία μου θα έχω και σχετική ανακοίνωση, που είμαι βέβαιος ότι θα δώσει χαρά σε πολύ κόσμο που μας παρακολουθεί αυτή την ώρα. Παράλληλα, όμως, ενημερώνω ότι προχωρά ολοταχώς και το Μητρώο Αθλητικών Εγκαταστάσεων. Για πρώτη φορά η πολιτεία και όλοι μας, δηλαδή, θα γνωρίζουμε τι αθλητικές εγκαταστάσεις υπάρχουν στην Ελλάδα και σε τι κατάσταση, πού βρίσκονται αδειοδοτικά, είτε ανήκουν στο Υπουργείο Αθλητισμού είτε στους δήμους είτε στις περιφέρειες. Και εδώ οφείλω να ευχαριστήσω δημόσια την ΚΕΔΕ και τον Πρόεδρο της ΚΕΔΕ και Δήμαρχο Τρικάλων, τον κ. Παπαστεργίου, που δουλέψαμε μαζί κατά το πρώτο lockdown και σήμερα με την πλατφόρμα «ΠΕΛΟΠΑΣ» έχει καταγραφεί το 80% και πλέον των αθλητικών εγκαταστάσεων σε όλη την Ελλάδα που ανήκουν στους δήμους, συν οι εγκαταστάσεις του Υπουργείου, που πρέπει να γνωρίζει και το Υπουργείο Αθλητισμού τι έχει, τι έχουμε, σε τι κατάσταση είναι, ποιες λειτουργούν, ποιες είναι προσβάσιμες, πού βρίσκονται ενεργειακά, για να φθάσουμε σε ένα σημείο να έχουμε πλήρη εικόνα των αθλητικών μας εγκαταστάσεων. Και ακολουθεί το Μητρώο Προπονητών. Μετά το νομοσχέδιο που θα περάσουμε μάλλον μετά το Πάσχα, όπως φαίνεται από τη Γενική Γραμματεία της Κυβερνήσεως που συντονίζει το νομοθετικό έργο, θα περάσουν και αυτές οι διατάξεις οι οποίες θα μας δώσουν το δικαίωμα να ενεργοποιήσουμε και το Μητρώο των Προπονητών, διότι αυτό σημαίνει τάξη και νοικοκύρεμα στο αθλητικό οικοδόμημα της χώρας μας. Σας ευχαριστώ πολύ.
Ωραία. Ορίστε, κυρία συνάδελφε, έχετε τον λόγο για τη δευτερολογία σας.
Κύριε Υπουργέ, σας ευχαριστώ πολύ για την απάντησή σας. Το σύνολο των μητρώων το οποίο αναφέρετε για τον ερασιτεχνικό αθλητισμό, για τον επαγγελματικό αθλητισμό, για τους φορείς, τους προπονητές, ακόμα και για τις αθλητικές εγκαταστάσεις με την πλατφόρμα «ΠΕΛΟΠΑΣ» δείχνουν τον δρόμο για τη μετάβαση του ελληνικού αθλητισμού στην επόμενη μέρα. Θέτουν με ασφάλεια τις βάσεις για το μέλλον του ελληνικού αθλητισμού και των Ελλήνων αθλητών. Μέσα σε αυτό το πλαίσιο θα ήθελα να σας ευχαριστήσω προσωπικά και για την πρότασή σας να ιδρυθεί και να λειτουργήσει στην Αρχαία Ολυμπία ένας άλλος θεσμός, η έδρα του Ινστιτούτου Επιμόρφωσης Αθλητικών Στελεχών. Θα αναζωογονήσει την ευρύτερη περιοχή της Αρχαίας Ολυμπίας, αλλά και θα εμπνεύσει εκ νέου τα ολυμπιακά ιδεώδη της ευγενούς άμιλλας και το ευ ζην σε όσους ασχολούνται με τον αθλητισμό. Δεν θα μπορούσε να υπάρξει πράγματι καλύτερη τοποθέτηση για το Ινστιτούτο Επιμόρφωσης Αθλητικών Στελεχών από τη γενέτειρα των Ολυμπιακών Αγώνων, την Αρχαία Ολυμπία. Και έτσι, με αυτόν τον τρόπο, με σοφία και πραγματική γνώση και αγάπη για τον αθλητισμό, πράττετε όλο αυτόν τον καιρό και φαίνεται. Αναμφισβήτητα, με τις πρωτοβουλίες σας δείχνετε έμπρακτα τη στήριξή σας σε όλη την αθλητική οικογένεια. Στηρίζετε τους αθλητές και τους αθλουμένους, αλλά και τους εργαζομένους στον χώρο αυτό, από τους προπονητές, τους γυμναστές και το διοικητικό προσωπικό και διασφαλίζετε τις θέσεις εργασίας τους. Ακόμα και μέσα στις πρωτόγνωρες αυτές υγειονομικές συνθήκες μιας πανδημίας, η Κυβέρνηση μερίμνησε για την ένταξη των σωματείων στους ΚΑΔ που έλαβαν μέτρα στήριξης κατά τη διάρκεια του lockdown. Όλη η αθλητική κοινότητα το αναγνωρίζει. Τώρα, αν υπάρχει οικονομική δυνατότητα από την πλευρά του κράτους να δοθεί μια οικονομική ενίσχυση λόγω COVID -19 και στα σωματεία που ολοκλήρωσαν τις διαδικασίες εγγραφής μετά τη 10η Δεκεμβρίου 2020, αυτό θα ήταν πολύ σημαντικό. Ευχαριστώ πολύ, κύριε Υπουργέ.
Και εγώ σας ευχαριστώ, κυρία συνάδελφε. Ορίστε, κύριε Υπουργέ, έχετε τον λόγο για τη δευτερολογία σας.
Σας ευχαριστώ πολύ. Θα δανειστώ λίγο από τον χρόνο - ως συμπλήρωμα του χρόνου μου - της κ. Αυγερινοπούλου, για να απαντήσω και στο θέμα το οποίο ήρθε εκτός ερώτησης, αλλά είναι πολύ ενδιαφέρον και αναφέρομαι στο Ινστιτούτο Επιμόρφωσης Αθλητικών Στελεχών. Όντως είναι μία πρόταση που ξεκίνησε, κυρία Αυγερινοπούλου, από έναν διάλογο τον οποίο είχαμε πριν από μερικούς μήνες. Ήρθε επίσημα πρόταση πλέον από τον Δήμο Αρχαίας Ολυμπίας και τον Περιφερειάρχη κ. Φαρμάκη. Έχει ενισχυθεί και από την πρόταση - παρότρυνση και άλλων συναδέλφων Βουλευτών από τον νομό σας. Ωστόσο, θέλω να πω ότι έχουμε άλλες δύο ακόμα προτάσεις για το θέμα αυτό. Όμως, η αλήθεια είναι ότι σημειολογικά έχετε μια προτεραιότητα. Άλλωστε, ο νομός σας, αγαπητή κυρία Αυγερινοπούλου, δεν παύει να είναι η γενέτειρα των Ολυμπιακών Αγώνων, της ολυμπιακής ιδέας και αυτό δεν πρέπει να το προσπερνούμε. Επιτρέψτε μου να σας πω, λοιπόν, ότι η πρόταση είναι πολύ ενδιαφέρουσα. Θα κάνουμε περαιτέρω κουβέντα, όταν είμαστε περισσότερο έτοιμοι να έχουμε οπλίσει, θωρακίσει θεσμικά αυτό τον οργανισμό, γιατί πρέπει να κάνουμε κάτι πολύ σημαντικό, κάτι πολύ σωστό, κάτι καλά δουλεμένο και επεξεργασμένο σε συνεργασία με το Πανεπιστήμιο Πελοποννήσου, με το οποίο ξεκινήσαμε ήδη τα πρώτα σεμινάρια στις πρώτα δυο χιλιάδες στελέχη του αθλητισμού με απόλυτη επιτυχία, σεμινάρια επιπέδου, αφ' ενός, και, αφ' ετέρου, με συνεργασία και με άλλα πανεπιστημιακά ερευνητικά ιδρύματα της χώρας. Σύντομα, λοιπόν, θα έχουμε νέα και για αυτό το θέμα το οποίο ανοίξατε. Ωστόσο, επανέρχομαι στο θέμα της ερώτησης την οποία μου καταθέσατε και απαντώ σχετικά με τα ενεργά και νόμιμα ερασιτεχνικά σωματεία, κυρία Αυγερινοπούλου, και σχετικά με το ποια μπορούν να λάβουν χρηματοδότηση. Έχουμε, λοιπόν, εντός του 2020 τέσσερις χιλιάδες τριάντα τέσσερα ερασιτεχνικά σωματεία που ολοκλήρωσαν με απόλυτη επιτυχία την εγγραφή τους και είναι απολύτως νόμιμα και τακτοποιημένα στο μητρώο μας. Οκτακόσια πενήντα τρία ερασιτεχνικά σωματεία είχαν προβλήματα στα δικαιολογητικά των αιτήσεών τους και δεν πρόλαβαν να τα «θεραπεύσουν» έως το τέλος του Ιανουαρίου. Άρα μένει να προσκομίσουν κάποιο έγγραφο, μια τελευταία συμπλήρωση, για να τακτοποιηθούν και εκείνα. Όμως - κρατήστε αυτό! - έχουμε ήδη χίλια πενήντα τέσσερα ερασιτεχνικά σωματεία τα οποία έχουν ήδη καταθέσει αίτημα για να εγγραφούν και εκείνα στο μητρώο. Παρά τις αντιδράσεις στο ξεκίνημα, παρά τα όσα ακούστηκαν σε αυτή εδώ την Αίθουσα, τελικά ο σωματειακός αθλητισμός είναι αντίθετος με όλες αυτές τις μεγάλες κουβέντες και τη σκληρή κριτική την οποία δεχθήκαμε από όλα τα κόμματα της Αντιπολίτευσης. Στη δεύτερη φάση οικονομικής ενίσχυσης, που θα ξεκινήσει τον Απρίλιο, τις επόμενες ημέρες ελπίζω - πρώτα ο Θεός! - θα καταβληθούν 3.596.000 ευρώ σε χίλια τετρακόσια τρία σωματεία, ενώ θέλω να ζητήσω συγγνώμη για τη μικρή καθυστέρηση, γιατί ομολογουμένως θα έπρεπε να έχουν καταβληθεί πολύ νωρίτερα αυτά τα χρήματα. Υπήρξε μια υπηρεσιακή καθυστέρηση. Όλα, όμως, θα γίνουν σωστά και δεν θα χάσει ούτε ένας - ούτε ένα σωματείο - τα χρήματα τα οποία έχουμε δεσμευθεί ότι θα δώσουμε, όταν ήδη έχουμε δώσει 9.672.000 ευρώ σε τρεις χιλιάδες τετρακόσια οκτώ σωματεία. Με απλά λόγια, θα δοθούν με τη δεύτερη φάση 13.268.000 ευρώ σε τέσσερις χιλιάδες οκτακόσια έντεκα σωματεία με απόλυτη διαφάνεια και, φυσικά, με έλεγχο των υπηρεσιών. Κυρίες και κύριοι, πλέον υλοποιούμε τις διαδικασίες για τα ερασιτεχνικά σωματεία που δεν ολοκλήρωσαν τις διαδικασίες του 2020. Και θα ήθελα εδώ να διευκρινισθεί ότι τα σωματεία που έχουν εγγραφεί στο Ηλεκτρονικό Μητρώο κατά το έτος 2020 υποχρεούνται να επικαιροποιήσουν τα απαιτούμενα στοιχεία έως τις 31 Αυγούστου 2021. Και με μεγάλη χαρά σάς ανακοινώνω, κύριε Πρόεδρε, αγαπητή κυρία συνάδελφε, ότι χθες δημοσιεύτηκε στην Εφημερίδα της Κυβέρνησης η σχετική υπουργική απόφαση και από σήμερα κιόλας λειτουργεί η πλατφόρμα που μπορεί να δεχθεί νέες αιτήσεις για εγγραφή νέων σωματείων στο μητρώο μας. Και μπορούν όλα τα σωματεία - όλα τα σωματεία! - , χωρίς καμμία διάκριση, να ξεκινήσουν τη διαδικασία υποβολής των αιτήσεών τους. Η εν λόγω υπουργική απόφαση ρυθμίζει όλα τα θέματα και τις λεπτομέρειες για την αίτηση εγγραφής αθλητικού σωματείου με ειδική αθλητική αναγνώριση στο Ηλεκτρονικό μας Μητρώο και για την επικαιροποίηση των στοιχείων των ήδη εγγεγραμμένων που ανέφερα πριν στο Ηλεκτρονικό Μητρώο Αθλητικών Σωματείων. Από σήμερα λειτουργεί η πλατφόρμα και καλούμε όλα τα σωματεία να συμμετάσχουν σε αυτή τη μεγάλη προσπάθεια, τη μεγάλη μεταρρυθμιστική προσπάθεια, η οποία έφερε αποτελέσματα, «γέννησε θετικό προϊόν» - σε εισαγωγικά πάντοτε - για την αθλητική οικογένεια. Στηρίζουμε τον αθλητισμό, στηρίζουμε τον υγιή αθλητισμό, στηρίζουμε ένα ισχυρό, δυνατό αθλητικό οικοδόμημα, που μέρα - μέρα χτίζεται με την προσπάθεια όλων. Σας ευχαριστώ θερμά.
Και εγώ ευχαριστώ, κύριε Υπουργέ. Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων. Πριν εισέλθουμε στη νομοθετική εργασία, σύμφωνα με την ημερήσια διάταξη, θα γίνει μία διακοπή τριών λεπτών.
Κυρίες και κύριοι συνάδελφοι, συνεχίζεται η συνεδρίαση. Εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Κρατική αρωγή προς επιχειρήσεις και μη κερδοσκοπικού χαρακτήρα φορείς για θεομηνίες, επείγουσες ρυθμίσεις για τη στήριξη της οικονομίας, συμπληρωματικός Κρατικός Προϋπολογισμός και συνταξιοδοτική ρύθμιση». Η Διάσκεψη των Προέδρων αποφάσισε στη συνεδρίασή της στις 15 Απριλίου 2021 τη συζήτηση του νομοσχεδίου σε μία συνεδρίαση ενιαία επί της αρχής, επί των άρθρων και των τροπολογιών. Ως προς την οργάνωση της συζήτησης προτείνεται με φυσική παρουσία να συμμετέχουν οι εισηγητές, οι ειδικοί αγορητές και οι Κοινοβουλευτικοί Εκπρόσωποι, καθώς και ένας κύκλος κατά προτεραιότητα που θα περιλαμβάνει έναν ομιλητή από κάθε Κοινοβουλευτική Ομάδα και τέλος ένας δωδεκαμελής κύκλος ομιλητών με την εξής αναλογία: πέντε από τη Νέα Δημοκρατία, τρεις από τον ΣΥΡΙΖΑ και ένας συνάδελφος από τις υπόλοιπες τέσσερις Κοινοβουλευτικές Ομάδες. Με υπηρεσία τηλεδιάσκεψης προτείνεται, επίσης, ένας δωδεκαμελής κύκλος ομιλητών με την ίδια ως άνω αναλογία. Τα ονόματα των ομιλητών έχουν ήδη ορισθεί από τις Κοινοβουλευτικές Ομάδες με σχετικές επιστολές. Εκτιμώ ότι έχω τη συμφωνία του Σώματος. Κυρίες και κύριοι συνάδελφοι, πριν δώσω τον λόγο στον κ. Αμανατίδη, θα ήθελα να κάνω δύο ανακοινώσεις προς το Σώμα. Οι Υπουργοί Οικονομικών, Ανάπτυξης και Επενδύσεων, Προστασίας του Πολίτη, Εργασίας και Κοινωνικών Υποθέσεων, Δικαιοσύνης, Εσωτερικών, Επικρατείας, καθώς και ο Αναπληρωτής Υπουργός Οικονομικών κατέθεσαν στις 20-4-2021 σχέδιο νόμου: «Ενσωμάτωση της Οδηγίας (ΕΕ) 2019/878 του Ευρωπαϊκού Κοινοβουλίου και του Συμβουλίου της 20ής Μαΐου 2019 για την τροποποίηση της Οδηγίας 2013/36/ΕΕ, όσον αφορά τις εξαιρούμενες οντότητες, τις χρηματοδοτικές εταιρείες συμμετοχών, τις μικτές χρηματοοικονομικές εταιρείες συμμετοχών, τις αποδοχές, τα μέτρα και τις εξουσίες εποπτείας και τα μέτρα διατήρησης κεφαλαίου (L 150), ενσωμάτωση της Οδηγίας (ΕΕ) 2019/879 του Ευρωπαϊκού Κοινοβουλίου και του Συμβουλίου της 20ής Μαΐου 2019 για την τροποποίηση της Οδηγίας 2014/59/ΕΕ σχετικά με την ικανότητα απορρόφησης των ζημιών και ανακεφαλαιοποίησης των πιστωτικών ιδρυμάτων και επιχειρήσεων επενδύσεων και της Οδηγίας 98/26/ΕΚ (L 150), μέσω της τροποποίησης του άρθρου 2 του ν. 4335/2015, και λοιπές επείγουσες διατάξεις». Κυρίες και κύριοι συνάδελφοι, θέλω να θέσω υπ' όψιν σας ότι η Διακομματική Κοινοβουλευτική Επιτροπή για την Ανάπτυξη της Θράκης, που έχει συσταθεί στις 24-7-2020, σύμφωνα με τα άρθρα 44 και 45 του Κανονισμού της Βουλής και για την οποία η Ολομέλεια της Βουλής έχει ορίσει προθεσμία υποβολής της έκθεσής της την 28η Απριλίου 2021, ζητεί με ομόφωνη απόφασή της, που ελήφθη στη συνεδρίασή της στις 19-4-2021, παράταση της λειτουργίας της μέχρι την 28η Σεπτεμβρίου 2021. Συμφωνεί το Σώμα να δοθεί παράταση υποβολής της σχετικής έκθεσης μέχρι και την 28η Σεπτεμβρίου 2021;
Το Σώμα ομοφώνως συμφωνεί να δοθεί παράταση υποβολής της σχετικής έκθεσης μέχρι και την 28η Σεπτεμβρίου του 2021. Τον λόγο έχει τώρα επί του νομοσχεδίου ο εισηγητής της Νέας Δημοκρατίας κ. Γεώργιος Αμανατίδης για δεκαπέντε λεπτά.
Αγαπητέ κύριε Πρόεδρε, κύριε Υπουργέ, αγαπητοί συνάδελφοι, πριν παρουσιάσω τις προβλέψεις του νομοσχεδίου, θα μου επιτρέψετε να θέσω το ευρύτερο πλαίσιο μέσα στο οποίο κινείται η Κυβέρνηση, να αναφερθώ σε πρωτοβουλίες της Κυβέρνησης στα θέματα τα οποία άπτονται του σχεδίου νόμου. Κατ' αρχάς σε επίπεδο πολιτικής είναι σε εξέλιξη τρεις δεσμεύσεις του Πρωθυπουργού της χώρας, του κ. Μητσοτάκη, μία από τις οποίες είναι η απολιγνιτοποίηση, που όλες οι πτέρυγες συμφωνούν. Διαφωνούν, όμως, μερικοί για το χρονοδιάγραμμά της. Η δεύτερη πρωτοβουλία, που επίσης είναι σε εξέλιξη, είναι η χρήση των ΑΠΕ έως 60% μέχρι το 2030. Και η τρίτη είναι η απαγόρευση ορισμένων πλαστικών μιας χρήσης μετά τον Ιούλιο του 2021. Σε επίπεδο τώρα οικονομικό, η θεσμοθέτηση, η καλύτερη οργάνωση και λειτουργία του προγράμματος «ΑΝΤΩΝΗΣ ΤΡΙΤΣΗΣ» δίνει τη δυνατότητα υλοποίησης έργων συναφών με το σχέδιο νόμου το οποίο συζητάμε τώρα, όπως είναι τα αντιπλημμυρικά έργα, τα έργα ύδρευσης, τα έργα προστασίας του περιβάλλοντος. Γι' αυτόν τον λόγο είναι σημαντική και η υπογραφή της δανειακής σύμβασης με την Ευρωπαϊκή Τράπεζα Επενδύσεων ύψους, περίπου, 875 εκατομμυρίων ευρώ, προκειμένου να υπάρχει επαρκής χρηματοδότηση τόσο για το πρόγραμμα «ΑΝΤΩΝΗΣ ΤΡΙΤΣΗΣ», όσο και για το πρόγραμμα «ΗΛΕΚΤΡΑ» του Υπουργείου Περιβάλλοντος και Ενέργειας, δεδομένου ότι το «ΑΝΤΩΝΗΣ ΤΡΙΤΣΗΣ» υλοποιείται με επισπεύδον Υπουργείο το Υπουργείο Εσωτερικών. Σε επιχειρησιακό τώρα επίπεδο, γνωρίζουμε όλοι την πρωτοβουλία της Κυβέρνησης, που ήταν πολύ σωστή, για την αναδιοργάνωση της Πολιτικής Προστασίας και αποτελεί ήδη νόμο, τον ν.4622/2020, και επίσης την εκπόνηση συγκεκριμένων σχεδίων δράσης για την αντιμετώπιση των προκλήσεων της κλιματικής αλλαγής, που ακούνε στο όνομα «ΔΑΡΔΑΝΟΣ» και «ΙΟΛΑΟΣ». Έρχομαι τώρα στο σημερινό νομοσχέδιο. Στα άρθρα 1 μέχρι 24 υπάρχουν σαφείς προβλέψεις και, με βάση αυτό, έχουμε τα εξής. Υπάρχει μια διαπίστωση. Δυστυχώς στη χώρα μας - και είναι και η αιτία των προβλέψεων του σχεδίου νόμου - ακολουθούμε τα γεγονότα σε πολλά ζητήματα. Έτσι γίνεται και στο θέμα των καταστροφών από θεομηνίες. Ζήσαμε τους σεισμούς στη Θεσσαλία με επίκεντρο την Ελασσόνα, τις καταστροφικές ζημίες του μεσογειακού κυκλώνα «Ιανού» σε Καρδίτσα, Κεφαλλονιά και Κρήτη και τις πλημμύρες που έγιναν στον Έβρο και στη Ροδόπη. Υπάρχει και μία παραδοχή. Επειδή η κλιματική αλλαγή εκδηλώνεται και έχει συνέπειες πολύ γρηγορότερα - κάνει γρηγορότερους κύκλους - , θα πρέπει να δημιουργήσουμε συνθήκες όχι μόνο πρόβλεψης, αλλά και αντιμετώπισης το ταχύτερο δυνατό των συνεπειών από την επίπτωσή τους. Ακούγεται το εξής ερώτημα. Είναι αναγκαία η σημερινή ρύθμιση που φέρνετε με το σχέδιο νόμου; Δεν αρκεί το υφιστάμενο θεσμικό πλαίσιο; Κατ' αρχάς, να πούμε ότι, με βάση τα ισχύοντα, δεν υπάρχει προληπτικός μηχανισμός, ειδικά στα θέματα της χρηματοδότησης. Υπάρχει «νομοπληθωρισμός» και, μάλιστα, υπάρχει πανσπερμία διατάξεων, που, όπως έλεγε η αιτιολογική έκθεση, επτά διαφορετικά νομοθετικά πλαίσια αφορούν στο ίδιο θέμα και εννοείται και ένα δευτερογενές πλαίσιο που τα εφαρμόζει. Υπάρχει, επίσης, πληθώρα εμπλεκόμενων φορέων, όπου στα ζητήματα του συντονισμού όλοι είναι συνυπεύθυνοι και κανείς υπεύθυνος. Υπάρχει μεγάλη γραφειοκρατία, τόσο για την αποτύπωση όσο και για την απόδοση των ποσών τα οποία δικαιούνται αυτοί οι οποίοι ζημιώνονται. Είναι κάποιοι, λοιπόν, που δεν μπορούν να συντονίζονται με τον τρόπο που ήδη προβλέπεται και με τα Υπουργεία που προβλέπονται. Θα πρέπει να γίνει και κάτι επ' αυτού. Οι καθυστερήσεις στην καταβολή των αποζημιώσεων, επίσης, είναι πολύ μεγάλες. Φτάνουν τα δύο, τρία έως και πέντε χρόνια. Είναι κάτι το οποίο δεν πρέπει να βιώνει αυτός, ο οποίος έχει ήδη υποστεί ζημίες στην περιουσία του, μπορεί ακόμα και στο σπίτι του. Μέχρι τώρα λείπει η συνεργασία μεταξύ δημόσιου και ιδιωτικού τομέα. Στο σχέδιο νόμου υπάρχει ρητή διάταξη που προβλέπει κάτι τέτοιο και ιδίως στα θέματα της χρηματοδότησης. Βέβαια, αντίστοιχες ενέργειες γίνονται και σε άλλα κράτη και κυρίως στη Γερμανία, από όπου πρέπει να αντλήσουμε - και αντλήσαμε ήδη στο παρόν σχέδιο νόμου - τα παραδείγματα τέτοιων προσπαθειών. Άρα με το παρόν σχέδιο νόμου επιχειρείται μία συνολική αναδιοργάνωση και ενδυνάμωση του θεσμικού πλαισίου στον τομέα της κρατικής αρωγής, στα θέματα αποζημίωσης από τις θεομηνίες. Οι στόχοι, οι βραχυπρόθεσμοι και μακροπρόθεσμοι, όπως περιγράφονται στην αιτιολογική έκθεση, είναι σαφείς και δεν θα τους αναφέρω χάριν συντομίας χρόνου. Πώς όμως η νομοθετική πρωτοβουλία αντιμετωπίζει τα προβλήματα και τις δυσλειτουργίες; Κατ' αρχάς, δημιουργείται ένας μηχανισμός συντονισμού, κάτι που έλειπε και γίνονταν προσπάθειες μετά την επέλευση του γεγονότος. Έτσι, θα έχουμε καλύτερη αποτύπωση των καταστροφών και άμεση καταβολή των αποζημιώσεων. Σκιαγραφώντας τώρα αυτόν τον μηχανισμό, μπορώ να σας πω ότι έχει ψηλά στην πυραμίδα την Κυβερνητική Επιτροπή Κρατικής Αρωγής, παρακάτω τη Διεύθυνση Κρατικής Αρωγής, το Ταμείο Κρατικής Αρωγής κ.ο.κ.. Κατεβαίνοντας ένα επίπεδο παρακάτω, έχουμε τον Αντιπεριφερειάρχη που ορίζει τον Περιφερειακό Συντονιστή, έχουμε τις ομάδες εργασίες οι οποίες πιστοποιούν τις ζημίες που επέρχονται από τη θεομηνία. Κατεβαίνοντας ένα επίπεδο παρακάτω, στους δήμους, αντίστοιχη οργάνωση συμβαίνει όταν υπάρχουν είτε μεγάλα γεγονότα είτε έχουν συστημικό χαρακτήρα. Τέλος, είναι το κατώτερο επίπεδο, που είναι οι δικαιούχοι, αυτοί οι οποίοι περιγράφονται από τον νόμο. Έτσι, λοιπόν, το σχέδιο νόμου αποτελεί προϊόν ολιστικού σχεδιασμού και έχει όργανα διοίκησης, επίπεδα διοίκησης, αρμοδιότητες, διαδικασίες και ένα σύστημα διεπαφών. Κυρίως, όμως, διακρίνεται για δύο πράγματα: το ένα είναι η χρηματοδότηση και το άλλο είναι οι διακριτοί ρόλοι. Ειδικότερα τώρα, σε σχέση με το σχέδιο νόμου, μπορούμε να παρατηρήσουμε επτά βασικούς άξονες. Πρώτον, διαμορφώνεται ένα συνεκτικό πλαίσιο για την επιχορήγηση. Προβλέπονται οι διαδικασίες συντονισμού, που νωρίτερα είπαμε ότι αποτελούν έλλειψη. Δημιουργούνται εξειδικευμένες δομές που να εξυπηρετούν αυτή τη στρατηγική, για να μην παραμείνει ευχή. Έτσι, ιδρύεται η Κυβερνητική Επιτροπή Κρατικής Αρωγής, που αποτελεί έναν εθνικό συντονιστή στα θέματα αυτά. Ορίζεται ο Περιφερειακός Συντονιστής Κρατικής Αρωγής. Δημιουργούνται Επιτροπές Κρατικής Αρωγής στις περιφέρειες, μία σε κάθε περιφερειακή ενότητα, που έχει σύνθεση από εκπροσώπους, όπως ορίζονται επίσης στον νόμο. Προβλέπεται η Διεύθυνση Κρατικής Αρωγής στο Υπουργείο Οικονομικών, στη Γενική Γραμματεία Οικονομικής Πολιτικής. Διευρύνεται το πεδίο των δικαιούχων, όπου εκεί εντάσσονται και οι αγρότες κατά κύριο επάγγελμα αλλά και αυτοί που ασκούν αγροτική δραστηριότητα χωρίς να είναι αγρότες κατά κύριο επάγγελμα, καθώς και οι αλιείς. Ψηφιοποιείται αυτή η διαδικασία, για να έχει ιστορική μνήμη και να μπορούμε να βγάζουμε στατιστικά στοιχεία και να κάνουμε γρήγορη διαχείριση. Παρέχονται κίνητρα για την ιδιωτική ασφάλιση. Προβλέπεται η κατά προτεραιότητα καταβολή αποζημιώσεων σε επιχειρήσεις ιδιοκτησίας ΑΜΕΑ ή σε οικογένειες που έχουν άτομο με ειδικές ανάγκες, ειδικά προβλήματα. Προβλέπεται, επίσης, η καταβολή πρώτης αρωγής - πολύ σημαντικό - και αντίστοιχα η καταβολή της προκαταβολής. Αυτά βέβαια μετά, στην πορεία, συμψηφίζονται με τα δικαιούμενα ποσά. Διαμορφώνονται οι συνθήκες για τη συμμετοχή των τοπικών κοινωνιών, για την κινητοποίηση των τοπικών κοινωνιών μέσω του Ταμείου Κρατικής Αρωγής, το οποίο τι κάνει; Συντάσσει ετήσια έκθεση την οποία στέλνει, μεταξύ των άλλων, στον Πρόεδρο της Βουλής και στα αρμόδια, επίσης, Υπουργεία. Προβλέπεται διαδικασία ελέγχου. Ρυθμίζεται ρητά και προβλέπεται ότι η καταβολή της κρατικής αρωγής σε επιχειρήσεις και νομικά πρόσωπα μη κερδοσκοπικού χαρακτήρα, μετά από θεομηνίες, είναι αφορολόγητη, ακατάσχετη κ.ο.κ.. Δημιουργείται το Εθνικό Μητρώο Στελεχών Επιτροπών Κρατικής Αρωγής, όπου προβλέπονται και οι φορείς από τους οποίους τα μέλη προέρχονται. Στο δεύτερο μέρος είναι τα άρθρα 25 μέχρι 29. Στο άρθρο 25 προβλέπεται ότι δεν θα καταβάλουν τέλος επιτηδεύματος για την οικονομική χρήση 2019 και 2020 οι γεωργοί κατά κύριο επάγγελμα και οι παράκτιοι αλιείς, λόγω των συνεπειών του COVID -19. Επίσης, στο άρθρο 28 προβλέπεται αυξημένη αποζημίωση ειδικού σκοπού για τις επιχειρήσεις - πολύ σημαντικό - οι οποίες είτε έμειναν κλειστές με κρατική εντολή είτε έμειναν κλειστές γιατί οι συνθήκες οδήγησαν τις αποφάσεις τους προς αυτή την κατεύθυνση. Υπάρχει συγκεκριμένη ρύθμιση για το θέμα αυτό, προσδιορισμένοι ΚΑΔ, ο κύριος ή ο δευτερεύων, ανάλογα με το από πού προέρχονται τα κύρια έσοδα. Επομένως αυτή η αποζημίωση ειδικού σκοπού θα καταβληθεί για τον μήνα Απρίλιο και δεν σχετίζεται - κάτι που είναι πολύ σημαντικό - με την πτώση του κύκλου εργασιών. Στο άρθρο 30 προβλέπεται η ρύθμιση για την αύξηση των πιστώσεων του κρατικού προϋπολογισμού, προκειμένου ο προϋπολογισμός, προσαυξημένος κατά 3 δισεκατομμύρια ευρώ, να μπορεί να καλύψει ανάγκες στήριξης της επιχειρηματικότητας και της κοινωνίας, για ανάγκες που έχουν ήδη προσδιορισθεί ή για αυτές που πιθανόν θα προκύψουν στο επόμενο διάστημα. Υπάρχει και μια πολύ σημαντική συνταξιοδοτική ρύθμιση στο άρθρο 31. Επειδή με τις διατάξεις του ασφαλιστικού νόμου, του ν.4387/2016, καταργήθηκαν τα κατώτατα όρια, υπήρχε ένα πρόβλημα στο ποιοι είναι δικαιούχοι της μεταφοράς των συντάξεων στα μέλη της οικογένειας των αγωνιστών της Εθνικής Αντίστασης και για τους λογοτέχνες και καλλιτέχνες αντίστοιχα. Με απόφαση του Ελεγκτικού Συνεδρίου η ρύθμιση αυτή, επειδή προβλέπει προς το ευνοϊκότερο, θεωρείται ότι είναι προς όφελος των πολιτών και επομένως δεν τίθεται κανένα ζήτημα αμφισβήτησής της. Στο σημείο αυτό τώρα επιτρέψτε μου - και όσο ο χρόνος το επιτρέπει - να αναφέρω κάποια βασικά σημεία από την τροπολογία του Υπουργείου Οικονομικών με γενικό αριθμό 855 και ειδικό 141. Κατ' αρχάς, με το άρθρο 1 αυτής, επεκτείνεται η πλήρης απαλλαγή από την υποχρέωση καταβολής μισθώματος για τις επιχειρήσεις που έκλεισαν με εντολή κρατικής αρχής ή πλήττονται οικονομικά από την πανδημία για τον μήνα Απρίλιο. Επίσης, δεν επιβαρύνονται με τέλη χαρτοσήμου όλα εκείνα τα πρόστιμα που αφορούν στη μη τήρηση των αποστάσεων, είτε σε άτομα είτε σε επιχειρήσεις, καθόσον η πρόβλεψη είναι ότι δεν αποτελεί ένα πάγιο μέτρο και για τον λόγο αυτό γίνεται αυτή η ρύθμιση. Με το άρθρο 4, επίσης, παρέχεται δυνατότητα σε όσους έχουν θέσει σε ακινησία το ιδιωτικό αυτοκίνητο τους ή τη μοτοσικλέτα τους να τα λειτουργήσουν, πληρώνοντας τα τέλη κυκλοφορίας για τους μήνες για τους οποίους θα κάνουν χρήση. Με το άρθρο 7 γίνεται μία σημαντική ρύθμιση που αφορά στα διοικητήρια τα οποία ήταν μέσα στις δέκα χιλιάδες εκατόν δεκαεννέα - αν θυμάμαι καλά - δημόσια κτήρια και εγκαταστάσεις που είχαν μεταφερθεί στο ΤΑΙΠΕΔ. Τι γίνεται τώρα; Δίνεται η δυνατότητα περίπου σε δώδεκα με δεκαπέντε αντίστοιχα κτήρια, τα οποία υπάρχουν και ανήκουν στο Υπουργείο Οικονομικών - γιατί στα ίδια κτήρια, στις περισσότερες των περιπτώσεων, φιλοξενούνταν και υπηρεσίες του δημόσιου τομέα από άλλα Υπουργεία, και του Υπουργείου Δικαιοσύνης ακόμα - , να μεταφέρονται στις περιφέρειες μετά από αίτημά τους. Το αίτημα κατ' αρχάς υποβάλλεται στην Κτηματική Υπηρεσία του αντίστοιχου νομού και μεταβιβάζεται κατόπιν στο Υπουργείο Οικονομικών, προκειμένου να εκδοθεί η απόφαση του Υπουργού περί παραχώρησης αυτών των κτηριακών εγκαταστάσεων. Το γνωρίζω αυτό καλά, γιατί τα δύο από τα δώδεκα είναι στη δυτική Μακεδονία. Είναι το Διοικητήριο Καστοριάς και το Διοικητήριο Κοζάνης, τα οποία ο Περιφερειάρχης, με συνεχείς οχλήσεις και αιτήσεις του, ζητούσε να μεταφερθούν, προκειμένου να ενταχθεί σε συγχρηματοδοτούμενο πρόγραμμα βελτίωσης των εγκαταστάσεων και εξοικονόμησης πόρων για θέρμανση και κλιματισμό. Επομένως είναι μία πολύ σημαντική ρύθμιση. Εκτιμώ ότι η ρύθμιση αυτή θα έχει και μια συνέχεια, για να καλυφθούν και αντίστοιχα κτήρια τα οποία έχουν κοινωφελή σκοπό. Σαν τέτοια μπορεί κανείς να αναφέρει παραδείγματα από την περιοχή του, τα οποία είναι απαραίτητα, προκειμένου και πόροι να χρησιμοποιηθούν για τη βελτίωσή τους και να κινητοποιήσουν τους οικονομικούς και κοινωνικούς φορείς σε κάθε περιοχή. Στο άρθρο 10 της ίδιας τροπολογίας του Υπουργείου Οικονομικών προβλέπεται κάτι επίσης πολύ σημαντικό, που είναι η αναστολή των πλειστηριασμών, η οποία αναστολή μέχρι τώρα γινόταν ad hoc, ανάλογα με το πρόβλημα το οποίο ενέσκηπτε κάθε φορά. Με τη ρύθμιση, λοιπόν, αυτή αντιμετωπίζεται η ανάγκη άμεσης ανακούφισης φυσικών και νομικών προσώπων καθώς και των νομικών οντοτήτων που έχουν αποδεδειγμένα πληγεί από τη θεομηνία. Προβλέπεται, δηλαδή, το εξαιρετικό μέτρο της αναστολής κάθε πράξης αναγκαστικής εκτέλεσης επί της κινητής ή ακίνητης περιουσίας, εξαιρουμένων βέβαια των απαιτήσεων για διατροφή, αφού η παιδική ηλικία τελεί υπό την προστασία του κράτους. Ολοκληρώνοντας, αγαπητοί συνάδελφοι, όπως είναι φυσικό, μία νομοθετική πρωτοβουλία θα πρέπει να επιλύει προβλήματα, να αντιμετωπίζει δυσλειτουργίες, να συμβάλλει στην ανάπτυξη και να ανοίγει προοπτικές. Η παρούσα νομοθετική πρωτοβουλία καλύπτει αυτές τις συνθήκες και τις προϋποθέσεις και, κυρίως, λύνει ένα πρόβλημα δεκαετιών. Με το νέο ολιστικό πλαίσιο η πολιτεία στέκεται δίπλα στους πληγέντες από φυσικά φαινόμενα, αποκαθιστά το αίσθημα της ασφάλειας και εμπιστοσύνης των πολιτών προς το κράτος. Γιατί; Διότι και πόρους έχει και γρηγορότερες θα γίνουν οι διαδικασίες και ενισχύει τις προϋποθέσεις επιστροφής των περιοχών που κάθε φορά πλήττονται από θεομηνίες στην κανονικότητα τόσο της κοινωνίας, όσο και της οικονομίας. Με αυτές, λοιπόν, τις σκέψεις είναι αυτονόητο ότι δεν υπάρχουν λόγοι για να μην στηριχθεί αυτό το σχέδιο νόμου. Το στηρίζω ανεπιφύλακτα και καλώ και εσάς να κάνετε το ίδιο. Σας ευχαριστώ πολύ.
Τον λόγο τώρα θα πάρει ο γενικός εισηγητής του ΣΥΡΙΖΑ, ο συνάδελφος κ. Βασίλειος Κόκκαλης.
Ευχαριστώ, κύριε Πρόεδρε. Κυρίες και κύριοι συνάδελφοι, πριν μπω στην ουσία του νομοσχεδίου, θέλω να πω δύο κουβέντες εξαιτίας και εξ αφορμής της σημερινής ημέρας, που αποτελεί πράγματι μια μαύρη στιγμή για τη σύγχρονη πολιτική ιστορία. Το διακύβευμα πρέπει να είναι η απώλεια των δικαιωμάτων να μη γίνει κανονικότητα. Η απώλεια των δικαιωμάτων, είτε είναι δικαίωμα στην εργασία είτε είναι άλλου είδους ατομικό δικαίωμα, να μη γίνει συνήθεια. Και αυτό είναι χρέος όλων μας και προπαντός της Κυβέρνησης. Κυρίες και κύριοι συνάδελφοι, στην ανάγκη για τη δημιουργία ενός θεσμικού πλαισίου για την προστασία των πληγέντων από θεομηνίες κανείς δεν μπορεί να πει «όχι». Δεν μπορεί, όμως, να πει και «ναι» σε ένα νομοσχέδιο το οποίο δεν ανταποκρίνεται σε αυτές τις ανάγκες, τις ανάγκες μιας συνολικής προστασίας των πληγέντων από θεομηνία. Δεν μπορεί να πει «ναι», γιατί απουσιάζει από αυτό το νομοσχέδιο που φέρνει η Κυβέρνηση ο βασικός πυρήνας, η λέξη «νοικοκυριό», απουσιάζουν οι δαπάνες. Ακούσαμε τον κ. Σταϊκούρα στην τελευταία συνεδρίαση προχθές να αναφέρει αριθμούς, να αναφέρει ποσά τα οποία δόθηκαν εξαιτίας του «Ιανού» σε όλη την Ελλάδα, αλλά και στους σεισμοπαθείς. Δεν τα αμφισβητούμε, να το ξεκαθαρίσουμε. Δυστυχώς, όμως, επιβεβαιωνόμαστε. Δυστυχώς! Ό,τι προτάσεις κάναμε, τις κάνατε δεκτές. Δεν κάνατε, όμως, ένα μεγαλύτερο βήμα. Τα νοικοκυριά απουσιάζουν από το νομοσχέδιο. Θα προσκομίσω στα Πρακτικά, κύριοι της Κυβέρνησης, επιστολή από το χωριό Μεσοχώρι Ελασσόνας, το οποίο Μεσοχώρι βρίσκεται ακριβώς πάνω από το ρήγμα του σεισμού. Εκεί η κοινότητα τι λέει; «Το Κοινοτικό Συμβούλιο Μεσοχωρίου εκφράζει τη δυσαρέσκειά του απέναντι στην αδικαιολόγητη καθυστέρηση για τα 600 ευρώ. Εκτός αυτού, υπάρχει αδικαιολόγητη καθυστέρηση για τις οικοσκευές.». Δηλαδή, πενήντα ημέρες από την επέλαση του σεισμού δεν έχει γίνει κάτι συγκεκριμένο για την αποκατάσταση των οικοσκευών, για τη βιωσιμότητα των νοικοκυριών. Είπε ο κ. Σταϊκούρας: «Είναι ψίχουλα;». Θέλετε να βρούμε μια άλλη λέξη; Τα 600 ευρώ - και πάλι όχι σε όλους - τι άλλο θα μπορούσαν να είναι; Να κάνουμε μια ειλικρινή κουβέντα. Τι άλλο θα μπορούσαν να είναι για ανθρώπους, για οικογένειες που μένουν σε κοντέινερ, εάν δεν είναι ψίχουλα; Βρείτε εσείς μια άλλη λέξη. Στο παρόν νομοσχέδιο απουσιάζει ο βασικός πυρήνας, η λέξη «νοικοκυριό», τα φυσικά πρόσωπα, οι άνθρωποι αυτοί οι οποίοι μένουν στα κοντέινερ. Συνεχίζω. Δεν μπορεί να πει «ναι» κάποιος σε ένα νομοσχέδιο όταν από αυτό απουσιάζει η πιο βασική, η πιο εκτεταμένη ζημιά για την πρωτογενή παραγωγή. Ποια είναι αυτή; Η αλλοίωση στη γονιμότητα των εδαφών. Θα ξεκινήσω από τον ακριτικό Έβρο. Ξέρετε ότι το φαινόμενο της πλημμύρας του ποταμού είναι πολύ συχνό εκεί και πλέον τα εδάφη στον Έβρο έχουν αποκτήσει, δυστυχώς, μια μόνιμη αναπηρία. Αλήθεια, το Ταμείο Ανάκαμψης δεν προβλέπει τέτοιου είδους δράσεις, μελέτες; Κατεβαίνουμε πιο κάτω, στη Θεσσαλία. Ενδεικτικό της άγνοιας αυτή τη στιγμή της Κυβέρνησης είναι το γεγονός ότι σε σχετικές ερωτήσεις που έχουν υποβάλει οι Βουλευτές για τη γονιμότητα των εδαφών και πώς αυτά τα εδάφη θα αποκατασταθούν, κανείς Υπουργός μέχρι τώρα δεν έχει δώσει σαφή απάντηση. Ούτε καν μία λέξη. Παραπέμπουν όλοι στις αποζημιώσεις που δίνονται στους δήμους. Οι δήμοι δεν έχουν καμμία δουλειά με την αποκατάσταση στη γονιμότητα των εδαφών. Απουσιάζει, συνεπώς, μετά από μια βασική εκτεταμένη ζημιά με την επέλευση της θεομηνίας, η αποκατάσταση της γονιμότητας των εδαφών. Συνεχίζω. Κανείς δεν μπορεί να πει - και δεν μπορεί εύκολα να το πει - το «ναι», όταν στις επιχειρήσεις, που είναι και ο κεντρικός τίτλος του νομοσχεδίου - από εκεί φαίνεται, από τον τίτλο - απουσιάζουν τα νοικοκυριά και απουσιάζουν γενικότερα τα φυσικά πρόσωπα ως πληττόμενη μονάδα. Για τις επιχειρήσεις ποιο είναι αυτό το καινούργιο - πείτε μας, μπορεί εμείς να έχουμε κάνει λάθος - σε σχέση με τη διάταξη του νόμου του 1997 το οποίο φέρνετε; Δεν ορίζεται στο νομοσχέδιο το πιο βασικό: Σε τι ποσοστό θα καλύπτεται η ζημιά; Δεν σας είπαμε τον χρόνο. Θεωρείτε υπερβολικό το αίτημα των επιχειρηματιών για την αποκατάσταση της ζημιάς τους σε ποσοστό 100%; Παραδεχθήκατε - προκύπτει και από τα έγγραφα - ότι έχετε δώσει μέχρι στιγμής το 20%. Ερώτηση ρητορική: Είναι να υπερηφανεύεστε για το 20%; Ούτε κουβέντα ποτέ θα δοθεί το υπόλοιπο. Το γεγονός ότι πρέπει στο νομοσχέδιο να αναφέρεται ότι η ζημιά θα αποκαθίσταται σε ποσοστό 100% ή 80% το θεωρείτε υπερβολικό; Το θεωρείτε αβάσιμο; Δεν είναι σωστό; Και σήμερα, αυτή τη στιγμή που μιλάμε, έχει δοθεί μόνο το 20% από τη ζημιά. Θα θέλατε, κύριοι της Κυβέρνησης και οι πολίτες να κάνουν το ίδιο με τις υποχρεώσεις τους στους φόρους; Θα το θέλατε; Έτσι χτίζεται η εμπιστοσύνη του κράτους στον πολίτη; Να σας πουν οι πολίτες, οι επιχειρηματίες αυτοί οι οποίοι πήραν μόνο το 20%, ο εκάστοτε, όταν είναι να πληρώσουν «δεν έχω, κύριε Βεσυρόπουλε, τώρα, πάρε το 10% και αργότερα». Έτσι κάνετε και εσείς. Άρα θεωρείτε αυτή την κριτική που σας ασκούμε ότι είναι κακόπιστη; Τι έχει αλλάξει στις επιχειρήσεις; Έχει αλλάξει η προκαταβολή. Το ύψος της ζημιάς θα αποκαθίσταται, ναι ή όχι και σε τι ποσοστό; Τα αφήνετε όλα σε υπουργικές αποφάσεις. Συνεχίζω. Δύσκολα μπορεί κάποιος να πει το «ναι», όταν στο ίδιο νομοσχέδιο, ακριβώς κάτω από το άρθρο που προβλέπει τις επιχορηγήσεις των επιχειρήσεων, αναφέρετε για τις αποζημιώσεις των επιχειρήσεων που είναι ασφαλισμένες σε ιδιωτικές ασφαλιστικές εταιρείες. Είναι η πέμπτη φορά που το ρωτάω. Πείτε μου, σας παρακαλώ, τη σκοπιμότητα. Είναι κινητροδότηση της ιδιωτικής ασφάλισης ή δίνετε το σήμα «ασφαλιστείτε σε ιδιωτικές εταιρείες, γιατί από μένα, ως κράτος, θα πάρετε μόνο το 20% ή δεν θα πάρετε»; Είναι η έκτη φορά που το ρωτάω: Ποιο είναι το κίνητρο το να μπει σε ξεχωριστό άρθρο και να λέτε ότι η ζημιά από το κράτος θα καλύπτεται στη διαφορά από ό,τι στην ιδιωτική ασφαλιστική εταιρεία. Δύσκολα μπορεί να πει το «ναι», διότι δεν ανταποκρίνεται στην ανάγκη για συνολική προστασία των πληγέντων, όταν την ίδια ώρα που κάνετε μια διευκόλυνση σε ιδιοκτήτες κλινικών, απουσιάζει και η έμπρακτη στήριξη του Εθνικού Συστήματος Υγείας, του ιατρικού και νοσηλευτικού προσωπικού. Αυτό μάς δίνει το δικαίωμα να πούμε ότι δεν ασκείτε κοινωνική πολιτική. Είπε ο Υπουργός, ο κ. Σταϊκούρας, προχθές στην επιτροπή: «Πού τις είδατε τις διαμαρτυρίες;». Μιλάτε με δημάρχους. Εδώ να θυμίσω έναν πίνακα της Γενικής Γραμματείας του Υπουργείου Οικονομικών. Είναι καλός πίνακας. Αυτό εδώ, εάν ήταν και τίτλος του νομοσχεδίου και όχι απλά τίτλος, θα ήταν πολύ διαφορετικά. Λέει ο πίνακας: «Στήριξη και αποκατάσταση περιοχών που επλήγησαν από τη θεομηνία. Υποδομές, νοικοκυριά, επιχειρήσεις, πρωτογενής παραγωγή». Να καθίσετε και να ασχοληθείτε στο νομοσχέδιο με αυτά τα πράγματα, δηλαδή πώς θα προστατευθούν το νοικοκυριό, οι υποδομές, οι επιχειρήσεις και ο πρωτογενής τομέας ξεχωριστά. Λέμε κάτι παρανοϊκό; Δεν νομίζω. Λέμε κάτι το οποίο δεν ισχύει; Νομίζω ότι είναι σύμφωνα με την κοινή λογική. Δυο κουβέντες θα πω και θα προσκομίσω για τα Πρακτικά αναφορές - αιτήματα του Δήμου Φαρκαδόνας και του Δήμου Μετεώρων, που ζητούν αποκαταστάσεις ζημιών και από τον «Ιανό», αλλά και από τον σεισμό. Ενδεικτικό είναι ότι ο Δήμος Μετεώρων - μακάρι να έχει κηρυχθεί, δεν το γνωρίζω, το αίτημα ήταν πριν από δέκα ημέρες - δεν είχε κηρυχθεί σε κατάσταση εκτάκτου ανάγκης λόγω του σεισμού. Και έρχομαι στην τροπολογία με γενικό αριθμό 855. Πράγματι, περιέχει κάποια θετικά άρθρα. Το ένα είναι πρόταση της Αξιωματικής Αντιπολίτευσης και έπρεπε να είναι ενσωματωμένο στο νομοσχέδιο. Έπρεπε να είναι ενσωματωμένο ένα γεγονός που είναι κοινή λογική, το αυτονόητο. Όταν συμβαίνει μια θεομηνία, αυτομάτως να αναστέλλονται όλες οι καταδιωκτικές πράξεις. Στο τέλος θα ψάχνουμε για τα αυτονόητα. Δεν είναι στο νομοσχέδιο. Είναι σε τροπολογία. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Άλλα δύο λεπτά, κύριε Πρόεδρε. Όσον αφορά τα ενοίκια, καλά κάνετε και καλύπτετε το ενοίκιο. Αυτό δεν φτάνει. Πού είναι το σχέδιο για τις οικιστικές και για τις επαγγελματικές μισθώσεις; Γνωρίζετε πολύ καλά ότι θα έχουμε κύμα εξώσεων. Γνωρίζετε πολύ καλά ότι σε πολλούς εργαζόμενους που ήταν σε αναστολή, κύριε Υπουργέ, οι ιδιοκτήτες αρνούνται την εκμίσθωση, επειδή θεωρούν ότι δεν έχουν σταθερό εισόδημα. Γι' αυτό και σας έχουμε ζητήσει εγκαίρως ένα σχέδιο για προστασία όχι γενική, αλλά αυτών οι οποίοι αποδεδειγμένα έχουν υποστεί ζημιά από την πανδημία, με ταυτόχρονη πριμοδότηση των ιδιοκτητών. Ζητάμε παράταση τουλάχιστον στη λήξη των μισθώσεων για ένα έτος και για τις οικιστικές και για τις επαγγελματικές μισθώσεις, να σταθεί στα πόδια του και ο ελεύθερος επαγγελματίας αλλά και ο ιδιώτης εργαζόμενος. Και μη μου πει κάποιος ότι αυτό δεν γίνεται, γιατί το έχετε ήδη κάνει - και σωστά - με τα τουριστικά καταλύματα. Δώσατε αναγκαστική παράταση στις μισθώσεις των τουριστικών καταλυμάτων. Όσον αφορά τα τέλη κυκλοφορίας, η ρύθμιση είναι σε θετική κατεύθυνση. Η αναλογική καταβολή των τελών κυκλοφορίας έχει σχέση και με τις εισφορές. Για ποιον λόγο να πληρώνει κάποιος επιχειρηματίας, ελεύθερος επαγγελματίας εισφορές, όταν την εργασία δεν την παρείχε; Συνεπώς το αίτημα αυτών των επιχειρηματιών, είτε είναι στο λιανεμπόριο είτε είναι στην εστίαση, δεν είναι λογικό, δεν είναι νόμιμο; Αυτό το αίτημα μετέφερε και ανακοίνωσε ο Αρχηγός της Αξιωματικής Αντιπολίτευσης, το αίτημα να γίνει η αναλογική ρύθμιση για τα χρέη του κορωνοϊού. Στο άρθρο 12, νομίζω, αναφέρετε κάτι - και κλείνω, κύριε Πρόεδρε - για τα αιολικά πάρκα. Εδώ θα κάνω μία έκκληση: Υπάρχει αλόγιστη χρήση, που εσείς την επιτρέψατε. Όλοι μας είμαστε υπέρ των ανανεώσιμων πηγών ενέργειας, αλλά - υπάρχει ένα μεγάλο «αλλά» - σε δέκα χρόνια δεν θα έχουμε αγρότες, δεν θα έχουμε κτηνοτρόφους, δεν θα έχουμε ανθρώπους να παράγουν. Είναι η μεγαλύτερη ζημιά που θα μπορούσε να γίνει στον πρωτογενή τομέα, κυρίες και κύριοι της Κυβέρνησης. Σκεφτείτε το σοβαρά! Η μεγαλύτερη ζημιά! Δεν θα υπάρχουν άνθρωποι να παράγουν αυτά τα οποία καταναλώνουμε. Εν κατακλείδι, λέμε «ναι» στην ανάγκη ενός οργανωμένου και δίκαιου συστήματος προστασίας των πληγέντων. Και νομίζω ότι το αποδείξαμε με τις προτάσεις μας στις επιτροπές οι οποίες έχουν γίνει δεκτές, με τις προτάσεις που δεν έχουν γίνει δεκτές και με αυτές που θα συνεχίσουμε να υποβάλλουμε. Λέμε, όμως, «όχι» σε ένα ελλιπές, σε ένα αόριστο, σε ένα πρόχειρο νομοθέτημα, το οποίο στην ουσία τι κάνει; Επαναλαμβάνει ισχύουσες διατάξεις. Ευχαριστώ πολύ.
Τον λόγο έχει τώρα ο ειδικός αγορητής του Κινήματος Αλλαγής, ο κ. Γεώργιος Καμίνης.
Ευχαριστώ, κύριε Πρόεδρε. Κυρίες και κύριοι συνάδελφοι, σχεδόν 19,5 τρισεκατομμύρια δολάρια υπολογίζει την επιβάρυνση στο παγκόσμιο χρέος λόγω της πανδημίας το Παγκόσμιο Χρηματοπιστωτικό Ινστιτούτο. Είναι 641 εκατομμύρια ευρώ τα ποσά που έχουν δεσμευθεί ή έχουν δοθεί για την αποκατάσταση των συνεπειών από τον «Ιανό» και τον σεισμό στη Σάμο, σύμφωνα με τα όσα κατέθεσε σχετικά στην ομιλία του ο Υπουργός Οικονομικών, στη δεύτερη ανάγνωση του νομοσχεδίου. Βέβαια, το πιο σημαντικό στις φυσικές αυτές καταστροφές δεν είναι μόνο το οικονομικό κόστος ή το περιβαλλοντικό. Είναι και οι δεκάδες απώλειες συνανθρώπων μας, όπως, για παράδειγμα, στο Μάτι. Ο κόσμος, όπως τον ξέραμε, έχει αλλάξει: Από την κλιματική αλλαγή μέχρι την υπερεντατικοποίηση της παραγωγής, μέχρι τις παγκόσμιες ανισότητες και την πρωτόγνωρη ελευθερία στη μετακίνηση των παραγωγικών συντελεστών. Είναι αυτή η νέα πραγματικότητα που κάνει τις φυσικές και ανθρωπογενείς καταστροφές όλο και πιο συχνές και πιο έντονες. Το βλέπουμε και στην τρέχουσα πανδημία, που υπερβαίνει τον τρόπο με τον οποίο προσεγγίζαμε μέχρι πριν από λίγα χρόνια τον κίνδυνο, την πολιτική προστασία, την ανθεκτικότητα των πόλεων και των χωρών μας. Το Κίνημα Αλλαγής είχε επισημάνει κατά τη συζήτηση του ν.4662 για την Πολιτική Προστασία σε αυτή εδώ την Αίθουσα, σχεδόν έναν χρόνο πριν, τη σημασία και τις νέες προκλήσεις. Είχαμε υποστηρίξει τότε, όταν ακόμα στο νομοσχέδιο ήταν υπό μορφή Γενικής Γραμματείας η Προστασία του Πολίτη, την υπαγωγή της απευθείας στον Πρωθυπουργό. Τα αναφέρω όλα αυτά, για να επισημάνω την ανάγκη ο νομοθέτης να κοιτάζει το αύριο και ακόμα πιο πέρα αν μπορεί, αλλά σίγουρα όχι το χθες. Στο νομοσχέδιο που συζητάμε, ο νομοθέτης, δυστυχώς, αμφιταλαντεύεται, δίνοντας μια πολύ πιο στενή ερμηνεία των καταστροφών από τις οποίες μπορεί να πληγούν οι άνθρωποι και ο τόπος μας. Αρκεί να σκεφτούμε ότι, επειδή περιορίζεται μόνο στις θεομηνίες, δεν περιλαμβάνει τις ανθρωπογενείς καταστροφές. Η καταστροφή στο Μάτι ήταν ανθρωπογενής καταστροφή. Κάποιος άφρων αποφάσισε να κάψει τα ξερόχορτα στο χωράφι του μέσα στον Ιούλιο. Υπάρχει, επίσης, στον ορισμό των θεομηνιών ο όρος «χιονοστιβάδες». Στην Ελλάδα είναι σπάνιο φαινόμενο η χιονοστιβάδα. Εννοούμε παγετούς, σφοδρές χιονοπτώσεις; Διότι, προφανώς, ο όρος, κύριε Υφυπουργέ, είναι όρος τον οποίο έχετε πάρει από το Ευρωπαϊκό Δίκαιο, το Ενωσιακό. Τον παγετό τον περιλαμβάνουμε - γιατί ξέρουμε πόσες καλλιέργειες καταστράφηκαν φέτος από τον παγετό - ή τον όρο «χιονοστιβάδα», που, αν αναφέρεται σε φυσικά φαινόμενα, δεν είναι τόσο κοινό στη χώρα μας; Εμείς αναγνωρίζουμε την ανάγκη αναμόρφωσης του θεσμικού πλαισίου περί κρατικής αρωγής. Θεωρούμε ότι θα μπορούσε να έχει επιτευχθεί πολύ καλύτερα με το σημερινό νομοσχέδιο, πρώτον, γιατί διατηρεί ένα σύστημα πολυδιάσπασης αρμοδιοτήτων, που θα εξηγήσουμε, και, δεύτερον, γιατί δεν έχει χρονοδιαγράμματα που να δεσμεύουν, έστω και σε έναν σχετικό βαθμό, τη διοίκηση. Στο πρώτο ζήτημα, της πολυδιάσπασης, η πολιτική προστασία διαχωρίζεται σε τρία στάδια: πρόληψη, αντιμετώπιση, αποκατάσταση. Εμείς θεωρούμε ότι θα πρέπει το σχήμα να είναι ενιαίο και να διέπεται από μια ενιαία λογική. Όσον αφορά στο κομμάτι της αποκατάστασης, ακόμη και με την προτεινόμενη ρύθμιση, παρ' ότι ο Υπουργός στην παρέμβασή του μίλησε για ολοκληρωμένο σχέδιο και ενιαία διαδικασία, στο τρίτο στάδιο της αποκατάστασης, στην αποζημίωση δηλαδή, συντηρείται η εμπλοκή της Πολιτικής Προστασίας, η αποζημίωση για τα φυσικά πρόσωπα από το Υπουργείο Υποδομών, η αποζημίωση για τους ΟΤΑ από το Υπουργείο Εσωτερικών και η αποζημίωση για επιχειρήσεις και επαγγελματίες από το Υπουργείο Οικονομικών. Πρακτικά, δηλαδή, δεν μειώνεται ο αριθμός των εμπλεκόμενων φορέων ούτε περιορίζονται δραστικά οι σχετικές διατάξεις. Από τις εννέα ισχύουσες διατάξεις που βρήκαμε εμείς σήμερα, ουσιαστικά φαίνεται να καταργείται μόνο μία. Ως προς τα χρονοδιαγράμματα, δεν θα έπρεπε να υπάρχει έστω και μια ενδεικτική προθεσμία; Ως γνωστό, για τη διοίκηση, οι προθεσμίες είναι ενδεικτικές. Ο ίδιος ο Υπουργός στις παρεμβάσεις του στην επιτροπή αναφέρθηκε σε αποζημιώσεις που χρειάστηκαν ακόμη και τρία χρόνια για να δοθούν, ενώ σε κάποιες περιπτώσεις ολοκληρώθηκαν, αφού έκλεισαν οι επιχειρήσεις και σε κάποιες δεν ολοκληρώθηκαν ποτέ. Ακόμη και στον «Ιανό», και μάλιστα μέσα από ένα πλέγμα ad hoc πολύ πιο απλών διαδικασιών, αυτά που έχουν εισπράξει οι άνθρωποι προς το παρόν, εδώ και επτά μήνες, είναι η προκαταβολή. Άρα, όταν βλέπουμε ακόμα και στην περίπτωση του «Ιανού», όπου υπήρξαν - πήγαμε σχεδόν στο άλλο άκρο - υπεραπλουστευμένες διαδικασίες, δεν χρειάζεται να υπάρχουν στο νομοθέτημα πιο δραστικά μέτρα και κάποιες χρονικές δεσμεύσεις; Επί των άρθρων: Ως προς τους δικαιούχους και το άρθρο 3 και τις παρεμβάσεις των φορέων δόθηκαν διευκρινίσεις από την Κυβέρνηση για νομοτεχνικές βελτιώσεις για τις αγροτικές καλλιέργειες και την αλιεία, ώστε να μην υπάρχουν αποκλεισμοί. Ως προς τη γνωμοδότηση του Νομικού Συμβουλίου του Κράτους: Ως γνωστόν, δεν μπορεί να υπάρξει αλλοίωση της αιτιολογικής έκθεσης στο στάδιο, πια, της συζήτησης του νομοσχεδίου στην Ολομέλεια - ήδη και εξαρχής, αν δεν κάνω λάθος - , οπότε θα πρέπει να επανέλθει σε αυτά που υποσχέθηκε ότι θα διορθώσει ο Υπουργός, τουλάχιστον με εγκύκλιο. Δεν είδαμε να επέρχεται κάποια αλλαγή στο θέμα που έθεσε η ΓΣΕΒΕΕ, με την εκπροσώπηση των επιμελητηρίων στις περιφερειακές επιτροπές. Υπήρξαν αντιδράσεις - και εύλογες - και από την πλευρά της αυτοδιοίκησης, για τη μη ουσιαστική συμμετοχή της στις πρόνοιες του νομοσχεδίου και η απάντηση του Υπουργού για συμμετοχή και των δήμων στο Εθνικό Μητρώο Στελεχών Κρατικής Αρωγής. Επιφυλάξεις διατυπώσαμε και για τον Περιφερειακό Συντονιστή, που τον είδαμε κάποια στιγμή και αυτόν να συντονίζεται από τον αρμόδιο Αντιπεριφερειάρχη. Δεσμεύθηκε ο κύριος Υπουργός να φέρει αλλαγές. Περιμένουμε να τις δούμε. Αναμφίβολα, στα θετικά του νομοσχεδίου είναι η ηλεκτρονική πλατφόρμα, που προβλέπεται και στα άρθρα 7 και 8, σχετικά με τις διαδικασίες επιχορήγησης ή προκαταβολής. Επειδή σε ορισμένα σημεία αναφέρονται φάκελοι και υπογραφές, ελπίζουμε πως αυτά εννοούνται με την ηλεκτρονική τους μορφή. Θετική, επίσης, είναι και η θεσμική πρόβλεψη της έκτακτης πρώτης αρωγής ως προς το ύψος και την τελευταία τιμή του Ακαθάριστου Εγχώριου Προϊόντος στις αγοραίες τιμές. Στο άρθρο 14, θέλω να θυμίσω ότι το Κίνημα Αλλαγής, σε ανύποπτο χρόνο, είχε προτείνει τη θεσμοθέτηση Ταμείου Ασφάλισης, προκειμένου να θωρακιστούν τα νοικοκυριά από τα ακραία καιρικά φαινόμενα, στα πρότυπα αντίστοιχων ταμείων που υπάρχουν σε άλλες χώρες. Χαρακτηριστική είναι η περίπτωση της Τουρκίας, όπου, μετά τον καταστροφικό σεισμό του 1999, θεσμοθετήθηκε η υποχρεωτική ασφάλιση όλων των κατοικιών, με επιδότηση, μέσω ενός Συνεγγυητικού Ταμείου Ασφάλισης Φυσικών Καταστροφών. Χώρες της Ευρώπης, όπως η Ελβετία, η Ισπανία και η Ρουμανία έχουν ήδη ιδρύσει συνεγγυητικά ταμεία φυσικών καταστροφών. Αυτή τη λογική προτείνουμε να προσαρμόσουμε στην Ελλάδα. Δεν αφορά, βεβαίως, στο παρόν νομοσχέδιο, γιατί αυτό αφορά σε επιχειρήσεις και εκμεταλλεύσεις. Το θέτω, πάντως, υπ' όψιν σας, κύριε Υφυπουργέ, για την αποκατάσταση των καταστροφών σε ό,τι αφορά τις κατοικίες. Για την τροπολογία με γενικό αριθμό 855, πολλές από τις ρυθμίσεις της είναι, πράγματι, σε μια λογική αντιμετώπισης των συνεπειών της πανδημίας και είναι προφανές, στον βαθμό που κινούνται σε μια λογική κατεύθυνση, ότι εμείς θα σταθούμε, όπως πάντα το πράττουμε, με ευθύνη και σοβαρότητα. Κατ' αρχάς, ορθώς πράττει η Κυβέρνηση και παρέχει στήριξη στις επιχειρήσεις αυτή τη στιγμή, γιατί είναι απαραίτητος όρος για την επιβίωσή τους, καθώς και των χιλιάδων θέσεων εργασίας που μπορεί να χαθούν. Εμείς, ως Κίνημα Αλλαγής, ήμασταν σαφείς από την πρώτη στιγμή: Στην κρίση πρώτο μέλημα είναι η υγεία και αμέσως μετά να στηριχθούν οι πληττόμενοι, να μείνει όρθιος ο παραγωγικός ιστός της χώρας. Όμως, πρέπει έναν χρόνο μετά, η Κυβέρνηση πια να δει πώς λειτούργησαν τα προηγούμενα μέτρα της και ποιες βελτιώσεις μπορεί να επέλθουν. Το λέμε, γιατί υπήρξαν πολλά παράπονα για την επιστρεπτέα προκαταβολή. Για παράδειγμα, πολλές επιχειρήσεις έμειναν εκτός, ειδικά οι νέες, που έχασαν τους πέντε πρώτους κύκλους, παρ' ότι έμειναν επί μήνες κλειστές. Το λέμε και τώρα για την αποζημίωση ειδικού σκοπού. Στον βαθμό που θα έχει μια οριζόντια λογική, αντιλαμβανόμαστε ότι μπορεί να αποδειχθεί και άδικη και ανορθολογική. Δεν μπορούμε πια σήμερα να μιλάμε για οριζόντια μέτρα, γιατί προφανώς, όπως σε κάθε κρίση, δεν επλήγησαν όλοι το ίδιο και, προφανώς, σήμερα η πολιτεία διαθέτει περισσότερη πληροφορία και βελτιωμένα τεχνολογικά και άλλα μέσα, ώστε να μπορεί πραγματικά να προβεί σε έξυπνα μέτρα και να παίρνει τα μέτρα κατά δίκαιο τρόπο, αναλογικά με τη ζημιά που έχει υποστεί ο καθένας. Επίσης, θα πρέπει κάποια στιγμή να κατανοήσουμε ότι δεν συνιστούν στήριξη οι μεταθέσεις οφειλών, όπως δεν είναι λογικό να ζητάμε από αυτούς τους ανθρώπους πλήρεις εισφορές, όταν είχαν κλειστές τις επιχειρήσεις τους για τόσους μήνες. Οι εισφορές διέπονται από μια λογική ως τμήμα των εσόδων. Εδώ ολόκληροι κλάδοι της οικονομίας και χιλιάδες επιχειρήσεις έχουν μείνει κλειστές επί μήνες και η απάντηση της Κυβέρνησης ως προς αυτά τα χρέη είναι «θα πληρώσετε αργότερα με δόσεις». Τρέμουμε στην ιδέα για το πώς θα ανοίξουν τα μικρά μαγαζιά, οι επιχειρήσεις με τους τρεις και τους τέσσερις εργαζόμενους, που κατά βάση απασχολούν την οικογένεια. Όταν, για παράδειγμα, έχει πέσει ο τζίρος σε ορισμένες περιπτώσεις κατά 80%, όταν ο τουρισμός και η επιστροφή των πελατών θα είναι αργή και μερική, πώς θα ανοίξουν αυτοί οι άνθρωποι, πώς θα πληρώσουν τις οφειλές, όχι μόνο εκείνης της περιόδου, αλλά και όλα τα κορωνοχρέη; Έχω καταθέσει ερώτηση για τις επιχειρήσεις του κέντρου της Αθήνας, οι οποίες έχουν υποστεί μείωση του τζίρου κατά 80%. Διότι στο κέντρο - κέντρο της Αθήνας είναι λίγες οι κατοικίες. Οι μικροεπιχειρήσεις δεν ζουν από τους κατοίκους, ζουν κυρίως από τους επισκέπτες, από τους εργαζόμενους και από τους τουρίστες. Οι ανακοινώσεις της Κυβέρνησης για voucher, ουσιαστικά, φορολογικών υποχρεώσεων, που βαφτίστηκε «νέα επιστρεπτέα», ποια χαρακτηριστικά θα έχει τελικά και με βάση ποιο χρονοδιάγραμμα; Ρωτάμε, γιατί σε λιγότερο από έναν μήνα ανοίγει ο τουρισμός και, ουσιαστικά, ανοίγουν σχεδόν όλες οι επαγγελματικές δραστηριότητες. Με το άρθρο 1 της τροπολογίας συμφωνούμε, γιατί αποτελεί μια ανάσα για τις επιχειρήσεις και καλό είναι να επεκταθεί όσο το δυνατόν περισσότερο μπορούμε. Υπάρχουν προβλήματα με τις καθυστερήσεις, και για την πληρωμή των ιδιοκτητών αλλά και για τους δικαιούχους, καθώς φτάνουμε στα τέλη Απριλίου και ακόμη δεν ξέρουμε ακριβώς ποιοι ΚΑΔ δικαιούνται. Πρέπει όλα αυτά πλέον, έναν χρόνο μετά την έναρξη της επιδημίας, η Κυβέρνηση να τα επιλύσει. Συμφωνούμε ακόμη με διατάξεις άρθρων, όπως για τα τέλη κυκλοφορίας. Επιφυλάξεις, όμως, εκφράζουμε για τη διάταξη του άρθρου 12. Δεν μπορεί διάταξη με τέτοιο περιεχόμενο να ψηφίζεται χωρίς ειδική τεκμηρίωση και διαβούλευση με τις περιβαλλοντικές οργανώσεις. Απαιτούμε μια κάποια ειδική τεκμηρίωση από τον Υπουργό, ούτως ώστε να καταγραφεί στα Πρακτικά. Διαφωνούμε, επίσης, με το άρθρο 13, για την αντικατάσταση του μέχρι σήμερα Προέδρου της Επιτροπής, Παρέδρου του Νομικού Συμβουλίου του Κράτους, από τον Γενικό Διευθυντή της Υπηρεσίας του Υπουργείου Οικονομικών, γιατί θεωρούμε ότι υποβαθμίζει τη νομική κατάρτιση και ευθυκρισία της επιτροπής. Κυρίες και κύριοι συνάδελφοι, το νομοσχέδιο θα το ψηφίσουμε, με τις επιφυλάξεις τις οποίες διατυπώσαμε. Θα το θέλαμε να είναι πολύ πιο ολοκληρωμένο και να μη συνεχίζει τον κατακερματισμό των αρμοδιοτήτων. Παρ' όλα αυτά, επειδή εισάγει έναν κάποιον εξορθολογισμό σε όλη τη διαδικασία, με τις επιφυλάξεις μας, ψηφίζουμε το νομοσχέδιο και αναμένουμε περαιτέρω βελτιώσεις στο μέλλον. Σας ευχαριστώ, κύριε Πρόεδρε.
Τον λόγο τώρα θα πάρει εκ μέρους του Κομμουνιστικού Κόμματος Ελλάδας η συνάδελφος κ. Διαμάντω Μανωλάκου.
Ευχαριστώ, κύριε Πρόεδρε. Είναι 21 Απρίλη σήμερα. Εκφράζουμε τον σεβασμό μας και τιμάμε όσους συνέβαλαν στην αντιδικτατορική πάλη, όσους υπέστησαν διώξεις, βασανιστήρια, φυλακίστηκαν και εξορίστηκαν, πρόσφεραν τη ζωή τους, όσους δολοφονήθηκαν. Διδασκόμαστε από τις λαϊκές κινητοποιήσεις στη διάρκεια της χούντας, που δείχνουν ότι οι εργατικές, λαϊκές, νεολαιίστικες δυνάμεις μπορούν να αντιδρούν και να κινητοποιούνται, παρά τις συνθήκες ωμής βίας και ανοιχτής τρομοκρατίας, μπορούν να αντιπαλεύουν και με τον πιο αρνητικό συσχετισμό δυνάμεων. Γι' αυτό η καλύτερη μορφή έκφρασης τιμής στους αγωνιστές του αντιδικτατορικού αγώνα είναι η συνέχιση της ταξικής πάλης, εντείνοντας την πάλη για ανασυγκρότηση του εργατικού λαϊκού κινήματος, για δικαιώματα που κερδήθηκαν τον περασμένο αιώνα και αρπάζονται σήμερα. Από τώρα ξεκινά ο χρόνος μου, κύριε Πρόεδρε, και θα ξεκινήσω με μια τροπολογία που ζητάμε να αποσυρθεί. Η τροπολογία αυτή αφορά την ΕΛΠΑ, που χρωστάει δεδουλευμένα, ασφαλιστικά και άλλα, σε εβδομήντα εργαζόμενους. Το μόνο περιουσιακό στοιχείο της είναι τα δικαιώματα στο εμπορικό σήμα Ακρόπολης. Έρχεται η Κυβέρνηση με τροπολογία και αρπάζει για να εμπορευθεί το σήμα της. Είναι απαράδεκτο. Τι θα απογίνουν οι οφειλές στους εβδομήντα εργαζόμενους; Καμμία πρόνοια! Αλλά και ούτε ρωτήθηκε η Μηχανοκίνητη Ομοσπονδία. Είναι σκανδαλώδες, είναι απαράδεκτο, όταν αρνείστε επίταξη ιδιωτικών νοσοκομείων για να σωθούν συνάνθρωποί μας. Να αποσυρθεί αυτό το άρθρο! Πάμε στο νομοσχέδιο. Οι μεγάλες καταστροφές με τον «Ιανό» στην Καρδίτσα, οι φονικές πλημμύρες στην Εύβοια, οι σεισμοί σε Σάμο, Λάρισα αλλά και άλλες θεομηνίες ανέδειξαν πόσο ανοχύρωτη είναι η χώρα, αφού αντιπλημμυρική, αντισεισμική, αντιπυρική προστασία ουσιαστικά δεν υπάρχει. Έτσι, έχουμε καταστροφές σε υποδομές, κατοικίες, χώρους εργασίας, περιουσίες και κόποι μιας ζωής λαϊκών οικογενειών ισοπεδώνονται. Με την πείρα των μεγάλων καταστροφών προωθούνται αποτελεσματικά μέτρα μέσα στο παρόν νομοσχέδιο; Όχι, γιατί εφαρμόζετε η λογική κόστους - οφέλους της Ευρωπαϊκής Ένωσης, που είναι εγκληματική για τους λαούς. Τέτοια έργα δεν μπαίνουν σε προτεραιότητα, γιατί δεν αποφέρουν κέρδη σε μεγάλους ομίλους. Γι' αυτό, ενώ η χώρα μας συγκεντρώνει πάνω από το 50% σεισμικής ενέργειας της Ευρώπης, δεν υπάρχει και ούτε τίθεται καν σε συζήτηση η αντισεισμική προστασία. Και όμως, οι θεομηνίες θα ήταν λιγότερο καταστροφικές αν υπήρχαν προγράμματα ελέγχων, πρόληψης, ενίσχυσης της πολιτικής προστασίας και θωράκισης, δηλαδή συνολικά έργα προστασίας της ζωής του λαού. Γι' αυτό, όταν σβήνουν τα φώτα της δημοσιότητας, οι μεγάλες καταστροφές και οι ανάγκες των πληγέντων ξεχνιούνται. Στην Εύβοια ακόμα περιμένουν να αποζημιωθούν για τις καταστροφές σε σπίτια, αποθηκευτικούς και βοηθητικούς χώρους που έγιναν πριν από οκτώ μήνες. Λίγοι πήραν τα επιδόματα - ψίχουλα μέσω των δήμων, το 1/3 των πληγεισών κατοικιών. Για τους υπόλοιπους δεν μερίμνησαν ούτε αυτά να δοθούν. Οι νόμοι τούς εξαίρεσαν. Το αναφέρω γιατί ο κύριος Υπουργός μάς διάβαζε στην επιτροπή κατάλογο για τα εκατομμύρια που δόθηκαν, αλλά δεν μας είπε σε ποιους έφτασαν και τι κάλυψαν. Πολλοί επαγγελματίες, που οι ζημιές τους υπερβαίνουν την εφάπαξ ενίσχυση, δεν έχουν αποζημιωθεί ακόμα. Ειδικά για τους αγρότες, η καταστροφή είναι μεγάλη, ακόμα και απόλυτη. Οι πλημμυροπαθείς επαγγελματίες και αγρότες, μάλιστα, οι οποίοι έχασαν εντελώς ή εν μέρει το εισόδημά τους δεν απαλλάχτηκαν ούτε από τον λογαριασμό νερού, όπως έγινε στις πληγείσες οικίες. Αλλά ομοίως και με τους σεισμούς στη Σάμο, με νεκρούς και τις καταστροφές στη Λάρισα και τους παγετούς τον Μάρτη και τον Απρίλη. Χθες και σήμερα οι αγρότες είναι στους δρόμους για άμεσες αποζημιώσεις 100% σε Λάρισα, Πέλλα, Ηλεία και αλλού. Είμαστε μαζί τους. Ωστόσο οι καταστροφές έχουν μια κοινή συνισταμένη, όχι μόνο με τη σημερινή Κυβέρνηση, αλλά και με τις προηγούμενες, ΣΥΡΙΖΑ, ΠΑΣΟΚ και άλλες: ότι υπάρχουν τεράστιες καθυστερήσεις, όπως στον σεισμό στη Λάρισα, σε κρίσιμα ζητήματα διαβίωσης, σίτισης, στέγασης, υγιεινής, του κατά προτεραιότητα εμβολιασμού και πολλά άλλα. Το επίδομα των 600 ευρώ μέχρι 6.000 ευρώ για την αποζημίωση οικοσυσκευών που υποσχεθήκατε δεν το πήραν όλοι, αλλά και όσοι πήραν ήταν μόνο 600 ευρώ. Στην Ελασσόνα μόλις το 19% πήρε το επίδομα. Στην Φαρκαδόνα δεν το έχει πάρει κανένας. Οι πλημμυροπαθείς Καρδίτσας, Εύβοιας, οι σεισμόπληκτοι της Σάμου ακόμα περιμένουν. Βέβαια ποτέ δεν αποζημιώνονται στο 100% οι πληγέντες για κατοικίες, επαγγελματική στέγη, οικοσκευές κ.λπ.. Είναι προκλητικό, όταν την ίδια στιγμή οι μεγαλοεργολάβοι κατασκευαστικών ομίλων που έχουν τα διόδια μόνο τον περασμένο Σεπτέμβρη τσέπωσαν δεκάδες εκατομμύρια ευρώ ως αποζημίωση για διαφυγόντα κέρδη εξαιτίας της μείωσης κυκλοφορίας λόγω καραντίνας. Έρχεται, λοιπόν, η Κυβέρνηση να εμφανίσει το παρόν νομοσχέδιο σαν ενίσχυση της αποτελεσματικότητας του κρατικού μηχανισμού για την κάλυψη αναγκών και ζημιών σε περίπτωση θεομηνιών. Στην ουσία, όμως, πρόκειται για μια από τα ίδια, αφού οι λεπτομέρειες, όπως το ύψος αποζημιώσεων, είναι θολή ζώνη. Τα πάντα εναποτίθενται σε εξουσιοδοτικές αποφάσεις των Υπουργείων. Το ύψος της αποζημίωσης προφανώς εξαρτάται από τις δημοσιονομικές αντοχές της καπιταλιστικής οικονομίας. Δεν αποσαφηνίζεται πουθενά και δεν εγγυάται τίποτα. Ούτε τι ποσοστό αποζημιώσεων θα δίνεται και σε ποιον συγκεκριμένο χρόνο θα φτάνει στον δικαιούχο για να επιβιώσει την επόμενη μέρα, αν θα εφαρμόζονται συνοδευτικά μέτρα, όπως διαγραφή χρεών σε εφορία, τράπεζες, μείωση φορολογίας και επανένταξη στο αφορολόγητο, κατάργηση του τέλους επιτηδεύματος κ.ο.κ., μέτρα που περιλαμβάνονται στην πρόταση νόμου που κατέθεσε το ΚΚΕ για ανακούφιση των αυτοαπασχολούμενων και των αγροτών από τις συνέπειες κρίσης και πανδημίας που η Κυβέρνηση αρνείται να συζητήσει και να υλοποιήσει. Δεν γίνεται καμμία αναφορά στην ανάγκη χρηματοδότησης έργων και δράσεων πρόβλεψης και πρόληψης φυσικών καταστροφών και των συνεπειών τους. Στις περιπτώσεις ιδιωτικού ασφαλιστηρίου προβλέπεται κάλυψη του ποσοστού ζημιάς που δεν καλύπτει το ασφαλιστικό συμβόλαιο, δηλαδή μπαίνουν στο παιχνίδι ασφαλιστικές εταιρείες. Στις επιτροπές προβλέπεται και η συμμετοχή ιδιωτών. Είναι σαφές ότι δεν μεταβάλλεται η ουσία του ισχύοντος πλαισίου με τις ανεπαρκείς αποζημιώσεις και, πάνω από όλα, από την έλλειψη έργων δράσεων για πρόληψη φυσικών καταστροφών. Δεν συμπεριλάβατε στους δικαιούχους της κρατικής αρωγής τις αγροτικές εκμεταλλεύσεις, τους μελισσοκόμους και τους δασικούς συνεταιρισμούς. Είναι απαράδεκτο. Σε ό, τι αφορά Επιτροπές Κρατικής Αρωγής και Εθνικό Μητρώο Στελεχών δείχνει ότι το προσωπικό που υπάρχει σήμερα στις περιφέρειες δεν φτάνει με τίποτα. Παραμένει το ίδιο, ενισχυόμενο με ιδιώτες κατά περίπτωση. Αυτό το προσωπικό δουλεύει εντατικά με υπερωρίες χωρίς αμοιβή και το αποτέλεσμα είναι περιορισμένο, αφού ακόμη δεν έχουν αποζημιωθεί όλοι από τη φονική πλημμύρα της Μάνδρας το 2017. Ακόμη και σε αυτή την προσπάθεια που λέει η Κυβέρνηση ότι κάνει πιο αποτελεσματικό το πλαίσιο κρατικής αρωγής, έχει στραμμένο το μάτι στις ανάγκες του μεγάλου κεφαλαίου. Ωστόσο αυτοί που πλήττονται περισσότερο είναι τα λαϊκά στρώματα, η λαϊκή οικογένεια και βεβαίως οι μικροί επιχειρηματίες της πόλης και του χωριού που βλέπουν πολλές φορές το βιος τους να καταστρέφεται και να αντιμετωπίζουν οι ίδιοι και άμεσα προβλήματα επιβίωσης. Όμως, ενδιαφέρεστε να εξυπηρετείτε ομίλους, όπως με την παραχώρηση στις επιχειρήσεις ανανεώσιμων πηγών ενέργειας τμημάτων αιγιαλών για οικονομικότερη εγκατάσταση των ανεμογεννητριών. Παραχωρείτε, όχι μόνο στεριά, αλλά και θάλασσα για τη σίγουρη κερδοφορία τους. Προχωράτε και δίνετε τη χρήση, όχι μόνο μια φορά - για την εγκατάσταση - , αλλά όσο διαρκεί η λειτουργία τους, σε βάρος του περιβάλλοντος και της χρήσης της παραλίας από το κοινωνικό σύνολο. Ουσιαστικά το παρόν νομοσχέδιο διαιωνίζει τη γνωστή οριζόντια λογική «στήριξη σε όλους για όλα» και εμείς λέμε ότι πρέπει να δίνετε προτεραιότητα των προβλημάτων σε κατηγορίες των επιχειρηματιών, διαφορετικά θα συνεχίζεται αυτή η απαράδεκτη σημερινή κατάσταση που έχουμε κονδύλια να μην επαρκούν και τελικά να κουτσουρεύονται με διάφορες αλχημείες και με μεγάλες καθυστερήσεις. Στην Καρδίτσα υπήρχαν περιπτώσεις επαγγελματιών που δεν έχουν λάβει ακόμα αποζημιώσεις. Το ζήτημα που εξοργίζει είναι ότι τα πάντα, και τα ουσιαστικότερα, παραπέμπονται σε υπουργικές αποφάσεις, χωρίς να υπάρχουν ρητές δεσμεύσεις ότι ο κρατικός προϋπολογισμός θα χορηγεί το ύψος της αξίας των καταστροφών. Μέσα σ' αυτή την ασάφεια παραμένουν οι τρόποι που μειώνουν στην πράξη και αυτές τις χαμηλές αποζημιώσεις που συνήθως χορηγούνται, όπως επιχορήγηση για καταστροφή μηχανημάτων και μέσων παραγωγής, που δίνονται στη βάση της αξίας των μηχανημάτων κι αφού αυτά περάσουν την κρησάρα της απόσβεσης, δίνοντας τελικά αποζημίωση ψίχουλα. Αν και προγραμματίζετε εκσυγχρονισμό του συστήματος καταγραφής με ηλεκτρονική πλατφόρμα, έχουμε ελάχιστες προβλεπόμενες οργανικές θέσεις, με πασαλείμματα και εσωτερικές μετακινήσεις υπαλλήλων, αντί για πρόσληψη όλου του αναγκαίου μόνιμου προσωπικού. Συνολικά, λοιπόν, δεν μπορείτε να κρύψετε τις βαριές ευθύνες που έχετε, όπως και οι προηγούμενες κυβερνήσεις, πάνω στο πραγματικό πρόβλημα, που δεν είναι άλλο από την εγκληματική ανεπάρκεια του κράτους στην πρόληψη, από την παντελή έλλειψη αναγκαίων υποδομών για την αποφυγή τέτοιων έκτακτων καταστάσεων και αναγκών, τουλάχιστον στην έκταση που τις έχει ζήσει ο ελληνικός λαός, είτε μιλάμε για τις καταστροφές στη Μάνδρα και το Μάτι είτε μιλάμε για τις πιο πρόσφατες στην Καρδίτσα, τη Λάρισα, τη Σάμο και αλλού. Συνεπώς απαντήσεις στα προβλήματα ζωής και επιβίωσης αλλά και ιεράρχηση ικανοποίησης των σύγχρονων αναγκών για όλες τις απαραίτητες υποδομές που θα ανεβάζουν το επίπεδο ζωής και θα στηρίζουν την προστασία του φυσικού και δομημένου περιβάλλοντος υπάρχουν. Προτάσεις έχουν κάνει φορείς, όπως για ουσιαστική αναβάθμιση των μηχανισμών Πολιτικής Προστασίας, για αντιμετώπιση φυσικών καταστροφών και τεχνολογικών ατυχημάτων μεγάλης έκτασης, με ενίσχυση σε ανθρώπινο δυναμικό και μέσα, συγκοινωνιακό και κυκλοφοριακό σχεδιασμό, ρυθμίσεις αντιμετώπισης εκτάκτων αναγκών, προσβάσεις σε οδούς διαφυγής του πληθυσμού. Στην εκδήλωση «κρισιακού» φαινομένου άμεση και ουσιαστική στήριξη αποκατάστασης των πληγέντων, άμεση καταβολή αποζημιώσεων, πρόγραμμα γρήγορων ελέγχων και αποκατάστασης βλαβών, ειδικά και επιπλέον μέτρα για ανέργους, χαμηλόμισθους, χαμηλοσυνταξιούχους, εξεύρεση κονδυλίων από τον κρατικό προϋπολογισμό, από το ΕΣΠΑ και το ΠΕΠ ή από περικοπή των υπέρογκων νατοϊκών δαπανών. Εμπόδιο στην υλοποίηση των παραπάνω και πολλών άλλων ακόμα μέτρων είναι ο ίδιος ο καπιταλιστικός τρόπος παραγωγής και διαχείρισης για την κερδοφορία των μεγάλων μονοπωλίων. Απέναντι σε αυτή τη βαρβαρότητα προβάλλει ως μοναδική λύση η εργατική λαϊκή πάλη για τον μετασχηματισμό της κοινωνίας σε σοσιαλιστικό. Δεν θα εξουσιάζουν μονοπώλια και όμιλοι την οικονομική και πολιτική ζωή για το κέρδος τους, ποδοπατώντας εργαζόμενους, αλλά αντίθετα η εργατική τάξη, οι αυτοαπασχολούμενοι, έμποροι, βιοτέχνες, επιστήμονες βιοπαλαιστές, αγρότες, οργανωμένοι μέσα στα δικά τους συμβούλια, θα θέτουν σε κίνηση τον κοινωνικό πλούτο, μέσα από ένα επιστημονικά καταρτισμένο κεντρικό σχεδιασμό, με στόχο την ικανοποίηση των κοινωνικών αναγκών και φυσικά των αναγκών σε έργα υποδομής. Μονάχα ο κεντρικός σχεδιασμός στο έδαφος κοινωνικής ιδιοκτησίας των μέσων παραγωγής και της εργατικής εξουσίας μπορεί να δώσει λύση στα οξυμμένα προβλήματα που αντιμετωπίζουν σήμερα οι εργαζόμενοι στη ζωή τους. Με αυτή την έννοια καταψηφίζουμε το παρόν νομοσχέδιο.
Τον λόγο έχει ο ειδικός αγορητής από την Ελληνική Λύση, συνάδελφος κ. Βασίλειος Βιλιάρδος.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, κύριε Υπουργέ, θα ξεκινήσουμε από μια μεγάλη απορία που μας έχει δημιουργηθεί, η οποία αφορά κυρίως τον ΣΥΡΙΖΑ και το ΚΙΝΑΛ, από το τι προτείνουν για τις δαπάνες που εισηγούνται συνεχώς, οι οποίες αυξάνουν ακόμη περισσότερο τα ήδη τεράστια ελλείμματα της χώρας μας, τις ζημιές δηλαδή, που υπερέβησαν τα 20 δισεκατομμύρια ευρώ το 2020, οπότε το δημόσιο χρέος. Δεν γνωρίζουν αλήθεια πως το δημόσιο χρέος έχει εκτοξευθεί στο 213,1%του ΑΕΠ το 2020 σύμφωνα με το ΔΝΤ και πως η Ελλάδα χρωστάει πια περί τα 375 δισεκατομμύρια ευρώ; Τα 375 δισεκατομμύρια ευρώ είναι τεράστιο ποσό. Δεν γνωρίζουν πως το κόκκινο ιδιωτικό χρέος στα 243 δισεκατομμύρια - χωρίς τις επιβαρύνσεις του δημοσίου, που πρέπει να είναι ακόμη πάνω από 80 δισεκατομμύρια ευρώ - βρίσκεται σε επίπεδα μοναδικά στην παγκόσμια ιστορία; Δεν γνωρίζουν πως το εξωτερικό χρέος της χώρας μας είναι περί τα 500 δισεκατομμύρια δολάρια, οπότε υπερδιπλάσιο του ΑΕΠ μας; Δεν γνωρίζουν πως η Ελλάδα έχει υποθηκεύσει τα πάντα με το PSI και με το τρίτο μνημόνιο που συνυπέγραψαν με τη Νέα Δημοκρατία; Δεν γνωρίζουν πως κατάσχονται και πλειστηριάζονται σε εξευτελιστικές τιμές τα σπίτια των Ελλήνων; Δεν γνωρίζουν την άθλια κατάσταση του τραπεζικού μας συστήματος, παρά το ότι μας έχει κοστίσει πάνω από 60 δισεκατομμύρια ευρώ και συνεχίζει να μας κοστίζει με τα προγράμματα «ΗΡΑΚΛΗΣ», με το hive - down και με ό,τι άλλο προκύψει; Δεν βλέπουν τι συμβαίνει με το σκάνδαλο της Πειραιώς με τη μετοχή της καθημερινά στο limit down; Τι προτείνουν, λοιπόν; Να συνεχίσει η χώρα να ξοδεύει πολύ περισσότερα από όσα εισπράττει; Να εκλιπαρεί για δανεικά, προφανώς έναντι ανταλλαγμάτων, ακόμη και αν αυτά αφορούν το ξεπούλημα της δημόσιας περιουσίας, τη ληστεία της ιδιωτικής και την απώλεια περαιτέρω εθνικής κυριαρχίας; Να μη δίνετε σημασία στο ότι θα κληθούν να πληρώσουν στο πολλαπλάσιο τα χρέη που εμείς συσσωρεύουμε καθημερινά τα παιδιά μας; Προτείνουν να αδιαφορήσουμε για τις επόμενες γενιές, μεταθέτοντας σε αυτές τα τεράστια προβλήματα που η δική μας γενιά δημιούργησε; Είναι αλήθεια έντιμη μια τέτοια στάση εκ μέρους μας; Είναι υπεύθυνη; Στο νομοσχέδιο τώρα. Στην πρώτη συνεδρίαση της επιτροπής είπαμε πως η Κυβέρνηση συνεχίζει να υιοθετεί αποσπασματικά μέτρα διάσωσης πάνω από έναν χρόνο μετά την έναρξη της πανδημίας, η οποία, όπως ανακοίνωσε ο Παγκόσμιος Οργανισμός Υγείας πρόσφατα, είναι πολύ μακριά από το τέλος της. Στην ουσία προσπαθεί να κρύψει τις αποτυχίες της σε όλα τα επίπεδα πίσω από την πανδημία, καθώς επίσης να έχει δικαιολογία για να μπορεί να δανείζεται, συνεχίζοντας την αλόγιστη σπατάλη, απλά για να μη χάσει την εκλογική της πελατεία. Ειλικρινά δεν καταλαβαίνουμε, όσο κι αν προσπαθούμε, πού θέλει να οδηγήσει την Ελλάδα, πόσω μάλλον όταν το μόνο που κάνει - εκτός από το να δανείζεται σαν να μην υπάρχει αύριο - είναι να ψηφίζει συνεχώς νομοσχέδια και να απλουστεύει επιλεκτικά κάποιες κυρίως τουριστικές δραστηριότητες, ενώ ουσιαστικά τις απορρυθμίζει, όπως γίνεται με τις λαϊκές αγορές και με τις εργασιακές σχέσεις. Σήμερα πάντως εισάγεται το Ταμείο Αρωγής, μέσω αυτού δε η ενίσχυση των επιχειρήσεων, των μη κερδοσκοπικών οργανισμών και των αγροτών. Έχουμε επιπλέον την προσθήκη στον προϋπολογισμό κάποιων επιμέρους ρυθμίσεων για ενισχύσεις αγροτών και αλιέων με το τέλος επιτηδεύματος, καθώς επίσης και ρυθμίσεις για νοσήλια, για συντάξεις Εθνικής Αντίστασης και για οικονομικές καταστάσεις. Ειδικά όσον αφορά τον προϋπολογισμό στο άρθρο 30, έχουμε τονίσει πολλές φορές πως απαιτείται η σύνταξη ενός νέου, αφού δεν ισχύει απολύτως τίποτα από αυτόν που έχει κατατεθεί, τόσο όσον αφορά τις προβλέψεις όσο και τα μεγέθη του. Είναι κυριολεκτικά για τα σκουπίδια, πόσω μάλλον αφού προστίθενται συνεχώς νέες δαπάνες, όταν την ίδια στιγμή μειώνονται τα έσοδα. Έχουμε την άποψη πως η Κυβέρνηση έχει χάσει εντελώς τον λογαριασμό και το λέμε χωρίς καμμία αντιπολιτευτική διάθεση, αλλά μόνο λόγω της τεκμηριωμένης ανησυχίας μας για τη χώρα. Σε γενικές γραμμές τώρα, συνεχίζονται και στο παρόν νομοσχέδιο οι υπερβολικές νομοθετικές εξουσιοδοτήσεις αυτή τη φορά προς τον Υπουργό Οικονομικών όσον αφορά στον καθορισμό σημαντικών ζητημάτων που θα έπρεπε να καθορίζονται, για λόγους διαφάνειας, μέσω κοινοβουλευτικής επεξεργασίας. Εκτός αυτού, εμπεριέχονται ύποπτες διατάξεις, που αφαιρούν την άμεση ή έμμεση συνεργασία των φορέων της Κυβέρνησης με ΜΚΟ, με μη κερδοσκοπικές οργανώσεις. Τονίσαμε εδώ πως ναι μεν οι ΜΚΟ εμφανίζονται σαν να μην έχουν καμμία σχέση με την Κυβέρνηση, αλλά στην πραγματικότητα λειτουργούν ύποπτα και επικίνδυνα, λαμβάνοντας οικονομικές επιχορηγήσεις και μάλιστα χωρίς την απαραίτητη δημοσίευση για λόγους διαφάνειας. Θα έρθω σε ορισμένα άρθρα τώρα, αφού πρόκειται για νομοσχέδιο με ελάχιστη ουσία, το οποίο ασφαλώς θα καταψηφίσουμε. Στο άρθρο 1 διαπιστώσαμε πως διευρύνεται η περίμετρος των δικαιούχων κρατικής αρωγής και σε φορείς μη κερδοσκοπικού χαρακτήρα για την κάλυψη εκτάκτων αναγκών και ζημιών από θεομηνίες. Η απορία μας εδώ ήταν αν θα υπάρχει ένας ουσιαστικός κρατικός έλεγχος διαπίστωσης των αναγκών και των ζημιών από θεομηνίες και φυσικές καταστροφές στις εν λόγω ΜΚΟ. Στο άρθρο 2 η άποψή μας είναι πως πρέπει να δημιουργηθεί επιτέλους ένα διαφανές ολοκληρωμένο καθεστώς αποζημιώσεων των επιχειρήσεων που πλήττονται από φυσικές καταστροφές κι ένα πλαίσιο συντονισμού των διαδικασιών αποκατάστασης και ενίσχυσης των πληττόμενων περιοχών με οριζόντια μέτρα. Πλαίσιο δεν έχει η χώρα μας. Τίποτα άλλο. Στο άρθρο 5 οι μη κερδοσκοπικού χαρακτήρα φορείς θα λαμβάνουν επιχορήγηση επιπλέον της αποζημίωσης που προβλέπεται από την ιδιωτική τους ασφάλιση, μάλιστα, με απόφαση μόνο του Αντιπεριφερειάρχη και του Υπουργού Οικονομικών, σύμφωνα με τα άρθρα 7, 4 και 8 του παρόντος. Εύλογα, λοιπόν, δεν υποθέσαμε πως θα εξυπηρετηθούν κάποια συμφέροντα; Στο άρθρο 9 ορίζεται ως άνω όριο για το ποσό της πρώτης αρωγής το ακαθάριστο κατά κεφαλήν εισόδημα, χωρίς να γίνεται διάκριση μεταξύ του διαφορετικού κατά κεφαλήν ΑΕΠ των περιφερειών της χώρας που καταθέσαμε στα πρακτικά της επιτροπής. Στην παράγραφο 6 αναγράφεται πως αρκεί η υποβολή της αίτησης, γεγονός που σημαίνει πως καταβάλλεται δημόσιο χρήμα με μια μόνο αίτηση, κάτι που θεωρούμε πως θα γίνει αντικείμενο εκμετάλλευσης από επιτήδειους. Στην παράγραφο 7 δίνεται υπέρμετρη εξουσία στον Υπουργό. Επίσης, δεν υπάρχει κάποια ασφαλιστική δικλίδα για το ότι τα ποσά θα δαπανηθούν για τον σκοπό για τον οποίο προορίζονταν. Για παράδειγμα κάποιος θα μπορεί να εισπράξει τα χρήματα για να ξεκινήσει ξανά την επιχείρηση που είχε, αλλά να τα χρησιμοποιήσει για να αγοράσει κάποιο σπίτι για διακοπές. Στο άρθρο 12 ορίζεται πως σε εξαιρετικές περιπτώσεις που παρατηρούνται σημαντικές και εκτεταμένες ζημίες θα παρέχεται επιχορήγηση ποσοστού που δεν θα υπερβαίνει το 50% της επιχορήγησης σε φυσικά πρόσωπα που δεν είναι κατά κύριο επάγγελμα αγρότες, όπως αυτοί ορίζονται στην κείμενη νομοθεσία, αλλά κατέχουν αγροτικές εκμεταλλεύσεις. Δεν πρέπει αλήθεια να είναι το 100%, για λόγους ισονομίας; Δεν είναι αυτονόητο; Δηλαδή, ένας μικρός αγρότης που έχει ελιές και δουλεύει επιπλέον σαν σερβιτόρος το καλοκαίρι δεν πρέπει να αποζημιωθεί όπως κάποιος άλλος αγρότης, ενδεχομένως μεγάλος; Αν πρέπει να υπάρχουν κριτήρια, δεν είναι σωστό να τεθούν καλύτερα εισοδηματικά; Στο άρθρο 14 αναφέρονται οι πηγές χρηματοδότησης του Ταμείου Κρατικής Αρωγής, οι οποίες θα είναι από ιδιωτικές εισφορές και από τον προϋπολογισμό, αφήνοντας εκτός τις ιδιωτικές εισφορές που θεωρούμε αμφιλεγόμενες. Το βασικό θέμα είναι με πόσα χρήματα θα στηριχθεί το ταμείο από τον προϋπολογισμό έστω για το 2021, αφού δεν υπάρχει καμμία αναφορά από το Γενικό Λογιστήριο του Κράτους, όπως μας έχει συνηθίσει σχεδόν σε όλα τα νομοσχέδια. Εν προκειμένω, τίποτα δύσκολο δεν είναι. Θα έπρεπε απλά να γνωρίζουμε τον μέσο όρο των αντίστοιχων ζημιών ετήσια που διεκδίκησαν αποζημίωση με στοιχεία της τελευταίας δεκαπενταετίας. Είναι απλό. Έτσι λειτουργούν οι ασφαλιστικές εταιρείες και πάρα πολλές άλλες. Αναφέραμε δε πως το ταμείο θα μπορούσε να στηριχθεί με ένα μέρος του αποθεματικού του προϋπολογισμού για έκτακτες ανάγκες, που τελικά καταλήγει αλλού, όπως το 2019 στην ενημέρωση για τις Πρέσπες ή στις επιδοτήσεις της ιταλικής πλέον «ΤΡΑΙΝΟΣΕ», την οποία πουλήσαμε με 40 εκατομμύρια ευρώ και ενισχύσαμε με 750 εκατομμύρια ευρώ. Την πουλήσαμε 40 εκατομμύρια και τη στηρίξαμε με 750 εκατομμύρια. Δεν είναι αλήθεια το άκρον άωτον της ανοησίας; Θεωρούμε πάντως αδιανόητο να διορίζεται το εννεαμελές διοικητικό συμβούλιο του ταμείου από τον Υπουργό Οικονομικών. Θα τοποθετεί, δηλαδή, ο Υπουργός αυτούς που θέλει ως ένας μόνος άνθρωπος; Από πού θα ελέγχεται; Από ποιον; Όσον αφορά στα κριτήρια, την τήρηση της αξιοκρατίας και τον έλεγχο, δεν φαίνεται να υπάρχουν ούτε εδώ ούτε στα επόμενα άρθρα, που αφορούν διορισμούς. Ο οδηγός δεοντολογίας που θα θεσπισθεί με απόφαση των Υπουργών Οικονομικών και Εσωτερικών για τις δράσεις των μελών των επιτροπών κ.λπ. καθιστά ακόμα πιο ασαφή τη διαδικασία. Το άρθρο 18 τώρα αναφέρει πως όταν πρόκειται για μεγάλες ζημίες, για να πραγματοποιηθεί γρήγορα η καταγραφή, χορηγείται επιπλέον αμοιβή στα μέλη της επιτροπής για το έργο τους, κατά παρέκκλιση του άρθρου 21 του ν.4354/2015. Γιατί αλήθεια; Δεν είναι αυτή η δουλειά τους; Εκτός αυτού δεν είναι απαράδεκτο να νομοθετεί συνεχώς κατά παρέκκλιση των νόμων η Κυβέρνηση; Στο άρθρο 21 αναφέραμε πως για μεγάλης έκτασης ενισχύσεις θα πρέπει να υπάρχει διεξοδικότερος έλεγχος. Όπως, για παράδειγμα, στην περίπτωση των πυρκαγιών της Ηλείας του «ταμείου Μολυβιάτη», που ακόμα αναζητούνται τα χρήματα. Και δεν φανταζόμαστε ότι θα βρεθούν ποτέ. Από το άρθρο 22 τώρα διαπιστώνεται πως το καθεστώς εξουσιοδότησης λαμβάνει πλέον επικές διαστάσεις, αφού παρατίθεται μια μακρά λίστα από εξουσιοδοτήσεις στον εκάστοτε Υπουργό Οικονομικών, κυρίως, καθώς επίσης στους Υπουργούς Ανάπτυξης και Εσωτερικών για τη διαχείριση της αρωγής. Για παράδειγμα, εξουσιοδοτείται να καθορίζει το ύψος, τον τρόπο και τις προϋποθέσεις καταβολής αποζημίωσης, αναιρώντας ουσιαστικά την ουσία του νόμου, γεγονός που μας βρίσκει εντελώς αντίθετους, αφού θεωρούμε πιο αποτελεσματική τη δημοκρατία και το κράτος δικαίου. Είμαστε βέβαια σίγουροι πως ο Υπουργός δεν πιστεύει κάτι διαφορετικό, αλλά απλά συμβιβάζεται με τις απαιτήσεις των δανειστών, που θέλουν να αποφεύγουν τον κοινοβουλευτικό έλεγχο, ενώ το κάνει επειδή διαφορετικά δεν θα μπορεί να δανείζεται η χώρα. Αυτό είναι πάντως ένα από τα προβλήματα του δανεισμού και αυτός είναι ο λόγος για τον οποίο δεν συμφωνούμε με τη σπατάλη με δανεικά. Έχουμε επιπλέον την άποψη πως δεν πρέπει να δανείζεται ποτέ κανείς για καταναλωτικούς σκοπούς, αφού έτσι αδυνατεί να πληρώσει τα χρέη του, αλλά μόνο για επενδυτικούς. Το άρθρο 25 αφορά στην κατάργηση του φόρου επιτηδεύματος για τους αγρότες που έχουν συμπληρώσει τουλάχιστον πέντε έτη τήρησης βιβλίων και υποβολής ΦΠΑ. Εν προκειμένω δεν καταλάβαμε γιατί πρέπει να ισχύει ο συγκεκριμένος περιορισμός, ειδικά για νέους αγρότες, ιδίως σήμερα που χρειάζονται επενδύσεις στον κλάδο μεταξύ άλλων για να απορροφήσει το πλεονάζον δυναμικό από τον τουρισμό. Δηλαδή, θα έπρεπε να ενισχύονται οι νέοι αγρότες, όχι να αποκλείονται. Σε κάθε περίπτωση, η ρύθμιση παρέχει μια ελάχιστη ελάφρυνση σε σχέση με τα προβλήματα που αντιμετωπίζει ο κλάδος, όπως το παράδειγμα των ζωοτροφών οι τιμές των οποίων έχουν αυξηθεί κατακόρυφα, πάνω από 70% σε πάρα πολλές απ' αυτές. Είναι απαράδεκτο δε το ότι δεν υπάρχει κοστολόγηση ούτε εδώ από το Γενικό Λογιστήριο του Κράτους, ειδικά αφού αφορά ένα Υπουργείο, το Υπουργείο Οικονομικών, που κατηγορεί συνεχώς την Αξιωματική Αντιπολίτευση - πολύ σωστά - για το ότι δεν ποσοτικοποιεί τα μέτρα που προτείνει. Εμείς, πάντως, με στοιχεία του 2018- που δεν δυσκολευτήκαμε να τα βρούμε - βρήκαμε πως το κόστος ανέρχεται στα 27,8 εκατομμύρια ευρώ. Προφανώς, θα μπορούσε να βρει κάτι ανάλογο και το Γενικό Λογιστήριο του Κράτους. Για τις παρατάσεις γενικότερα, όπως στο άρθρο 26 ή στις τροπολογίες, υπάγονται στην τακτική τού «βλέποντας και κάνοντας» της Κυβέρνησης. Οπότε, δεν έχει νόημα να τις σχολιάζουμε κάθε φορά και να λέμε τα ίδια. Το άρθρο 28 είναι αόριστο και θα εξειδικευθεί με απόφαση του Υπουργού, τονίζοντας πως - αν μη τι άλλο - χρειάζεται μεγάλη προσοχή, επειδή ακούγονται πάρα πολλά για «πάρτι» με επιστρεπτέες προκαταβολές και για ενισχύσεις αυτών που έχουν τις κατάλληλες γνωριμίες. Τέλος, στο άρθρο 30, που αφορά την προσθήκη 3 δισεκατομμυρίων ευρώ στον προϋπολογισμό, αναφέραμε πως το ποσό ασφαλώς δεν επαρκεί για τα αλόγιστα κλειδώματα - κυριολεκτικά αλόγιστα! - και για την απίστευτη κυβερνητική σπατάλη. Κλείνοντας, ασφαλώς υπάρχουν λύσεις για μία πάμπλουτη, πολλαπλά προικισμένη χώρα με ικανότατους πολίτες, όπως είναι η Ελλάδα και οι Έλληνες. Κυβέρνηση δεν υπάρχει που να είναι σε θέση να τις αναζητήσει και να τις εφαρμόσει, ενώ αυτός είναι ο λόγος που η Ελληνική Λύση ζητάει την ψήφο των Ελλήνων για να κυβερνήσει. Τέσσερα χρόνια χρειαζόμαστε, όπως αναφέρει συνεχώς ο Πρόεδρος της Ελληνικής Λύσης, τέσσερα χρόνια θα μας ήταν αρκετά. Ευχαριστώ πολύ.
Ολοκληρώνουμε τον κατάλογο των εισηγητών και αγορητών με τον συνάδελφο κ. Αρσένη από το ΜέΡΑ25. Μετά έχει ζητήσει τον λόγο ο Πρόεδρος της Ελληνικής Λύσης, ο κ. Βελόπουλος, και θα ακολουθήσει η πρώτη σειρά τεσσάρων συναδέλφων από τους έξι που είναι με φυσική παρουσία, με εναλλαγή. Διαβάζω τα ονόματα, για να ειδοποιηθούν. Κάποιοι είναι στην Αίθουσα: Ο κ. Σταμενίτης, η κ. Σκούφα, ο κ. Αρβανιτίδης και ο κ. Λογιάδης. Ορίστε, κύριε Αρσένη, έχετε τον λόγο.
Ευχαριστώ πολύ, κύριε Πρόεδρε. Υφυπουργέ, Βουλεύτριες, Βουλευτές, η Κυβέρνηση για ακόμη μια φορά φέρνει ένα νομοσχέδιο που περιλαμβάνει την αναθεώρηση του προϋπολογισμού, τον οργανισμό για τις θεομηνίες, αλλά και τα αιολικά. Θα τα πάρουμε ένα - ένα. Είχαμε πει από την πρώτη στιγμή, όταν συζητιόταν εδώ σε αυτή την Αίθουσα ο προϋπολογισμός του 2020, ότι ήταν μάταιη η συζήτηση, ότι αυτός ο προϋπολογισμός θα έμενε στα χαρτιά. Είναι εντυπωσιακό ότι ο κ. Σκυλακάκης, που παρουσίασε τον προϋπολογισμό, δεν εμφανίστηκε ούτε στην Αίθουσα εδώ στην Ολομέλεια, μέχρι στιγμής, ούτε στις επιτροπές, για να υπερασπιστεί το πώς αυτός ο προϋπολογισμός τελικά όντως ήταν μάταιος. Μας φέρνουν 3 δισεκατομμύρια ευρώ αύξηση του προϋπολογισμού σε αυτό το νομοσχέδιο και ταυτόχρονα, μετά την έναρξη της συζήτησης του νομοσχεδίου στη Βουλή, φέρανε σε άλλο νομοσχέδιο άλλο 1,5 δισεκατομμύριο ευρώ. Αναρωτιόμαστε, όμως, πού θα πάνε αυτά τα χρήματα. Αναρωτιόμαστε, αν το 1,5 δισεκατομμύριο ευρώ και τα 3 δισεκατομμύρια ευρώ για τις επιπτώσεις της πανδημίας θα πάνε σε αυτούς που τους παίρνετε τα σπίτια ή σε αυτούς που τους δίνετε 56 δισεκατομμύρια ευρώ από το Ταμείο Ανάκαμψης, για να συγκεντρώσουν αυτοί τις οικονομικές δραστηριότητες στα χέρια τους; Να θυμίσουμε ότι από την 1η Απρίλη βάλατε σε εφαρμογή τον Πτωχευτικό Κώδικα, που προβλέπει ακριβώς την υφαρπαγή των σπιτιών κάθε πολίτη που χρωστάει άνω των 30.000 ευρώ. Είναι πολίτες οι οποίοι θα έχουν να επιλέξουν να τρέξουν να αναζητήσουν συμβιβασμό με τους δανειστές ή να βρεθούν στη διαδικασία δήμευσης της περιουσίας τους από το δημόσιο, όπως προβλέψατε να γίνεται κάθε φορά που η περιουσία τους θα μπαίνει σε πλειστηριασμό και είναι για τρεις φορές άκαρπος ο πλειστηριασμός. Έχετε προβλέψει να τα παίρνει τα σπίτια το δημόσιο, να μη μένει ούτε 1 ευρώ στην τσέπη των ανθρώπων αυτών, ούτε κατά 1 ευρώ να μη μειώνεται το χρέος τους, για να τρέξουν να συμβιβαστούν με τους δανειστές. Οι δανειστές δεν έχουν καμμία υποχρέωση να απαντήσουν στις αιτήσεις συμβιβασμού, καμμία υποχρέωση όχι αντιπρότασης, αλλά ούτε καν απάντησης. Έχουν το μονομερές δικαίωμα να ξεκινήσουν τη διαδικασία πτώχευσης των πολιτών, διαδικασία με την οποία οι πολίτες θα μαθαίνουν την πτώχευσή τους εκ των υστέρων, όταν δεν θα μπορούν να αντιδράσουν και δεν θα έχουν κανένα μέσο ένστασης στην πράξη. Και εσείς όλο αυτό το βάλατε να ξεκινάει από την 1η Απρίλη, τώρα, μέσα στη χειρότερη στιγμή της κρίσης. Από την 1η Απρίλη ξεκινάτε τις κατασχέσεις των νομικών προσώπων και των μικρών επιχειρηματιών και των αυτοαπασχολούμενων. Για τα φυσικά πρόσωπα, που είναι οι πολίτες, όχι οι μικροί επιχειρηματίες, από την 1η Ιούνη θα υπάρχουν και πλειστηριασμοί. Αντίθετα, δίνετε στους μεγάλους επιχειρηματικούς ομίλους 56 δισεκατομμύρια ευρώ, 13 δισεκατομμύρια ευρώ με δάνεια, 23 δισεκατομμύρια ευρώ με δάνεια θεωρητικά από τους ίδιους τους επιχειρηματίες των ΣΔΙΤ με κρατική εγγύηση από τις τράπεζες, ενώ συνεχίζετε να δίνετε 12 δισεκατομμύρια ευρώ στον «Ηρακλή». Και είπε ο κ. Στουρνάρας ότι αυτά τα 12 δισεκατομμύρια ευρώ εγγυήσεων θα αρχίσουν να εκπίπτουν, θα χρειάζεται να τα πληρώνει το δημόσιο πλέον. Αυτό ανακοίνωσε ο κ. Στουρνάρας πριν από λίγες μέρες. Αντί να αναστείλετε αυτό το αδιανόητο νομοθέτημα που είναι ο «ΗΡΑΚΛΗΣ», που προβλέπει να αγοράζουν τα ταμεία και οι τράπεζες τα κόκκινα δάνεια στο 6% και 7% της αξίας τους, απαγορεύετε να τα αγοράζουν οι πολίτες στην ίδια αξία, απαγορεύετε ακόμα και κάτι, που θα ήταν προς όφελος των τραπεζών κιόλας, να τα αγοράζουν στο 10% οι πολίτες, στο 20% ή στο 30%. Αυτό απαγορεύεται, τους το απαγορεύετε. Υποχρεωτική κατάσχεση από τις τράπεζες! Την ίδια στιγμή, εφόσον η αγορά έχει φτάσει στο σημείο που έχει φτάσει σήμερα και δεν μπορούν να πουλήσουν οι τράπεζες και τα ταμεία αυτά τα σπίτια κοντά στην τιμή της αντικειμενικής τους αξίας, τότε κρατάνε τα σπίτια και παίρνουν και 12 δισεκατομμύρια ευρώ από το ελληνικό δημόσιο. Αδιανόητα πράγματα! Και ενώ ετοιμάζεστε να δώσετε αυτά τα 4,5 δισεκατομμύρια ευρώ επιπλέον χρήματα σε αυτούς που παίρνουν τα σπίτια των ανθρώπων, δεν φέρατε ούτε 1 εκατομμύριο ευρώ αύξηση στον προϋπολογισμό για την υγεία, όταν είχατε μειώσει το ανώτατο όριο δαπανών στον προϋπολογισμό αυτό σε σχέση με το 2020, όταν η υγεία βρίσκεται σε αυτή την αδιανόητη κατάσταση που βρίσκεται σήμερα, με το ρεκόρ διασωληνωμένων και το ρεκόρ διασωληνωμένων εκτός ΜΕΘ. Δεν δίνετε 160 εκατομμύρια ευρώ, όχι 4,5 δισεκατομμύρια ευρώ που δίνετε τώρα με την αύξηση του προϋπολογισμού πάλι στους λίγους επιχειρηματίες, όχι 56 δισεκατομμύρια που δίνετε στην πράξη μέσα από το Ταμείο Ανάκαμψης, όχι 12 δισεκατομμύρια ευρώ που δίνετε μέσα από τον «Ηρακλή», που, αν τα μετρήσουμε όλα αυτά, θα φτάσουμε περίπου στο τέλος στα 100 δισεκατομμύρια ευρώ. Εσείς δεν δίνετε, όχι 100 δισεκατομμύρια ευρώ, αλλά ούτε 150-160 εκατομμύρια ευρώ, για να κατασκευάσετε χίλιες κλίνες ΜΕΘ. Για ποιον λόγο δεν το κάνετε; Απαντήστε μας επιτέλους! Με 8 εκατομμύρια ευρώ η Βουλή των Ελλήνων κατασκεύασε πενήντα κλίνες ΜΕΘ. Κάντε τους υπολογισμούς! Και βέβαια, δεν δίνετε μισό δισεκατομμύριο ευρώ για τις απαραίτητες προσλήψεις στην υγεία. Όταν δίνετε 4,5 δισεκατομμύρια ευρώ τώρα στον προϋπολογισμό, δεν σκεφτήκατε να δώσετε μισό δισεκατομμύριο ευρώ για την υγεία. Τόσο δύσκολο είναι; Έχουμε τελειώσει με τον κορωνοϊό, τώρα που δεν έχουμε δει την κορυφή του κύματος, που έχει αυξηθεί το ιικό φορτίο, που έχουν αυξηθεί οι διασωληνωμένοι; Θεωρείτε ότι έχει τελειώσει το θέμα της υγείας ή θεωρείτε ότι το μεγάλο project που έχετε μπροστά σας και δεν τελειώνει είναι η ιδιωτικοποίηση της υγείας και άρα η μη ενίσχυση της υγείας; Μας το είπαν και οι Υπουργοί σας, τι να τις κάνουμε τις νέες κλίνες ΜΕΘ όταν τελειώσει ο κορωνοϊός, λες και ξέρουμε ότι θα τελειώσει και πότε. Τι να κάνουμε τους γιατρούς όταν τελειώσει ο κορωνοϊός; Και μας το είπαν οι Υπουργοί σας και ο κ. Πέτσας το καλοκαίρι, στη συνέχεια μας το είπε ο κ. Γεραπετρίτης και συνεχίζουν να το λένε οι Υπουργοί σας. Με τον τρόπο με τον οποίο ανοίγετε τον τουρισμό ξανά δεν ξέρουμε τι μας περιμένει από Σεπτέμβρη, όταν ο Παγκόσμιος Οργανισμός Υγείας μιλά για επόμενα κύματα τον Σεπτέμβρη και εσείς δεν δίνετε μισό δισεκατομμύριο, αλλά δίνετε σχεδόν εκατό στους επιχειρηματίες, θα συγκεντρώσετε τις οικονομικές δραστηριότητες σε αυτούς. Όσον αφορά το άλλο ζήτημα του νομοσχεδίου, τον φορέα κρατικής αρωγής για τις θεομηνίες, επιμένετε να χρησιμοποιείτε κατ' αρχάς αυτόν τον όρο, που είναι εντελώς αδόκιμος. Είπε ο Υπουργός: «Μα πώς και η Ευρωπαϊκή Επιτροπή τη λέξη “θεομηνίες” χρησιμοποιεί». Ανέτρεξα στα κείμενα της Ευρωπαϊκής Επιτροπής. Υπάρχει όντως στο ελληνικό κείμενο η λέξη «θεομηνίες». Σε όλα τα υπόλοιπα κείμενα η έκφραση είναι πολύ σαφής. Στο αγγλικό κείμενο είναι «nature disasters». Πείτε μας πώς μεταφράζεται στοιχειωδώς; «Φυσικές καταστροφές». Πάμε, όμως, στην ουσία του θέματος. Φτιάχνετε ένα πλαίσιο. Όσο ωραίο ή άσχημο και αν είναι αυτό το πλαίσιο, όταν λείπει το περιεχόμενο, δηλαδή λείπει η πολιτική βούληση για αποζημιώσεις, απλώς φτιάχνετε έναν φορέα όπου πάλι οι «ημέτεροι» θα διορίζονται ή θα μετατίθενται. Γιατί μιλάω για την έλλειψη πολιτικής βούλησης για αποζημιώσεις; Γιατί το είδαμε στην Καρδίτσα. Ήμουν και ήμασταν στο συλλαλητήριο στην Καρδίτσα, όπου σύσσωμη η τοπική κοινωνία βγήκε να διεκδικήσει πλήρη αποζημίωση. Τι μας είπαν οι άνθρωποι; Μας είπαν ότι οι αγρότες αποζημιώνονται με βάση τον ΕΛΓΑ, που αποζημιώνει το 60% της μέσης τιμής, της μέσης παραγωγής του συγκεκριμένου προϊόντος στην ευρύτερη περιοχή, και όχι με βάση επιτόπια επίσκεψη και έρευνα επιτροπής που να βλέπει ποια ήταν η εκτιμώμενη παραγωγή του συγκεκριμένου παραγωγού τη συγκεκριμένη χρονιά και τι θα έπρεπε να αποζημιωθεί. Αντίστοιχα, το ίδιο συμβαίνει και σε άλλες περιοχές. Οπότε αν δεν αλλάξετε και δεν αποφασίσετε να αποζημιώνετε πλήρως την παραγωγή, ειλικρινά δεν καταλαβαίνω γιατί φτιάχνετε ακόμα ένα κουφάρι; Δεν έχετε την πολιτική βούληση για πλήρεις αποζημιώσεις των αγροτών και των υπόλοιπων πληττομένων πολιτών. Το ακούσαμε και στην ακρόαση. Ζητάνε και στις επιτροπές να συμμετέχουν οι δήμοι, πέρα από αυτό που αναφέρουμε για τον ΕΛΓΑ, να λαμβάνουν και οι δημοτικές επιχειρήσεις αποζημιώσεις, να υπάρχουν εκπρόσωποι από τα επιμελητήρια στις επιτροπές, ώστε, όταν μιλάμε για περιπτώσεις επαγγελματιών, να υπάρχουν και οι εμπειρογνώμονες οι αντίστοιχοι που μπορούν να κρίνουν τη ζημιά στην επιχείρηση και βέβαια τη διαγραφή των ασφαλιστικών εισφορών και των φορολογικών βαρών για τις πληττόμενες επιχειρήσεις για το διάστημα που υπάρχει η επίπτωση. Μάταιος κόπος βέβαια των φορέων, καθώς εσείς δεν το κάνετε καν για όλη την κοινωνία που πλήττεται από την πανδημία. Δεν το κάνετε καν για να τους οδηγήσετε σε αυτή τη χρεοκοπία. Επιμένετε στις επιστρεπτέες προκαταβολές, στις αναστολές πληρωμών, όπως αντίστοιχα και ο ΣΥΡΙΖΑ στο σχέδιο που παρουσίασε, που μιλάει για αναστολές πληρωμών, λες και θα μπορέσουν αυτοί οι άνθρωποι να πληρώσουν αυτά τα χρέη στη συνέχεια. Αυτά οδηγούν στη χρεοκοπία, οδηγούν στη συγκέντρωση των δραστηριοτήτων σε λίγους. Θα προχωρήσω όμως - και θα κλείσω - στην τροπολογία για τα αιολικά, που αφορά στην προσωρινή προσαιγιάλωση πλωτού μέσου για τη μεταφορά εξοπλισμού ΑΠΕ. Η «προσωρινή» βέβαια δεν έχει χρονικό πλαίσιο, δεν αφορά την περίοδο και τις φάσεις κατασκευής. Αφορά προφανώς το προσωρινό της λειτουργίας του έργου. Δεν μπαίνει λήξη αυτής της διαδικασίας, για όσο χρειάζεται η μεταφορά εξοπλισμού έργων ανανεώσιμων πηγών ενέργειας. Μα, εξοπλισμός χρειάζεται να μεταφερθεί και για τη συντήρηση. Τι θέλετε να κάνετε με την τροπολογία αυτή; Θέλετε να αποφύγετε φαινόμενα της Τήνου δηλαδή, όπου όλη σύσσωμη η τοπική κοινωνία κατέβηκε στο λιμάνι και είπε «ως εδώ, δεν θα σας επιτρέψουμε να προχωρήσετε σε εγκαταστάσεις ανεμογεννητριών», πόσω μάλλον χωρίς οικοδομικές άδειες και πολλές άλλες παρανομίες. Επειδή αποτράπηκε η κατάσταση αυτή, θέλετε - και σας ζήτησαν προφανώς οι επενδυτές - να μπορούν να περνάνε εκτός λιμανιών και σε οποιοδήποτε άλλο σημείο. Αυτές οι τροπολογίες αφορούν όλα τα νησιά και τις παράκτιες περιοχές. Θα ήθελα να θυμίσω λίγο τι συμβαίνει με τα αιολικά σήμερα. Προσωπικά έχω δώσει μάχες από τότε που εντάχθηκα στο περιβαλλοντικό κίνημα, από τα δεκατέσσερά μου, για την κλιματική αλλαγή, για το περιβάλλον και για την πολιτιστική κληρονομιά. Έχω συμμετάσχει ανελλιπώς σε όλες τις επίσημες αντιπροσωπείες του Ευρωπαϊκού Κοινοβουλίου στις κλιματικές διαπραγματεύσεις. Έχω δώσει μάχες για αυστηρότερους στόχους για την κλιματική αλλαγή, πιο φιλόδοξους, όπως τείνουν να λένε κάποιοι. Και συνεχίζω να τις δίνω. Αυτό που φέρνετε με τα αιολικά δεν έχει καμμία σχέση με την αντιμετώπιση της κλιματικής αλλαγής. Παραβιάζετε κατά συρροή την ευρωπαϊκή νομοθεσία. Έχουμε καταδικαστεί τον Δεκέμβριο του '20 για τη μη προστασία των «NATURA». Και εσείς μέσα στις «NATURA» φέρατε τροπολογία, για να μπορείτε να περνάτε τέτοια έργα και κυρίως αιολικά και κάποια λίγα τουριστικά, πριν γίνουν τα σχέδια μελέτης, για την απουσία των οποίων μας καταδίκασαν στην Ευρωπαϊκή Ένωση. Και γι' αυτόν τον λόγο έχει γίνει καταγγελία και από τις περιβαλλοντικές οργανώσεις πλέον στην Ευρωπαϊκή Επιτροπή και θα επισπευσθεί η διαδικασία του προστίμου, το οποίο λογικά θα είναι αρκετά σημαντικό, θα είναι περίπου στο μισό δισεκατομμύριο. Όσο δηλαδή, κύριε Υφυπουργέ, αν σας θυμίζει κάτι, θα μας κόστιζαν οι προσλήψεις στην υγεία και οι ΜΕΘ. Την ίδια στιγμή είμαστε στον προθάλαμο του Ευρωπαϊκού Δικαστηρίου για τις αδειοδοτήσεις κατά παράβαση της ευρωπαϊκής νομοθεσίας των αιολικών στις «NATURA». Και αυτή η διαδικασία θα επισπευσθεί. Την ίδια στιγμή που εσείς λέτε ότι θα φέρετε αναθεωρημένο χωροταξικό των ΑΠΕ, παραβιάζετε και τους όποιους περιορισμούς στο χωροταξικό των ΑΠΕ. Στην Κάρυστο, που έχει σχέδιο διαχείρισης από το 2000 και καμμία κυβέρνηση δεν το εφάρμοσε, που ξέρουμε τις ζώνες αποκλεισμού μέσα σε αυτές τις ζώνες αποκλεισμού, μέσα σε κορεσμένη - με βάση το χωροταξικό των ΑΠΕ - περιοχή στον Δήμο Καρύστου βάζετε με τον νόμο των στρατηγικών επενδύσεων, με συνοπτικές διαδικασίες αδειοδότησης, εκατόν τέσσερις νέες ανεμογεννήτριες, σε μια περιοχή που έχει ήδη εξακόσιες τέσσερις. Και αφού παραβιάζετε αυτόν τον περιορισμό του χωροταξικού των ΑΠΕ, πάτε στα Κύθηρα, για να παραβιάσετε και τους υπόλοιπους, τις αποστάσεις από αρχαιολογικούς χώρους, με αιολικά δηλαδή στην Καστροπολιτεία των Κυθήρων, την παλιά πρωτεύουσα του νησιού, με αιολικά μέσα στη ζώνη των χιλίων πεντακοσίων μέτρων από τον Μυλοπόταμο, παραδοσιακό οικισμό, αλλά και μέσα στη ζώνη των πεντακοσίων μέτρων από οικισμούς με μόνιμους κατοίκους. Έχουμε τρεις περιπτώσεις. Αυτά κάνετε. Παραβιάζετε κάθε ευρωπαϊκή νομοθεσία. Παραβιάζετε κάθε εθνική νομοθεσία, την ίδια στιγμή που μιλάτε για αυστηροποίηση του πλαισίου, εσείς, που παραβιάζετε το υφιστάμενο, που σας φαίνεται χαλαρό. Οπότε, για να τελειώνει αυτή η ιστορία, ο στόχος σας είναι η ενίσχυση των πέντε επιχειρηματιών των ΑΠΕ. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Ποια θα ήταν η εναλλακτική, η πραγματικά οικολογική εναλλακτική, ο πραγματικός αγώνας απέναντι στην κλιματική κατάρρευση; Αυτό που μας λέει η Ευρωπαϊκή Επιτροπή από το 2019, ότι η Ελλάδα είναι η πρώτη χώρα μεταξύ των ευρωπαϊκών χωρών που μπορεί να ωφεληθεί από την ανάπτυξη φωτοβολταϊκών στις ταράτσες. Είναι μία μελέτη η οποία στηρίζεται σε δεδομένα οικονομικά και δεδομένα δορυφορικών εικόνων ταράτσας - ταράτσας, όπου έχουν δει τι κενό υπάρχει, τι χώρος υπάρχει, ποιο μπορεί να είναι το κέρδος και αν είναι βιώσιμο. Είδαν ότι είναι βιώσιμο, είδαν ότι χωράνε τόσα φωτοβολταϊκά στις ταράτσες των πολιτών, ώστε το 33% της ενέργειας που καταναλώνουμε να παράγεται από αυτά. Και το μόνο που χρειάζεται να κάνετε είναι ένα «Εξοικονομώ κατ' Οίκον» για όλα τα νοικοκυριά μέσα από το Ταμείο Ανάκαμψης. Θα κινητοποιούσε, θα είχαμε περισσότερη ακόμη παραγωγή ενέργειας σε σχέση με την κατανάλωση, γιατί θα μειωνόταν η κατανάλωση. Θα είχαμε μία έκρηξη οικονομική, μία πραγματική ανάκαμψη, με όλα τα μικρά επαγγέλματα που θα δραστηριοποιούνταν και θα είχαμε και αναπλήρωση των εισοδημάτων των νοικοκυριών, αφού θα γινόταν παραγωγή ενέργειας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ποιο είναι το πρόβλημα; Θα κέρδιζαν οι μικροί, θα κέρδιζαν τα νοικοκυριά, θα κέρδιζαν οι μικροί επαγγελματίες, οι αυτοαπασχολούμενοι, οι μικρές επιχειρήσεις. Και αυτό είναι που δεν θέλετε. Η επιλογή σας για καταστροφή της φύσης, για να βάλετε αιολικά, σημαίνει ανεπανόρθωτη ζημιά στο περιβάλλον, σημαίνει ότι είναι χωρίς επιστροφή ο δρόμος της κλιματικής κατάρρευσης. Αυτό κάνετε. Ο πρώτος στόχος απέναντι στην κλιματική αλλαγή είναι να προστατεύσουμε τα φυσικά οικοσυστήματα που μας έχουν μείνει άθικτα. Το πρώτο πράγμα που κάνετε εσείς είναι να βάζετε αιολικά, ανεμογεννήτριες στον Όλυμπο, στο δεύτερο μεγαλύτερο βουνό της Ελλάδας, στον Σμόλικα, στα Λευκά Όρη, στον Ταΰγετο, στον Σάο και στα Ζαγοροχώρια στην Τύμφη. Και όλα αυτά, ενώ έχουν παγκοσμίως χαρακτηρισθεί ως περιοχές απόλυτης προστασίας παγκόσμιας σημασίας, γιατί το κάθε ένα από αυτά τα βουνά διατηρεί περιοχή πενήντα τετραγωνικών χιλιομέτρων χωρίς δρόμους, είναι ανέγγιχτα. Βάζετε αιολικά στο παρθένο δάσος στον Λειβαδίτη, βάζετε στο δάσος στο Δέλτα του Έβρου, βάζετε στον Πυρήνα της Δαδιάς και, μάλιστα, χωρίς αδειοδοτήσεις, καθώς ο κ. Χατζηδάκης τον Αύγουστο του 2020 φρόντισε να περάσει υπουργική απόφαση, που εξαιρούνται από αδειοδότηση όλα τα έργα ΑΠΕ όταν είναι κάτω των 10 ΜW. Γίνεται μία υπεύθυνη δήλωση, πρότυπες περιβαλλοντικές δεσμεύσεις, μία αυτοδέσμευση. Δεν περνάει η μελέτη από τον έλεγχο των υπηρεσιών.
Κύριε Αρσένη, ολοκληρώστε, σας παρακαλώ.
Ολοκληρώνω, κύριε Πρόεδρε και ευχαριστώ πολύ για την ανοχή, αλλά τα θέματα είναι πολύ σημαντικά. Προφανώς καταψηφίζουμε και ζητάμε πραγματικά από αυτή την Κυβέρνηση, όσο μάταιο και αν είναι, να αλλάξει πορεία, να σταματήσει αυτή τη λαίλαπα της χρεοκοπίας των μικρών επιχειρήσεων και των νοικοκυριών, για να ωφεληθούν πέντε επιχειρηματίες σε αυτή τη χώρα. Ευχαριστώ πολύ.
Πριν δώσουμε τον λόγο στον Πρόεδρο της Κοινοβουλευτικής Ομάδας της Ελληνικής Λύσης, έχω μία ανακοίνωση προς το Σώμα. Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης: «Κώδικας Δικαστικών Υπαλλήλων». Τον λόγο έχει ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος.
Ευχαριστώ πολύ, κύριε Πρόεδρε. Μιας και είναι εδώ μαζί μας ο Υπουργός, ο κ. Βεσυρόπουλος, που προέρχεται από την Ημαθία, θα ήθελα να του κάνω μια έκκληση, διότι κατάγομαι από τον Νομό Πέλλας. Κύριε Υπουργέ, καταστράφηκαν οι ροδακινοπαραγωγοί και στην Ημαθία απ' ό,τι έχω μάθει. Και όταν μιλάμε για καταστροφή, να ξέρετε ότι μιλάμε για ολική καταστροφή. Αυτό σημαίνει ότι πρέπει γρήγορα η Κυβέρνηση να βρει μηχανισμούς γι' αυτούς τους ανθρώπους, που δεν θα πάρουν ούτε ένα κιλό ροδάκινα, όπως το ακούτε. Πέρυσι είχαν την ιστορία με το ρωσικό εμπάργκο, με το οποίο δυστυχώς πάλι κάνατε λάθη. Μπορούσαν, δηλαδή, να τα μεταφέρουν στη Ρωσία και να τα πουλήσουν, αλλά εσείς κάνατε το εμπάργκο και η Γερμανία συνεχίζει να κάνει τον «NORD STREAM». Η Γερμανία θέλει και τα δικά της δικά της και τα δικά μας δικά της. Οι αγρότες είναι απελπισμένοι. Μιλάω μαζί τους από χθες. Έχω συγγενείς αγρότες στα Γιαννιτσά, στον Νομό Πέλλας, στον Παλαιό Μυλότοπο. Είναι ολόκληρο σόι μεγάλο, με το όνομα Γεωργιάδης. Μου έλεγαν ότι, αν πας στα χωράφια, είναι βέβαιο ότι δεν υπάρχει ούτε ένα ροδάκινο πάνω στα δέντρα. Είναι τρεις νομοί που έχουν ροδακινοπαραγωγούς, και η Πιερία και η Ημαθία και ο Νομός Πέλλης. Θεωρώ, λοιπόν, υποχρέωση του Υπουργού, μιας και είναι και από εκεί και μπορεί - ταυτόχρονα θα μιλήσω και εγώ προσωπικά στον κ. Λιβανό - να δοθούν αποζημιώσεις στους ανθρώπους, γιατί ειλικρινά θα πέσει μεγάλη πείνα σε μια περιοχή, την κεντρική Μακεδονία, που κάποτε ήταν πλούσια, διότι είχε αγροτική παραγωγή. Έρχομαι να το συνδέσω αυτό με τον παραλογισμό που κάνετε. Δεν μπορώ να καταλάβω τη μανία με τα αιολικά πάρκα και με τα φωτοβολταϊκά. Δεν την καταλαβαίνω, πιστέψτε με. Εγώ δεν είμαι οικολόγος, όπως είναι κάποιοι άλλοι. Μου αρέσει η οικολογία, η φύση, το καταλαβαίνω. Όμως δεν είμαι επαγγελματίας οικολόγος, ώστε να αναγάγω αυτή την ιστορία σε μία πολιτική παρουσία. Στην πεδιάδα, στον κάμπο της Λάρισας, η γη θα μπορούσε να καρπίσει μέσω του Αχελώου - που δεν έγινε ποτέ - , θα μπορούσε να παράγει η Ελλάδα τεράστιο πλούτο αγροτικής παραγωγής, αλλά όχι μελιτζάνες και ντομάτες, όπως νομίζουν κάποιοι. Θα μπορούσε να κάνει αυτό που κάνει το Ισραήλ. Να αντιγράψουμε το Ισραήλ, με τα υβρίδιά του, με τις νέες τεχνολογίες, με τις νέες δομές. Πηγαίνετε και βάζετε σίδερα στην αγροτική γη - σίδερα, το καταλαβαίνετε; - για φωτοβολταϊκά! Αυτή τη στιγμή υπάρχει ένα μεγάλο πάρτι. Εδώ είναι και ο Κόκκαλης, ξέρει και αυτός. Αν πάτε στα χωριά, όλοι οι αγρότες έχουν γίνει επενδυτές των φωτοβολταϊκών. Και εγώ ερωτώ εσάς το εξής. Στήνουμε φωτοβολταϊκά σε όλη την Ελλάδα και στις ταράτσες. Όπου θέλετε, βάλτε φωτοβολταϊκά. Ο αγρότης τι θα παράγει, για να φάνε οι υπόλοιποι; Είμαστε μία χώρα που το εμπορικό ισοζύγιο, ακόμη και στην τροφή, στα τρόφιμα, που είναι το μέλλον, είναι ελλειμματικό. Πρέπει να σχεδιάσετε σοβαρά ως Κυβέρνηση, κύριε Υπουργέ, εσείς μαζί με τους άλλους Υπουργούς και τον Πρωθυπουργό, πώς η χώρα θα μπορεί να παράγει προϊόντα, ώστε να έχουμε μια επάρκεια - δεν λέω για αυτάρκεια - , όπως έκανε η Ρωσία με τον Βλαντιμίρ Πούτιν, που από το 15% τροφής, τώρα έχει φτάσει στο 65%, το 70%. Ψάξτε το λίγο. Ο ίδιος ο Μπιλ Γκέιτς - αυτή η μεγάλη μορφή - έχει πάρει εκατοντάδες εκατομμύρια στρέμματα - θα σας πω σε λίγο τον αριθμό - , για να δημιουργήσει βιομηχανία παραγωγής τροφής! Η Ελλάδα, συγκρινόμενη με το Ισραήλ, θα μπορούσε να είχε 140 με 150 δισεκατομμύρια ευρώ αγροτικών και κτηνοτροφικών προϊόντων. Όμως, όπως έλεγε πολύ εύστοχα ο εισηγητής μας, πώς να παράγει ο κτηνοτρόφος, πώς να ταΐσει τα ζωντανά του, όταν οι ζωοτροφές είναι στο 70%; Αυτό σημαίνει τι; Ότι είναι ακριβό το κόστος και μετά έρχονται οι εισαγωγές από την Αίγυπτο, από την Τουρκία, από τη Βουλγαρία. Βρείτε τρόπους, σχεδιάστε, γιατί κάθε εβδομάδα φέρνετε φορολογικά νομοσχέδια εδώ, κάθε εβδομάδα φέρνετε τροπολογίες φορολογικές και είμαστε ένα κράτος με μεγάλη πολυνομία. Έβλεπα τον κώδικα των λογιστών, τον Φορολογικό Κώδικα. Πόσοι τόμοι είναι, κύριε Υπουργέ; Τόσο; Μου το έδειχνε ο λογιστής προχθές. Γελάτε, γιατί είστε εφοριακός, τα ξέρετε καλύτερα από εμάς. Όχι, δεν φταίει η Κυβέρνηση, η πολυνομία που υπάρχει, επαναλαμβάνω, είναι το πρόβλημα.
Δεν υπάρχει κώδικας λογιστών.
Δεν ξέρω πώς το λέτε, εγώ δεν είμαι λογιστής. Εγώ είμαι ιστορικός. Να σας κάνω μαθήματα Ιστορίας για τις Αιγές θέλετε; Να σας κάνω. Ξέρετε, η Βεργίνα υπάρχει. Να σας κάνω μαθήματα, αλλά θα σας κάνω και μαθήματα επιχειρηματικότητος, αφού το πάτε εκεί και θα σας το αποδείξω σε λίγο ότι κάνετε οικτρά λάθη. Σας είπα για τα φωτοβολταϊκά και δεν μου απαντήσατε, για τα βιβλία μού απαντήσατε. Σας λέω ότι κάνετε έγκλημα στη γη, τη λαρισινή γη, τη θεσσαλική γη, την κεντρική Μακεδονία. Και τις Σέρρες τις κάνετε φωτοβολταϊκά πάρκα. Με πέντε στρέμματα ο άλλος βάζει φωτοβολταϊκά, αντί να παράγουμε προϊόντα και εσείς ενοχληθήκατε από τα λογιστικά βιβλία! Για να καταλάβετε, επειδή είστε ευφυής άνθρωπος, δεν θέλω να σας πω το γνωστό με το δάχτυλο, δεν υπάρχει λόγος! Τα σοβαρά να κοιτάτε να αλλάζετε και να με διορθώνετε στα σοβαρά. Τα σοβαρά να κοιτάξουμε. Αφού μιλάμε για σοβαρά, ΔΝΤ, δημόσιο χρέος το 2020 στο 213% του ΑΕΠ. Με πόσο πήγαμε, Υπουργέ μου, στα μνημόνια; Με το μισό μπήκαμε σε μνημόνια και τώρα 213% του ΑΕΠ έχουμε χρέος. Πού πάμε; Πού ταξιδεύουμε, ξέρετε; Να σας πω εγώ πού ταξιδεύουμε. Στον Καιάδα! Εκεί πηγαίνουμε. Είναι η δεύτερη μεγαλύτερη αύξηση παγκοσμίως. Τι συζητάμε εδώ μέσα; Βλέπω ότι η Νέα Δημοκρατία απουσιάζει. Μόνο ο κ. Βρούτσης είναι σταθερός. Οι υπόλοιποι, εντάξει. Πού πηγαίνουμε, επιτέλους; Θέλω να καταλάβω πού πηγαίνει αυτός ο τόπος. Και εδώ μιλάμε για μια σιωπηρή εφαρμογή ενός νέου μνημονίου, του τέταρτου μνημονίου. Μην κοροϊδευόμαστε, εντολές παίρνετε, όχι εσείς, η Κυβέρνησή σας, και εκτελεί ό,τι της λένε. Όμως, ταυτοχρόνως με τις λάθος επιλογές αυτές εκτελείτε και την πατρίδα, εκτελείτε την οικονομία. Πτωχευτικός νόμος, φέρνει τώρα ο Χατζηδάκης, ο σούπερμαν - συγγνώμη, αναφερόμουν στην τούρτα, μπερδεύτηκα τώρα με την τούρτα του - νέο νομοσχέδιο για τα εργασιακά. Ο Χριστός και η Παναγία! Και ξέρετε πού φτάσαμε; Θα σας πω εγώ. Καλό είναι αυτό μεν, αλλά δείχνει την πενία και τη φτώχεια. Έχουμε τριακόσιες σαράντα χιλιάδες αιτήσεις για voucher των διακοσίων ευρώ. Φανταστείτε πού φτάσαμε τον Έλληνα! Δεν είναι υπαιτιότητα δική σας, εσείς απλώς ως Υπουργός είστε εδώ. Αλλά, όταν φτάνει ο Έλληνας να τρέχει, να κάνει έτσι για 200 ευρώ, μιλάμε για πείνα πλέον, αν δεν το καταλαβαίνουμε. Για πείνα! Έγιναν οι Έλληνες επαίτες. Ο Έλληνας δεν είναι επαίτης, θέλει δουλειά, θέλει εργασία, να δουλέψει, να καρπίσει το βιoς του, να βγάλει χρήματα, να δώσει στο εγγόνι του, να δώσει στο παιδί του. Θέλει δουλειά, να μη φεύγει το παιδί του στο εξωτερικό, επειδή είναι άνεργο. Θέλει να έχει ελπίδα, να σκέφτεται ότι υπάρχει κι ένα αύριο. Ας αφήσουμε το χθες και το προχθές, τα λάθη του ΣΥΡΙΖΑ, τα λάθη τα δικά σας, τα προηγούμενα. Ας ξεκινήσουμε από σήμερα, ρε παιδί μου, να οργανώσουμε κάτι σοβαρό σε αυτή τη χώρα. Οικονομία. Εγώ θέλω να είμαι επιφυλακτικός με όλους, γιατί κάποια στιγμή πρέπει να μιλάμε σοβαρά σε αυτή τη χώρα. Ο Πρωθυπουργός σε ομιλία του στη ΔΕΘ τον Σεπτέμβριο του 2020 ανέφερε το εξής: «Οκτώβριο του 2020 καταβολή αναδρομικών κύριων συντάξεων σε ένα εκατομμύριο συνταξιούχους». Πέρασε και ο Μάρτιος και ακόμη περιμένουν. Το είπε ο Πρωθυπουργός στη ΔΕΘ, όπως μου υποσχέθηκε ο Πρωθυπουργός της χώρας, τον οποίο σέβομαι και υπολήπτομαι, ότι θα δώσει επιτέλους συντάξεις στους Βορειοηπειρώτες αδελφούς μας και τους Ελληνοπόντιους αδελφούς μας πριν από έναν - ενάμιση χρόνο ακριβώς και δεν κάνει τίποτα. Αλλά, αλλού γι' αλλού ξέρετε να κάνετε. Θα γίνω και λίγο αριστερός τώρα. Το «λίγο αριστερός» το λέω σαν χαριτολόγημα. Κάνατε κουρέματα σε όλα τα μεγάλα κανάλια - και διαψεύστε με εδώ, κύριε Υπουργέ, εσείς - για δάνεια κατά 90%. Κάνατε ή δεν κάνατε κουρέματα σε μεγάλο ιδιοκτήτη καναλιού 90% ομολογιακού δανείου; Διαπραγματεύεστε τώρα με «πράσινο φως» δικό σας να κάνετε πάλι ομολογιακό δάνειο κούρεμα 90% σε άλλον καναλάρχη; Γιατί; Για να σας «λιβανίζουν» όλη μέρα και να μας έχουν κόψει εμάς. Εγώ έχω να εμφανιστώ σε πανελλαδικό κανάλι εδώ και τρεις μήνες, τελευταία φορά στον «ΑΝΤ1», και κάτι χρόνια στα υπόλοιπα κανάλια. Και λογικό είναι. Άμα χρωστάει 90 εκατομμύρια το κανάλι και κάνετε κούρεμα 80 εκατομμύρια, ούτε ΣΥΡΙΖΑ θα δείτε εκεί ούτε ΚΚΕ θα δείτε ποτέ εκεί. ΠΑΣΟΚ - ΚΙΝΑΛ λίγο τούς βλέπω, γιατί είναι παλιοί φίλοι οι περισσότεροι. Και Νέα Δημοκρατία όλη μέρα. Έγινε ή όχι κούρεμα στο «ΠΡΩΤΟ ΘΕΜΑ», το γνωστό «Πρώτο Ψέμα», το site το δικό σας, εκατομμυρίων ευρώ; Ναι ή όχι; Γιατί δεν κάνετε το ίδιο με αυτόν τον άνθρωπο που κινδυνεύει να χάσει το σπίτι του, έχει πάρει 100.000 ευρώ δάνειο, πήγε 300.000 με τους τόκους, πλήρωσε τις 150.000 και τώρα τον κυνηγάνε να του πάρουν και τις άλλες 150.000, να του πάρουν και το σπίτι; Κάντε κούρεμα και εκεί. Γιατί δεν το κάνετε; Επειδή μου λέτε ότι η Ελληνική Λύση - και χαμογελάτε πολλές φορές και το πιστεύω αυτό - είναι το μοναδικό κόμμα που έχει προτάσεις και επιχειρήματα, η κριτική είναι καλή. Και το βλέπετε από τον εισηγητή μας ότι ήρθε και σας είπε ότι εμείς διαφωνούμε με τη λογική «παίρνω δανεικά, για να μοιράζω λεφτά». Λάθος είναι. Παράγω πλούτο, πετυχαίνω ως Κυβέρνηση και μετά μοιράζω τα λεφτά. Εάν παίρνετε δανεικά, για να μοιράσετε λεπτά, ψίχουλα δηλαδή, υπερχρεώνετε περαιτέρω τη χώρα. Στο 214% του ΑΕΠ θα πάει το χρέος, στο 250%, στο 300%. Δεν γίνεται έτσι. Ακούστε λοιπόν - δεν εφηύρα εγώ την Αμερική - τι έκανε η Ρουμανία τα τελευταία δέκα χρόνια. Η Ρουμανία! Το είχα πει και άλλη φορά, δεν με ακούσατε, όμως. Ακούστε. Το ΑΕΠ της Ρουμανίας, κύριε Βρούτση, το 2016 ήταν 160 δισεκατομμύρια. Το 2016, κύριε Καμίνη, ήταν 60 δισεκατομμύρια. Η Ρουμανία φέτος έχει 227 δισεκατομμύρια ΑΕΠ. Πώς το πέτυχαν; Δεν βρήκαν πετρέλαιο. Έχουν πετρέλαιο, βέβαια, αλλά δεν βρήκαν το μαγικό ραβδί. Έκαναν μερικές επιλογές. Εμείς από τα 180 δισεκατομμύρια πέρσι φτάσαμε στα 165 δισεκατομμύρια. Κατρακυλάει το ΑΕΠ. Όταν λέμε για ΑΕΠ, δεν καταλαβαίνει ο κόσμος. ΑΕΠ είναι ο πλούτος της χώρας, η κίνηση του χρήματος, είναι το τι χρήμα έχει η Ελλάδα. Από τα 300 και πλέον δισεκατομμύρια πήγαμε στα 165 δισεκατομμύρια. Τι έκαναν, λοιπόν, οι Ρουμάνοι; Έχουν χαμηλό δανεισμό, δεν χρωστάνε φόρους και η φορολογία των υπαλλήλων είναι 10%, κύριε Υπουργέ. 10% είναι η φορολογία στη Ρουμανία! Τι μου κουνάτε το κεφάλι σας; Για τους μισθωτούς; Ακούστε τη διαφορά, εδώ είναι το μεγάλο έγκλημα. Καταλάβετε τι έγκλημα κάνετε. Ο Ρουμάνος παίρνει τον μισθό του, κύριοι συνάδελφοι, ήδη φορολογημένο. Δηλαδή, παίρνει 450 ευρώ, 500 ευρώ, 600 ευρώ, αλλά είναι φορολογημένα. Δεν χρειάζεται να δώσει κάτι άλλο. Τι κάνουν έτσι οι Ρουμάνοι, κύριε Υπουργέ μου; Κατάργησαν τη γραφειοκρατία. Δεν χρειάζεται να κάνει ο καθένας φορολογική δήλωση. «Πάρε τον λογιστή, φέρε τον λογιστή, πάρε τον τηλέφωνο, βάλε το ένα, βάλε το άλλο». Όχι. Πώς γίνεται; Ο εργοδότης παρακρατεί φόρους και ασφαλιστικές εισφορές και τις αποδίδει κάθε μήνα. Και είναι κακούργημα να υπεξαιρέσεις φόρους.
Στην Ελλάδα τι γίνεται; Τι προβλέπεται εδώ;
Πάρτι γίνεται. Θέλετε να σας πω; Θα σας πω εγώ τι γίνεται. Κύριε Υπουργέ, τι φόρο έχει η ελληνική επιχείρηση; Πείτε μου, σας παρακαλώ, πόσο φορολογούμαι εγώ στην επιχείρησή μου. Πείτε μου το νούμερο. Το νούμερο να ακούσω.
Μιλήσατε για μισθωτούς.
Πείτε μου τι φόρο πληρώνει μία επιχείρηση.
Αν είναι νομικό πρόσωπο, είναι 24%. Στα ακαθάριστα.
10% έχει η Ρουμανία. Τι να συζητάμε; Πώς θα ανταγωνιστώ εγώ τη Ρουμανία; Πώς θα ανταγωνιστώ εγώ μια ομοειδή επιχείρηση, σας λέω; Αυτό δεν καταλαβαίνετε, πάλι μένετε στο έλασσον και δεν κοιτάτε το μείζον. Δηλαδή, τους δείχνουμε το μείζον και κοιτάνε το έλασσον. Πιάνονται από κάτι για να πουν κάτι.
Κύριε Υπουργέ, δεν ακούγεστε. Σας παρακαλώ. Αν θέλετε, απαντήστε μετά.
Απαντώ, λοιπόν, διά επιχειρήματος, για να ξέρετε τι λέτε. Ακούστε λίγο. Σας είπα ότι 10% είναι οι μισθωτοί. Για τις εταιρείες δεν υπάρχουν υποχρεωτικές ασφαλιστικές εισφορές για όσους είναι μέτοχοι. Δεύτερον, η φορολογία εταιρειών ως ένα εκατομμύριο ευρώ είναι 1%, κύριε Υπουργέ. Σήμερα πήρα στο γραφείο μου το φορολογικό σύστημα της Ρουμανίας. Θα σας το στείλω στο γραφείο σας. Για έναν υπάλληλο. Είναι 3%, αν δεν έχουν υπαλλήλους. Το καταλάβατε; Πώς θα ανταγωνιστούμε αυτές τις επιχειρήσεις; Εδώ η Βουλγαρία έχει 13%. Πώς να ανταγωνιστώ εγώ τη βουλγαρική εταιρεία; Γι' αυτό 6 δισεκατομμύρια τζίρος φύγανε στη Βουλγαρία, κύριε Υπουργέ. Γιατί έφυγαν; Τους αρέσει η Βουλγαρία; Πιο ωραία χώρα από την Ελλάδα δεν υπάρχει. Μην αντιδικούμε στα αυτονόητα επιτέλους, μην αντιδικούμε σοβαρά. Τι συζητάμε τώρα; Και πέτυχε αυτό. Πώς πέτυχε η Ρουμανία, για πείτε μου εσείς; Και αύξησε το ΑΕΠ της περίπου 90% επάνω; Έφερε τον Τσαουσέσκου και τον ανέστησε; Όχι. Πώς πέτυχαν; Κάπως πέτυχαν. Σας λέω μερικά πράγματα. Όσον αφορά το φορολογικό σύστημα, είμαστε η μόνη χώρα που κάθε κυβέρνηση φέρνει δέκα φορολογικά συστήματα διαφορετικά. Δέκα τροπολογίες, δέκα νομοθετικές πράξεις. Φέρνετε αβέρτα νόμους εδώ. Μία είναι η λύση. Σας το είπα, αυτή. Δεν υπάρχει άλλη λύση. Αυτή και η παραγωγή πλούτου. Επειδή είμαστε από τους ανθρώπους που έχουμε και άποψη, έχουμε και αντίληψη, κύριε Υπουργέ, εγώ δεν έχω καμμία διάθεση να αντιδικήσω μαζί σας. Θα σας δω, όμως, αύριο το πρωί αν κάνετε κάτι για τα ροδάκινα στην Ημαθία και στην Πέλλα. Είστε Υπουργός. Εγώ θα σηκώσω το τηλέφωνο και θα πω «τον Υπουργό». Θα δω, λοιπόν, εν τοις πράγμασι πόσο αποτελεσματικοί είμαστε όλοι μας και να του πω «αποζημίωσέ τους». Για τα φωτοβολταϊκά, όμως, δεν μου είπατε τίποτα, που στη γη της Ημαθίας, τη γη της Πέλλας, τη γη της Λάρισας πάτε να βάλετε φωτοβολταϊκά, αντί να παράγουμε πλούτο. Εκεί δεν μιλάμε. Μπαίνουμε στην ουσία, λοιπόν. Επειδή εγώ θέλω να είμαι ξεκάθαρος για μερικά πράγματα, η οικονομία, κύριε Υπουργέ, δεν είναι χαρτί. Η οικονομία είναι ύλη, είναι αγαθά. Αν μιλάτε για παροχή υπηρεσίας, κάνετε λάθος. Η παροχή υπηρεσίας είναι υψηλού ρίσκου οικονομία. Εμείς μιλάμε για παραγωγή πλούτου. Αυτή είναι η διαφορά μας, να παράγει πλούτο η χώρα, να δώσουμε υπεραξία στα προϊόντα μας. Τα έχουμε πει χίλιες φορές. Έχουμε ένα πρόγραμμα, κύριε Υπουργέ - και προκαλώ και προσκαλώ οποιονδήποτε από εσάς - , ελεύθερο στο διαδίκτυο. Περίπου πεντακόσιες σελίδες βιβλίου είναι. Έτοιμο πρόγραμμα, εφαρμοσμένο. Αύριο το πρωί να μας δώσει μια τετραετία ο Έλληνας επιτέλους να ανασάνει, να πάρει ψωμί και να καταλάβει ποιοι δουλεύουν και ποιοι δεν δουλεύουν. [[Χειροκροτήματα από την πτέρυγα της Ελληνικής Λύσης]] Και δεν αναφέρομαι στην εργασία συνολικά. Αλλά μας βλέπετε. Όλη μέρα εδώ είμαστε. Πού είναι οι υπόλοιποι; Μόνο από αυτό να καταλάβετε ότι η Ελληνική Λύση έχει μια διαφορετική αντίληψη στη Βουλή, ότι είμαστε εδώ καθημερινά, μιλάμε, συζητάμε, διαλεγόμαστε. Θα σας πούμε πού κάνετε λάθη. Δεν κάνετε μόνο στην οικονομία. Γιατί και η πανδημία είναι θέμα οικονομίας. Εκεί εγκληματήσατε, κύριε Υπουργέ. Κάνατε τρομακτικά εγκλήματα. Και εμείς δικαιωθήκαμε. Έλεγα εδώ στη Βουλή τον Σεπτέμβριο στον Πρωθυπουργό - ήταν εδώ - για το Sputnik. Και τι μου έλεγε; «Μα, ξέρεις, δεν γίνεται.». Οι Αυστριακοί το παίρνουν, οι Σλοβάκοι το παίρνουν. Σήμερα ο Υπουργός Υγείας της Γερμανίας αποφάσισε να πάρει απευθείας το Sputnik. Όλοι το παίρνουν. Εμείς παίρνουμε άλλα πράγματα - τα παίρνουμε γενικά - , αλλά δεν παίρνουμε Sputnik. Γιατί; Το λέγαμε εδώ. Δεύτερον, σας λέγαμε ότι έχουμε επιφυλάξεις με τα εμβόλια. AstraZeneca: χαμός δύο μήνες. Σας τα λέγαμε, γιατί ξέραμε, γιατί έχουμε ομάδα επιστημόνων οι οποίοι μας ενημερώνουν. Δεν τα λέω εγώ από το μυαλό μου. Δεν είμαι ειδικός. Ακόμη και στα οικονομικά, κύριε Υπουργέ, έχω μία ομάδα εμπειρογνωμόνων, με τον κ. Βιλιάρδο, με τους υπόλοιπους ανθρώπους, που ασχολούνται με τα οικονομικά. Το ίδιο και στην υγεία. Έχουμε καθηγητές πανεπιστημίου που μας λένε. Δικαίωση τρίτη. Σας έλεγα «μην κάνετε lockdown, μην κάνετε lockdown, είναι λάθος, είναι έγκλημα, σκοτώνετε την οικονομία». Λέγατε άλλα αντί άλλων. Βγαίνει η κ. Λινού προχθές και λέει ότι το lockdown είναι θάνατος. Δεν θα σας πω για τον Ιωαννίδη τι είπε. Το lockdown είναι θάνατος! Είδα εδώ τον Πρωθυπουργό και του είπα για την εταιρεία τη γνωστή, τη «SWISS MED». Του είπα ότι είναι μαϊμού εταιρεία. Του το είπα εδώ μέσα. Γελούσε, όπως κι εσείς που γελάτε. Και μετά από δέκα μέρες δικαιώθηκε η Ελληνική Λύση. Τη βγάλατε εκτός, γιατί καταλάβατε ότι είναι μαϊμού εταιρεία. Τα ξέραμε εμείς. Δεν τα ξέρατε εσείς; Άρα δεν μπορείτε, δεν είστε άξιοι να κυβερνάτε τον τόπο, αν ένα μικρό κόμμα τα ξέρει κι εσείς δεν τα ξέρετε. [[Χειροκροτήματα από την πτέρυγα της Ελληνικής Λύσης]] Δικαίωση πέμπτη: Η Ελληνική Εταιρεία Ιατρικής Βιοπαθολογίας για τα self - test λέει ότι είναι ιατρική πράξη. Είναι επιστήμονες. Δεν είναι τυχαίοι. Αυτό είναι ιατρική. Δεν μπορεί να κάνει αυτοδιάγνωση οποιοσδήποτε. Δικαίωση έκτη για το φάρμακο: «Εγκρίθηκε η χρήση μονοκλωνικών αντισωμάτων από τον Ευρωπαϊκό Οργανισμό φαρμάκων». Το λέγαμε από τον Οκτώβριο. Σας το έλεγα ότι στο «Παπανικολάου» υπάρχει ομάδα Ελλήνων που μπορεί να παράγει. Το φτιάχνει. Και πήγαν και πήραν λεφτά οι κακομοίρηδες 250.000 από τον Τζιτζικώστα, γιατί η Κυβέρνηση δεν μιλούσε, και από την κ. Αγγελοπούλου. Βλέπετε, εγώ λέω και το όνομά της. Μπορεί να είμαι απέναντί της, αλλά έδωσε λεφτά η γυναίκα και άρχισαν να κάνουν τα πειράματα οι άνθρωποι, αντί να τρέξετε εσείς ως Κυβέρνηση. Αν, όμως, ήμουν κακοπροαίρετος, θα έλεγα ότι τρέχετε μόνο για τα εμβόλια περισσότερο γιατί είναι μεγάλη μπίζνα, παρά για τα υπόλοιπα. Δεν το λέω, όμως. Δικαίωση έβδομη: «Στα μέσα μαζικής μεταφοράς δεν κολλάει», έλεγε ο Πρωθυπουργός. «Έχω μελέτες.». Του έλεγα: «Κάνεις λάθος.». «Έχω μελέτες», μου έλεγε. Πού είναι οι μελέτες; Τις πήρε ο Γεραπετρίτης ή δεν ξέρω ποιος τις είχε πάρει. Και τώρα βγαίνει ο κ. Καραμανλής το πρωί στην ΕΡΤ πριν από μένα και λέει: «Θα πάρουμε λεωφορεία, γιατί υπάρχει διασπορά.». Ε, τώρα τι να συζητάω εγώ; Πόσο σοβαρή Κυβέρνηση μπορεί να είστε; Δικαίωση όγδοη: Σας λέγαμε για τις ΜΕΘ και θα δώσω και νούμερα τώρα. Στη Γερμανία, που είναι ογδόντα πέντε εκατομμύρια πληθυσμός, υπάρχουν είκοσι έξι χιλιάδες κλίνες εντατικής, έντεκα χιλιάδες κλίνες έκτακτης ανάγκης. Η Ελλάδα έχει χίλιες διακόσιες - χίλιες τριακόσιες. Κανονικά πρέπει να έχουμε τρεισήμισι με τέσσερις χιλιάδες κανονικές ΜΕΘ. Κανονικές, όμως. Όχι πάρε τον σωλήνα και βάλε τον στο ράντζο. Με σωλήνες στα ράντζα τούς έχουμε. Αυτά είναι λάθη! Και φτάνετε στο σημείο να εκβιάζετε και την Εκκλησία, η οποία συναινεί, γιατί η Εκκλησία πάει πάντα με την εξουσία - όταν ήταν ο κ. Τσίπρας ήταν με τον Τσίπρα, τώρα με σας - , να μην κάνουμε Πάσχα. Είναι η πρώτη φορά στα χρονικά μετά από την ίδρυση της Ελληνικής Εκκλησίας που το Πάσχα γίνεται στις εννέα η ώρα. Πού το έχετε δει ευαγγέλια στις οκτώ η ώρα και το Πάσχα στις εννέα η ώρα; Εγώ ήξερα ότι το Πάσχα είναι κινητή εορτή. Δεν ήξερα ότι η Ανάσταση είναι κινητή ώρα και την πας όπου θες, την πας καροτσάκι. Ειλικρινά το λέω, ως χριστιανός. Δεν καταλαβαίνω γιατί στο Ραμαζάνι δεν κάνετε κάτι άλλο. Σέρνετε ιερείς στα δικαστήρια. Αυτεπάγγελτη δίωξη εισαγγελέα, λέει, σ' έναν ιερέα που είχε άλλη άποψη. Εδώ ποινικοποιείτε την άλλη άποψη. Κι εδώ μένω. Εξακόσια τζαμιά λειτουργούν. Έλεγχος γίνεται πουθενά; Όχι! Σε εκκλησίες, όμως, γίνεται. Να σας πω κάτι; Να το κάνετε και σε εκκλησίες, αλλά να το κάνετε και αλλού. Δεν γίνεται μόνο σε εκκλησίες. Με ενοχλεί αυτό. Είναι ενοχλητικό, πιστέψτε με. Είναι ρατσιστικό. Είναι χριστιανοφοβικό και ελληνοφοβικό. Κι αν όντως είστε αντιρατσιστές, να είστε πραγματικοί αντιρατσιστές και όχι αντιρατσιστές έναντι των Ελλήνων, όλοι εδώ μέσα. [[Χειροκροτήματα από την πτέρυγα της Ελληνικής Λύσης]] Πάμε, επίσης, στη γνωστή ιστορία. Θυμάμαι πέρυσι τον Μάρτιο μας λέγανε: «Κάντε υπομονή. Κλειστείτε το Πάσχα. Μη βγαίνετε έξω. Θα κάνουμε καλό καλοκαίρι.». Ήρθε το καλοκαίρι και μας λέγατε: «Κάντε υπομονή. Κλειστείτε μέσα. Έρχεται η παρέλαση. Θα κάνουμε παρέλαση.». Ήρθε η παρέλαση και μας λέγατε: «Κάντε υπομονή. Δεν θα κάνουμε παρελάσεις. Θα μείνουμε μόνοι μας εκεί. Θα κάνουμε καλά Χριστούγεννα.». Ήρθαν τα Χριστούγεννα και μας λέγατε: «Κλειστείτε μέσα. Δεν πειράζει, θα κάνετε Θεοφάνια.». Ήρθαν τα Θεοφάνια, λέτε: «Δεν πειράζει, κλειστείτε μέσα, θα κάνουμε Πάσχα.». Ήρθε το Πάσχα, μας λέτε τώρα: «Κλειστείτε μέσα. Θα κάνουμε καλοκαίρι.». Βγαίνει ο κ. Παυλάκης το πρωί και λέει «τέταρτο κύμα το καλοκαίρι». Έτσι δεν γίνεστε πιστευτοί! Δεν σας πιστεύει κανένας. Δεν μπορεί να εμπιστευθεί ο πολίτης. Έχει αποτρελαθεί ο πολίτης. Τρελάθηκε και βγαίνει στους δρόμους και στα μπαλκόνια! Πηδάνε από τα παράθυρα! Το καταλαβαίνετε αυτό; Οι νεαροί άνθρωποι που κάνουν τα πάρτι - και κακώς συγχρωτίζονται όλοι μαζί, αλλά όλοι ήμασταν κάποτε και είχαμε την επαναστατική ορμή μέσα μας, μην το ξεχνάμε αυτό - βγαίνουν στα πάρκα στην Κυψέλη ή οπουδήποτε αλλού γιατί δεν σας πιστεύουν. Δεν γίνεστε πιστευτοί. Δίνετε εκατομμύρια στα κανάλια για προπαγάνδα, για πλύση εγκεφάλου. Γιατί το κάνετε αυτό; Στην αρχή λέγατε «όχι μάσκες». Το έλεγε ο Τσιόδρας. Μετά «όλοι μάσκες». Στην αρχή «ανέφικτο το τεστ όλοι». Ο κ. Κικίλιας εδώ μέσα, όταν του είπαμε, κύριε Καμίνη, εμείς να κάνουμε όλοι τεστ τον Απρίλιο - Μάιο, δεν θυμάμαι, ή λίγο αργότερα, ξέρετε τι μου είχε πει; Είχε πει: «Αυτά είναι σαν να εύχεστε ειρήνη σε όλο τον κόσμο. Δεν γίνονται πουθενά». Και τώρα, μετά από έναν χρόνο, μας λένε «όλοι τεστ». Ε τώρα, πόσο σοβαρή πολιτική είναι αυτή για να πιστέψω τον Υπουργό, που είναι και γιατρός ο άνθρωπος και είναι συμπαθής ο κ. Κικίλιας. Το είπε στη Βουλή, στην επιτροπή. Όλες αυτές οι αντιφάσεις, θα το πω ευθέως, είναι γιατί στην αρχή λέγατε ψέματα και στο τέλος λέτε πάλι ψέματα. Γιατί; Έχετε εθιστεί στο ψέμα και όχι στη χρηστή διοίκηση και διακυβέρνηση, δυστυχώς. Αυτή είναι η αλήθεια. [[Χειροκροτήματα από την πτέρυγα της Ελληνικής Λύσης]] Επίσης, έχω μπροστά μου - γιατί λέτε ψέματα - επιστολή ιατροδικαστών. Θα την καταθέσω στα Πρακτικά της Βουλής. Κανείς δεν τολμά να το κάνει αυτό. Τι λέει η επιτροπή; Αμφισβητούν τους θανάτους από COVID οι ιατροδικαστές, κύριοι συνάδελφοι της Νέας Δημοκρατίας. Είναι επιστολή τους, κύριε Υπουργέ, με υπογραφές ιατροδικαστών, κύριε Καμίνη. Αμφισβητούν δηλαδή ότι όλοι αυτοί οι θάνατοι οφείλονται στον COVID. Εδώ είναι, το καταθέτω το έγγραφο για τα Πρακτικά. Όποιος θέλει το παίρνει από εκεί. Τι λένε επίσης; Αμφισβητούν και τα PCR, τα τεστ αυτοδιάγνωσης. Εδώ είναι η μελέτη ολόκληρη, θα την καταθέσω για τα Πρακτικά: τι είναι πανδημία και πώς μειώνονται οι θάνατοι από την ΕΛΣΤΑΤ. Έχουμε λιγότερους θανάτους από ό,τι είχαμε πέρσι. Το έχετε καταλάβει αυτό, κύριοι Υπουργοί; Κύριοι συνάδελφοι, έχετε καταλάβει ότι έχουμε λιγότερους θανάτους απ' ό,τι είχαμε το 2019; Γιατί; Αφού έχουμε πανδημία, πεθαίνουν οι άνθρωποι, τελειώνουν. Ξέρω τι θα μου πείτε. Σώσατε την Ελλάδα. Μας σώσατε. Εντάξει. Στα ψυχοφάρμακα το έριξαν όλοι οι Έλληνες και στα αντικαταθλιπτικά. Πάμε, λοιπόν, στη ουσία. Όλες τις μελέτες θα τις καταθέσω για τα Πρακτικά. Κι εδώ αρχίζει το μεγάλο πάρτι. Εγώ ο ίδιος ζητούσα από τον Πρωθυπουργό τα πρακτικά - και ο κ. Τσίπρας τα ζήτησε αργότερα και ο κ. Κουτσούμπας, προς τιμήν του, και η κ. Γεννηματά, όλοι ζητήσαμε τα πρακτικά - των λοιμωξιολόγων, για να δούμε πόσο πιστευτά είναι αυτά που λέτε. Μας έλεγαν, λοιπόν, ότι δεν υπάρχουν πρακτικά. Δεν τηρούνται πρακτικά. Ψιψίριζαν μόνοι τους. Καταθέτω, λοιπόν, το ρεπορτάζ της εφημερίδας «ΔΗΜΟΚΡΑΤΙΑ», η οποία κάνει εξαιρετική δουλειά, από τα πρακτικά των λοιμωξιολόγων, όπου ούτε λίγο ούτε πολύ εδώ αποφαίνεται - και με αυτό έπρεπε να πέσει η Κυβέρνηση - ότι δεν αποφασίζει η επιτροπή, αλλά αποφασίζουν οι Υπουργοί της Νέας Δημοκρατίας. Θα το καταθέσω στα Πρακτικά της Βουλής. Έπρεπε να είχατε παραιτηθεί όλοι σας, γιατί λέγατε ψέματα στο Κοινοβούλιο, ψέματα στον ελληνικό λαό! Και λυπάμαι που το λέω. [[Χειροκροτήματα από την πτέρυγα της Ελληνικής Λύσης]] Επίσης, βγαίνει ο Χάρης Θεοχάρης, ο Υπουργός Τουρισμού και λέει: «Όλη η χώρα είναι ασφαλής. Δεν υπάρχουν COVID - free και non COVID - free νησιά.». Πάρα πολύ ωραία. Αφού η χώρα και οι πολίτες παρέχουν ασφάλεια στους τουρίστες - δήλωση του Υπουργού - , γιατί οι Έλληνες είναι κλεισμένοι; Γιατί μπορεί ο Γερμανός ο φίλος μου ο Χανς να έρθει διακοπές τον άλλο μήνα, αρχές Ιουνίου, στην Ελλάδα με ένα τεστ - με τεστ θα έρθουν - και ο Έλληνας δεν μπορεί να πάει σε ένα νησί, να πάει στο χωριό του, να πάει στο εξοχικό του; Γιατί; Γιατί ο τουρίστας να έρχεται με ένα τεστ και ο Έλληνας να μην πηγαίνει με ένα τεστ; Πείτε μου εσείς. Βγάλτε συμπέρασμα. Να σας πω και κάτι; Κάνατε ένα έγκλημα. Ο κ. Βρούτσης είναι από τουριστική περιοχή. Μακάρι να είχαμε εσωτερικό τουρισμό. Ο Έλληνας άφηνε περισσότερα χρήματα κατά το παρελθόν. Καταλάβετέ το. Ο εσωτερικός τουρισμός θα σώσει την Ελλάδα, όχι οι ξυπόλυτοι που έρχονται από την Αγγλία των 100 και 200 ευρώ. Γιατί δεν αφήνουν τα λεφτά εδώ. Έχουν σκοτώσει τον τουρισμό τα all inclusive. Το καταλαβαίνετε; Δεν κινείται το ταξί, δεν κινείται το μαγαζί στην παλιά πόλη, στη νέα πόλη. Δεν κινείται τίποτα! Τα αυτονόητα σας λέμε. Ούτε να μαλώσουμε θέλουμε ούτε τίποτα. Είμαστε η φωνή της λογικής! Αυτοί είμαστε εδώ μέσα! Θέτε, δεν θέλετε, θα το καταλάβετε! [[Χειροκροτήματα από την πτέρυγα της Ελληνικής Λύσης]] Επίσης, για να κλείνω σιγά - σιγά, με στοιχεία εδώ μέσα από το CNN - όχι το gr, το CNN είναι το κανονικό κανάλι - πτήση Vistara - UK 6395 από Δελχί προς Χονγκ Κονγκ στις 4 Απριλίου. Έχει τουλάχιστον σαράντα επτά εισαγόμενα κρούσματα. Έγιναν τεστ πριν. Δεν είχαν τίποτα. Μόλις έφτασαν στην άλλη χώρα, σαράντα επτά κρούσματα. Εδώ είναι η διάταξη των κρουσμάτων μετά από πέντε μέρες. Ενώ με το τεστ δεν είχαν. Τι σημαίνει αυτό; Θα φέρνετε με τα τεστ τουρίστες και θα απλώνουν τον κορωνοϊό. Αφού τον φοβάστε, πώς ανοίγετε τον ασκό του Αιόλου; Πώς παίζετε κορώνα - γράμματα τις ζωές των Ελλήνων; Και γιατί δεν αφήνετε τον Έλληνα να βγει έξω; Είναι φυλακισμένος. Είναι έγκλειστος. Ο καθηγητές Ιωαννίδης στο «MEGA» τα είπε χθες όλα. Είπε «ανοίξτε την αγορά». Το λέμε κι εμείς. Είναι αποτυχημένη η ιστορία του lockdown. Αφήστε ελεύθερους τους ανθρώπους. Με μέτρα, με προστασία, όχι άντε βγήκαμε χιλιάδες έξω. Γιατί με το ίδιο σκεπτικό θα πω στην Αριστερά: Αφού κι εσείς συμφωνείτε με τα μέτρα, γιατί κάνετε διαδηλώσεις; Γιατί υποθάλπετε τις πορείες; Γιατί τις ανέχεστε; Όχι. Ελεύθεροι οι Έλληνες, γιατί η ελευθερία είναι το παν για τον άνθρωπο. Καταλάβετέ το! Νιώθουμε υπόδουλοι και φυλακισμένοι! Επίσης, ο δόκτωρ Χάλντιγκουντ, καθηγητής της εμβιολογίας - ανοσοθεραπείας στο Ινστιτούτο της Φιλαδέλφειας των Ηνωμένων Πολιτειών, στο επιστημονικό περιοδικό «SCIENTIST» είπε τα εξής: «Δεν έχουμε εμπειρία με εμβόλια ιικού οχήματος στην αγορά μετά από έγκριση.». Και σταματήστε να λέτε ψέματα. Κουράστηκα. Εδώ είναι η μελέτη. Κουράστηκα να σας ακούω να λέτε ψέματα! Κανένα εμβόλιο δεν έχει πάρει άδεια! Όλα είναι conditional. Δεν έχουν άδεια. Είναι υπό μερική αδειοδότηση, καταλάβετέ το! Γι' αυτό και έχω επιφυλάξεις σάς λέω. Γιατί δεν είναι μόνο τα μακροπρόθεσμα, είναι και τα μεσοπρόθεσμα και οι παρενέργειες που θα υπάρχουν αργότερα. Σταματήστε να λέτε ψέματα όλοι σας! Το λέω για να το καταλάβουν όσοι κάνουν εμβόλιο. Όχι υποχρεωτικό. Όποιος θέλει πάει και το κάνει. Δημοκρατία έχουμε. Όχι υποχρεωτικότητα. Πάμε στο επόμενο. Η ανακοίνωση του FDA: «Κανένα από όλα τα εμβόλια τα συγκεκριμένα δεν», ακούστε!, «έχει άδεια. Είναι άγνωστα.» FDA, όχι Βελόπουλος. Υπάρχουν εδώ οι μελέτες. Γιατί οι μελέτες με τα λεωφορεία, όπου δεν κολλάει, δεν ήρθαν ποτέ. Οι μελέτες που λέει η Ελληνική Λύση έρχονται εδώ, για να δείτε ότι είμαστε οι μόνοι που λέμε ό,τι ακριβώς ισχύει. Όλοι οι άλλοι λένε παραμύθια!
Κύριε Πρόεδρε, θερμή παράκληση να συντομεύετε.
Κλείνω, κύριε Πρόεδρε. Είναι, όμως, πολύ σοβαρά τα θέματα. Self - test: Στο κουτάκι που πήρα εγώ από τη Γερμανία, έγραφε ότι το απόβλητο είναι τοξικό. Το έγραφε, κύριε Κόκκαλη. «Τοξικό απόβλητο» έλεγε στα γερμανικά. Η ελληνική εταιρεία που το παρέλαβε, το άλλαξε το χαρτί μέσα και δεν λέει ότι είναι τοξικό απόβλητο. Και ενώ εκεί γράφει «για ιατρική χρήση, για χρήση από γιατρό», στο self - test που παρέλαβα εγώ, το ελληνικό, τη μετάφραση, δεν έγραφε τίποτα τέτοιο. Θα σας το προσκομίσω στα Πρακτικά και αυτό. Μιλάμε για εγκλήματα. Γίνονται εγκλήματα. Τοξικά απόβλητα θεωρούνται αυτά στη Γερμανία. Πώς το κάνετε αυτό; Και δεν τα λέω εγώ. Τα λέει και η ειδική ομάδα των λοιμωξιολόγων των δικών σας. Επίσης, δεν θα μιλήσω για τα πρόστιμα. Κύριε Υπουργέ των Οικονομικών, τα λεφτά των κυνηγών και τα παράβολα των ψαράδων τα επιστρέψατε πίσω; Οι κυνηγοί πλήρωσαν παράβολα. Δεν πήγαν, όμως, για κυνήγι. Τους το απαγορεύσατε. Τα δώσατε πίσω;
Δεν είδατε στο νομοσχέδιο τι κάνουμε;
Τώρα τα κάνετε;
Δεν είδατε;
Άλλο ρωτάω. Τα δώσατε πίσω;
Δείτε τι κάνουμε…
Τα δώσατε πίσω;
Θα σας απαντήσω σε λίγο. Κάνουμε ένα δελτίο…
Α, δεν τα δώσατε, αλλά θα κάνετε το δελτίο. Καλό είναι αυτό. Το δέχομαι. Τώρα το κάνετε, όμως. Κρατήσατε επτά μήνες τα λεφτά και τα δίνετε τώρα πίσω. Μακάρι να τα δώσετε και μπράβο σας και προς τιμήν σας. Εγώ δεν αδικώ κανέναν. Κλείνω, λοιπόν, με τις προτάσεις μας. Είναι συγκεκριμένες. Ακούστε τι καταφέρατε σε έναν χρόνο. Πρώτον, οι γονείς να τσακώνονται με καθηγητές και δασκάλους. Οι γονείς να σκοτώνονται στις φασαρίες με τα παιδιά τους. Δεύτερον, φτάσατε να αποδυναμώσετε τις ΜΕΘ. Τρίτον, εφαρμογή του δόγματος «διαίρει και βασίλευε». Πληρώνετε τα παπαγαλάκια στα κανάλια για να λένε «ψεκασμένους» και να διχάζουν τους Έλληνες αυτούς που έχουν επιφυλάξεις. Όχι ότι είναι αντιεμβολιαστές. «Ψεκασμένους» τούς λέτε. Αυτό είναι διχασμός, διαχωρισμός πολιτών σε υπάκουους και σε ψεκασμένους. Τέταρτον, έχετε αποκλείσει τους πολίτες από τις εκκλησίες. Πέμπτον, Ραμαζάνι κανονικά. Έκτον, ελευθερία, διαδηλώσεις, λαθρομετανάστες και τουρίστες που μπορούν να έρχονται. Οι Έλληνες στο γένος όχι! Κλεισμένοι μέσα! Έβδομον, τουρίστες με τεστ, Έλληνες ούτε στο χωριό τους. Όγδοον, επιχειρήσεις που δουλεύουν να αποπληρώνουν τα δάνεια και τα χρέη που συσσωρεύουν επί έναν χρόνο, κύριε Υπουργέ, γιατί τη ΔΕΗ την πληρώνουν. Τη ΔΕΗ την πληρώνω εγώ. Στο κλειστό μου μαγαζί τη ΔΕΗ και το νερό τα πληρώνω. Και η ΔΕΗ δεν είναι το ρεύμα που καταναλώνω, γιατί είναι μικρό. Είναι δημοτικά τέλη και όλα αυτά και πολλά άλλα περισσότερα, ΕΤΜΕΑΡ, «ΦΕΤΕΑΡ»... Τέλη κυκλοφορίας πληρώνω. Ασφάλιστρα αυτοκινήτου πληρώνω. Έρχεται κατάργηση οκταώρου. Η Αστυνομία γίνεται εργαλείο δικό σας. Υπάρχει για να συγκρατεί την οργή της κοινωνίας και, τελικά, την κάνει μεγαλύτερο εργαλείο, για να χρησιμοποιεί τους αστυνομικούς των 700 ευρώ. Και υπάρχει και μία εθνική ταπείνωση με τις ΑΟΖ. Βγαίνει η κ. Πελώνη και ουσιαστικά λέει πράγματα τραγικά για τη χώρα. Και, όπως είδατε, η τεράστια επιτυχία του κ. Δένδια στην Τουρκία, που είπαμε «εύγε» κι εμείς, την επόμενη ημέρα πήγε στις καλένδες. Γιατί; Γιατί είπε η κ. Πελώνη ότι νότια της Κρήτης είναι θέμα γαλλικό η παρενόχληση από τουρκικό πολεμικό πλοίο του γαλλικού σκάφους. Και τι έκαναν οι Γάλλοι; Αποχώρησαν και έφυγαν από την περιοχή. Αυτό σημαίνει ότι δεν είναι απλά αμφισβητήσιμη, αλλά υπό τουρκική επικυριαρχία η περιοχή νότια της Κρήτης. Κλείνω με τις προτάσεις μας, για να μη στεναχωρήσω πολύ κόσμο. Ακούστε. Ξέρετε, κύριε Υπουργέ, ποια είναι η διαφορά μιας ισχυρής και μιας ανίσχυρης χώρας; Ο ισχυρός ασκεί, χωρίς πολλά, πολλά λόγια, την κυριαρχία του, σου λέει «αυτό το οικόπεδο είναι δικό μου» - και είναι δικό του - , χωρίς να βγάζει από το μυαλό του προφάσεις. «Όποτε θεωρώ, θα το κάνω πράξη.». Ο αδύναμος εκφράζει παράπονα στο κυτίο παραπόνων, δηλαδή στην Ευρωπαϊκή Ένωση και στις Ηνωμένες Πολιτείες. Και νιώθει και υπερήφανος για αυτό, όπως έκανε και ο κ. Δένδιας, επειδή τόλμησε να κάνει το αυτονόητο. Και χειροκροτήσαμε όλοι οι Έλληνες, επειδή ένας Υπουργός τόλμησε - και μπράβο του - να κάνει το αυτονόητο. Θεωρώ ότι το αυτονόητο είναι ένα και μοναδικό: Ότι έκανε λάθη ο κ. Δένδιας εκεί, τα οποία κανείς δεν είπε. Θα τα πω για τα Πρακτικά της Βουλής. Πρώτο λάθος του κ. Δένδια: Δεν μίλησε για Ίμβρο και Τένεδο, αλλά μίλησε για αποστρατικοποίηση των νησιών που ζητάει η Τουρκία. Δεύτερο λάθος του κ. Δένδια: Μίλησε για τέμενος στην Αθήνα και όχι για τζαμί. Το τέμενος είναι άλλο πράγμα. Εκεί γίνονται ιεροδιδασκαλεία και διάφορα πράγματα. Επίσης, δεν μίλησε για την Αγιά Σοφιά μας. Τρίτο λάθος του κ. Δένδια: Δεν είπε τίποτα για την ορφανή πλέον Κύπρο από τις φτερούγες της μάνας Ελλάδος. Παρατήσαμε την Κύπρο και θα τη διαγράψουμε από την ιστορία ως ένα κομμάτι ελληνικής γης, το οποίο θα χάσουμε και αυτό! [[Χειροκροτήματα από την πτέρυγα της Ελληνικής Λύσης]] Και κλείνω με τις προτάσεις μας για την πανδημία. Κύριε Υπουργέ, συνομιλώντας με τους εμπειρογνώμονες του κόμματός μας το πρωί, μου είπαν το εξής αμίμητο: Αυτή τη στιγμή η πανδημία είναι - το επιδημικό κύμα - δέκα με είκοσι φορές χειρότερο απ' ό,τι πέρυσι. Δέκα με είκοσι φορές χειρότερο απ' ό,τι πέρυσι! Λάθος η στρατηγική σας να εγκλωβίσουμε τον κόσμο μέσα στα αστικά κέντρα. Δεν πρέπει να περιορίζουμε τις μετακινήσεις. Αδυνατεί η μικροδιαχείριση της κινητικότητας του πληθυσμού. Δεν γίνεται. Είναι αδύνατη! Πρέπει να ανοίξει τώρα η εστίαση. Και χαίρομαι που ο ΣΥΡΙΖΑ σύρεται στη δική μας πρόταση, που από τον Αύγουστο λέγαμε να ανοίξει η εστίαση κανονικά, να δουλέψουν τα καταστήματα και εξακόσιες χιλιάδες εργαζόμενοι. [[Χειροκροτήματα από την πτέρυγα της Ελληνικής Λύσης]] Κατανομή, λοιπόν, της κινητικότητας, να αραιώσουν οι επαφές και όχι μέσα στο σπίτι. Έχουμε ενδοοικογενειακή διασπορά. Πλήρης αποτυχία του lockdown. Κλείνοντας, θα πω το εξής: Είστε μια Κυβέρνηση που ανέλαβε ένα μεγάλο πρόβλημα. Είναι δεδομένο. Είναι ένα τεράστιο και βαρύ φορτίο. Η πανδημία είναι πολύ βαρύ φορτίο για μια κυβέρνηση, ένα δύσκολο φορτίο. Δεν θα λέμε ψέματα εδώ μέσα. Από τον Μάρτιο, Απρίλιο σας προτείναμε πράγματα που θα σας απεγκλώβιζαν. Δεν τα ακούσατε. Τα ακούτε με καθυστέρηση και τα αντιγράφετε αργότερα. Θα συνεχίσουμε να σας προτείνουμε. Θα συνεχίσουμε να μιλάμε. Θα συνεχίσουμε να αντιδράμε εποικοδομητικά, σταθερά, γιατί είμαστε η φωνή της λογικής, το κόμμα με τις προτάσεις και τα επιχειρήματα, όχι έωλες απόψεις. [[Χειροκροτήματα από την πτέρυγα της Ελληνικής Λύσης]] Λέω το εξής και κλείνω: Αφήστε τους Έλληνες ελεύθερους. Τους φυλακίσαμε, τους υποδουλώσαμε, τους βάλαμε με πτώχευση στα μνημόνια, τους έφυγε το χαμόγελο, η χαρά. Δώστε την αίσθηση της ελευθερίας. Ανοίξτε το Πάσχα, ανοίξτε τις εκκλησίες, ανοίξτε τα μαγαζιά με μέτρα προστασίας, για να μην έχουμε διασπορά, γιατί ο Έλληνας είναι υπεύθυνος, ο Έλληνας μεγαλουργεί ατομικά, άρα θα αναλάβει και την ευθύνη των πράξεών του. Το πρόβλημα είναι ότι η Κυβέρνηση δεν αναλαμβάνει καμμία ευθύνη και λένε φταίνε οι λοιμωξιολόγοι, φταίμε εμείς, φταίει ο Χατζηπετρής. Όχι! Φταίμε όλοι, κύριοι συνάδελφοι. Δεν πείσατε, όμως, τους πολίτες και σήμερα, δυστυχώς, κατρακυλά και η κοινωνία και η οικονομία. Θα σας το πω για ακόμη μία φορά: Ελευθερία θέλει ο Έλληνας και όχι δουλεία!
Τον λόγο έχει ο κ. Βεσυρόπουλος για τρία λεπτά.
Κύριε Πρόεδρε, θα ήθελα να κάνω μία παρέμβαση μετά τον Υπουργό.
Μετά τον κύριο Υπουργό θα σας δώσω τον λόγο. Ορίστε, κύριε Υπουργέ, έχετε τον λόγο.
Δύο διευκρινίσεις θα ήθελα να κάνω, κύριε Πρόεδρε, μετά την ομιλία του Προέδρου της Ελληνικής Λύσης. Πρώτον, η παρακράτηση του φόρου μισθωτών και συνταξιούχων ισχύει εδώ και πάρα πολλά χρόνια και στη χώρα μας. Δεν είναι μόνο στη Ρουμανία. Το φορολογικό καθεστώς της χώρας ισχύει εδώ και πάρα πολλά χρόνια. Γίνεται παρακράτηση του φόρου σε μισθωτούς και συνταξιούχους, στην πηγή. Είναι προσυμπληρωμένες οι δηλώσεις φορολογίας εισοδήματος των μισθωτών και των συνταξιούχων πάνω σε αυτό το κομμάτι και συμπληρώνει μόνο άλλα εισοδήματα από άλλες πηγές, για να γίνει η εκκαθάριση του φόρου. Πάμε τώρα επί της ουσίας, αυτό που είπε ο κύριος Πρόεδρος. Συμφωνώ απόλυτα ότι δεν υπάρχει μαγικό ραβδάκι, αλλά ούτε και λεφτόδεντρα. Τι κάναμε εμείς όταν αναλάβαμε την εξουσία το 2019; Φόρος εισοδήματος φυσικών προσώπων: Μειώσαμε τον αρχικό φορολογικό συντελεστή από το 22% στο 9% και αυξήσαμε κατά 1.000 ευρώ το αφορολόγητο για κάθε παιδί χωρίς τον περιορισμό για τα πρώτα τρία παιδιά. Επίσης, μειώσαμε κατά μία μονάδα όλους τους ανώτερους συντελεστές. Νομικά πρόσωπα από το 29% στο 24% του φόρου. Ήταν προεκλογική μας δέσμευση και το κάναμε πράξη και, μάλιστα, έναν χρόνο νωρίτερα, όπως έναν χρόνο νωρίτερα πράξαμε αυτό που είχαμε στο προεκλογικό μας πρόγραμμα για τον ΕΝΦΙΑ. Τι κάναμε για τον ΕΝΦΙΑ, έναν φόρο που έλεγε η προηγούμενη κυβέρνηση ότι είναι άδικος και θα τον καταργούσε με έναν νόμο και με ένα άρθρο και ήρθε και κατέβασε το αφορολόγητο όριο από τις 300.000 στις 250.000 ευρώ για τον συμπληρωματικό φόρο και υπερτριπλασίασε τους φορολογικούς συντελεστές; Ήρθαμε και τον μειώσαμε κατά 22% μεσοσταθμικά, μειώνοντάς τον για τη μικρή και μεσαία περιουσία έως και 30%. Την εισφορά αλληλεγγύης, έναν άδικο φόρο, όπως έλεγε η προηγούμενη κυβέρνηση, που καταργούταν στις 31-12-2016 και είχε φορολογικούς συντελεστές για τα πρώτα, από τις 12.000 μέχρι τις 20.000 ευρώ 0,7% και από τις 20.000 μέχρι τις 30.000 ευρώ 1,4%, ήρθε η κυβέρνηση του ΣΥΡΙΖΑ και τον μονιμοποίησε, αύξησε τους φορολογικούς συντελεστές, τους τριπλασίασε, πήγε τον πρώτο συντελεστή από το 0,7%, όπως είπα, στο 2,2% και τον δεύτερο συντελεστή από το 1,4% στο 5% κ.ο.κ.. Εμείς ήρθαμε και αναστείλαμε αυτόν τον φόρο για το έτος που φορολογείται τώρα, μέσα στο 2000, η φορολογική δήλωση του 2020. Για τους μισθωτούς του ιδιωτικού τομέα, αυτούς που γίνεται παρακράτηση από 1-1-2021 και μετά, έχει ανασταλεί αυτή η παρακράτηση για αυτόν τον χρόνο, όπως και για τους επιχειρηματίες, αγρότες, ελεύθερους επαγγελματίες, για τα εισοδήματα του 2020 έχει ανασταλεί η εισφορά αλληλεγγύης. Το τέλος επιτηδεύματος, το αναστείλαμε για έναν χρόνο - πέρυσι και φέτος - για τους αγρότες και είναι στο νομοσχέδιο που συζητούμε σήμερα και για τους αλιείς παράκτιας αλιείας, με σκάφη αλιευτικά μέχρι δώδεκα μέτρα μεταξύ καθέτων. Για τους κυνηγούς, όπως είπατε, κύριε Πρόεδρε, βγάλαμε και δελτίο Τύπου, το ανακοινώσαμε και έρχεται τροπολογία σε λίγο στο νομοσχέδιο αυτό. Τι γίνεται για τους κυνηγούς; Για τους κυνηγούς, ειδικά για το κυνηγετικό έτος 2021 και 2022, οι κυνηγοί απαλλάσσονται από την υποχρέωση καταβολής του τέλους χαρτοσήμου και του τέλους άδειας θήρας, με την προϋπόθεση έκδοσης ιδίου τύπου άδειας με πέρυσι, αφού για ένα μεγάλο χρονικό διάστημα, όπως είπατε και εσείς, το κυνήγι είχε απαγορευθεί. Σας ευχαριστώ.
Ευχαριστούμε τον κύριο Υφυπουργό. Κύριε Βρούτση, ζητήσατε και εσείς τον λόγο για μια ολιγόλεπτη παρέμβαση.
Ναι, κύριε Πρόεδρε. Ευχαριστώ πάρα πολύ. Ολιγόλεπτη θα είναι. Οφείλω, όμως, να διευκρινίσω ορισμένα ζητήματα που έθεσε ο Πρόεδρος της Ελληνικής Λύσης, ο κ. Βελόπουλος, για να αποκαταστήσω την αλήθεια. Η Κυβέρνησή μας, κύριε Πρόεδρε, από την αρχή της πανδημίας έθεσε ως κυρίαρχη προτεραιότητα την υγεία και αδιαμφισβήτητα σήμερα, παρ' ότι έχει περάσει ένα μεγάλο χρονικό διάστημα πάνω σε αυτό το πρωτοφανές γεγονός σε όλη την παγκόσμια κοινότητα, σε όλο τον κόσμο, φαίνεται ότι η Κυβέρνηση της χώρας μας, μαζί με τον ελληνικό λαό και μαζί και με τα κόμματα, η συνδιαχείριση που κάναμε όλοι μαζί, αποδεδειγμένα με στοιχεία αντιμετωπίσαμε την πανδημία με έναν από τους καλύτερους τρόπους σε όλη την Ευρώπη, είτε από τον αριθμό των εμβολίων είτε από τον αριθμό των κρουσμάτων είτε από τον αριθμό αντιμετώπισης των ασθενών είτε ακόμη - ακόμη και από τον τρόπο με τον οποίο λειτουργούμε και την αγορά εργασίας, και τις επιχειρήσεις, τη στήριξη που παρείχαμε, με τη μείωση της ανεργίας ακόμα και μέσα στην πανδημία. Άρα αποδεδειγμένα, κύριε Πρόεδρε, κυρίες και κύριοι συνάδελφοι, ο τρόπος με τον οποίο διαχειρίστηκε η Κυβέρνηση το ζήτημα της πανδημίας είναι από τους καλύτερους σε όλη την Ευρώπη. Το δεύτερο στοιχείο, το οποίο είναι σημαντικό και το έθιξε ο Πρόεδρος της Ελληνικής Λύσης και πρέπει να το αποκαταστήσουμε, είναι το εξής: Η Κυβέρνηση από την αρχή της πανδημίας μέχρι και σήμερα ως πυξίδα προσανατολισμού των αποφάσεών της είχε, έχει και θα έχει πάντα τις αποφάσεις των λοιμωξιολόγων, της επιστημονικής κοινότητας. Εδώ, κύριοι της Ελληνικής Λύσης, προκύπτει ένα οξύμωρο σχήμα. Μας εγκαλεί ο Πρόεδρος της Ελληνικής Λύσης, γιατί υποτίθεται δεν ακούμε τους λοιμωξιολόγους. Τους ακούμε και αποτελεί πυξίδα των πολιτικών μας αποφάσεων, αλλά την ίδια στιγμή εσείς, χωρίς να έχετε πάρει τη γνώμη των λοιμωξιολόγων, επιμένετε και ο Πρόεδρός σας στο «ανοίξτε την εστίαση». Πήρε τη γνώμη των λοιμωξιολόγων ο Πρόεδρος της Ελληνικής Λύσης και λέει «ανοίξτε σήμερα την εστίαση»; Άρα εδώ πρόκειται για μια ουσιαστική αντίφαση, που επιβεβαιώνει ότι πρόκειται για μια καθαρά υποκριτική στάση του Προέδρου της Ελληνικής Λύσης. Και κλείνω. Επειδή ο αγαπητός Υπουργός κ. Βεσυρόπουλος ανέπτυξε τα φορολογικά και έθιξε ο κ. Βελόπουλος και κάποια από τα ασφαλιστικά, θα σας πω τι κάναμε, επειδή είπε ότι ο Πρωθυπουργός είχε δεσμευθεί για κάποια πράγματα. Ναι, δεσμεύτηκε και έγιναν πράξη. Πρώτον, πληρώσαμε ένα εκατομμύριο πενήντα μία χιλιάδες εκκρεμότητες με βάση τη νέα ασφαλιστική μεταρρύθμιση του ν.4670/2020 και με βάση την απόφαση του Συμβουλίου της Επικρατείας, δηλαδή όλες. Τα πληρώσαμε όλα, κύριε Κοινοβουλευτικέ Εκπρόσωπε της Ελληνικής Λύσης. Πληρώθηκαν όλα στους συνταξιούχους. Δεύτερον, πληρώσαμε από το πενήντα ως το εβδομήντα όλες τις συντάξεις χηρείας. Εμείς το ανεβάσαμε το ποσοστό. Τρίτον, πληρώσαμε τριάντα πέντε χιλιάδες αιτήσεις για έξοδα κηδείας, οι οποίες έρχονταν σε τσουβάλια όλη την περίοδο μέσα στο 2020. Τέταρτον, μειώσαμε τέσσερις μονάδες -3,9 για την ακρίβεια - , τις ασφαλιστικές εισφορές, κάτι που αύξησε το διαθέσιμο εισόδημα των εργαζομένων σε δύο εκατομμύρια περίπου περιπτώσεις και σε εκατόν εξήντα χιλιάδες επιχειρήσεις. Πέμπτον, εμείς ήμασταν αυτοί που με την ασφαλιστική μεταρρύθμιση απελευθερώσαμε ένα εκατομμύριο πεντακόσιες χιλιάδες αγρότες, ελεύθερους επαγγελματίες, επιστήμονες από το ασφυκτικό ασφαλιστικό - φορολογικό, δηλαδή από το εισόδημά τους. Κάτι που το θέλατε και εσείς και εμείς το κάναμε πράξη.
Ολοκληρώστε, κύριε Βρούτση.
Τέλος - και κλείνω, κύριε Πρόεδρε - , εμείς φέραμε, κύριε Πρόεδρε, την ψηφιακή σύνταξη «ΑΤΛΑΣ». Η ψηφιακή σύνταξη «ΑΤΛΑΣ», κυρίες και κύριοι συνάδελφοι, είναι η επιτομή της μεγάλης δομικής αλλαγής κάτω από την ασφαλιστική μεταρρύθμιση και κάτω από τον νέο ΕΦΚΑ που δημιουργήθηκε, του τρόπου με τον οποίο θα αντιμετωπισθούν οι εκκρεμείς συντάξεις, όχι οι παρούσες, αλλά το μέλλον της χώρας. Όλοι οι Έλληνες, κύριε Πρόεδρε, στο μέλλον θα παίρνουν την ψηφιακή σύνταξη «ΑΤΛΑΣ».
Εντάξει, κύριε Βρούτση, θα μας τα πει και ο Υπουργός Εργασίας.
Σε λίγα δευτερόλεπτα. Και επειδή ακούω και κριτική εδώ μέσα στην Αίθουσα, τριάντα μία χιλιάδες περιπτώσεις αγροτών και συντάξεων χηρείας έχουν πάρει σύνταξη μέσα από το σύστημα «ΑΤΛΑΣ» σε ένα δευτερόλεπτο. Αυτό θα επεκταθεί με τα επόμενα τρία βήματα που μένουν μέχρι τέλους του 2021 και κλείνει μια μεγάλη εκκρεμότητα πενήντα ετών του ελληνικού κράτους. Ευχαριστώ.
Κύριε Πρόεδρε, θέλω τον λόγο για μισό λεπτό.
Κοιτάξτε, περιμένουν στωικά οι Βουλευτές ομιλητές εδώ και ώρα. Κύριε Χήτα, ο Πρόεδρός σας είδατε πόσο μίλησε. Έδωσα αναγκαστικά τον λόγο και στον Υπουργό και στον Κοινοβουλευτικό Εκπρόσωπο της Νέας Δημοκρατίας, διότι ο Πρόεδρός σας έβαλε όλη την ατζέντα θεμάτων, πάρα πολλά ζητήματα, πέραν του νομοσχεδίου. Απαντήθηκαν κάποια όπως νόμιζαν ο Υπουργός και ο Κοινοβουλευτικός Εκπρόσωπος. Εσείς, κύριε Χήτα, ακριβώς τώρα τι θέλετε;
Ως Κοινοβουλευτικός Εκπρόσωπος θέλω να απαντήσω σε κάτι που ακούστηκε και είναι ψευδές, κύριε Πρόεδρε.
Ωραία, για ένα λεπτό μόνο σας παρακαλώ πολύ.
Κύριε Πρόεδρε, ευχαριστώ πολύ. Εντάξει, στο κομμάτι των συντάξεων, κύριε Βρούτση, δεν θα επιμείνω, γιατί ξέρω ότι έχετε τις δικές σας αδυναμίες. Πάντως, η λέξη «συντάξεις» ήταν σε άλλου Υπουργού τούρτα χθες και όχι στη δική σας. Διότι αν τα είχατε κάνει καλά, μάλλον δεν θα είχε αλλάξει ποτέ ο Υπουργός. Πάμε παρακάτω τώρα. Είναι αδιανόητο να ακούμε εδώ μέσα ότι ο τρόπος με τον οποίο χειρίστηκε η Κυβέρνηση την πανδημία και όλα αυτά είναι από τους καλύτερους. Αν εσείς πιστεύετε ότι η εικόνα αυτή που παρουσιάζει η Ελλάδα αυτή τη στιγμή έξω είναι ο καλύτερος τρόπος αντιμετώπισης, μάλλον δεν έχετε καμμία σχέση με την πραγματικότητα, μάλλον δεν μπορείτε να αφουγκραστείτε τον κόσμο. Καμμία σχέση με την πραγματικότητα. Μιλάτε ακόμα και μας λέτε ότι εν καιρώ πανδημίας μειώσατε την ανεργία! Ακόμα και τώρα αμετανόητοι! Αντί να σκύψετε πάνω από τα προβλήματα του κόσμου, εμπαίζετε κιόλας τον ελληνικό λαό και λέτε ότι μειώσατε και την ανεργία. Ο κ. Βελόπουλος, ο Πρόεδρος της Ελληνικής Λύσης, σας εγκάλεσε γιατί λέτε ψέματα, όχι εσείς προσωπικά, αλλά λέτε ψέματα σε όλη τη διαχείριση της πανδημίας. Πάρτε τα πρακτικά, κύριε Βρούτση. Η κ. Παγώνη λέει να ανοίξει η εστίαση, δεν το λέει μόνο ο κ. Βελόπουλος και η Ελληνική Λύση. Η κ. Παγώνη λέει να ανοίξει η εστίαση!
Σήμερα που συνεδριάζει η επιτροπή…
Θα πάρετε τον χρόνο σας και θα μιλήσετε. Μη με διακόπτετε, μην είστε χούλιγκαν. Σας παρακαλώ πολύ!
Ελάτε τώρα, κύριε Χήτα, ολοκληρώστε.
Η κ. Παγώνη είναι δική σας. Πάρτε τα πρακτικά που λένε μέσα ότι με εντολές Γεραπετρίτη, Σκέρτσου κ.λπ., υπάρχουν πιέσεις κ.λπ.. Αποφασίστε εσείς ποιος διοικεί αυτή τη χώρα. Οι Υπουργοί σας ή οι λοιμωξιολόγοι; Διότι το έχετε κάνει μπαλάκι. Αποφασίστε. Πραγματικά, αποφασίστε, γιατί τους έχετε φέρει όλους στα όριά τους. Είναι αδιανόητο να ακούμε ότι σας αξίζουν και συγχαρητήρια για αυτό το χάλι που παρουσιάζει η χώρα σήμερα.
Καλώς, εντάξει. Πριν περάσουμε στον κατάλογο ομιλητών, επειδή ήρθε ο Υπουργός Αθλητισμού κ. Αυγενάκης, θα του δώσουμε τον λόγο να τοποθετηθεί για την τροπολογία με αριθμό 858 και ευθύς αμέσως θα περάσουμε στον κατάλογο των ομιλητών. Κύριε Υπουργέ, έχετε τον λόγο.
Ευχαριστώ πολύ. Όπως ήδη γνωρίζετε το Παγκόσμιο Πρωτάθλημα Ράλι, WRC, επέστρεψε στη χώρα μας μετά από οκτώ ολόκληρα χρόνια. Φέτος τον Σεπτέμβριο η χώρα μας θα φιλοξενήσει την κορυφαία διοργάνωση ράλι στον κόσμο. Οι μεγαλύτεροι κατασκευαστές αυτοκινήτων, οι κορυφαίοι οδηγοί στον κόσμο, δεκάδες τηλεοπτικά δίκτυα και φίλοι του «Ράλι Ακρόπολις» από όλον τον κόσμο θα ξαναζήσουν ένδοξες στιγμές στα ελληνικά βουνά και τις ειδικές διαδρομές του «Ράλι Ακρόπολις» στην ελληνική περιφέρεια, σε Αθήνα, Αττική, Πελοπόννησο, Στερεά Ελλάδα. Τα φώτα του παγκόσμιου μότοσπορτ και του αθλητισμού γενικότερα στρέφονται ξανά στην Ελλάδα, στην αναγεννημένη και φωτεινή πλέον Ελλάδα, που ακτινοβολεί σε όλο τον κόσμο. Το μεγαλύτερο παγκόσμιο γεγονός, ο ιστορικός μας αγώνας με την αδιάλειπτη παρουσία του από το 1952, που θα φιλοξενήσει φέτος η χώρα μας, το «Ράλι Ακρόπολις», μετά από οκτώ χρόνια απουσίας, επιστρέφει, έχοντας μάλιστα εξασφαλίσει την παρουσία του στον θεσμό για τη διετία 2021-2022. Στόχος είναι να παραμείνει το «Ράλι Ακρόπολης» ως μια σταθερή διοργάνωση σε επίπεδο WRC. Η εξέλιξη αυτή αποτελεί την επισφράγιση πολύμηνων ενεργειών. Η Ελλάδα πέτυχε να ανοίξει διάλογο με την Παγκόσμια Ομοσπονδία Αυτοκινήτου αλλά και την εταιρεία διαχείρισης και προώθησης του «Ράλι Ακρόπολις» - του WRC - ήδη από την περασμένη άνοιξη, μεταξύ άλλων, χάρη στην αποδεδειγμένα ορθή διαχείριση της πανδημίας, που σχολιάστηκε θετικά από όλα τα διεθνή μέσα. Καθοριστικότερο ρόλο, ωστόσο, έπαιξε η θερμή υποστήριξη από πλευράς της Κυβέρνησης και κυρίως από τον ίδιο τον Πρωθυπουργό. Αξιολογώντας την ιστορική αξία του αγώνα, τη συμβολή του στη θετική προβολή της χώρας μας στο εξωτερικό και τον επίσης θετικό, αλλά και οικονομικό αντίκτυπο, υπογράψαμε μνημόνιο συνεργασίας με τον WRC promoter τον Δεκέμβριο του 2020. Παρ' όλες τις ενδείξεις ότι αυτό που προσπαθούμε να καταφέρουμε ήταν αδύνατο - το άκουγα πολύ έντονα να συζητιέται - , εμείς το καταφέραμε. Ως χώρα κάναμε το πρώτο σημαντικό βήμα: Αναλάβαμε τη διοργάνωση ενός κορυφαίου αθλητικού γεγονότος. Σήμερα ο στόχος μας είναι κοινός: να διοργανώσουμε το κορυφαίο «Ράλι Ακρόπολις» όλων των εποχών και να επιτύχουμε την καλύτερη διοργάνωση του θεσμού για το 2021. Όμως, για να επιτύχει το εγχείρημα αυτό, είναι αναγκαίο να ενώσουμε δυνάμεις, αλλά κυρίως να συστρατευθούμε όλοι μαζί, πολιτεία, φορείς του μηχανοκίνητου αθλητισμού, η τουριστική και πολιτιστική βιομηχανία στη χώρα μας, αλλά και οι θεατές στα ελληνικά βουνά. Όλοι μαζί και οι καθένας ξεχωριστά οφείλουμε να βάλουμε το λιθαράκι μας για την άρτια και πάνω από όλα ασφαλή διοργάνωση του εθνικού μας αγώνα. Για τη διοργάνωση του «Ράλι Ακρόπολις» έχει ήδη συσταθεί οργανωτική επιτροπή, η οποία εργάζεται πάνω στον σχεδιασμό και την υλοποίησή του. Το «Ράλι Ακρόπολις» του 2021 θα αποτελέσει τον δέκατο γύρο του WRC. Πιστεύουμε στην τεράστια αναπτυξιακή δυνατότητα ενός εμβληματικού παγκόσμιου γεγονότος με τεράστια τουριστική και πολιτιστική προβολή για τη χώρα μας. Βρισκόμαστε στην ευχάριστη θέση να εκπληρώσουμε την υπόσχεση που δώσαμε στον ελληνικό λαό και τους φίλους, τις χιλιάδες φίλους του μηχανοκίνητου αθλητισμού. Σε ό,τι αφορά τώρα τη σημερινή διάταξη. Με την προτεινόμενη διάταξη, ειδικά για την περίπτωση σήματος που προορίζεται να χρησιμοποιηθεί για τη διενέργεια αγώνων του μηχανοκίνητου αθλητισμού που έχουν παγκόσμια ή ευρωπαϊκή εμβέλεια, το οποίο δεν χρησιμοποιήθηκε για αρκετά μεγάλο χρονικό διάστημα - άνω της πενταετίας - , προβλέπεται για λόγους δημοσίου συμφέροντος η αυτοδίκαιη έκπτωση του δικαιούχου από το δικαίωμα στο σήμα και η αυτόματη μεταβίβαση του δικαιώματος στο ελληνικό δημόσιο. Άλλωστε η παράγραφος 2 του άρθρου 50 του ν.4679/2020, που αποτελεί μάλιστα και ενσωμάτωση της ευρωπαϊκής οδηγίας, προβλέπει ότι ο δικαιούχος του σήματος εκπίπτει από τα δικαιώματά του είτε λόγω μη χρήσης του σήματος είτε επειδή το σήμα έχει καταστεί κοινόχρηστο είτε επειδή χρησιμοποιείται με τρόπο που ενδέχεται να παραπλανήσει το κοινό. Όπως αντιλαμβάνεστε, λόγοι δημοσίου συμφέροντος επιβάλλουν τη μεταβίβαση του δικαιώματος στο ελληνικό δημόσιο, η οποία λαμβάνει χώρα προς εξυπηρέτηση αποκλειστικά και μόνο του κράτους και όχι ιδιωτών. Υπενθυμίζουμε πως το σήμα είναι ανενεργό επί σειρά ετών. Με απλά λόγια, όπως έχουμε ξαναπεί - και σε αυτό υπάρχει συμφωνία μεταξύ των πολιτικών δυνάμεων, φαντάζομαι - , το «Ράλι Ακρόπολις» ανήκει σε όλη την Ελλάδα. Γι' αυτόν τον λόγο στη διάταξη απαγορεύεται ρητά η περαιτέρω μεταβίβαση του σήματος. Θυμίζω δε πως το σήμα του «Ράλι Ακρόπολις» είναι κατασχεμένο υπέρ του άλλοτε ΙΚΑ - του σημερινού ΕΦΚΑ - , άρα υπέρ του ελληνικού δημοσίου, για υπέρογκα χρέη της ΕΛΠΑ προς τον ΕΦΚΑ - και όχι μόνο - , το ύψος των οποίων περνά τα 35 εκατομμύρια ευρώ. Τι κάνουμε με απλά λόγια; Το σήμα που έχει ήδη κατασχέσει το ελληνικό δημόσιο το παίρνουμε, για να το αξιοποιήσουμε υπέρ της χώρας, υπέρ μιας μεγάλης παγκόσμιας διοργάνωσης που ανέλαβε η χώρα μας μετά από οκτώ ολόκληρα χρόνια. Να κάνω και μία ακόμα αναφορά στην τροποποίηση η οποία θα ακολουθήσει στις νομοτεχνικές βελτιώσεις του Υπουργείου Οικονομικών. Αφορά την τροποποίηση προκηρύξεων αθλητικών διοργανώσεων και με άμεση ισχύ, μάλιστα. Λόγω της προσωρινής αναστολής των αθλητικών δραστηριοτήτων για λόγους προστασίας της δημόσιας υγείας, έχει συρρικνωθεί δραματικά η χρονική διάρκεια της τρέχουσας αγωνιστικής περιόδου 2020-2021. Προβλέπεται, ειδικά για την τρέχουσα αγωνιστική περίοδο 2020-2021, η δυνατότητα στις αρμόδιες διοργανώτριες αρχές να τροποποιήσουν τους κανονισμούς διάρθρωσης, οργάνωσης και διεξαγωγής όλων των πρωταθλημάτων, καθώς και τις προκηρύξεις των πάσης φύσεως πρωταθλημάτων με άμεση ισχύ, προκειμένου να ολοκληρωθούν ομαλά οι αθλητικές διοργανώσεις που έχουν διακοπεί λόγω κορωνοϊού. Οι σχετικές αποφάσεις θα λαμβάνονται από τα οικεία διοικητικά συμβούλια ή τις εκτελεστικές επιτροπές, αλλά με αυξημένη πλειοψηφία των 3/4. Επιπλέον, με τις νομοτεχνικές βελτιώσεις που καταθέτουμε επιδιώκουμε να αντιμετωπίσουμε πιθανή παρερμηνεία της διάταξης. Για τον λόγο αυτόν εξαιρούμε τους τεχνικούς κανονισμούς των αθλημάτων και, βέβαια, δεν μπορούμε να δώσουμε τόσο μεγάλη εξουσιοδότηση στις προσωρινές διοικήσεις, γι' αυτό και φυσικά τις εξαιρούμε. Σας ευχαριστώ πολύ.
Ευχαριστούμε τον κύριο Υπουργό, ο οποίος θα περιμένει, γιατί ζήτησαν ήδη τον λόγο δύο εκ των εισηγητών και ειδικών αγορητών. Δεν ξέρω αν υπάρχει άλλος. Στην πορεία, ας ενημερώσουν το Προεδρείο. Θα δώσουμε τον λόγο στην κ. Μανωλάκου, ειδική αγορήτρια του Κομμουνιστικού Κόμματος Ελλάδας. Κυρία Μανωλάκου, έχετε τον λόγο.
Κύριε Υπουργέ, στην τροπολογία έχουμε πρόβλημα με το ένα άρθρο. Στο άλλο, που δίνει παρατάσεις, δεν είμαστε αρνητικοί, όμως, στο άρθρο που κάνατε κατάσχεση του σήματος της ΕΛΠΑ για εμπορική χρήση, αγνοείτε τις οφειλές σε εβδομήντα εργαζόμενους. Εμάς μας ενδιαφέρει οι οφειλές αυτές μέσα από την εκμετάλλευση του σήματος να πληρωθούν και να δεσμευθείτε μέσα από την τροπολογία, δηλαδή να υπάρχει ειδική αναφορά. Πρέπει να σας πω ότι επί χρόνια τούς οφείλουν. Τους έδιναν πολύ λίγα. Χρωστάνε ασφαλιστικές εισφορές. Υπάρχουν εργαζόμενοι που αρρώστησαν και δεν είχαν ασφαλιστική κάλυψη, γιατί δεν πληρωνόντουσαν οι ασφαλιστικές εισφορές. Μέσα από αυτή τη διαδικασία, μέσα από αυτό το άρθρο παίρνετε, αλλά δεν δίνετε και δεν καλύπτετε οφειλές εργαζομένων. Με αυτή την έννοια εμείς ζητήσαμε απόσυρση, για να διορθωθεί. Πρέπει οι εργαζόμενοι να πάρουν αυτά που δούλεψαν. Πρέπει να πληρωθούν οι ασφαλιστικές, συνταξιοδοτικές εισφορές τους. Δεν μπορείτε να πάρετε ένα σήμα, να το εμπορευτείτε, να κερδίσουν μερικοί και οι εργαζόμενοι για όλα αυτά τα χρόνια να μείνουν στον αέρα. Εάν δεν προχωρήσετε σε διόρθωση, σας παρακαλούμε να ξεχωρίσετε τα δύο άρθρα, γιατί αυτό δεν μπορούμε να το ψηφίσουμε. Σας ευχαριστώ.
Καλώς. Τώρα θα δώσουμε τον λόγο στον κ. Κόκκαλη.
Κύριε Πρόεδρε, να απαντήσω;
Κύριε Υφυπουργέ, να ολοκληρώσουν οι εισηγητές και οι ειδικοί αγορητές τις παρεμβάσεις τους ή τα ερωτήματά τους, για να απαντήσετε συνολικά. Κύριε Κόκκαλη, έχετε τον λόγο.
Ευχαριστώ, κύριε Πρόεδρε. Θα ήθελα να κάνω κάποιες ερωτήσεις, κύριε Υπουργέ: Πρώτον, το παράβολο για τη διοργάνωση του ράλι έχει καταβληθεί από το ελληνικό δημόσιο; Δεύτερον, με τη μεταβίβαση του δικαιούχου ή μάλλον με την έκπτωση του δικαιούχου ως δικαιούχου σήματος που περιέρχεται στο δημόσιο, έρχεται καθαρό βαρών; Οι απαιτήσεις των τρίτων ή των εργαζομένων; Τι γίνεται με αυτές; Θέλουμε να μας το ξεκαθαρίσετε. Τρίτον, οι τροποποιήσεις στις προκηρύξεις είναι στα όρια της νομιμότητας. Νομίζω ότι για τέτοιου είδους αποφάσεις δεν είναι αρμόδιο το διοικητικό συμβούλιο, έστω και με ενισχυμένη πλειοψηφία όπως την ορίζετε. Αρμόδια και κυρίαρχο όργανο είναι η γενική συνέλευση, η οποία μπορεί να συγκληθεί και διαδικτυακά. Αυτές είναι οι τρεις παρατηρήσεις μας.
Καλώς. Τώρα θα δώσουμε τον λόγο στον κ. Καμίνη, ειδικό αγορητή από το Κίνημα Αλλαγής. Κύριε Καμίνη, έχετε τον λόγο.
Κύριε Πρόεδρε, θα την καταψηφίσουμε την τροπολογία, γιατί διαφωνούμε κατά βάση με το άρθρο 1. Η τροπολογία δεν ρυθμίζει τις οφειλές σε εργαζόμενους στο ΙΚΑ. Το θεωρούμε σοβαρό πρόβλημα και γι' αυτό θα την καταψηφίσουμε.
Δεν υπάρχει κάποιος άλλος Βουλευτής, οπότε, κύριε Υπουργέ, έχετε τον λόγο να τοποθετηθείτε, για να απαντήσετε στις ερωτήσεις.
Ευχαριστώ πολύ, κύριε Πρόεδρε. Θα είμαι πολύ σύντομος. Το σήμα είχε κατασχεθεί πριν από χρόνια και έχει παραμείνει ανενεργό. Ανήκει στο ελληνικό δημόσιο και παραμένει στο ελληνικό δημόσιο, προς όφελος του ελληνικού δημοσίου. Δεν πάει σε κάποιον ιδιώτη ή σε μερικούς, όπως είπατε, αγαπητοί συνάδελφοι από το ΚΚΕ. Παραμένει στο ελληνικό δημόσιο και γίνεται χρήση προς όφελος του ελληνικού δημοσίου. Για το παράβολο που είπατε, δεν έχει καταβληθεί το παραμικρό. Απεναντίας δουλεύουμε και σας πληροφορώ ότι θα έχουμε κάλυψη σε ένα υψηλότατο ποσοστό των χρημάτων που θα κληθεί η χώρα να καταβάλει για τη διοργάνωση αυτή από χορηγίες, για τις οποίες βεβαίως έχουν ενεργοποιηθεί οι ίδιοι οι ενδιαφερόμενοι, δεδομένου του μεγάλου ενδιαφέροντος γι' αυτό το πολύ μεγάλο διεθνές αθλητικό γεγονός. Όσον αφορά τις τροποποιήσεις σχετικά με τους κανονισμούς, αγαπητέ κύριε εκπρόσωπε του ΣΥΡΙΖΑ, σας λέω ότι είναι μια απαίτηση της αθλητικής οικογένειας. Έχουν απόλυτο δίκιο, γι' αυτό και κατ' εξαίρεση φέτος δίνουμε μια παράταση. Το είχαμε κάνει πέρυσι φυσικά, εκτιμώντας ότι δεν θα χρειαζόταν να το κάνουμε για δεύτερη χρονιά. Ωστόσο, όμως, η πανδημία και το παρατεταμένο λουκέτο σε διοργανώσεις μάς επέβαλε να δώσουμε και φέτος αυτή τη δυνατότητα στις διοργανώτριες αρχές, στις διοικήσεις ομοσπονδιών, αλλά πάντοτε με αυξημένη πλειοψηφία, για να αποφύγουμε περιστατικά κακής αντίληψης και κακής μετάφρασης αυτού του δικαιώματος. Σας ευχαριστώ πολύ.
Ευχαριστούμε τον κύριο Υπουργό.
Ξεκρέμαστοι οι εργαζόμενοι.
Οι εισηγητές θέλετε κάτι να ρωτήσετε; Όχι. Συνεχίζουμε με τον κατάλογο ομιλητών, με τον πρώτο κύκλο. Τον λόγο έχει ο κ. Διονύσιος Σταμενίτης από τη Νέα Δημοκρατία.
Ευχαριστώ πολύ, κύριε Πρόεδρε. Θα συμπληρώσω και εγώ σε αυτά που είπε ο Υφυπουργός Οικονομικών ότι πέρα από τους μισθωτούς του ιδιωτικού και δημοσίου τομέα και τους συνταξιούχους στους οποίους γίνεται χρόνια παρακράτηση και τον φόρο τον παρακρατεί η επιχείρηση και τον καταθέτει στο ελληνικό δημόσιο, όσον αφορά στους επαγγελματίες, τους μηχανικούς σε οποιοδήποτε τιμολόγιο κοπεί, γίνεται παρακράτηση 20% και ο εργοδότης το καταβάλλει στο ελληνικό δημόσιο. Μάλιστα, όταν βγαίνει οικοδομική άδεια, υπάρχει και παρακράτηση φόρου, την οποία ο ίδιος ο μηχανικός την καταβάλλει στο ελληνικό δημόσιο. Τώρα, όσον αφορά την ώρα που θα γίνει η Ανάσταση, νομίζω ότι όλοι είδαμε ότι αυτό αποτελεί κοινό τόπο της Κυβέρνησης και της Ιεράς Συνόδου. Και όλοι γνωρίζουμε ότι σε κάποια χωριά στην Ελλάδα, όταν δεν υπάρχει ιερέας, η ώρα της Ανάστασης γίνεται ανάλογα με τη διαθεσιμότητα των ιερέων. Ελπίζω, δηλαδή, να μην είναι και τα υπόλοιπα στα οποία αναφέρθηκε ο Πρόεδρος του Κόμματος τόσο έωλα, όπως είναι αυτά. Συζητούμε σήμερα ένα ιδιαίτερα σημαντικό νομοσχέδιο του Υπουργείου Οικονομικών, το οποίο αφορά την κρατική αρωγή προς τις επιχειρήσεις και τους μη κερδοσκοπικού χαρακτήρα φορείς μετά από την εκδήλωση της θεομηνίας, ένα σχέδιο που είμαι βέβαιος ότι όλοι θέλουμε και θα ελπίζουμε να μη χρειαστεί τις διατάξεις του να τις εφαρμόσουμε ποτέ. Δυστυχώς, όμως, η συμπεριφορά της φύσης δεν είναι κάτι το οποίο μπορούμε να ελέγξουμε και πολλές φορές να προβλέψουμε. Όμως, μπορούμε να προνοήσουμε και να προετοιμαστούμε για αυτή. Μάλιστα, όσο τα αποτελέσματα της κλιματικής αλλαγής γίνονται πιο ορατά, η ανάγκη για σωστή προετοιμασία και ετοιμότητα απέναντι σε τέτοιου είδους φαινόμενα, αυξάνεται. Είναι γεγονός ότι το έκτακτο, ως συνθήκη από τη φύση του, ταράζει την κανονική ροή των πραγμάτων, μπαίνει εμβόλιμα και δημιουργεί ανισορροπία, φέρνει ανακατατάξεις. Αυτές οι ανακατατάξεις δυστυχώς πολλές φορές μπορεί να είναι καθοριστικές για την οικονομική δραστηριότητα της περιοχής, τις υποδομές, τη φυτική παραγωγή, το ζωικό κεφάλαιο, αλλά και την οικονομική κατάσταση των φυσικών προσώπων και των επιχειρήσεων, οι οποίες, εκτός από τις αντικειμενικές υλικές συνέπειες που φέρουν, σίγουρα γεννούν στους πολίτες και αισθήματα ανασφάλειας και αβεβαιότητας. Εδώ, λοιπόν, έρχεται η ελληνική Κυβέρνηση και το Υπουργείο Οικονομικών με το σημερινό σχέδιο νόμου να δημιουργήσει ένα σύγχρονο, συνεκτικό, αποτελεσματικό θεσμικό πλαίσιο, το οποίο, πρώτον, ορίζει με σαφήνεια τον τρόπο με τον οποίο το κράτος θα στέκεται δίπλα στους πολίτες που κάθε φορά πλήττονται από ένα τέτοιο φαινόμενο, με τον τρόπο που θα συνδράμει στην αντιμετώπισή του αλλά και τα μέσα που θα χρησιμοποιήσει για αυτόν τον σκοπό. Δεύτερον, συγκεντρώνει τις διάσπαρτες, σχετικά με το ζήτημα, διατάξεις που υπάρχουν σε όλη την ελληνική νομοθεσία, ώστε να ξεπεραστούν φαινόμενα αλληλοκάλυψης αρμοδιοτήτων, ασάφειας και μεγάλης γραφειοκρατίας, τα οποία όλα προκαλούν καθυστέρηση και αναποτελεσματικότητα. Νομίζω ότι ο εισηγητής μας παρουσίασε αναλυτικά όσα προβλέπονται προς αυτές τις κατευθύνσεις και επομένως δεν χρειάζεται να τα επαναλάβω. Συνοπτικά να πω μόνο ότι οι προβλέψεις για την πρώτη αρωγή, την προκαταβολή, την επιτάχυνση διαδικασιών, την αποζημίωση των ασφαλισμένων επιχειρήσεων και μη κερδοσκοπικών φορέων στο κομμάτι που δεν καλύπτονται από την ασφάλεια, το αφορολόγητο, ακατάσχετο και ανεκχώρητο των επιχορηγήσεων, τον θεσμό του Περιφερειακού Συντονιστή, τη σύσταση της Κυβερνητικής Επιτροπής Κρατικής Αρωγής, την αξιοποίηση της τεχνολογίας και των ψηφιακών μέσων, που μέσα σε άλλα εξασφαλίζει τη διαφάνεια, αλλά και τη δημιουργία του Ταμείου Κρατικής Αρωγής είναι ρυθμίσεις που αλλάζουν το τοπίο στην κρατική αντιμετώπιση των φυσικών καταστροφών και των καταστάσεων έκτακτης ανάγκης. Με λίγα λόγια, κυρίες και κύριοι συνάδελφοι, σήμερα συζητούμε μια νομοθετική πρωτοβουλία που θέτει τα θεμέλια για γρήγορη επιστροφή στην κανονικότητα ύστερα από ένα ακραίο φυσικό φαινόμενο, για άμεση στήριξη των πληττόμενων και για γρήγορη αποκατάσταση των οικονομικών και υλικών ζημιών, η οποία παρέχει στους πολίτες και ένα αίσθημα ασφάλειας, ότι όποτε και αν χρειαστεί, η πολιτεία θα είναι δίπλα τους. Το στίγμα της σημερινής νομοθέτησης πρέπει να επισημάνουμε ότι η Κυβέρνηση το έδωσε στην αντιμετώπιση των έκτακτων φυσικών καταστροφών που εκδηλώθηκαν στη χώρα μας τον τελευταίο ενάμιση χρόνο και συγκεκριμένα το δεύτερο εξάμηνο του 2020. Το είδαμε στην περίπτωση του «Ιανού», με άμεση παρέμβαση, γρήγορα αντανακλαστικά, στοχευμένα μέτρα στήριξης και γρήγορες αποζημιώσεις. Το είδαμε και στην παρέμβαση του σεισμού στη Σάμο, όπου και εκεί η αντίδραση του κρατικού μηχανισμού ήταν άμεση. Ήταν εξαιρετικά δύσκολες περιπτώσεις, που απαιτούσαν συντονισμό και αποτελεσματικότητα. Όμως, θα ήθελα να σταθώ λίγο περισσότερο στα άρθρα 11 και 12, γιατί αφορούν ένα ζήτημα που εμάς στον Νομό Πέλλας μάς έχει απασχολήσει αρκετά τα τελευταία χρόνια. Πού αναφέρομαι; Αναφέρομαι συγκεκριμένα στην επέκταση της επιχορήγησης στις γεωργικές εκμεταλλεύσεις για ζημιές που προκαλούνται από θεομηνία και δεν καλύπτονται από τον κανονισμό του ΕΛΓΑ. Πρόκειται για ένα πολύ σημαντικό βήμα για τη στήριξη της πρωτογενούς παραγωγής, καθώς καλύπτει, θα λέγαμε, ένα κενό του κανονισμού του Οργανισμού Γεωργικών Ασφαλίσεων, που με την αλλαγή των καιρικών συνθηκών αναδύεται στην επιφάνεια όλο και περισσότερο. Αποδεικνύεται, επομένως, ότι η Κυβέρνηση της Νέας Δημοκρατίας επενδύει στον πρωτογενή τομέα και δημιουργεί ένα πλέγμα προστασίας, ώστε οι παραγωγοί να μη μένουν απροστάτευτοι και στο έλεος του καιρού. Άλλωστε, αποτελεί βασικό μας στόχο οι παραγωγοί μας να μείνουν στη γη, να συνεχίσουν να καλλιεργούν, να επενδύουν στην πρωτογενή παραγωγή, να βιοπορίζονται από αυτό που αγαπούν να κάνουν, αλλά και να αναπτύσσονται. Δοθείσης ευκαιρίας, μιας και συζητούμε για το ζήτημα της προστασίας της πρωτογενούς παραγωγής και του φυτικού και ζωικού κεφαλαίου, επιστρέφω στον Νομό Πέλλας, θέλοντας να πω και δυο λόγια για τις συνέπειες που επέφερε ο παγετός στις 8 και 9 Απριλίου αλλά και οι προχθεσινές χαλαζοπτώσεις. Κάνω αυτή την αναφορά, γιατί πιστεύω ότι πρέπει να εξετάσουμε την παροχή διευκολύνσεων όταν έχουμε ολοκληρωτική καταστροφή των καλλιεργειών, όπως στην περίπτωση του παγετού, στην οποία αναφέρομαι, όπου οι ζημιές ναι μεν καλύπτονται από τον κανονισμό του ΕΛΓΑ, αλλά το μέγεθος της καταστροφής επιβάλλει περαιτέρω μέτρα στήριξης των παραγωγών και κατά συνέπεια της τοπικής οικονομίας. Αυτά μπορεί να είναι μέτρα όπως η αναστολή φορολογικών και ασφαλιστικών υποχρεώσεων ή ο συμψηφισμός των οφειλών προς τον ΕΛΓΑ με την αποζημίωση ή η επιδότηση των ασφαλιστικών εισφορών του μόνιμου προσωπικού των επιχειρήσεων του κλάδου της μεταποίησης ή η ενίσχυση των εποχιακά εργαζόμενων στη μεταποίηση. Θα ήταν, πράγματι, μια σημαντική ανάσα για τους καλλιεργητές, που είδαν κυριολεκτικά μέσα σε μία νύχτα τις παραγωγές τους να καταστρέφονται ολοκληρωτικά, αλλά και για τις επιχειρήσεις, που θα μειωθεί στο ελάχιστο ο κύκλος εργασιών τους, αλλά και για τους εποχιακούς εργάτες, που δεν θα έχουν εργασία. Νομίζω ότι μπορούμε να τα εξετάσουμε αυτά, κύριε Υπουργέ, πάντοτε στο πλαίσιο των δυνατοτήτων που μας δίνει η οικονομία και η νομοθεσία. Όμως, οφείλουμε να τονίσουμε και να αναγνωρίσουμε ότι και σε αυτή την περίπτωση η Κυβέρνηση και ο ίδιος ο Πρωθυπουργός, τα αρμόδια Υπουργεία ενήργησαν άμεσα. Και όπως είπε ο Πρόεδρος του ΕΛΓΑ στη συνεδρίαση στην ακρόαση των φορέων της επιτροπής, ήδη έχει ενεργοποιηθεί ο μηχανισμός, με στόχο την ακριβή καταγραφή της ζημιάς και εν συνεχεία τη δίκαιη και ταχύτερη αποζημίωση των παραγωγών. (BS) Κυρίες και κύριοι συνάδελφοι, πριν ολοκληρώσω την τοποθέτησή μου, θα ήθελα να κάνω και ένα σχόλιο για τις υπόλοιπες διατάξεις του νομοσχεδίου, που μαρτυρούν την προσήλωση της Κυβέρνησης στη στήριξη των πολιτών στο διάστημα της υγειονομικής κρίσης. Κυρίες και κύριοι συνάδελφοι, η Κυβέρνηση της Νέας Δημοκρατίας και ο Πρωθυπουργός Κυριάκος Μητσοτάκης αποδεικνύουν στην πράξη ότι το κράτος είναι εδώ. Είναι εδώ για να υπηρετεί τους πολίτες και να συνδράμει ουσιαστικά όπου και όποτε υπάρχει ανάγκη. Το Υπουργείο Οικονομικών με το παρόν σχέδιο νόμου αποδεικνύει ότι απέναντι στο έκτακτο απαντάμε με προνοητικότητα, σχεδιασμό, υπευθυνότητα, ταχύτητα και αποτελεσματικότητα. Αποδεικνύει ότι ο πυρήνας των πολιτικών μας είναι οι ουσιαστικές μεταρρυθμίσεις, με στόχο την καλυτέρευση της ζωής των πολιτών, τη στήριξη αλλά και την προστασία τους. Συνεπώς, κυρίες και κύριοι συνάδελφοι, καλώ όλους μας να στηρίξουμε το συγκεκριμένο σχέδιο νόμου του Υπουργείου Οικονομικών. Σας ευχαριστώ.
Τον λόγο έχει τώρα η κ. Ελισσάβετ Σκούφα από τον ΣΥΡΙΖΑ.
Κυρίες και κύριοι συνάδελφοι, σήμερα συζητάμε ένα πραγματικά σημαντικό νομοσχέδιο, το οποίο έχει να κάνει με τη θέσπιση ενός ενιαίου, εθνικού και περιφερειακού μηχανισμού, ο οποίος από τούδε και εφεξής θα κληθεί να αντιμετωπίσει, να αμβλύνει τις συνέπειες θεομηνιών σε επιχειρήσεις και σε αγρότες. Υπάρχει ένα βασικό πρόβλημα. Επικαλείστε ότι πρόκειται για ένα συνολικό θεσμικό πλαίσιο προστασίας. Εμείς λέμε ότι δεν πρόκειται για συνολική νομοθέτηση, ότι δεν πρόκειται, δυστυχώς, να καλυφθούν όλες οι ανάγκες προστασίας επιχειρήσεων, αγροτών και φυσικών προσώπων από τις θεομηνίες. Γιατί λέμε ότι δεν πρόκειται για ενιαίο θεσμικό πλαίσιο; Κατ' αρχάς, το πρώτο πρόβλημα είναι ότι παραπέμπεται πλήθος ζητημάτων σε μελλοντική διευθέτησή τους μέσω υπουργικών αποφάσεων, πράγμα που από μόνο του εντείνει την ανασφάλεια του πολίτη και, επίσης, δεν εμπεδώνει το αίσθημα εμπιστοσύνης που πρέπει να έχει σε κάθε περίπτωση, πολύ περισσότερο σε περίπτωση θεομηνίας, ο πολίτης προς το κράτος. Κύριε Υπουργέ, στο άρθρο 22 φέρνετε και ρυθμίζετε στο απώτερο μέλλον δεκατρείς εξουσιοδοτικές διατάξεις για έκδοση υπουργικών αποφάσεων για πολύ σημαντικά ζητήματα, μεταξύ των οποίων το ύψος σε ποσοστό της επιχορήγησης σε σχέση με τη συνολική εκτιμηθείσα ζημιά. Αυτό θα το αποφασίσει ο εκάστοτε Υπουργός. Εμπεδώνεται έτσι το αίσθημα εμπιστοσύνης που πρέπει να έχει ο πολίτης προς το κράτος, όταν δεν ξέρει ο σεισμόπληκτος ή ο πλημμυροπαθής αν καταστράφηκε ολοσχερώς η παραγωγή του, αν καταστράφηκε το σπίτι του, αν καταστράφηκε ο οικιακός εξοπλισμός του, τι θα του δώσει ως οικονομική στήριξη άμεσα το κράτος; Παρακολούθησα τις συνεδριάσεις των επιτροπών. Επιμείνατε, κύριε Υπουργέ - και πολύ λυπούμαι γι' αυτό - απέναντι στον εισηγητή μας, τον κ. Κόκκαλη, ότι δεν χρειάζεται ειδική νομοθετική ρύθμιση η οποία να προβλέπει ότι σε περίπτωση θεομηνίας θα πρέπει να ανασταλούν όλα τα καταδιωκτικά μέτρα για χρέη των πολιτών απέναντι όχι μόνο στην εφορία, όχι μόνο στα ασφαλιστικά ταμεία, αλλά εμείς λέμε και στις τράπεζες. Τι κάνετε; Ο κ. Σταϊκούρας ήρθε και κατέθεσε μια τροπολογία η οποία υποτίθεται ότι επιλύει το ζήτημα με το άρθρο 10. Εμείς λέμε ότι είναι σε θετική κατεύθυνση, αλλά δεν το επιλύει. Γιατί δεν το επιλύει; Διότι, ουσιαστικά, λέει ότι σε περίπτωση θεομηνίας πάλι ο εκάστοτε Υπουργός με υπουργική απόφαση δύναται - «μπορεί», αναφέρει μέσα το άρθρο 10- να αποφασίσει την αναστολή πράξεων αναγκαστικής εκτέλεσης. Άρα και πάλι ο πλημμυροπαθής και ο σεισμοπαθής θα φοβάται αν του πάρει η όποια τράπεζα το σπίτι, αν του κατασχέσει η εφορία τον λογαριασμό κ.λπ.. Το μεγάλο ερώτημα είναι γιατί δεν νομοθετείτε με ειδικό άρθρο και νομοθετική ρύθμιση, και όχι με τροπολογία της τελευταίας στιγμής, την αναγκαστική και αυτόματη αναστολή πράξεων αναγκαστικής εκτέλεσης για πληγέντες από θεομηνία. Ακόμα ένα σημείο. Μέσα στο νομοσχέδιο δεν περιλαμβάνονται ακραία ή, αν θέλετε, υπερβολικά, πέρα από τα συνήθη δεδομένα δηλαδή, καιρικά φαινόμενα. Δεν περιλαμβάνεται ο παγετός και επιτρέψτε μου να πω ότι δεν περιλαμβάνεται η ασυνήθης άνοδος της θερμοκρασίας, ο υπερβολικός για τα συνήθη δεδομένα των μέχρι τώρα εποχών καύσωνας. Από τον καύσωνα, παρεμπιπτόντως, έχουν πληγεί άπειρες φορές οι καπνοκαλλιεργητές στην Πιερία και δεν αποζημιώθηκαν. Τι πρέπει να κάνετε, λοιπόν, για να αντιμετωπιστεί και ουσιαστικά να μπει τουλάχιστον ο παγετός ως επαρκές αίτιο κινητοποίησης αυτού του ενιαίου μηχανισμού που καταβάλλει άμεσα επιχορηγήσεις κ.λπ.; Ή θα αλλάξουμε τον όρο «θεομηνία», ο οποίος είναι απαρχαιωμένος - όπως σωστά ειπώθηκε - και θα αντικατασταθεί από τον όρο «φυσικές καταστροφές» εν γένει ή θα βάλετε μέσα και αυτές τις δυο περιπτώσεις: παγετός και υπερβολικός καύσωνας. Όσο για αυτό που ανέφερε στην επιτροπή ο Υπουργός Οικονομικών, ο κ. Σταϊκούρας, ότι ο όρος «θεομηνία» δεν αλλάζει και ότι η μορφή και το περιεχόμενο που έχει είναι επιταγή του Ενωσιακού Δικαίου, να σας προτείνουμε το εξής. Δεσμεύεται η Κυβέρνηση ότι θα εκκινήσει τώρα τη συζήτηση στο πλαίσιο της Ευρωπαϊκής Ένωσης για την αναθεώρηση του περιεχομένου του όρου «θεομηνία», ώστε να συμπεριληφθούν και ακραία καιρικά φαινόμενα λόγω της κλιματικής όχι μόνο αλλαγής, αλλά και κρίσης, την οποία βιώνουμε και θα βιώσουμε σε ακόμα μεγαλύτερο βαθμό στο μέλλον. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Την ανοχή σας θα ήθελα, κύριε Πρόεδρε. Γιατί πρέπει να μπει τουλάχιστον ο παγετός μέσα στα αναγκαία και επαρκή αίτια για την κινητοποίηση αυτού του μηχανισμού; Διότι η κατάσταση έχει ως εξής. Όπως είπε και ο Πρόεδρος του ΕΛΓΑ, ο κ. Λυκουρέντζος, στη συνεδρίαση στις επιτροπές, ο ΕΛΓΑ τώρα πληρώνει αποζημιώσεις για καταστροφές οι οποίες συνέβησαν το έτος 2017. Έχουμε τέτοιες περιπτώσεις. Είναι διακόσιοι τριάντα ελαιοπαραγωγοί στην Πιερία, οι οποίοι δεν ξέρουν καν αν αποζημιωθούν από τον ΕΛΓΑ. Άρα δεν μπορεί ο ΕΛΓΑ, με τη μορφή που έχει τώρα τουλάχιστον, να δρα ταχύτατα και αποτελεσματικά μόνος του σε τέτοιες περιπτώσεις φυσικών καταστροφών ή καταστροφών από φυσικά αίτια. Παρεμπιπτόντως, είναι καιρός μετά από ενάμιση χρόνο που είστε στα κυβερνητικά έδρανα, επιτέλους να αλλάξει ο κανονισμός του ΕΛΓΑ. Επίσης, σας προτείνουμε ως πρώτο βήμα να θεσπισθεί νομοθετικά μηχανισμός συμψηφισμού των οφειλών των αγροτών προς τον ΕΛΓΑ, με αποζημιώσεις που πρέπει οι αγρότες να πάρουν για καταστροφές λόγω φυσικών αιτίων. Άρα μηχανισμός συμψηφισμού οφειλών προς τον ΕΛΓΑ και οφειλόμενων καταβολών από τον ΕΛΓΑ. Ένα τελευταίο σημείο: Δεν μπορούμε σε καμμία περίπτωση να εννοήσουμε, να δικαιολογήσουμε και να κατανοήσουμε το ότι επιμερίζεται η κρατική ευθύνη για καταβολή επιχορήγησης προς πληγέντες από θεομηνίες, αυτή η αντικειμενική ευθύνη που έχει κάθε κράτος - τουλάχιστον το κράτος δικαίου - προς τον πληγέντα πολίτη με την αποζημίωση που αυτός ο πολίτης θα πάρει, επειδή έχει συνάψει τυχαία ένα ασφαλιστικό συμβόλαιο με μια ιδιωτική εταιρεία. Τι κάνετε, δηλαδή, εδώ; Τι είδους ιδιότυπη ΣΔΙΤ είναι αυτό και για ποιον λόγο την εισάγετε;
Κυρία Σκούφα, ολοκληρώστε, παρακαλώ.
Ευχαριστώ.
Παρακαλώ.
Και αυτή η ρύθμιση, όμως, μας θυμίζει μια σειρά πολύ συγκεκριμένων βημάτων ιδιωτικοποίησης σε κρίσιμους δημόσιους τομείς που μεθοδικά και αντικοινωνικά αναλαμβάνει αυτή η Κυβέρνηση. Έχουμε να κάνουμε άμεσα με ιδιωτικοποίηση των επικουρικών ταμείων, έχουμε να κάνουμε με απόφαση συνταξιοδοτήσεων που εκχωρεί με τροπολογία ο κ. Χατζηδάκης σε ιδιώτες, τους οποίους ιδιώτες θα πληρώνει ο πολίτης, έχουμε να κάνουμε με ιδιωτικοποιήσεις βασικών υποδομών, όπως το νερό, τα αρδευτικά, η ενέργεια.
Παρακαλώ, ολοκληρώστε.
Είστε ακραία νεοφιλελεύθεροι και πρέπει να φύγετε το δυνατόν συντομότερο από την κυβέρνηση της χώρας!
Τον λόγο έχει τώρα ο κ. Αρβανιτίδης Γεώργιος από το Κίνημα Αλλαγής. Ορίστε, κύριε συνάδελφε, έχετε τον λόγο.
Ευχαριστώ πολύ. Κυρίες και κύριοι συνάδελφοι, τα εντεινόμενα φαινόμενα των φυσικών καταστροφών αλλά και η τρέχουσα υγειονομική κρίση του κορωνοϊού ανέδειξαν, ανάμεσα σε άλλα, τη μεγάλη σημασία του κράτους για αρωγή και στήριξη σε όσους πλήττονται. Ολοένα και πιο συχνά, δηλαδή, το κράτος θα αναγκάζεται να προστρέχει σε βοήθεια πολιτών και επιχειρήσεων, προκειμένου να ξανασταθούν στα πόδια τους μετά από κάποιο καταστροφικό φαινόμενο ή έκτακτη συγκυρία. Και ενώ είναι πασιφανής αυτή η προοπτική και ενώ η Κυβέρνηση έφερε μόλις πρόσφατα την αναμόρφωση του θεσμικού πλαισίου για την Πολιτική Προστασία με τον ν.4664/2020, δυστυχώς, διατηρεί ακόμα ένα σύστημα πολυδιάσπασης αρμοδιοτήτων, που ούτε με το παρόν νομοσχέδιο επιλύεται. Θέλω δε να επισημάνω και την άστοχη αναφορά σε θεομηνίες, παρά τις εξηγήσεις που προσπάθησε να δώσει ο Υπουργός στην επιτροπή. Θα έπρεπε να προσδιορισθεί καλύτερα αυτό στους ορισμούς του νομοσχεδίου και να προστεθούν και οι ανθρωπογενείς καταστροφές. Δεν μπορεί να μιλάμε το 2021 για μήνη του Θεού, όταν πρόκειται για δασικές πυρκαγιές, για σεισμούς και τυφώνες, τη στιγμή μάλιστα που αυτές τις ρυθμίσεις τις φέρνει το Υπουργείο Οικονομικών, το οποίο παραγκωνίζει κατά κάποιον τρόπο την Πολιτική Προστασία και υιοθετεί παρωχημένες αντιλήψεις. Για εμάς, στο Κίνημα Αλλαγής, όπως σημείωσε και ο εισηγητής μας, ο Γιώργος Καμίνης, θα έπρεπε η Κυβέρνηση να διαμορφώσει ένα νέο συνολικό πλαίσιο για όλα τα σχετικά ζητήματα σε ένα νομοσχέδιο, έτσι ώστε να μη δημιουργούνται παρερμηνείες και σύγχυση. Φοβάμαι ότι από το επιτελικό κράτος πάμε σε έναν διαγκωνισμό μεταξύ επιτελικών Υπουργείων και επιτελικών υπηρεσιών με τις νέες δομές που στήνετε. Και αποτελεί παράλειψη η έλλειψη συγκεκριμένων χρονοδιαγραμμάτων, που δεσμεύουν σε απόλυτο ή έστω σε σχετικό βαθμό κάθε επίπεδο διοίκησης. Θα έπρεπε να υπάρχουν χρονικές δεσμεύσεις για το μέχρι πότε πρέπει να ανταποκριθεί στα καθήκοντά της η κάθε υπηρεσία σε αυτές τις καταστάσεις. Ωστόσο, υπάρχουν, βέβαια και επιμέρους θετικές διατάξεις στο νομοσχέδιο, όπως, για παράδειγμα, το άρθρο 6, που αφορά την ενίσχυση πρώτης αρωγής - που είναι μια σωστή πρόβλεψη - ή το άρθρο 8, για τη διαδικασία προκαταβολής της επιχορήγησης στις επιχειρήσεις και στους φορείς μη κερδοσκοπικού χαρακτήρα. Αναφορικά με το άρθρο 14 και την πρόθεση της Κυβέρνησης να δημιουργήσει ένα Ταμείο Κρατικής Αρωγής σαν ένα νομικό πρόσωπο δημοσίου δικαίου, τύπου «ταμείου Μολυβιάτη», θέλω να καταθέσω τη δική μας πρόταση. Το Κίνημα Αλλαγής έχει προτείνει εδώ και έναν μήνα ένα πλαίσιο συνδιαμόρφωσης, νομοθέτησης και παρακολούθησης για έναν πρώτο κλιματικό νόμο στην Ελλάδα, που πρέπει να νομοθετηθεί άμεσα. Εκεί, ανάμεσα σε άλλα, προτείναμε ως μία από τις δέκα άμεσες προτεραιότητες την ανάγκη θεσμοθέτησης ενός Ταμείου Ασφάλισης, προκειμένου να θωρακισθούν τα νοικοκυριά από τα ακραία καιρικά φαινόμενα, στα πρότυπα αντίστοιχων ταμείων που υπάρχουν σε άλλες χώρες. Συστάθηκαν σε άλλες χώρες, κύρια μετά από σεισμούς. Χαρακτηριστική είναι η περίπτωση της Τουρκίας, όπου μετά τον καταστροφικό σεισμό του 1999 θεσμοθετήθηκε η υποχρεωτική ασφάλιση όλων των κατοικιών, με επιδότηση μέσω ενός συνεγγυητικού ταμείου ασφάλισης φυσικών καταστροφών. Χώρες της Ευρώπης, όπως η Ελβετία, η Ισπανία και η Ρουμανία, έχουν ήδη ιδρύσει συνεγγυητικά ταμεία φυσικών καταστροφών. Αυτή τη λογική προτείνουμε να προσαρμόσουμε και στην Ελλάδα για ακραία καιρικά φαινόμενα, μαζί με τη συμμετοχή του ιδιωτικού τομέα. Και ασφαλώς, σε ένα τέτοιο ταμείο, όπως του άρθρου 14, θα έπρεπε να συμμετέχει και εκπρόσωπος της τοπικής αυτοδιοίκησης, όπως πρότεινε ο εισηγητής μας, αλλά ήταν και πρόταση της ΚΕΔΕ στην ακρόαση των φορέων. Δυστυχώς, κύριε Υπουργέ, σε αρκετά θέματα κατ' επιλογήν σας αφήνετε έξω τον τελευταίο καιρό την τοπική αυτοδιοίκηση. Είναι συνειδητή σας, μάλλον, επιλογή. Και πέρα από το παρόν νομοσχέδιο, έρχεται ένας συμπληρωματικός κρατικός προϋπολογισμός για το 2022. Συμπληρώνεται, λοιπόν, ο προϋπολογισμός με 3 δισεκατομμύρια ευρώ ακόμα. Αναμενόμενο, το είχαμε προβλέψει, συζητώντας για τον προϋπολογισμό του 2021 εδώ, τον Δεκέμβρη. Είχα τονίσει προσωπικά στην τοποθέτησή μου ότι ο προϋπολογισμός του 2021 θα αποδειχθεί μια ανεφάρμοστη εξίσωση, που δεν θα βγει. Και δεν βγαίνει όχι μόνο εξαιτίας του COVID -19, αλλά κύρια εξαιτίας της ασκούμενης κυβερνητικής πολιτικής. Και τώρα πλέον έχουμε τα αφηγήματα για το περίφημο «ελατήριο της ανάπτυξης στο 7,5%», που θα ερχόταν το 2021, να παίρνουν παράταση και να πηγαίνουν για το 2022. Μόλις χθες το ΙΟΒΕ ψαλίδισε ελαφρώς τις προβλέψεις του για την ανάκαμψη της οικονομίας και μιλά για δύο εναλλακτικά σενάρια για αύξηση του ΑΕΠ το 2021, τα οποία κυμαίνονται από το 1,5% μέχρι το 4%. Και αυτό δεν είναι, βέβαια, για πανηγυρισμούς. Ακόμα και το καλύτερο σενάριο αν επιβεβαιωθεί - γιατί δεν θα πρέπει να ξεχνάμε από τι ύφεση ερχόμαστε - , δεν φτάνει για να αντιμετωπισθούν τα ζητήματα της ελληνικής οικονομίας. Παράλληλα, το ΙΟΒΕ προβλέπει ότι το έλλειμμα του προϋπολογισμού είναι ενδεχόμενο να φτάσει το 2021 περίπου στο ίδιο ύψος με το 2020 και έτσι δημιουργούνται, κύριε Υπουργέ, μια σειρά από ερωτήματα, όπως: Θα φτάσει αυτή η επέκταση του προϋπολογισμού; Ποια θα είναι η επίπτωση στο έλλειμμα, αν δεν καλυφθεί ένα μεγάλο μέρος από τις δαπάνες COVID από το Ταμείο Ανάκαμψης; Το διαπραγματεύεται αυτό η Κυβέρνηση; Είναι οι ελάχιστοι διαθέσιμοι πόροι αυτά τα χρήματα, έστω και για τη φετινή χρονιά. Εμείς λέμε ότι η Κυβέρνηση και ο Πρωθυπουργός οφείλει να διαπραγματευθεί με την Ευρωπαϊκή Ένωση τη χρήση μέρους των πόρων του Ταμείου Ανάκαμψης και Ανθεκτικότητας για την υποστήριξη μέτρων επανεκκίνησης της οικονομίας. Το θέμα αυτό το έχει ήδη θέσει προς συζήτηση τόσο ο κ. Ντράγκι στην Ιταλία όσο και ο κ. Μακρόν στη Γαλλία. Πρέπει να υπάρξει ένα μέτωπο αυτής της κοινής λογικής, ένα μέτωπο που να δίνει τη δυνατότητα στα πιο ευάλωτα κράτη να ανατάξουν τις οικονομίες τους ομαλά μετά το πέρας της υγειονομικής κρίσης και να αντιμετωπισθεί έτσι συνολικά από την Ευρωπαϊκή Ένωση το δημόσιο χρέος της πανδημίας. Θα είναι αδιανόητο η Ελλάδα μετά την πανδημία να ξαναμπεί στο τούνελ των δυσβάστακτων πρωτογενών πλεονασμάτων. Γι' αυτό δεν πρέπει να βλέπουμε μόνο το καρότο του Ταμείου Ανάκαμψης και Ανθεκτικότητας - «όλοι κάτι θα πάρετε» - , αλλά θα πρέπει να αντιμετωπίζουμε από τώρα την επόμενη μέρα. Και η επόμενη μέρα στην Ευρώπη δεν μπορεί να είναι τα κλειστά κλαμπ των ελίτ, η επόμενη μέρα στην Ευρωπαϊκή Ένωση δεν μπορεί να είναι οι πιο δυνατές οικονομίες να τρέχουν μετά την πανδημία και οι χειμαζόμενες οικονομίες να αγκομαχούν με νέες δυσβάσταχτες πολιτικές λιτότητας και η επόμενη μέρα στο ευρωπαϊκό ποδόσφαιρο, βέβαια, δεν μπορεί να είναι οι πιο ισχυρές ομάδες να θέλουν να διαγράψουν τα λαϊκά χαρακτηριστικά του αθλήματος. Η συλλογική προσπάθεια της ευρωπαϊκής ολοκλήρωσης ή θα γίνει με όλους, από κοινού, χωρίς αποκλεισμούς και χωρίς υποβιβασμούς κατηγορίας, ή δεν θα γίνει. Και αυτός πρέπει να είναι ο διαπραγματευτικός μας στόχος, ο στόχος κάθε ελληνικής Κυβέρνησης τις επόμενες μέρες, τους επόμενες μήνες για τις μάχες που θα ακολουθήσουν μέσα στην ίδια την Ένωση. Σας ευχαριστώ.
Ευχαριστούμε τον κ. Αρβανιτίδη. Τον λόγο έχει τώρα ο κ. Γεώργιος Λογιάδης από το ΜέΡΑ25.
Ευχαριστώ, κύριε Πρόεδρε. Κύριε Υπουργέ, κυρίες και κύριοι, εγώ θα ξεκινήσω πρώτα με τον όρο «θεομηνία», η οργή του Θεού, εντελώς αδόκιμος, τιμωρητικός, παραπλανητικός. Θα καταθέσω στα Πρακτικά τα κείμενα στα αγγλικά και στα γερμανικά, όπου αναφέρεται ως «natural disasters» ή «Naturkatastrophen». Οι Γερμανοί προφανώς χρησιμοποιούν καλύτερα την ελληνική γλώσσα από ό,τι εμείς. [[Στο σημείο αυτό ο Βουλευτής κ. Γεώργιος Λογιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Το σημερινό σχέδιο νόμου του Υπουργείου Οικονομικών αποτελείται από πέντε μέρη. Το Μέρος Α΄, που αναφέρεται στο πλαίσιο κρατικής αρωγής, έχει έξι κεφάλαια. Το Κεφάλαιο Δ΄, «Αρμόδια Όργανα», έχει οκτώ άρθρα και είναι το μεγαλύτερο και αναλυτικότερο κεφάλαιο σε όλο το σχέδιο νόμου. Το παρόν σχέδιο νόμου είναι πρωτίστως γραφειοκρατικό, ενώ θα έπρεπε να είναι πρωτίστως τεχνοκρατικό. Ορίζει επιτροπές, ταμεία, συντονιστές, μητρώα, αποζημιώσεις επιτροπών, διευθύνσεις και στελέχωση διευθύνσεων. Παραδείγματος χάριν, στο άρθρο 14 παράγραφος 3, ορίζει εννεαμελές Διοικητικό Συμβούλιο του Ταμείου Κρατικής Αρωγής. Στο άρθρο 20, «Στελέχωση της Διεύθυνσης Κρατικής Αρωγής», με την παράγραφο 1 συστήνονται είκοσι οργανικές θέσεις στο Υπουργείο Οικονομικών για τη λειτουργία της διεύθυνσης. Θα έπρεπε σε μια σωστά λειτουργούσα πολιτεία, με σαφή διάκριση εξουσιών, αυτές οι προϋποθέσεις, τα δικαιολογητικά, η τήρηση και η επεξεργασία της ηλεκτρονικής πλατφόρμας και τόσες άλλες γραφειοκρατικές λεπτομέρειες να μην καθορίζονται με αποφάσεις Υπουργών και ΚΥΑ κατά περίπτωση, αλλά να γίνονται οι διαδικασίες αυτές αυτόματα, με ανεξαρτησία, διαφάνεια και άμεσα και όχι όπως κάνει ο ΕΛΓΑ σήμερα για αποζημιώσεις του 2017 ακόμα, αλλιώς ελλοχεύει ο κίνδυνος της διαπλοκής και της κακοδιοίκησης. Γιατί οι πρόεδροι των οργανισμών να διορίζονται από την εκάστοτε κυβέρνηση; Οι Αμερικανοί λένε: «Follow the money», για να καταλάβεις τι γίνεται και τι παίζεται. Και σήμερα, στον 21ο αιώνα, ανακαλύψαμε τις φυσικές καταστροφές και συζητάμε για τη στήριξη της κοινωνίας; Διερωτάται εύλογα ο Πρόεδρος της ΓΣΕΒΕΕ: Γιατί η εμπειρία και τα εργαλεία στήριξης των επιχειρήσεων που έχουν αναπτυχθεί κατά τη διάρκεια της πανδημίας, η οποία αποτελεί, όπως και οι φυσικές καταστροφές, ένα εξωγενές σε σχέση με την οικονομία αίτιο, δεν αποτελούν βάση του υπό διαμόρφωση θεσμικού πλαισίου; Περαιτέρω, βλέπουμε ότι στο σχέδιο νόμου δεν υπάρχουν προβλέψεις για τους εργαζόμενους των επιχειρήσεων που θα πληγούν και δεν θα μπορέσουν να επαναλειτουργήσουν άμεσα. Θα μπορούσε και εδώ να ισχύει η αναστολή συμβάσεων εργασίας και για αυτούς. Στους ορισμούς του άρθρου 3 του σχεδίου νόμου θα πρέπει να συμπεριληφθούν άλλες δύο φυσικές καταστροφές, που είναι η καθίζηση και το τσουνάμι, σημεία που υπάρχουν σε ασφαλιστήρια συμβόλαια και αποτελούν σημαντικούς κινδύνους. Το άρθρο 4 παράγραφος 1 δεν περιλαμβάνει δύο μεγάλους κλάδους, την αλιεία και τη δασοκομία, όπως αναφέρει η Πρόεδρος του Αγροτικού Συνεταιρισμού Φαρσάλων, αλλά ούτε και τη μελισσοκομία από τις φυσικές καταστροφές. Θα ήθελα να τονίσω ότι χωρίς μέλισσες δεν υπάρχει επικονίαση και χωρίς επικονίαση η φύση πεθαίνει και, προφανώς, μετά βάζουμε ανεμογεννήτριες. Να θυμίσω ότι στον μινωικό πολιτισμό η μέλισσα είναι ιερό στοιχείο, διότι διατηρεί τη ζωή στο περιβάλλον και στον πλανήτη. Χωρίς μέλισσες ζωή δεν υπάρχει. Το άρθρο 5 αφορά στις επιχορηγήσεις ασφαλισμένων επιχειρήσεων και μη κερδοσκοπικού χαρακτήρα φορέων οι οποίοι έχουν ασφαλιστήριο συμβόλαιο. Το άρθρο αυτό αποτελεί αντικίνητρο για να ασφαλιστεί κάποιος, διότι το κράτος αποζημιώνει. Θα έπρεπε, όμως, να δίδονται σημαντικά φορολογικά κίνητρα για την ανάπτυξη του θεσμού της ασφάλισης. Η ασφαλιστική συνείδηση συνεπάγεται χαμηλό ασφαλιστικό κόστος, λόγω του μεγάλου αριθμού ασφαλιζόμενων σε αυτή την περίπτωση. Οι σωστές και οι άρτιες κατασκευές συμβάλλουν σε αυτή την κατεύθυνση και όχι οι παράνομες, οι πρόχειρες, που δημιουργούν κοινωνικά προβλήματα. Η πολιτεία, όμως, δεν έχει διαχρονικά την πολιτική βούληση να πατάξει τέτοια φαινόμενα, διότι αυτά συντηρούν το πελατειακό κράτος και οδηγούν τελικά την κοινωνία σε απαξίωση. Θα έπρεπε η πολιτεία να δώσει κίνητρα στους ιδιώτες, παραδείγματος χάριν, να εγκαταστήσουν φωτοβολταϊκά στις στέγες των σπιτιών τους, όπως έκανε η πόλη του Φράιμπουργκ της Γερμανίας, που είναι μια από τις πιο πράσινες πόλεις στην Ευρώπη, παρ' ότι δεν έχει τόση ηλιοφάνεια όση έχει η Ελλάδα. Η πιο αποτελεσματική μέθοδος αντιμετώπισης φυσικών καταστροφών είναι η όσο το δυνατόν καλύτερη πρόληψή τους. Όταν, όμως, δημόσιες επενδύσεις και έργα υποδομών είναι ανύπαρκτα τα τελευταία χρόνια λόγω μνημονίων και η χώρα βρίσκεται σε αποεπένδυση παγίων στοιχείων, η όσο το δυνατόν καλύτερη πρόληψη καθίσταται ουσιαστικά αδύνατη. Στο Μέρος Β΄ του σχεδίου νόμου έχουμε τις ρυθμίσεις για την αντιμετώπιση των συνεπειών του κορωνοϊού. Εδώ, για ένα τόσο μεγάλο και παγκόσμιο πρόβλημα, έχουμε μόνο πέντε άρθρα. Εάν μια επιχείρηση έμεινε κλειστή ή υπολειτούργησε, με ρίσκο για την υγεία των εργαζομένων της, με ρίσκο επιχειρηματικής ζημίας και με δεδομένη την απαξίωση των εγκαταστάσεών της, διότι σε περίπου κατά μέσο όρο δέκα χρόνια θα πρέπει να ανακαινιστεί και να ξαναχτιστεί, θα πρέπει η επιχορήγηση να καλύπτει τις αποσβέσεις του παγίου κεφαλαίου της επιχείρησης. Τα Μέρη Γ΄, Δ΄, Ε΄ του σχεδίου νόμου έχουν το καθένα από ένα μόνο άρθρο. Στην τροπολογία που έχετε καταθέσει βλέπουμε ένα πολύ μεγάλο εύρος διοικητικών προστίμων από 1.000 ευρώ έως 100.000 ευρώ. Θα έπρεπε να υπάρχει αναλογικότητα και να μην εξαρτάται το διοικητικό πρόστιμο από τα άτομα, διότι θα μπορούσε να παραπέμψει εύλογα σε συναλλαγή. Το σημερινό σχέδιο νόμου, λοιπόν, αυξάνει τη γραφειοκρατία και δεν αντιμετωπίζει αποτελεσματικά τα προβλήματα που θα έπρεπε να λύσει στη βάση τους. Να τονίσουμε εδώ ότι πρέπει να γίνει άρση των αδικιών από τη σύγκριση των επιδοτήσεων που δόθηκαν το 2017 στον Νομό της Λέσβου με τις επιδοτήσεις του σεισμού της Σάμου. Και, επίσης, στις αποζημιώσεις των πληγέντων πρέπει να ενταχθούν και τα κόστη για τις άδειες κατασκευής και επισκευής. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε. Εμείς, στο ΜέΡΑ25, προτείναμε τη σαφή διάκριση εξουσιών. Καμμία, όμως, μέχρι τώρα κυβέρνηση δεν έχει την πολιτική βούληση να το πράξει. Προτείναμε, επίσης, σε οργανισμούς και επιτροπές να υπάρχουν κατά ένα ποσοστό κληρωτοί πολίτες, όπως στην αρχαία Ελλάδα, για περισσότερη διαφάνεια. Προτείναμε την άμεση προστασία του περιβάλλοντος και στα τρία επίπεδα που είμαστε ενεργοί, ως ΜέΡΑ25 στην Ελλάδα, ως DiEM25 πανευρωπαϊκά και ως Progressive International διεθνώς, διότι η πρόληψη είναι η καλύτερη καταστολή, όπως είπαμε, για τέτοιες φυσικές καταστροφές. Επίσης, τέλος, προτείναμε τη διαγραφή χρεών προς εφορίες, τράπεζες, ασφαλιστικά ταμεία που δημιουργήθηκαν κατά τη διάρκεια της κρίσης και μέχρι να επανέλθει η κατάσταση στα προηγούμενα δεδομένα. Ευχαριστώ πολύ.
Ευχαριστούμε τον κ. Λογιάδη, με τον οποίο ολοκληρώθηκε ο πρώτος κύκλος ομιλητών με φυσική παρουσία. Θα εισέλθουμε τώρα στον δεύτερο κύκλο ομιλητών. Ζήτησε από το Προεδρείο ο κ. Λοβέρδος να τον προτάξουμε. Είναι ο τέταρτος στη σειρά του δεύτερου κύκλου. Εάν δεν διαφωνούν οι συνάδελφοι, ο κ. Χαρακόπουλος, η κ. Χρηστίδου και ο κ. Παπαδημητρίου, να του δώσουμε τη δυνατότητα να τοποθετηθεί, γιατί προέκυψε κάποιο επείγον ζήτημα και χρειάζεται να λείψει. Δεν υπάρχει διαφωνία, από ό,τι βλέπω. Ευχαριστούμε πολύ τους συναδέλφους. Θα ακολουθήσει ο κ. Χαρακόπουλος, η κ. Χρηστίδου, ο κ. Παπαδημητρίου και ο Κοινοβουλευτικός Εκπρόσωπος της Ελληνικής Λύσης, ο κ. Χήτας. Ορίστε, κύριε Λοβέρδο, έχετε τον λόγο.
Ευχαριστώ, κατ' αρχάς, πάρα πολύ τον κύριο Πρόεδρο που κατανόησε το αίτημά μου. Και οπωσδήποτε ευχαριστώ τους συναδέλφους που δέχθηκαν να προταχθώ, άλλως θα διαγραφόμουν από τον κατάλογο. Κυρίες και κύριοι Βουλευτές, επιτρέψτε μου να ξεκινήσω με ένα ζήτημα που δεν αφορά στο παρόν σχέδιο νόμου ούτε την τρέχουσα πολιτική συγκυρία, αλλά αφορά σε ένα ζήτημα πάρα πολύ ευαίσθητο, ένα ζήτημα όχι ζωής και θανάτου, αλλά θανάτου, ένα ζήτημα ενδεχομένως δολοφονίας. Πριν από κάποιον καιρό, κάποιες εβδομάδες, όχι λίγες, μάθαμε όλοι από το ρεπορτάζ ότι έφυγε από τη ζωή ο συνάδελφος και αγαπημένος μας φίλος, ο ηρωικός Σήφης Βαλυράκης. Το ρεπορτάζ, όσο περνούσαν οι εβδομάδες, άρχισε να δημιουργεί σε εμάς που δεν είμαστε κάτοικοι της περιοχής, αλλά κατοικούμε και λειτουργούμε στην Αθήνα, κάποιες αμφιβολίες εάν πρόκειται για έναν θάνατο από ατύχημα ή για κάτι περισσότερο, οδυνηρότερο και ποινικά ενδιαφέρον. Βλέπουμε στη συνέχεια ότι μάρτυρες, μάρτυρες που προσέρχονται εθελουσίως, κατ' αρχάς όχι στις προανακριτικές αρχές, αλλά στην τηλεόραση, σε εκπομπή της κ. Νικολούλη, μάρτυρες που, τελικώς, καταθέτουν με παρέμβαση στην προανάκριση που διεξάγει το Τμήμα Ανθρωποκτονιών της Ελληνικής Αστυνομίας - γιατί την κανονική προανάκριση τη διεξάγει στην Ερέτρια το Λιμενικό, οι Λιμενικές Αρχές - και αυτόπτες, τελικά, μάρτυρες καταγγέλλουν ότι ο άνθρωπος χτυπήθηκε πριν πέσει στο νερό. Αν είναι έτσι, τότε καλώ τον Υπουργό Δικαιοσύνης να εφαρμόσει το άρθρο 30 του Κώδικα Ποινικής Δικονομίας, που όλοι οι δικηγόροι και οι νομικοί ξέρουμε, και να ζητήσει από τον αρμόδιο εισαγγελέα την άσκηση ποινικής δίωξης εδώ και τώρα. Συνάδελφοί του στο παρελθόν έχουν ασκήσει αυτή τους την αρμοδιότητα. Δεν είναι καθημερινό, δεν είναι σύνηθες, είναι κατ' εξαίρεση - η δικονομία ορίζει το πώς και το πότε - , αλλά νομίζω ότι είναι μία πάρα πολύ χαρακτηριστική περίπτωση όπου η ευαισθησία του Υπουργού Δικαιοσύνης πρέπει να λειτουργήσει και να προβεί στην άσκηση των αρμοδιοτήτων του, κατά το άρθρο 30 του Κώδικα Ποινικής Δικονομίας, εδώ και τώρα. Γιατί, όπως καταγγέλλεται - η σύζυγος του εκλιπόντος είναι μπροστά σε αυτή τη μάχη - , υπάρχουν τάσεις τοπικιστικής λειτουργίας, με κατεύθυνση την απόκρυψη και πάντως την καθυστέρηση. Τέσσερις Βουλευτές του κόμματός μας, με επικεφαλής τον Βασίλη Κεγκέρογλου, τον Γραμματέα της Κοινοβουλευτικής Ομάδας, κατέθεσαν σχετική ερώτηση στον Υπουργό Ναυτιλίας, διότι το συμβάν ήταν θαλάσσιο συμβάν, αλλά η κατάσταση τώρα και έτσι όπως εξελίσσεται επιβάλλει την ενεργοποίηση του Υπουργού Δικαιοσύνης. Ξαναλέω, εδώ και τώρα! Το δεύτερο θέμα που θέλω να θίξω, αγαπητές και αγαπητοί συνάδελφοι, σχετίζεται με την πανδημία και όχι τους κυβερνητικούς χειρισμούς, αλλά τα κυβερνητικά λόγια. Ενημερωνόμαστε ότι η Κυβέρνηση θα ανακοινώσει σε λίγες ώρες ή αύριο - δεν μπορώ να την παρακολουθήσω σε αυτό το θέμα - τα μέτρα που σχετίζονται με τη Μεγάλη Εβδομάδα και με τις εορτές του Πάσχα. Η κατεύθυνση του ρεπορτάζ δείχνει ότι η κυκλοφορία από νομό σε νομό δεν θα επιτραπεί. Σωστό θα είναι αυτό, γιατί νομίζω ότι, εκεί που πάμε, θα είναι χαριστική βολή γι' αυτή τη φάση που περνά το τρίτο κύμα της πανδημίας. Ωστόσο, παρακαλώ την Κυβέρνηση από εδώ και πέρα να εκφράζεται αρμοδίως και διά ενός. Διότι, εδώ και δύο, τρεις εβδομάδες, ζούμε από τη μία να αυξάνονται τα κρούσματα, οι θάνατοι, για τους οποίους στατιστικά στοιχεία δεν έχουμε από τι προκαλούνται. Διαβάζουμε κάθε ημέρα για εκατόμβη, αλλά δεν γνωρίζουμε τι ακριβώς έχει συμβεί στην καθεμιά και στον καθένα από τους συμπολίτες μας που χάνουν τη μάχη με τον θάνατο. Θα παρακαλούσα την Κυβέρνηση να εκφράζεται δι' ενός, διότι πραγματικά προκάλεσαν πάρα πολλά προβλήματα οι λαλίστατοι Υπουργοί, που, προ τριών εβδομάδων και χωρίς να έχουν επίγνωση του ότι από τα λόγια τους κρέμεται η δημοσιογραφία και από αυτή οι αντιδράσεις της κοινωνίας, μας έλεγαν για το Πάσχα στα χωριά μας και ομιλούσαν τάχα αισιόδοξα, αλλά, τελικώς, επιβλαπτικά για την κοινή υπόθεση. Κυρίες και κύριοι Βουλευτές, στα λίγα λεπτά που έχω, θέλω να κάνω μία επί της αρχής επισήμανση για το παρόν σχέδιο νόμου και παρακαλώ πάρα πολύ τον κύριο Υπουργό να με ακούσει. Θέλω κάτι να του πω που τον αφορά και ως κορυφαίο Υπουργό αυτής της Κυβέρνησης. Κύριε Υπουργέ, ακούστε. Ως Βουλευτής του Βόρειου Τομέα, της παλαιάς Β΄ Αθηνών, έχω στην περιφέρειά μου δύο περιπτώσεις καιρικών φαινομένων όπου η καταγραφή των ζημιών και η αποζημίωση των ανθρώπων που επλήγησαν δεν σχετίζεται ούτε με νομικά πρόσωπα ούτε με νόμους ούτε με τροπολογίες. Και τα όσα συνέβησαν στο Νέο Ηράκλειο και στο Γαλάτσι προ μηνών και τα όσα συνέβησαν με τη «ΜΗΔΕΙΑ» έχουν αφήσει πίσω τους ζημιές για τις οποίες δεν έχουν γίνει καν οι καταγραφές. Κύριε Υπουργέ, σε ό,τι αφορά το Γαλάτσι και το Νέο Ηράκλειο έζησα, από τον κοινοβουλευτικό έλεγχο που ασκώ, τις διασταυρώσεις όχι τόσο φιλικά των Υπουργών που ερίζουν για τις αρμοδιότητες του ενός και του άλλου και τις αρμοδιότητες ανάμεσα στην κεντρική διοίκηση και στην περιφέρεια, στον κ. Πατούλη. [[Στο σημείο αυτό κτυπάει το κουδούνι λήξεως του χρόνου ομιλίας του κ. Βουλευτή]] Αυτές οι έριδες - ή η αναλγησία, όπως εγώ το καταλαβαίνω καλύτερα - έχουν οδηγήσει σε πολύ μεγάλες καθυστερήσεις, που αφορούν ανθρώπους της καθημερινής ζωής και της βιοπάλης. Σε ό,τι δε αφορά τη «ΜΗΔΕΙΑ», συζητώντας εδώ με τον αρμόδιο Υπουργείο, ασκώντας πάλι κοινοβουλευτικό έλεγχο, καταλήξαμε ότι πριν από μια βδομάδα το εκκρεμές θέμα - μεταξύ πολλών άλλων βέβαια, ένα εκ των εκκρεμών - είναι να ερμηνευθεί η νομοθεσία που αφορά το τι συνιστά φυσική καταστροφή και η χιονοστιβάδα να ερμηνευθεί. Και αυτή η ερμηνεία, που είναι απλώς δύο λέξεις, άντε τρεις, καθυστερεί επί εβδομάδες, επί μήνες, με αποτέλεσμα και εταιρείες και ιδιώτες να μην έχουν αποζημιωθεί για ό,τι έχουν υποστεί. Αφήνω τα άλλα με τα κλαδιά που είναι ακόμα εκεί, κίνδυνοι πυρκαγιάς εντός ολίγων ημερών, γιατί θα ξεραθούν. Είναι στοιβαγμένα μέσα σε οικόπεδα, μέσα σε αυλές σπιτιών. Όποιος ζει την περιφέρεια, το καταλαβαίνει, το βλέπει αμέσως. Δεν υπάρχουν χρήματα; Δεν έχουν διασταυρωθεί οι αρμοδιότητες; Ο αρμόδιος Υφυπουργός μού έλεγε διάφορες δικαιολογίες. Του έλεγα πως τη Βουλή δεν την αφορούν οι δικαιολογίες αυτές.
Κύριε Λοβέρδο, να συντομεύουμε, σας παρακαλώ.
Κλείνω, κύριε Πρόεδρε. Αναρωτιέμαι συνολικώς, είναι ζήτημα αυτό που οδηγεί ως ανάγκη στη δημιουργία νομικού προσώπου δημοσίου δικαίου; Και ιδιωτικού δικαίου να ήταν, είναι ζήτημα που αφορά τη λειτουργία του κράτους και της γραφειοκρατίας ή αφορά την ανάγκη να έχουμε ακόμη ένα νομικό πρόσωπο; Δεν αμφιβάλλω ότι θετικές ρυθμίσεις υπάρχουν. Ο κ. Καμίνης τις υπογράμμισε, αλλά ο κεντρικός πυρήνας της επίλυσης και αυτού του προβλήματος, όπως και δεκάδων άλλων επί δύο χρόνια, και της προηγούμενης νομοθεσίας, της δικής σας, του 2020 επί του θέματος αυτού, τελικά φαίνεται πως είναι η προσθήκη νέου κράτους και δεν είναι η επιτάχυνση των διαδικασιών λειτουργίας της διοίκησης, με επικεφαλής την Κυβέρνηση. Κατ' ουσίαν είστε ένας porte - parole, ένας εκπρόσωπος Τύπου της γραφειοκρατίας και ως προς το τι λέτε, για να δικαιολογήσετε καθυστερήσεις. Εγώ δεν έχω την εικόνα που έχει η συνάδελφός μου κ. Λιακούλη για τη Λάρισα και γενικότερα για τη Θεσσαλία και τα Τρίκαλα, τα οποία επίσης χτύπησε η καταστροφή πριν από λίγους μήνες. Έχω, όμως, δύο εικόνες που αφορούν στην περιφέρειά μου, αλλά και εκεί ακούω τα ίδια. Ή η Κυβέρνηση θα δουλέψει επιταχύνοντας τις διαδικασίες και καθοδηγώντας καταλλήλως τη γραφειοκρατία ή θα μεταβάλλεται σε νομοθέτη της γραφειοκρατίας ή σε νομοθέτη ο οποίος θα θέλει να επιλύσει τα προβλήματα με ένα καινούργιο νομικό πρόσωπο κάθε φορά, δηλαδή με μια ατελέσφορη λύση, όπως έχουμε δει στο παρελθόν. Το κόμμα μας, το ΠΑΣΟΚ, το Κίνημα Αλλαγής έχει τοποθετηθεί και θα εκφραστούμε και στην ψηφοφορία με κατάλληλο τρόπο. Αυτό δεν παύει να σημαίνει ότι δεν θα ασκούμε κριτική εκεί όπου βλέπουμε ότι λειτουργείτε με πατροπαράδοτους τρόπους, που δεν έχουν φέρει μέχρι στιγμής αποτελέσματα. Ευχαριστώ πολύ.
Τον λόγο έχει ο κ. Μάξιμος Χαρακόπουλος από τη Νέα Δημοκρατία.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, η κλιματική αλλαγή δεν είναι ακριβή φάρσα, όπως υποστήριζε ο πρώην Πρόεδρος των Ηνωμένων Πολιτειών Αμερικής Ντόναλντ Τραμπ. Είναι παρούσα. Και τις συνέπειες της κλιματικής αλλαγής τις πληρώνουμε ακριβά, με τις όλο και συχνότερες εκδηλώσεις ακραίων καιρικών φαινομένων, που επισύρουν καταστροφές σε υποδομές, καλλιέργειες, επιχειρηματικές δραστηριότητες, ακόμη και απώλειες ανθρώπινων ζωών. Τα ακραία καιρικά φαινόμενα, λόγω της ιδιαίτερης έντασής τους και της απρόβλεπτης εμφάνισής τους, εκλαμβάνονταν από τον λαό ως η μήνις, η οργή του Θεού και γι' αυτό αποκλήθηκαν «θεομηνίες». Φοβούμαι, όμως, ότι μόνοι μας προκαλούμε την οργή του Θεού, την εκδήλωση ακραίων καιρικών φαινομένων από τον άφρονα τρόπο με τον οποίο διαχειριζόμαστε τον πλανήτη. Βεβαίως, η πρόκληση της αντιμετώπισης της κλιματικής αλλαγής και η διατήρηση της αειφορίας και της οικολογικής ισορροπίας είναι παγκόσμια και μακάρι η διεθνής κοινότητα να κάνει πιο γρήγορα και γενναία βήματα για την αντιμετώπισή της. Εμείς, όμως, σήμερα καλούμαστε να νομοθετήσουμε για την ταχύτερη επούλωση των πληγών που προκαλούν οι καταστροφές από τα ακραία καιρικά φαινόμενα. Το υπό συζήτηση νομοσχέδιο είναι τέκνο της ανάγκης, όπως θα έλεγε και ο ποιητής, ως απότοκο του πρόσφατου μεσογειακού κυκλώνα, του «Ιανού», που χτύπησε ανελέητα την Καρδίτσα και τα Φάρσαλα. Οι ζημιές που άφησε στο πέρασμά του επέβαλαν την αλλαγή των χρονοβόρων γραφειοκρατικών διαδικασιών που καταβάλλονται οι κρατικές οικονομικές ενισχύσεις, τα άλλοτε ΠΣΕΑ, στο άκουσμα των οποίων, κύριε Υπουργέ, οι αγρότες δικαίως εξοργίζονται. Λέω «δικαίως», διότι ακόμη και σήμερα, τέσσερα χρόνια μετά, είναι απλήρωτοι αγρότες για ζημιές που υπέστησαν το 2017. Είναι, λοιπόν, αναμφίβολα θετική η παρούσα νομοθετική πρωτοβουλία για την κρατική αρωγή σε επιχειρήσεις και φορείς που πλήττονται από θεομηνίες. Η εμπειρία του «Ιανού» υπήρξε διδακτική. Κατά κοινή ομολογία, η πολιτεία επέδειξε τάχιστα, γρήγορα αντανακλαστικά, γεγονός που αναγνώρισε και ο εκπρόσωπος των αγροτών από τα Φάρσαλα κατά τη συζήτηση στην αρμόδια επιτροπή. Σήμερα, το πρότυπο του «Ιανού» γίνεται μπούσουλας, παίρνει τη μορφή νόμου για την αντιμετώπιση παρόμοιων καταστροφών. Επισπεύδονται εκτιμήσεις και αποζημιώσεις, ενώ καθιερώνεται προκαταβολή, πάγιο αίτημα των αγροτών και για τις αποζημιώσεις του ΕΛΓΑ. Θέλω να επικροτήσω, επίσης, την καθιέρωση αποζημιώσεων και στους μη κατά κύριο επάγγελμα αγρότες, κάτι που δεν συνέβαινε έως σήμερα με τις ενισχύσεις των ΠΣΕΑ. Ευχής έργο θα ήταν, κύριε Υπουργέ, οι αποζημιώσεις αυτές να μην περιορίζονται στο 50% που προβλέπεται στον νόμο, αλλά να ανέλθουν στο 100%, όπως στους κατά κύριο επάγγελμα αγρότες, καθώς και αυτοί υποβάλλονται σε όλες τις δαπάνες και τα έξοδα για την καλλιέργειά τους, η οποία και ασφαλίζεται στον ΕΛΓΑ. Κυρίες και κύριοι συνάδελφοι, η συζήτηση του σχεδίου νόμου είναι ιδιαίτερα επίκαιρη, καθώς αυτές τις μέρες υπάρχει έντονη αναστάτωση στους αγρότες της κεντρικής και της βόρειας Ελλάδας από τις ζημιές που προκάλεσαν οι απανωτοί παγετοί. Βαθύ είναι το αποτύπωμα του παγετού στην εκλογική περιφέρεια της Λάρισας, που έχω την τιμή να εκπροσωπώ στην Εθνική Αντιπροσωπεία. Οι ζημιές σε δενδρώδεις - και όχι μόνο - καλλιέργειες στην ευρύτερη περιοχή του Τυρνάβου, των Τεμπών, της Ελασσόνας, της Αγιάς, των Φαρσάλων και του Κιλελέρ είναι τεράστιες, αγγίζοντας το 100% από τη χαριστική βολή του παγετού της 9ης και 10ης Απριλίου. Οι ζημιές αυτές βεβαίως καλύπτονται από τον κανονισμό λειτουργίας του ΕΛΓΑ και θα αποζημιωθούν γρήγορα και δίκαια, όπως δεσμεύτηκε ο ίδιος ο Πρωθυπουργός Κυριάκος Μητσοτάκης. Άλλωστε, επί των ημερών της Κυβέρνησης Μητσοτάκη πραγματοποιήθηκε η θεσμοθετημένη κρατική ενίσχυση του προϋπολογισμού του ΕΛΓΑ με 30 εκατομμύρια ευρώ. Έτσι, καταργήθηκε η τμηματική καταβολή των αποζημιώσεων που καθιερώθηκε επί κυβερνήσεων ΣΥΡΙΖΑ - ΑΝΕΛ και πλέον οι αποζημιώσεις δίνονται εφάπαξ στο 100%. Κύριε Πρόεδρε, επειδή κατά καιρούς γίνεται συζήτηση για τον κανονισμό του ΕΛΓΑ και την ανάγκη αλλαγής του με επιπλέον κάλυψη ασφαλιστικών κινδύνων, οφείλουμε να ξεκαθαρίσουμε δύο πράγματα. Πρώτον, η δήθεν αναλογιστική μελέτη που είχε δρομολογήσει η κυβέρνηση ΣΥΡΙΖΑ - ΑΝΕΛ ήταν μια φούσκα. Όπως αποδείχθηκε, η μόνη μελέτη που ζητήθηκε ήταν μια μελέτη βιωσιμότητας του ΕΛΓΑ. Και αυτή η μελέτη της προηγούμενης κυβέρνησης προτείνει, όπως διαβάζουμε στον Τύπο, την αύξηση κατά 25% των ασφαλίστρων που θα πληρώνουν οι αγρότες και κτηνοτρόφοι. Καταθέτω στα Πρακτικά το σχετικό ρεπορτάζ της «REAL NEWS». [[Στο σημείο αυτό ο Βουλευτής κ. Μάξιμος Χαρακόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεύτερον - γιατί εδώ δεν πρέπει να χαϊδεύουμε αυτιά - τα ασφάλιστρα του ΕΛΓΑ δεν «χαρατσώνουν» τους αγρότες, όπως ειπώθηκε από Βουλευτή της Αντιπολίτευσης. Αν ήταν έτσι, δεν θα υπήρχε η απροθυμία ιδιωτών να εισέλθουν στον χώρο της αγροτικής ασφάλισης. Πιστεύω, κύριε Πρόεδρε, ότι είναι αναγκαία μια αναλογιστική μελέτη για την ένταξη ασφαλιστικών κινδύνων που σήμερα δεν καλύπτονται από τον κανονισμό. Αλλά αναγνωρίζουμε ότι η ένταξη επιπλέον κινδύνων θα συνεπάγεται και αναπροσαρμογή των ασφαλίστρων. Μαγικές λύσεις δεν υπάρχουν ούτε μπορεί ο κρατικός προϋπολογισμός να ενισχύει πέραν του ορίου που επιβάλλει ο νόμος το ασφαλιστικό σύστημα, γιατί αλλιώς η χώρα θα μπει σε περιπέτειες, όπως στο παρελθόν με το λεγόμενο «πακέτο Χατζηγάκη». Τέλος, θέλω να χαιρετίσω την επέκταση και για φέτος της εξαίρεσης από την καταβολή του τέλους επιτηδεύματος στους αγρότες και τους αλιείς αλλά και τη μείωση του ΦΠΑ στο 6% για τα ιατρικά είδη που χρειάζονται οι συμπολίτες μας, οι συνάνθρωποί μας που υποβάλλονται σε αιμοκάθαρση. Κυρίες και κύριοι συνάδελφοι, η Κυβέρνηση Μητσοτάκη εμπράκτως αποδεικνύει εν μέσω ιδιαίτερα δύσκολων συνθηκών την κοινωνική της ευαισθησία, στηρίζοντας τους συμπολίτες μας που δοκιμάζονται. Το υπό συζήτηση νομοσχέδιο δημιουργεί έναν ευέλικτο μηχανισμό αντιμετώπισης θεομηνιών και εκτίθενται βαρύτατα όσοι δεν το υπερψηφίσουν. Σας ευχαριστώ.
Θα δώσουμε τον λόγο τώρα στον Πρόεδρο της Κοινοβουλευτικής Ομάδας του ΜέΡΑ25 κ. Γιάνη Βαρουφάκη.
Ευχαριστώ, κύριε Πρόεδρε. Κυρίες και κύριοι συνάδελφοι, σήμερα, πενήντα τέσσερα χρόνια μετά από εκείνη την αποφράδα απριλιάτικη νύχτα που κύλησαν τα τανκς στους δρόμους για να βάλουν τον δημοκρατικό λαό «στον γύψο», θυμόμαστε εκείνες κι εκείνους που τα επόμενα βράδια - ένα μακρύ βράδυ ήταν, για επτά χρόνια - δεν σκιάχθηκαν. Θυμόμαστε πως εκείνες τις μέρες στο όνομα της δήθεν εθνικοφροσύνης οι πατριδοκάπηλοι δρομολόγησαν την προδοσία του κυπριακού λαού, δρομολόγησαν μια μεγάλη ήττα του Ελληνισμού. Θυμόμαστε τις ηρωίδες και τους ήρωες που άντεξαν σε φρικτά βασανιστήρια, έτσι ώστε εμείς σήμερα να μπορούμε να θεωρούμε αυτονόητο εκείνο που δεν είναι αυτονόητο, ότι η δημοκρατία πάντα κερδίζει. Η δημοκρατία δεν κερδίζει πάντα και η μνήμη δεν αρκεί. Ιδίως σε μία ιστορική φάση, που οι σύγχρονοι κατακτητές και οι ντόπιοι βαστάζοι τους δεν χρειάζονται καν τανκς για να βάλουν στον γύψο τη δημοκρατία, η μνήμη της 21ης Απριλίου ατσαλώνει την αποφασιστικότητα των δημοκρατών να κρατήσουμε ζωντανή την ελπίδα για αυθεντική δημοκρατία, για λαϊκή κυριαρχία και για πραγματική ανεξαρτησία. Έρχομαι στο ζητούμενο το σημερινό. Φέρνετε, κύριε Υπουργέ των Οικονομικών, μια συμπλήρωση στον προϋπολογισμό. Τι σημαίνει, όμως, κυρίες και κύριοι συνάδελφοι, να συμπληρώνεται ένας απολύτως εικονικός προϋπολογισμός, ένας προϋπολογισμός που μόνο στη σφαίρα της φαντασίας κινείται; Τι σημαίνει, επί του πρακτέου, η συμπλήρωση ενός φαντασιακού προϋπολογισμού; Σημαίνει ότι προσθέτετε έξοδα στη στήλη των εξόδων. Και καλά κάνετε. Δεν μπορείτε να κάνετε διαφορετικά. Ταυτόχρονα, όμως, σημαίνει ότι στη στήλη των εσόδων συνεχίζουμε να βλέπουμε ένα όνειρο θερινής νυκτός σε εξέλιξη. Καταγράφετε έσοδα τα οποία δεν θα εισπράξετε ποτέ, μόνο και μόνο για να κρύψετε το πραγματικό μέγεθος ενός ελλείμματος στον κρατικό προϋπολογισμό, δεδομένης της αποτυχίας του Eurogroup και της Ευρωζώνης να δρομολογήσουν τον εξευρωπαϊσμό, τη μεταφορά των νέων χρεών από τα κράτη - έθνη που δεν μπορούν να σηκώσουν οι προϋπολογισμοί τους αυτά τα ελλείμματα στην Ευρωπαϊκή Ένωση, δεδομένου ότι αυτό απέτυχε από τότε που δεν απαιτήσατε εκείνο που είχε ζητήσει ακόμα και ο κ. Μητσοτάκης, δηλαδή ένα πραγματικό ευρωομόλογο, για να δημιουργηθεί ένας μηχανισμός απόσβεσης των κραδασμών του χρέους, να μην πηγαίνουν στους εθνικούς προϋπολογισμούς. Από τη στιγμή που αποτύχατε σε αυτό, δεν βάλατε το βέτο, δεν το συζητήσατε, το αφήσατε να γίνει, πηγαίνουμε ολοταχώς προς αυτό που εμείς στο ΜέΡΑ25 φωνάζουμε από τον Μάρτιο, τον Απρίλιο του 2020, σε κάτι το οποίο δεν θα το πείτε έτσι, αλλά θα είναι ουσιαστικά το πέμπτο μνημόνιο. Από την αρχή, κύριε Σταϊκούρα, κύριε Υπουργέ των Οικονομικών, κυρίες και κύριοι συνάδελφοι, σας λέμε ότι όταν έχεις μια τόσο μεγάλη πτώση της οικονομικής δραστηριότητας, σε μια οικονομία που ήταν ήδη στραβό το κλίμα για δέκα χρόνια, εάν δεν κουρέψεις τις ληξιπρόθεσμες οφειλές των μικρομεσαίων, ιδίως των μικρομεσαίων και κάποιων μεσαίων, στο κράτος, στα ασφαλιστικά ταμεία και στις τράπεζες, απλά βάζεις πάγο στη γάγγραινα χωρίς να κάνεις κάτι για να την καταπολεμήσεις. Λέγαμε από την αρχή, κύριε Υπουργέ, ότι πρέπει να κουρεύονται, όχι να αναστέλλονται. Δεν βοηθούν τα δάνεια τους μικρομεσαίους. Και προφανώς εισπράξαμε το απίστευτο επιχείρημα ότι πάλι ανακαλύψαμε το «λεφτόδεντρο», που εσείς επικαλείστε. Πού θα τα βρει τα χρήματα το κράτος; Να τα δούμε πολύ απλά και χωρίς κάποια διάθεση αντιπαράθεσης; Υπάρχουν ληξιπρόθεσμες οφειλές από επιχειρήσεις που σχεδόν έχουν κλείσει. Αυτές δεν θα τις εισπράξετε ποτέ. Τις έχετε καταγράψει στη στήλη των φαντασιακών εσόδων. Δεν θα τα εισπράξετε αυτά ό,τι και να κάνετε. Και να τον βασανίσετε τον μικρομεσαίο, δεν έχει να σας δώσει. Η μόνη ελπίδα είναι αν του τα κουρέψετε, να μη βάλει λουκέτο. Δεν είναι σίγουρο. Και να τα κουρέψετε μπορεί να βάλει λουκέτο. Αν δεν του τα κουρέψετε, όμως, θα βάλει σίγουρα λουκέτο. Αν του τα κουρέψετε, υπάρχει και μια ελπίδα να μη βάλει λουκέτο, να αρχίσει να σας δίνει έσοδα όταν θα αρχίσει πάλι να κινείται η οικονομία. Με άλλα λόγια, το έχουμε πει, το ξαναλέμε, αλλά όσο τα «μέσα μαζικής εξαπάτησης» τα οποία αναπαράγουν σαν να είναι δελτία Τύπου της Κυβέρνησης τις ίδιες παράλογες λογικές, συνεχίζετε σ' αυτό το μοτίβο. Αρνείστε την απλή σκέψη ότι το να κουρέψεις αυτή τη στιγμή μια ληξιπρόθεσμη οφειλή που δεν θα την πάρεις ποτέ είναι μια επένδυση στο να έχεις έσοδα του χρόνου, που αλλιώς δεν θα τα έχεις. Εσείς έχετε καταγράψει με τη στήλη των εσόδων των φαντασιακών έσοδα, που δεν θα έχετε ποτέ. Αυτό το «λεφτόδέντρό» σας. Εσείς επικαλείστε το «λεφτόδεντρο». Κυρίες και κύριοι συνάδελφοι, κύριε Υπουργέ, η οικονομία μας, η κοινωνική μας οικονομία, ο κόσμος εκεί έξω, αντιμετωπίζει δύο πολύ μεγάλες απειλές για τη μετά την πανδημία εποχή. Κάποια στιγμή θα ξεπεράσουμε την πανδημία. Δυστυχώς δεν την ξεπερνάμε όσο γρήγορα θα θέλαμε κι όσο γρήγορα θα μπορούσαμε. Αυτή είναι η δική μας κριτική σε σας. Ας το αφήσουμε, όμως, αυτό στην άκρη. Η πανδημία κάποια στιγμή θα φύγει. Εδώ έφυγε η πανδημία του 1918, που σκότωσε μέχρι και εκατό εκατομμύρια ανθρώπους παγκοσμίως. Θα φύγει κι αυτή. Το πρόβλημα είναι ποιες είναι οι απειλές που αντιμετωπίζει αυτή η ήδη ρημαγμένη κοινωνική οικονομία μετά την πανδημία. Είναι δύο. Είναι οι απειλές που αντιμετωπίζουν οι μικρομεσαίοι, ιδίως οι νέοι, οι γυναίκες, οι ευάλωτοι. Η πρώτη απειλή είναι το όλο και αυξανόμενο στοκ εν δυνάμει χρεοκοπιών. Επιχειρήσεις που δεν έχουν κλείσει επίσημα, που εισπράττουν επιστρεπτέες, κρατάνε το ΑΦΜ ανοικτό. Το κάνουν - και καλά κάνουν - έτσι ώστε οι εργαζόμενοι να συνεχίζουν να παίρνουν τα 500 ευρώ. Ξέρουμε, όμως, μας το λένε μαγαζάτορες και μάλιστα και οπαδοί της Νέας Δημοκρατίας, ότι έχουν ήδη κλείσει, έχουν βγάλει και τα έπιπλα μέσα από το μαγαζί. Αυτό είναι το στοκ των εν δυνάμει χρεοκοπιών, το οποίο θα το ανακαλύψουμε, κι εμείς κι εσείς, όταν θα έχει φύγει η πανδημία πλέον. Τότε θα έρθει αυτό το στοκ να πέσει πάνω στο κεφάλι της ελληνικής οικονομίας. Και η δεύτερη απειλή είναι το στοκ των αξιών. Να το πω απλά, είναι το στοκ των ευρώ που ετοιμάζονται να φύγουν από τη χώρα. Για το πρώτο στοκ, για το «τσουνάμι» των λουκέτων - έχουμε αναφερθεί, δεν θα σας κουράσω, κύριε Υπουργέ, σας το λέω άλλη μία φορά μόνο και σύντομα - χωρίς κουρέματα των ληξιπρόθεσμων οφειλών αυτό το στοκ θα έρθει να συσσωρευτεί και να πέσει πάνω στο κεφάλι της κοινωνικής μας οικονομίας. Και θα έχετε εσείς την ευθύνη, που με τις αναστολές συνεχώς, σαν ένα παιδί που έσπασε ένα βάζο και προσπαθεί να το κρύψει κρύβοντας το κάτω από το χαλί, κάνετε αναστολές αντί για κουρέματα. Όμως, δεν είναι μόνο το «τσουνάμι» των λουκέτων. Η κρίση μάς έμαθε διάφορους οικονομικούς όρους για όσους δεν είναι οικονομολόγοι, όπως, για παράδειγμα, ο πολλαπλασιαστής, με τα εγκλήματα, τόσο τα θεωρητικά όσο και εγκλήματα πολιτικής, της τρόικας όλα αυτά τα χρόνια. Τον πολλαπλασιαστή τον έχουν μάθει οι περισσότεροι Έλληνες, όπως μετά από έναν σεισμό μαθαίνουν για τα ρίχτερ κ.λπ.. Υπάρχει, όμως, κι ένας άλλος όρος που ξέρετε, κύριε Υπουργέ, ο «επιταχυντής της οικονομίας». Άλλο ο πολλαπλασιαστής, άλλο ο επιταχυντής. Ο επιταχυντής βασίζεται στον τρόπο με τον οποίο η οικονομική δραστηριότητα επηρεάζει τις επενδύσεις. Όχι την οικονομική δραστηριότητα, αλλά τις επενδύσεις συγκεκριμένα. Αυτός είναι ο επιταχυντής της ανάπτυξης ή ο επιβραδυντής της ανάπτυξης, που όταν είναι πολύ μεγάλος οδηγεί σε μεγαλύτερη ύφεση. Αυτός ο επιταχυντής, το γνωρίζουμε καλά αυτό, εξαρτάται από τις υφεσιακές δυναμικές. Το λουκέτο το οποίο θα μπει σήμερα ή αύριο μετά το τέλος της πανδημίας, επειδή δεν κάνετε το κούρεμα, θα συνεισφέρει στη μεγέθυνση του επιβραδυντή ή στη μείωση του επιταχυντή. Με άλλα λόγια, χάνουμε δυναμική ανάπτυξης τα επόμενα χρόνια, επειδή δεν κάνετε τα κουρέματα σήμερα. Έχει κόστος αυτό που δεν κάνετε σήμερα ή αυτό που κάνετε σήμερα σε αυτό που θα συμβαίνει σε δύο, σε τρία, σε τέσσερα, σε πέντε χρόνια, όσον αφορά τον επιταχυντή της ελληνικής οικονομίας. Έρχομαι τώρα στο δεύτερο που είπα, που δεν το εξήγησα. Μίλησα για ένα δεύτερο στοκ. Μετά το στοκ των λουκέτων και των χρεοκοπιών μίλησα για το στοκ της αξίας, των ευρώ που θα φύγουν από τη χώρα. Εδώ ερχόμαστε στο θέμα των κόκκινων δανείων, ερχόμαστε στο θέμα των εξορυκτικών επιχειρήσεων, των καζίνων. Όλες αυτές οι επιχειρήσεις έχουν ένα κοινό. Έρχονται εδώ να δραστηριοποιηθούν για να πάρουν τα κέρδη τους στο εξωτερικό, τόσο η «ELDORADO» όσο και το καζίνο, να είστε σίγουροι. Δεν έρχονται εδώ από φιλανθρωπία οι Αμερικανοί - αν έρθουν τελικά, αν τα βρούνε με τον κ. Λάτση - και σίγουρα τα αρπακτικά ταμεία από το Ντέλαγουερ και το Νιου Τζέρσεϊ δεν έρχονται για να αποκομίσουν προσόδους από την αγορά που φτιάξατε με τον «Ηρακλή» των κόκκινων δανείων για να τα κρατήσουν στην Ελλάδα και να αναπτύσσεται η ελληνική οικονομία. Στα Νησιά Κέιμαν θα πάνε, στο Λουξεμβούργο θα πάνε. Ξέρουμε πολύ καλά πού θα πάνε. Έρχονται, αγοράζουν ένα δάνειο των 100.000 για 3.000 ή 4.000 ευρώ και θα πάρουν 20.000 ευρώ απ' αυτό βγάζοντάς το στο σφυρί. Η διαφορά, οι 17.000, θα πάνε στο εξωτερικό. Θα υπάρχει εξαγωγή της αξίας. Με άλλα λόγια, είναι πολύ πιθανό, κύριε Σταϊκούρα, να δούμε, όταν θα έχουμε ανακάμψει από την πανδημία, το εξής ενδιαφέρον φαινόμενο: Το Ακαθάριστο Εγχώριο Προϊόν μπορεί και να ανέβει, αλλά το εθνικό εισόδημα θα κατέβει. Δεν θέλω να σας κουράσω με οικονομικούς όρους, κυρίες και κύριοι συνάδελφοι, αλλά εδώ είναι το μέλλον της πατρίδας μας. Άλλο το Ακαθάριστο Εθνικό Εισόδημα κι άλλο το Ακαθάριστο Εγχώριο Προϊόν. Ποια είναι η διαφορά; Το Ακαθάριστο Εθνικό Εισόδημα είναι το ΑΕΠ μείον τα εισοδήματα των ξένων στην Ελλάδα που φεύγουν στο εξωτερικό. Αν έρθουν, λοιπόν, εδώ, πάρουν ό,τι υπεραξίες υπάρχουν - τις λίγες υπεραξίες που υπάρχουν - είτε είναι στην αγορά των ακινήτων, στα κόκκινα δάνεια, είτε είναι ο χρυσός είτε είναι το καζίνο, το ΑΕΠ θα φαίνεται ότι αυξάνεται. Κάθε ευρώ που θα παίρνει ένα «αρπακτικό» ταμείο, θα προστίθεται στο ΑΕΠ. Θα έρχεστε εδώ και θα θριαμβολογείτε: «Κοιτάξτε, σας ανέβασα το ΑΕΠ.». Την ίδια ώρα, το Ακαθάριστο Εθνικό Εισόδημα θα μειώνεται, την ώρα που αυτά τα ευρώ των «αρπακτικών» ταμείων, του κ. Λάτση, της αμερικανικής εταιρείας στο καζίνο, της «ELDORADO», θα φεύγουν και θα πηγαίνουν στα Cayman Islands. Ως τώρα λέγατε στους Έλληνες πολίτες ότι «εντάξει, δεν πειράζει, μειώθηκε το εισόδημά σας σε ευρώ, αλλά το πραγματικό σας εισόδημα αυξήθηκε, γιατί ο πληθωρισμός που αντιμετωπίζετε είναι αρνητικός». Σιγά μην είναι αρνητικός ο πληθωρισμός που αντιμετωπίζει ο συνταξιούχος ή ο μικρομεσαίος! Θετικότατος είναι, αλλά σας βγαίνει αρνητικός ο πληθωρισμός, γιατί το καλάθι αγαθών και υπηρεσιών που αγοράζουν οι πολύ πλούσιοι, που ξοδεύουν και τα πιο πολλά λεφτά και έχουν μεγαλύτερο ειδικό βάρος συνεπώς στον υπολογισμό του πληθωρισμού, φτηναίνει. Όμως, για τον πολύ κόσμο οι τιμές αυξάνονται, έχουν λιγότερα ευρώ, πληρώνουν και πιο πολλά στο σουπερμάρκετ. Και έρχεστε εσείς να τους πείτε ότι η αγοραστική τους αξία δεν μειώθηκε 10%, 11%, 12%, αλλά 8,2%, επειδή, λέει, είχαν αρνητικό πληθωρισμό, ενώ δεν είχαν. Τώρα θα κάνετε και το δεύτερο. Την ώρα που μειώνονται και τα ευρώ που μπαίνουν στην τσέπη τους, θα τους λέτε: «Όχι, δεν μειώθηκαν», γιατί θα συνυπολογίζετε σε αυτά τα χρήματα της «ELDORADO» και των «αρπακτικών» ταμείων που θα φεύγουν στο εξωτερικό. Γιατί; Γιατί, αντί να μιλάτε για το Ακαθάριστο Εθνικό Εισόδημα, θα μιλάτε για το Ακαθάριστο Εγχώριο Προϊόν. Αυτό είναι μια μεγάλη απειλή για τη χώρα, γιατί χειροτερεύει το ισοζύγιο πληρωμών της χώρας. Ό,τι αξίες, υπεραξίες, πρόσοδοι υπάρχουν σε αυτή τη χώρα, τα «αρπακτικά» θα τις βγάζουν στο εξωτερικό, εσείς θα χαίρεστε που το ΑΕΠ αυξήθηκε, αλλά και ο επιβραδυντής θα μεγαλώνει, μειώνοντας ακόμα περισσότερο τις πραγματικές επενδύσεις. Διότι αυτά που κάνουν ο ΟΠΑΠ, το καζίνο, η «ELDORADO» δεν είναι πραγματικές επενδύσεις. Οι πραγματικές επενδύσεις είναι στις επιχειρήσεις οι οποίες δημιουργούν καλές θέσεις εργασίας για τους Έλληνες και τις Ελληνίδες. Μπροστά σε αυτό το μέτωπο - γιατί μιλάμε για ένα μέτωπο παρακμής, ένα μέτωπο τζόγου, ένα μέτωπο εκμετάλλευσης τόσο κυριολεκτικά - βγάζουμε τον χρυσό και τον πάμε στα Cayman Islands - όσο και μεταφορικά - η εκμετάλλευση των εργαζομένων, βλέπουμε τα εργασιακά τα οποία μάς ετοιμάζετε ή ετοιμάζετε για τα αφεντικά, τα οποία είναι και δικά σας αφεντικά - , μπροστά σε όλα αυτά - και τώρα απευθύνομαι στον κόσμο που μας ακούει, όποιος μάς ακούει - απαιτείται μια νέα συλλογικότητα. Εσείς, εκείνοι, οι της Κυβέρνησης, ατομική ευθύνη. Βέβαια, η ατομική ευθύνη για εσάς αφορά μόνο τους πολλούς. Δεν αφορά εσάς. Εσείς δεν έχετε καμμία ατομική ευθύνη ούτε στον τρόπο με τον οποίο συμπεριφέρεστε στην καθημερινότητά σας ούτε ως Κυβέρνηση. Μόνο εκεί που σας συμφέρει ρίχνετε το μπαλάκι της ατομικής ευθύνης στους πολλούς. Βάζετε τους μαθητές να κάνουν self - test. Αν είναι δυνατόν! Εγώ δεν έχω καμμία αντίρρηση ότι ένας μαθητής μπορεί να κάνει το self - test πάρα, πάρα πολύ εύκολα και να βρει και το σωστό αποτέλεσμα. Δεν μου λέτε, όμως, ρωτήσατε τους γονείς του ή της, που μπορεί να πρέπει να μείνουν στο σπίτι έξι μέρες και να χάσουν το μεροκάματό τους, αν το παιδί αυτό μείνει στο σπίτι και απομονωθεί; Βάζετε σε αυτή τη διαδικασία τα νέα αυτά παιδιά και τους γονείς ή τους εργαζόμενους που κάνουν ένα self - test και βρίσκονται θετικοί και έρχεται το αφεντικό τους και τους λέει: «Ξέρεις κάτι; Είμαι έτοιμος να κλείσω. Μην πεις τίποτα, γιατί, αν παραδεχθείς ότι είσαι θετικός, θα πρέπει να κλείσω το μαγαζί και να μπούμε όλοι σε καραντίνα. Καταστρεφόμαστε!». Αυτό δεν είναι ατομική ευθύνη. Αυτό είναι σαδισμός κυβερνητικός. Βάζετε στο άτομο, στους ώμους του, τη δική σας αποτυχία. Μας κατηγορούν - και το κάνουν και στα κανάλια μαζικής εξαπάτησης που δουλεύουν ως γραφεία Τύπου σας τις προηγούμενες ώρες, μέρες - εμάς του ΜέΡΑ25 και εμένα προσωπικά ότι δεν εμπιστευόμαστε τους πολίτες, αντίθετα με εσάς που τους εμπιστεύεστε. Μιλήστε στον κ. Χρυσοχοΐδη για το πόσο εμπιστεύεται τους πολίτες. Τέλος πάντων. Εάν τους εμπιστεύεστε τόσο πολύ, καταργήστε την εφορία. Πείτε στους πολίτες να αποφασίζουν μόνοι τους τι φόρους πρέπει να πληρώνουν και να σας τους στέλνουν. Δεν το κάνετε. Να πούμε στους μαθητές να βαθμολογούν τους εαυτούς τους. Δεν το κάνετε και δεν πρέπει να το κάνετε. Η μόνη περίπτωση που το κάνετε είναι με τα self - test, γιατί θέλετε να κρύψετε το γεγονός ότι δεν ακούσατε αυτό που σας λέμε από τον Μάρτιο του 2020, δηλαδή να φτιάξετε ένα δημόσιο δίκτυο κέντρων μαζικών τεστ, ώστε οι άνθρωποι να μπορούν, με κρατική βούλα, να ξέρουν ότι αυτές τις μέρες είμαι αρνητικός, είμαι θετικός, μπορώ να κυκλοφορήσω, δεν μπορώ να κυκλοφορήσω και δώστε οικονομική στήριξη σε αυτούς που πρέπει να κρυφτούν μέσα στο σπίτι τους για μία εβδομάδα, για δύο εβδομάδες. Δεν τα κάνατε αυτά και μετά μιλάτε για την εμπιστοσύνη που έχετε στην ατομική ευθύνη των πολιτών. Προσποιείστε ότι εμπιστεύεστε τους πολίτες. Οι πολίτες, όμως, ούτε καν προσποιούνται πλέον ότι εμπιστεύονται εσάς. Εμείς εμπιστευόμαστε τους πολίτες. Τους εμπιστευόμαστε ότι κατανοούν βαθιά δύο πράγματα: ότι η λύση έρχεται μέσα από μία συλλογικότητα και στη βάση ενός κοινού, πολύ συγκεκριμένου προγράμματος για το τι πρέπει να γίνει για τα κόκκινα δάνεια, για τους φόρους, για τις ληξιπρόθεσμες οφειλές, για τις οφειλές στην εφορία, για το δημόσιο χρέος, για τις επενδύσεις, για το ποιο πρέπει να είναι το αναπτυξιακό πρόγραμμα της χώρας. Αυτό απαιτεί η νέα γενιά: ένα αναπτυξιακό σχέδιο πράσινης βιομηχανικής επανάστασης και ένα πρόγραμμα ανυπακοής στις ανοησίες που φέρνετε από τις Βρυξέλλες και στα δήθεν ταμεία ανάκαμψης, που είναι ένα φύλλο συκής, έτσι ώστε να μη γίνει αυτό που πρέπει να γίνει σε αυτή τη χώρα. Εμείς έχουμε εμπιστοσύνη στους πολίτες ότι καταλαβαίνουν πως η προσωπική τους ευθύνη είναι η συλλογικότητα, το συλλογικό μέτωπο και ένα κοινό, συγκροτημένο, συγκεκριμένο οικονομικό και κοινωνικό αναπτυξιακό πρόγραμμα. Και κάτι άλλο που καταλαβαίνουν. Καταλαβαίνουν ότι η εξατομίκευση που εσείς προσπαθείτε είναι εγγύηση της προσωπικής τους δυστυχίας και είναι και προσωπική ανευθυνότητα. Σας ευχαριστώ.
Και εμείς σας ευχαριστούμε, κύριε Πρόεδρε. Θα δώσουμε τώρα τον λόγο στην κ. Ραλλία Χρηστίδου από τον ΣΥΡΙΖΑ. Στη συνέχεια, όπως είχαμε ανακοινώσει πριν, θα ακολουθήσει ο κ. Παπαδημητρίου και αμέσως μετά ο Κοινοβουλευτικός Εκπρόσωπος της Ελληνικής Λύσης. Ορίστε, κυρία Χρηστίδου, έχετε τον λόγο.
Ευχαριστώ πολύ, κύριε Πρόεδρε. Να πω, ξεκινώντας, ότι σήμερα θυμόμαστε με θλίψη τη μαύρη επέτειο του πραξικοπήματος και συνακόλουθα της επταετίας, με τη χώρα στον γύψο, μία περίοδο καταπίεσης και ανελευθερίας, που κατέληξε στην τραγωδία της Κύπρου. Θυμόμαστε και τιμάμε τους αγώνες αυτού του λαού, τους αγώνες και τις θυσίες των Ελληνίδων και των Ελλήνων που αγωνίστηκαν για την ελευθερία αυτού του τόπου. Κυρίες και κύριοι συνάδελφοι, ερχόμαστε σήμερα να συζητήσουμε ένα νομοσχέδιο που ως θέση αρχής έρχεται να θεραπεύσει μία υπαρκτή ανάγκη. Το φυσικό περιβάλλον έχει επιβαρυνθεί τόσο πολύ, ώστε τα ακραία καιρικά φαινόμενα, οι θεομηνίες, οι φυσικές καταστροφές δεν είναι πια τόσο σπάνια και είναι συχνά τόσο ακραία, ώστε η ανακούφιση από τα αποτελέσματά τους να μην αρκεί να γίνεται κατά περίπτωση. Βέβαια, κοντά σε αυτό χρειάζεται και μια άλλη προσέγγιση στα θέματα της ορθής διαχείρισης των περιβαλλοντικών πόρων, των ανανεώσιμων πηγών ενέργειας, της προστασίας του περιβάλλοντος και της προετοιμασίας, φυσικά, της κρατικής μηχανής απέναντι στα εντεινόμενα φαινόμενα που επιφέρουν η κλιματική αλλαγή και η κλιματική κρίση. Μετά τις τεράστιες ζημιές από τον «Ιανό», τον σεισμό στη Θεσσαλία, το νομοσχέδιο αυτό θα μπορούσε να εισάγει ένα γενικό υποστηρικτικό πλαίσιο ως παρακαταθήκη για το μέλλον. Απ' ό,τι φαίνεται, όμως, οι καλές προθέσεις της Κυβέρνησης εξαντλούνται στο γενικό πλαίσιο του νομοσχεδίου. Κατ' αρχάς, το νομοσχέδιο που μπήκε στη διαβούλευση ήταν δεκαπέντε σελίδες, περιελάμβανε είκοσι δύο άρθρα, αλλά στη Βουλή ήρθε ένα κείμενο τριάντα δύο άρθρων, ενώ κατατέθηκε και η τροπολογία 855/141/16-4-2021, που περιλαμβάνει ακόμα δεκατρία άρθρα. Αυτό, κυρίες και κύριοι συνάδελφοι, δεν συμβαίνει φυσικά για πρώτη φορά και αρκεί για να χαρακτηρίσει όλη την επιτελική νομοθετική διαδικασία, πολύ απλά, ως προχειρότητα. [[Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. ΣΟΦΙΑ ΣΑΚΟΡΑΦΑ]] Το νομοσχέδιο αφορά κυρίως τη θέσπιση ενός πλαισίου κρατικής βοήθειας για επιχειρήσεις και μη κερδοσκοπικού χαρακτήρα φορείς. Τι κάνει δηλαδή; Εξαιρεί τα φυσικά πρόσωπα, εξαιρεί τα νοικοκυριά. Πέραν αυτού, το πλαίσιο είναι εν πολλοίς κενό περιεχομένου, οι διαδικασίες στην πλειοψηφία τους παραμένουν σκόπιμα ασαφείς, ύποπτα υπουργοκεντρικά και, ξεκινώντας από το τέλος της διαδικασίας, από το πιο διαδικαστικό κομμάτι, που όμως αποτελεί όπως φαίνεται την ουσία για τη Νέα Δημοκρατία, δημιουργείται μία νέα, παράλληλη δομή, μία ακόμη γραφειοκρατία, που θα διαχειρίζεται κονδύλια, μία νέα διεύθυνση στο Υπουργείο Οικονομικών με είκοσι νέους υπαλλήλους, με επιπλέον διαδικασίες και καθυστερήσεις. Αυτό είναι το μικρό, ευέλικτο και ακομμάτιστο κράτος; Αυτό είναι το όραμα της Νέας Δημοκρατίας για την ελληνική δημόσια διοίκηση; Και αυτά, ενώ ήδη υφίσταται η Γενική Γραμματεία Πολιτικής Προστασίας από τη μια πλευρά, ο ΕΛΓΑ για τους αγρότες από την άλλη, που καλύπτουν τμηματικά μεγάλο εύρος αρμοδιοτήτων, για τις οποίες θεωρητικά γίνεται η νομοθέτηση. Εν συντομία, θεωρείται πως δημιουργείται ένας παράλληλος μηχανισμός, με γενικά και ασαφή χαρακτηριστικά, που θα ελέγχει τις επιχορηγήσεις. Όλα όσα έχουν σημασία στη λήψη και υλοποίηση της εκάστοτε απόφασης παραμένουν αόριστα, για να διευκρινίζονται κατά περίπτωση, με τι άλλο; Με υπουργικές αποφάσεις. Ταυτόχρονα με το πλαίσιο συστήνεται και Ταμείο Κρατικής Αρωγής, το οποίο θα παρέχει ενισχύσεις παράλληλα με τον κρατικό προϋπολογισμό, με τρόπο διαχείρισης και διάθεσης πόρων που θα ορίζεται με κοινή απόφαση του Υπουργείου Οικονομικών και του Υπουργείου Ανάπτυξης, αλλά οι κανόνες λειτουργίας του εν λόγω ταμείου παραμένουν αδιευκρίνιστοι, το ίδιο και οι λόγοι για τους οποίους κρίνεται απαραίτητο να λειτουργήσει το νέο πλαίσιο. Ακόμα και ο ορισμός της θεομηνίας, κυρίες και κύριοι συνάδελφοι, στο σχετικό άρθρο δεν έχει συγκεκριμένα επιστημονικά, οικονομικά, κοινωνικά ή άλλα χαρακτηριστικά, που να τον οριοθετούν με σαφήνεια, όπως, παραδείγματος χάριν το μέγεθος της ζημιάς, ένταση, έκταση της ζημιάς κ.λπ.. Ασαφές είναι επίσης το από πού ακριβώς θα προκύπτουν τα κεφάλαια, από πού θα προέρχονται τα κεφάλαια που θα καλύψουν τις επιχορηγήσεις και τα έργα για την αποκατάσταση ζημιών από θεομηνίες, καθώς το Πρόγραμμα Δημοσίων Επενδύσεων, με τα εγγεγραμμένα του κεφάλαια, δεν επαρκεί για αυτόν τον σκοπό. Επίσης, δεν διευκρινίζεται πώς ακριβώς θα δίνονται αυτές οι ενισχύσεις και σε τι ποσά θα αντιστοιχούν, καθώς χρειάζεται πάλι απόφαση του Υπουργείου Οικονομικών για να καθοριστεί το ακριβές ποσό, το ακριβές ύψος της πρώτης αρωγής, ο τρόπος, ο χρόνος καταβολής, τα πάντα. Να υπογραμμίσουμε δε ότι, ακόμα και σε αυτούς που αποζημιώθηκαν από τις πλημμύρες του «Ιανού», έχει δοθεί ένα ποσό σαν προκαταβολή εδώ και επτά μήνες και στην πλειοψηφία τους οι δικαιούχοι δεν γνωρίζουν αν και πότε θα υπάρξει άλλη ενίσχυση. Για να είμαστε δίκαιοι, φυσικά χαιρετίζουμε την απόφαση να γίνει δεκτή και να συμπεριληφθεί στο νομοσχέδιο η τροπολογία που πρότεινε ο ΣΥΡΙΖΑ για την παράταση της καταληκτικής ημερομηνίας υπαγωγής στη ρύθμιση του ν.4611/2019, που θα δώσει μια αυτονόητη, μια πολύτιμη πίστωση χρόνου σε πολίτες που το έχουν πραγματικά ανάγκη. Το άρθρο 26, τέλος, αναφέρεται εμβόλιμα στην παράταση αναστολής της καταβολής του δημόσιου ποσοστού 5% επί των νοσηλίων από τις μονάδες χρόνιας αιμοκάθαρσης. Η προηγούμενη ρύθμιση ήταν έως τις 30-6-2021 και πλέον πάει ως το τέλος του χρόνου, προσφέροντας έτσι άλλη μια χαριστική ρύθμιση με μια πίστωση χρόνου στους κλινικάρχες, ενώ παράλληλα στερεί πολύτιμους πόρους από το δημόσιο και το Εθνικό Σύστημα Υγείας, που παλεύει αβοήθητο με την πανδημία. Κυρίες και κύριοι συνάδελφοι, το νομοσχέδιο που έχετε φέρει προς ψήφιση, αν και θεωρητικά κινείται προς τη σωστή κατεύθυνση, συνιστά ένα νομικό πλαίσιο που δεν προσφέρει κανένα ιδιαίτερο πεδίο διαβούλευσης, καθώς όλο το σημαντικό περιεχόμενο θα καθορίζεται στη συνέχεια από εσάς με υπουργικές αποφάσεις. Τα ως τώρα πεπραγμένα σας στο θέμα της στήριξης των παραγωγικών ομάδων της χώρας στην πανδημία, με τη σταθερή σας αυτή άρνηση να ξαλαφρώσετε - άρνηση πραγματικά - τους μικρομεσαίους από ένα μέρος των χρεών της πανδημίας, τέτοιο που θα τους δώσει τη δυνατότητα να ξαναμπούν στο παραγωγικό παιχνίδι, ενώ είναι γνωστό ότι κοντά στο 90% απ' αυτούς είναι αποκλεισμένοι από τον τραπεζικό δανεισμό, δεν μας επιτρέπει σε καμμία περίπτωση να είμαστε αισιόδοξοι για το τι πραγματικά έχετε πρόθεση να κάνετε και με τα θύματα των θεομηνιών. Κλείνω με αυτό, κυρία Πρόεδρε. Ξέρετε κάτι, κυρίες και κύριοι συνάδελφοι της Νέας Δημοκρατίας; Γνωρίζουμε πάρα πολύ καλά στον ΣΥΡΙΖΑ ότι όποιος κυβερνά θα κάνει και λάθη. Εσείς όμως - και αυτό ακριβώς είναι το πρόβλημα - δείχνετε ότι δεν έχετε καταλάβει απολύτως τίποτα, δεν έχετε μάθει τίποτα από τα λάθη σας. Επαναλαμβάνετε τα ίδια λάθη, είστε αμετανόητοι, είστε για λίγους, δεν ακούτε την κοινωνία, δεν ακούτε καν τους ίδιους τους δικούς σας ψηφοφόρους. Και ξέρετε κάτι; Πλησιάζει η ώρα που θα απευθυνθείτε ξανά σε εκείνους, θα απευθυνθείτε ξανά στη μεσαία τάξη, θα είναι όμως πάρα πολύ αργά για εσάς. Διότι τότε θα θυμηθούν ότι μόνο ο ΣΥΡΙΖΑ και η κυβέρνηση του ΣΥΡΙΖΑ θα μπορεί να δώσει λύσεις στα υπαρκτά τους προβλήματα. Σας ευχαριστώ πολύ.
Σας ευχαριστώ πολύ, κυρία συνάδελφε. Τον λόγο τώρα έχει ο Υπουργός Μετανάστευσης και Ασύλου κ. Μηταράκης, για να μας μιλήσει για την τροπολογία του.
Ευχαριστώ πολύ, κυρία Πρόεδρε. Κυρίες και κύριοι συνάδελφοι, θέλω να υποστηρίξω την τροπολογία με γενικό αριθμό 857 και ειδικό 143 του Υπουργείου Μετανάστευσης και Ασύλου, με την οποία επιχειρούμε να διευθετήσουμε οικονομικές εκκρεμότητες του Υπουργείου από το 2017 μέχρι σήμερα προς Οργανισμούς Τοπικής Αυτοδιοίκησης, προμηθευτές και εργαζομένους, δαπάνες που έμεναν χρόνια ανεξόφλητες, επιβαρύνοντας διοικητικά το Υπουργείο. Αφορά δαπάνες οι οποίες είναι ορθές, κατά την ουσία τους, αλλά όχι κατά τον τύπο τους, σύμφωνα με το δημόσιο λογιστικό. Συνολικά, οι δαπάνες αφορούν ποσό 445.000 ευρώ, εκ των οποίων το 84%, δηλαδή ποσό 375.000 ευρώ, αφορά δαπάνες που έγιναν επί της προηγούμενης διακυβέρνησης της χώρας. Ευχαριστώ πολύ, κυρία Πρόεδρε.
Ευχαριστώ πολύ, κύριε Υπουργέ. Τον λόγο τώρα έχει ο κ. Παπαδημητρίου από τη Νέα Δημοκρατία.
Ευχαριστώ πολύ, κυρία Πρόεδρε. Το υπό συζήτηση νομοσχέδιο έχει ένα μεγάλο προσόν. Βάζει σε τάξη έναν τομέα, στον οποίο δυστυχώς ποτέ το ελληνικό κράτος δεν είχε φροντίσει να κάνει αυτά που χρειάζονται, ώστε να γνωρίζουμε με ποιον τρόπο αποτιμά τις ζημιές, με ποιον τρόπο γίνεται η πληρωμή των ζημιών. Από τότε που μπήκαμε στην Ευρώπη ένα μεγάλο κομμάτι των ζημιών, βεβαίως, ειδικά στις αγροτικές καλλιέργειες, στην αγροτική παραγωγή, στη γεωργία, πήγε στην Ευρώπη. Και είναι αναμενόμενο, αυτό ήταν από τα πρώτα πράγματα που έφτιαξε η Ευρώπη πριν από πάρα πολλά χρόνια. Ταυτοχρόνως, όμως, το νομοσχέδιο που τώρα συζητούμε και που απολαμβάνει μιας μεγάλης έγκρισης μέσα στο Κοινοβούλιο - κι αυτό είναι πολύ καλό - δίνει τη δυνατότητα στο κράτος να πάει ένα βήμα μπροστά. Το μόνο πρόβλημα, κύριε Υπουργέ και κυρία Πρόεδρε, είναι ότι είναι ώριμη η χώρα να πάει δύο βήματα μπροστά και, παρ' όλο που κάνουμε το μισό βήμα προς το δεύτερο, δεν το κάνουμε ολόκληρο. Ευτυχώς, η Κυβέρνηση της Νέας Δημοκρατίας εισηγείται κάτι που είναι αυτονόητο, ότι, αν δεν βάλουμε τους ανθρώπους να αναλογισθούν τις ζημιές τους, δεν θα αποτιμήσουν ποτέ σωστά ούτε την περιουσία τους ούτε τους κινδύνους που αναλαμβάνουν και δεν θα μπορέσουν να γνωρίζουν ότι απέναντι σε μια φυσική καταστροφή - την οποία προφανώς δεν μπορούμε να προβλέψουμε, τουλάχιστον δεν μπορούμε να προβλέψουμε το πότε θα ξεσπάσει - δεν θα είμαστε με επάρκεια ασφαλισμένοι. Αυτή η επάρκεια στην ασφάλιση είναι που χρειάζεται. Το μισό, λοιπόν, βήμα προς το δεύτερο γίνεται, γιατί επιτέλους η ιδιωτική ασφάλιση, δηλαδή ένας τομέας ο οποίος στην Ελλάδα είναι υπανάπτυκτος, μπαίνει στο κόλπο, μπαίνει στη δυνατότητα να πάρουν οι άνθρωποι, οι επαγγελματίες, οι αγρότες, όλοι κάποια υποστήριξη που δεν θα εξαρτάται από το κράτος και θα μου επιτρέψετε να πω ότι δεν εξαρτάται από τον πολιτικό, δεν εξαρτάται ούτε καν από τη ζέση με την οποία πάντοτε οι Βουλευτές - και φαντάζομαι όλων των παρατάξεων σε αυτό το σημείο - τρέχουν να βοηθήσουν τους ανθρώπους όταν παθαίνουν την καταστροφή. Θα συμφωνήσω με την κ. Μανωλάκου, η οποία ανέπτυξε τη γενική θεωρία - σήμερα είναι και μνήμη του Κέυνς, γι' αυτό αναφέρομαι στη γενική θεωρία - ότι το κράτος θα τα έκανε όλα καλά. Αποδείχθηκε μάλιστα - γιατί υπάρχει ιστορική εμπειρία ως προς αυτό - ότι το κράτος μπορούσε να καταστρέψει έναν ολόκληρο λαό μέσα σε λίγα χρόνια, κάτι στο οποίο αναφέρεται. Όμως, δυστυχώς, αυτό που δεν μας είπε η αγαπητή συνάδελφος είναι ότι το κράτος, στο οποίο πρεσβεύει, δεν μπορεί ταυτοχρόνως να αποτιμά με ιδιωτικό τρόπο, δηλαδή στην πραγματική τους αξία, στην αγοραία αξία τις ζημιές. Τις αποτιμά όπως βολεύεται. Ως εκ τούτου, βάζοντας την έννοια της συμμετοχής του ιδιωτικού τομέα, βάζουμε και την έννοια της σωστής αποτίμησης των ζημιών. Θέλω να σας δώσω τρία νούμερα τα οποία έχουμε ακούσει σε συζητήσεις και στην επιτροπή. Η Ελλάδα είναι το κράτος που είμαστε χαμηλότερα ασφαλισμένοι από οποιοδήποτε άλλο κράτος στην Ευρώπη. Τα ασφάλιστρα ως ποσοστό του ΑΕΠ στην Ευρωπαϊκή Ένωση είναι γύρω στο 7,5% του ΑΕΠ, στην Ελλάδα είναι 2,2%. Στην Πορτογαλία, για να πάρουμε ένα παράδειγμα που δεν είναι μακριά από εμάς, είναι 6,4%. Δαπανούμε εμείς κατά κεφαλήν 377 ευρώ για την ασφάλιση, 1.258 οι Πορτογάλοι, 2.170 ο μέσος όρος της Ευρώπης. Και σκεφθείτε ότι αυτό αντιστοιχεί κυρίως στην ασφάλιση κατοικίας, όπου μόνο το 16% είναι ασφαλισμένο και από το 16% είναι υποχρεωτικό το 10%, αυτοί που έχουν δάνεια υποχρεούνται να ασφαλίσουν το ακίνητο το οποίο έχει μπει σε υποθήκη. Έχουμε, λοιπόν, πολύ δρόμο μπροστά και κυρίως έχουμε τη δυνατότητα καλύτερης ασφάλισης και εξασφάλισης. Αυτό είναι το επόμενο βήμα και, αφού κάναμε τώρα το πρώτο, αφού βάλαμε μπροστά να κάνουμε και το υπόλοιπο μισό, πρέπει να κάνουμε και αυτό που απομένει για να οργανώσουμε καλύτερα την ασφάλιση στην Ελλάδα. Το είπε ο συνάδελφος Χαρακόπουλος πολύ καλά, είναι ο δρόμος για να αποτιμάς σωστά τους κινδύνους, είναι ο δρόμος για να βάζεις καινούργιους κινδύνους και να μπορείς να τους αποζημιώνεις. Ως εκ τούτου - και τελειώνω με αυτό - πρέπει να τολμήσουμε να κάνουμε το επόμενο βήμα, αφού άλλωστε οι ασφαλιστικές εταιρείες - κύριε Υπουργέ των Οικονομικών, το γνωρίζετε καλύτερα από μένα - έχουν ήδη το αποθεματικό - και είναι και υποχρεωμένες να το έχουν - , ένα αποθεματικό κοντά στα 17 δισεκατομμύρια, για να καλύψουν τις ζημιές. Νομίζω ότι έχει έρθει η ώρα να δούμε την υποχρεωτική ασφάλιση κατοικίας. Δεν θα έλεγα σεισμού. Είναι πολύ πιο δύσκολο, ειδικά στη χώρα μας, να το αποτιμήσουμε και δεν πρέπει να βάζουμε πάνω στον φορολογούμενο ένα βάρος το οποίο δεν μπορεί ποτέ να αποτιμηθεί, αφού δεν ξέρουμε πότε θα μας έρθει η καταστροφή. Αν και εκεί που θα συμφωνούσαμε με την κ. Μανωλάκου είναι ότι ξέρουμε σε πολλές περιπτώσεις. Το είπε και ο κ. Κόκκαλης, το κράτος μπορεί να αποτρέψει και κυρίως μπορούμε να πάρουμε μέτρα για την κλιματική αλλαγή, που είναι κύριος παράγοντας όλα τα τελευταία χρόνια των φαινομένων καταστροφών που έχουμε στην Ελλάδα ή τουλάχιστον της έντασης με την οποία εκδηλώνονται τα φαινόμενα αυτά. Και σε αυτό νομίζω ότι η πλειοψηφία υποστηρίζει τις ενέργειες της Κυβέρνησης, οι οποίες είναι πολύ θαρραλέες σε αυτόν ακριβώς τον τομέα. Δεν θα είχα τίποτα άλλο να πω, διότι νομίζω ότι υπάρχει μια γενική συμφωνία, και κυριολεκτικά δεν θα είχα και τίποτα άλλο να προσθέσω σήμερα, αν δεν μου το θύμιζε και η προηγούμενη συνάδελφος ομιλήτρια. Χαίρομαι, διότι νεότεροι από εμένα άνθρωποι, που γεννήθηκαν μετά το τέλος της δικτατορίας - ευτυχώς δεν κράτησε πάρα πολύ στην Ελλάδα! - , θυμούνται πολύ καλά το τι συνέβη και το γιατί δεν πρέπει ποτέ ξανά να συμβεί. Δεν θα είχα κυριολεκτικά τίποτα να προσθέσω, εάν σήμερα το πρωί οι συνάδελφοι, εν πλήρη ελευθερία του Τύπου, την οποία θα συνεχίσω να υποστηρίζω όσο και αν διαφωνώ με οτιδήποτε, δεν διέπρατταν υπό την κάλυψη της ηγεσίας του ΣΥΡΙΖΑ το ατόπημα να εμφανίζουν μια πρώτη σελίδα που θέλει, παίζοντας με τα σύμβολα - εκεί είναι που φτάσαμε στο να καταλήξουμε ότι το πρωινό της 21ης Απριλίου στην ίδια εφημερίδα δεν γνώριζαν τι τους γινόταν - , να παρουσιάσει ότι με τα σύμβολα σήμερα η Ελλάδα ζει ακόμα στη δικτατορία. Ντροπή! Το καταθέτω στη Βουλή για να μην το ξεχάσουν οι νεότεροι, οι οποίοι πάντοτε θα θυμούνται και θα αποτιμούν τη δικτατορία με τον σωστό τρόπο. Αυτή είναι η οδός προς το αίσχος, είναι η οδός προς μια νέα δικτατορία. Προσέξτε το, κύριοι συνάδελφοι του ΣΥΡΙΖΑ. Σας ευχαριστώ για την προσοχή σας.
Ευχαριστώ, κύριε συνάδελφε. Τον λόγο έχει τώρα ο Κοινοβουλευτικός Εκπρόσωπος της Ελληνικής Λύσης, ο κ. Χήτας.
Ευχαριστώ, κυρία Πρόεδρε. Ειπώθηκαν αρκετά για το νομοσχέδιο. Θα μείνω σε κάποια πράγματα στα οποία αναφέρθηκε ο Κοινοβουλευτικός Εκπρόσωπος της Νέας Δημοκρατίας, γιατί δεν μπορούμε να γυρίσουμε την πλάτη ή να μην ξέρουμε τι γίνεται εκεί έξω σήμερα. Νομίζω ότι είναι στιγμές περισυλλογής, αυτοκριτικής και ίσως και καμμίας δημόσιας συγγνώμης από την Κυβέρνηση, παρά το να ακούγονται τέτοια λόγια εδώ μέσα. Τι λόγια; Μας λένε ότι η Κυβέρνηση της Νέας Δημοκρατίας έχει χρησιμοποιήσει τον καλύτερο τρόπο για την αντιμετώπιση της ιστορίας του κορωνοϊού. Προφανώς και δεν έχετε καμμία επαφή με την πραγματικότητα, γιατί εκεί έξω τα προβλήματα είναι πάρα πολλά και είναι αδύνατον να λέτε στην Αίθουσα αυτή και σε αυτόν τον ελληνικό λαό εκεί έξω ότι μειώθηκε η ανεργία και να υπερηφανεύεστε για αυτό. Όσο πιο νωρίς ηρεμήσετε λίγο και προσπαθήσετε να μιλήσετε με ειλικρίνεια στον κόσμο, τόσο καλύτερο θα είναι το αποτέλεσμα. Διάβασα πριν από λίγο ότι πήρατε απόφαση στις 4 Μαΐου, δηλαδή μετά το Πάσχα, να ανοίξει η εστίαση με όρους, με προϋποθέσεις κ.λπ.. Κάνατε οκτώ μήνες να το καταλάβετε αυτό, αλλά θα ανοίξει η εστίαση. Πραγματικά, στην πολιτική δεν είναι πάντα καλό και χρήσιμο να δικαιώνεσαι. Μακάρι να μην είχαμε δικαιωθεί σε όλα όσα είχαμε προτείνει, γιατί το αποτέλεσμα είναι αρνητικό. Εμείς δικαιωθήκαμε, αλλά η χώρα καταστρέφεται. Δικαιωθήκαμε σε όλα. Δικαιωθήκαμε για το lockdown, που είναι καταστροφικό. Το είχαμε πει από την πρώτη στιγμή, αλλά εσείς λέγατε τα δικά σας. Σας είπαμε ότι δεν μπορείτε να κρατάτε τους Έλληνες εσώκλειστους. Τίποτα, το δικό σας εσείς. Σας είπαμε ότι στους εξωτερικούς χώρους είναι καλύτερα, Ελλάδα είμαστε, έχουμε καλές θερμοκρασίες, έχουμε καλό καιρό, αφήστε τον κόσμο έξω. Εσείς όχι. Θυμάμαι σαν τώρα, όταν προτείναμε σαν Ελληνική Λύση τα μοριακά τεστ στον κ. Κικίλια - δεν θα μου φύγει η εικόνα του από το μυαλό ποτέ - , που μας κοίταξε με μια απορία και με μια ειρωνεία και μας είπε: «Τι ζητάτε τώρα μοριακά τεστ; Είναι σαν να ζητάτε παγκόσμια ειρήνη. Γίνεται αυτό;». Να που γίνεται και να που έρχεστε στα λόγια μας! Είχαμε πει από την πρώτη στιγμή ότι είμαστε πάρα πολύ επιφυλακτικοί με τα εμβόλια. Βλέπετε τι γίνεται. Σταματάνε, ξεκινάνε, κάποια αποσύρονται, κάποιοι φοβούνται, κάποιοι δεν κάνουν και είναι λογικό. Δεν είπαμε κάτι παράλογο ή κάτι τρελό ή κάτι ιδιαίτερο. Είπαμε τη λογική. Σας είχαμε πει και για τα Sputnik. Πρέπει να τα δείτε όλα αυτά. Δεν γίνεται να τα περνάμε στο ντούκου. Όταν σας είπαμε για τα Sputnik, και τι δεν είπατε εκείνη την ημέρα! Τα θυμάμαι. Πριν από επτά, οκτώ μήνες έγινε αυτό. Τώρα θα είχαμε κάνει και συμπαραγωγή, θα έπαιρνε και λεφτά η χώρα, θα είχε και εμβόλια και άλλα εμβόλια και όχι μόνο το Sputnik. Τι να λέμε τώρα εμείς; Σας ξεμπροστιάσαμε - και λυπάμαι που το λέω, εδώ ήμασταν, πριν από δέκα μέρες - με τα self - test, με εκείνη την περίφημη εταιρεία τη «SWISS MED» και την αποκάλυψη που κάναμε εδώ, το σκάνδαλο εκείνο για την εταιρεία - φάντασμα και θα το καταθέσω στα Πρακτικά μόλις τελειώσω την ομιλία μου, που με απόφαση της Κυβέρνησης είναι έκπτωτη η εταιρεία «SWISS MED». Με βάση τον διαγωνισμό παρήγγειλε τρία εκατομμύρια self - test έναντι 10 εκατομμυρίων ευρώ. Λεφτά με τη σέσουλα! Αποκαλύψαμε το σκάνδαλο και μετά από τρεις μέρες έκπτωτη εταιρεία. Ποιος ξέρει τι δουλειά πήγε να γίνει και εδώ; Θα τα καταθέσω μετά στα Πρακτικά. Τι άλλο να σας πρωτοπώ; Είχαμε πει μήνες πριν, δώστε στη δημοσιότητα - αυτό είναι επίσης πολύ μεγάλο σκάνδαλο - τα πρακτικά της επιτροπής. Λέγατε ότι δεν υπάρχουν πρακτικά, δεν έχουμε τίποτα. Ωραία, δεν υπάρχουν πρακτικά, σήμερα όμως καθένας θα μπει στη θέση του. Ποιος αποφασίζει τελικά; Πρέπει να βγείτε υπεύθυνα - δεν ξέρω αν θα το κάνει ο Υπουργός των Οικονομικών, που εκπροσωπεί την Κυβέρνηση σήμερα, δεν ξέρω αν θα το κάνει ο Γιάννης ο Βρούτσης, που είναι ο Κοινοβουλευτικός Εκπρόσωπος της Νέας Δημοκρατίας - και να πείτε στον κόσμο ποιος αποφασίζει. Πρακτικό 12ης Μαρτίου 2021. Θα τα καταθέσω όλα στα Πρακτικά. Να τα πάρετε αυτά, είναι τα πρακτικά των συνεδριάσεων. Πρακτικό 12ης Μαρτίου 2021: Ο Γενικός Γραμματέας Δημοσιονομικής Πολιτικής, ο κ. Πετραλιάς, μιλά για το άνοιγμα του λιανεμπορίου και την τόνωση των εσόδων του κράτους. Ο Τσιόδρας ενημερώνει για την άσχημη επιδημιολογική εικόνα. Η επιτροπή δέχθηκε την επαναλειτουργία του εμπορίου. Άρα του Πετραλιά, όχι του Τσιόδρα. Άρα πώς αποφασίζουν οι γιατροί; Είναι τα πρακτικά, να τα δείτε, να τα διαβάσετε. Δεύτερο πρακτικό, στις 9 Μαρτίου του 2021. Ο Υπουργός Επικρατείας κ. Γεραπετρίτης τούς λέει τι πρέπει να γίνει. Η επιτροπή νομιμοποιεί τα μέτρα που προαποφασίζει η Κυβέρνηση, εάν και κάποιοι επιστήμονες εκείνη τη φορά διαφωνούν. Τρίτο πρακτικό, στις 26 Μαρτίου. O Υφυπουργός παρά τω Πρωθυπουργώ κ. Σκέρτσος ενημέρωσε τους επιστήμονες για τον σχεδιασμό για τα self - test. Ο κ. Τσιόδρας καταγράφεται να διαφωνεί σχεδόν σε όλα. Η επιτροπή χρησιμοποιείται ως άλλοθι από την Κυβέρνηση, για να επιβάλει τα μέτρα που θέλει. Θα καταθέσω στα Πρακτικά τα πρακτικά των συνεδριάσεων για να δείτε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Πολύ γρήγορα, κυρία Πρόεδρε, δύο λεπτά ακόμα. Και συνεχίζεται αυτό το ύπουλο - γιατί είναι ύπουλο - κυνήγι κατά της Εκκλησίας και της Ορθοδοξίας. Είναι απίστευτο αυτό που ζούμε. Βάλατε στις 21.00΄ την Ανάσταση; Τι είναι η Ανάσταση; Τελικός κυπέλλου στο ποδόσφαιρο; Τι ώρα βολεύει να τη βάλουμε; Βάλαμε στις 21.00΄ την Ανάσταση; Εκεί έξω γίνεται χαμός. Δεν θα πάω στις πορείες, κύριε Σταϊκούρα, πριν από έναν μήνα, που τις στήριζαν κιόλας οι αριστεροί. Δεν θα πω για τα κορωνοπάρτι, που είναι αποτέλεσμα της κακής διαχείρισής σας, με τον κόσμο να έχει αγανακτήσει. Και πλέον δεν μπορείτε να το ελέγξετε. Αντί να δημιουργεί εξελίξεις η Κυβέρνηση, τρέχει πίσω από τις εξελίξεις. Και έρχεστε τώρα στο εύκολο θύμα, στον φουκαρά τον Χριστιανό. Τη βάλατε στις 21.00΄, λες και είναι θεατρική παράσταση. Τι λέτε, μωρέ; Στις 21.00΄ η ώρα; Θα αναστήσετε τον Ιησού τη δεύτερη μέρα και όχι την τρίτη μέρα; Παγκόσμια πατέντα; Θα αναστήσετε τον Ιησού Χριστού νωρίτερα; Δεν έχει ξαναγίνει αυτό! Γιατί δεν δώσατε ίδιες οδηγίες για το Ραμαζάνι; Γιατί δεν επιβάλλετε στους μουσουλμάνους να σταματούν τη νηστεία πριν από τη δύση του ηλίου και να ολοκληρώσουν τις συναθροίσεις των οικογενειών τους στις εννέα το βράδυ, που έχει και απαγόρευση κυκλοφορίας μετά; Γιατί; Και θα κλείσω, κυρία Πρόεδρε, γιατί πραγματικά δεν έχω τον χρόνο σήμερα, αλλά κάποια πράγματα μας ξεπερνούν και θα πρέπει λίγο, επειδή είναι δύσκολες οι συνθήκες εκεί έξω, να ηρεμήσετε, να σκέφτεστε ή να ρωτάτε τους επικοινωνιολόγους σας τι κάνετε. Είναι αδιανόητη πρόκληση η φωτογραφία του Υπουργού Εργασίας την ημέρα των γενεθλίων του ως Σούπερμαν. Ο κύριος Χατζηδάκης Σούπερμαν! Του έκαναν και τούρτα Σούπερμαν. Γιατί; Έσβησε τα κεράκια της τούρτας του εχθές με τον ίδιο τρόπο που έσβησε την Ολυμπιακή, τον ΟΣΕ, με τον ίδιο τρόπο που σβήνει τις συντάξεις των ανθρώπων, με τον ίδιο τρόπο έσβησε τα κεράκια ο κ. Σούπερμαν χθες. Καλά, δεν τα βλέπετε; Δηλαδή, ο ίδιος χαίρεται με αυτό; Ο κόσμος να πεινάει, έξω υπάρχει θάνατος και απελπισία κι αυτός να μας το παίζει Σούπερμαν, ο άνθρωπος των ειδικών αποστολών; Και η εικόνα σαν εικόνα είναι η επιτομή της πολιτικής ξιπασιάς και της αλαζονείας της εξουσίας. Αυτό ακριβώς είναι, αυτό ακριβώς. Απλά θα πρέπει να καταλάβει και ο κ. Χατζηδάκης - δεν ξέρω τι στόχους έχει και τι έχει στο μυαλό του να πετύχει, αυτά είναι εσωκομματικά της Νέας Δημοκρατίας και δεν μας ενδιαφέρουν - ότι ο χρόνος σας τελειώνει και ότι η άμμος στην κλεψύδρα έχει αρχίσει να γυρίζει ανάποδα. Πάρτε το χαμπάρι. Γιατί πραγματικά ο κόσμος εκεί έξω είναι στα όριά του και δεν σας σώζει ούτε ο Σούπερμαν ούτε ο Σπάιντερμαν ούτε κανένας.
Ευχαριστώ πολύ, κύριε συνάδελφε. Έχει ζητήσει τον λόγο για ένα λεπτό η κ. Παπανάτσιου.
Κυρία Πρόεδρε, στην αναφορά του κ. Παπαδημητρίου ήθελα να του απαντήσω ότι δεν δεχόμαστε μαθήματα από τον άνθρωπο που ζητούσε μια σοβαρότερη Χρυσή Αυγή. Ο παραλληλισμός της Αριστεράς με δικτατορίες είναι ένα και το αυτό με τη θεωρία των δύο άκρων. Δεν πρόκειται κανένας από εμάς να ξεχάσει τα βασανιστήρια που κατά τη διάρκεια της δικτατορίας ήταν μέρος του εκτεταμένου σχεδίου για εξουσία και επιβολή, τις εξορίες, τα στρατοδικεία και τις φυλακίσεις. Στο όνομα όλων αυτών των αγωνιστών που τα υπερασπίστηκαν σήμερα οφείλουμε να σταθούμε στο ύψος των περιστάσεων. Σήμερα αγωνιζόμαστε, για να έχουν όλοι πρόσβαση στη δημόσια υγεία, να μην κατεδαφισθούν οι κοινωνικές ελευθερίες και τα εργασιακά δικαιώματα με πρόσχημα την πανδημία. Σε τέτοιες περιόδους σίγουρα τη λύση δίνει πάντα ο αγωνιζόμενος λαός. Καλώ τον κ. Παπαδημητρίου να ανακαλέσει, να σβηστεί από τα Πρακτικά αυτό που είπε.
Ευχαριστώ πολύ, κυρία συνάδελφε. Τον λόγο έχει ο κ. Δημοσχάκης από τη Νέα Δημοκρατία.
Κυρία Πρόεδρε, ευχαριστώ πολύ. Κυρίες και κύριοι συνάδελφοι, η αντιμετώπιση της κλιματικής αλλαγής και των καταστροφικών επιπτώσεών της συνιστά μία από τις πλέον βασικές προτεραιότητες της σημερινής Κυβέρνησης. Αναπτύσσονται αυτές σε πολιτικό, οικονομικό και επιχειρησιακό επίπεδο με μία σειρά μέτρων, μέτρων σοβαρών, που είναι απαραίτητα για τους πολίτες. Όμως, είναι ζωτικής σημασίας σε περίπτωση εκδήλωσης φυσικών καταστροφών να διασφαλίζεται στους πληγέντες η οικονομική κρατική αρωγή με τρόπο συντονισμένο, γρήγορο, αποτελεσματικό και δίκαιο. Δυστυχώς, το ισχύον πλαίσιο είναι κατακερματισμένο και βέβαια αναποτελεσματικό. Τα βιώνουμε όλοι, το βλέπουμε όλοι και εισπράττουμε τα επίχειρα πολλές φορές. Σήμερα θεσπίζουμε ένα ολιστικό και ευέλικτο θεσμικό πλαίσιο, που αντιμετωπίζει τις παθογένειες και αποκαθιστά το αίσθημα ασφάλειας και εμπιστοσύνης των πολιτών προς το κράτος. Προβλέπεται η διαμόρφωση ενός συνεκτικού πλαισίου για την επιχορήγηση των πληττόμενων από θεομηνίες επιχειρήσεων, και όχι μόνο, συνδυαστικά με τη διαμόρφωση των κατάλληλων εργαλείων ενίσχυσης και οριοθέτησης για την επιτάχυνση των διαδικασιών. Θεσπίζεται μία διαδικασία συντονισμού των μέτρων αποκατάστασης και στήριξης σε συνεργασία με όλα τα εμπλεκόμενα Υπουργεία και κεντρικές υπηρεσίες του ελληνικού κράτους. Για πρώτη φορά θεσμοθετείται με τρόπο απλοποιημένο και υπολογισμένο το πλαίσιο αναφορικά με την ενίσχυση της πρώτης αρωγής, η οποία συνιστά ένα εφάπαξ βοήθημα, που στοχεύει στην άμεση ανακούφιση των επιχειρήσεων από την πολιτεία για τις πρώτες κρίσιμες στιγμές. Δημιουργούνται εξειδικευμένες υπηρεσιακές δομές, οι οποίες θα αναλάβουν τις διαδικασίες επιχορήγησης των πληγεισών περιοχών. Η ίδρυση της Εθνικής Επιτροπής Κρατικής Αρωγής κρίνεται άκρως σημαντική. Ορίζεται Περιφερειακός Συντονιστής Κρατικής Αρωγής ως ο μόνιμος σύνδεσμος της εκάστοτε πληγείσας περιφερειακής ενότητας με την Εθνική Επιτροπή Κρατικής Αρωγής. Δημιουργούνται Επιτροπές Κρατικής Αρωγής στις περιφέρειες, αρμόδιες για την καταγραφή και εκτίμηση των ζημιών από θεομηνίες σε επιχειρήσεις και μη κερδοσκοπικού χαρακτήρα φορείς. Τέλος, προβλέπεται η σύσταση στη Γενική Γραμματεία Οικονομικής Πολιτικής του Υπουργείου Οικονομικών Διεύθυνσης Κρατικής Αρωγής. Η διαδικασία της οικονομικής ενίσχυσης καθίσταται έτι αποτελεσματικότερη και γρηγορότερη μέσω της ψηφιοποίησής της. Παράλληλα, διευρύνεται το πεδίο των δικαιούχων αποζημίωσης λόγω ζημιών από θεομηνία, μια πρόβλεψη που ανταποκρίνεται πλήρως στο αίσθημα του αγροτικού κόσμου του ακριτικού Έβρου, καθώς επεκτείνεται ρητά στους κατά κύριο επάγγελμα αγρότες σε ποσοστό και στους κατόχους αγροτικών εκμεταλλεύσεων. Προ μηνός γίναμε όλοι μάρτυρες των δύο αλλεπάλληλων ακραίων καιρικών φαινομένων στον Νομό Έβρου, με ανυπολόγιστες ζημιές κυρίως στον κεντρικό και τον νότιο Έβρο, με την ανείπωτη τραγωδία απώλειας μιας ανθρώπινης ζωής στελέχους του Πυροσβεστικού Σώματος. Σημειώθηκαν πρωτόγνωρες ζημιές στην εδαφική αρμοδιότητα των χερσαίων δήμων, όπως σε κατοικίες, σε καλλιέργειες, σε επιχειρήσεις, σε συστήματα ύδρευσης άρδευσης και σε υποδομές. Η Κυβέρνηση μπροστά στο μέγεθος αυτής της καταστροφής απέδειξε άμεσα αποτελεσματικά αντανακλαστικά. Μάλιστα όλα τα συναρμόδια Υπουργεία επέδειξαν καλή διάθεση και πρόθεση αλλά και αποτελεσματικότητα, προβαίνοντας σε ενέργειες στήριξης όλων των πληττόμενων. Κύριε Υπουργέ, ευχαριστώ από του Βήματος της Βουλής για την ευαισθησία και τη στοργή που επέδειξαν οι υπηρεσίες του Υπουργείου σας στον ευαίσθητο νομό μας. Απόδειξη αποτελεί η διπλή επίσκεψη του παριστάμενου Γενικού Γραμματέα Χρήστου Τριαντόπουλου, ο οποίος κατόπιν οδηγιών σας επισκέφθηκε όλες τις πληγείσες περιοχές. Άκουσε με υπομονή όλους. Ακτινογράφησε την πληγείσα περιοχή με ακρίβεια. Και, φυσικά, ακολούθησαν οι σχετικές αποφάσεις και ανακοινώσεις για τη διαδικασία αποζημίωσης των πληγέντων. Θεμελιώδους σημασίας είναι ότι η Κυβέρνηση μας άκουσε. Ήδη μας ικανοποιεί και μας χαροποιεί η απόφαση του Υπουργείου Υποδομών να προχωρήσει τις διαδικασίες σε ό,τι αφορά στην κατασκευή του φράγματος του Μεγάλου Δερείου. Είναι όνειρο δεκαετιών, που το εντάσσει στο Ταμείο Δημοσίων Επενδύσεων. Ήδη επελέγη ο τεχνικός σύμβουλος σε χρόνο ρεκόρ, προκειμένου να ετοιμάσει τα τεύχη δημοπράτησης, για να αναδειχθεί ο μελετητής από τη διαγωνιστική διαδικασία. Ο ορεινός όγκος του Σουφλίου, κυρίες και κύριοι συνάδελφοι, θα πλημμυρίσει ξανά στο επόμενο έντονο καιρικό φαινόμενο. Παρομοίως και η κοιλάδα του Ερυθροποτάμου Διδυμοτείχου θα καταστραφεί, όπως έγινε και πρόσφατα. Οι τρεις λεκάνες απορροής του Έβρου θα συνεχίζουν να μας πνίγουν, αν δεν δρομολογηθούν με fast track διαδικασίες οι μελέτες και η υλοποίηση των τριών φραγμάτων του νομού, δηλαδή, του Δερείου, που προείπα, του Σουφλίου, του Ασπρονερίου Διδυμοτείχου και της Μάνθειας Φερών Αλεξανδρούπολης. Αν δεν ελέγξουμε τους υδάτινους όγκους, θα συζητούμε εσαεί για κονδύλια αποζημιώσεων. Η Κυβέρνηση αυτή δρομολογεί ήδη έργα τα οποία αποτελούσαν άπιαστο όνειρο δεκαετιών για τους Εβρίτες. Θέτουμε τα θεμέλια για την Ελλάδα των επόμενων δεκαετιών. Στο πλαίσιο αυτού του μακρόπνοου σχεδιασμού πιστεύω να προχωρήσουν τα έργα που προανέφερα κι όχι μόνο. Το παρόν νομοσχέδιο περιλαμβάνει, κυρίες και κύριοι συνάδελφοι, μια σειρά ρυθμίσεων που σχετίζονται με την αντιμετώπιση των συνεπειών της πανδημίας στην πραγματική οικονομία. Προβλέπεται μεταξύ άλλων η στήριξη του πρωτογενούς τομέα, ο οποίος αποτελεί και τη βαριά βιομηχανία του νομού μας. Προβλέπεται η απαλλαγή από την υποχρέωση καταβολής του τέλους επιτηδεύματος για τους κατά κύριο επάγγελμα αγρότες του κανονικού καθεστώτος ΦΠΑ και για τους αλιείς της παράκτιας αλιείας. Κυρίες και κύριοι, η Κυβέρνηση προωθεί ουσιαστικές μεταρρυθμίσεις, δίνοντας προτεραιότητα στην ανακούφιση των πολιτών, διασφαλίζοντας την αποκατάσταση της κανονικότητας στην οικονομική ζωή των πληττόμενων επιχειρήσεων μετά από μια έκτακτη συνθήκη και μέσω αυτής τη στήριξη της εθνικής οικονομίας και την εξομάλυνση της οικονομικής ζωής της χώρας. Το κράτος αποκτά μηχανισμούς λειτουργικούς σημειώνοντας άλματα προόδου. Σε αυτό συμβάλλει το παρόν σχέδιο νόμου, το οποίο υπερψηφίζω. Σας ευχαριστώ για την προσοχή σας.
Κι εγώ σας ευχαριστώ, κύριε συνάδελφε. Τον λόγο τώρα έχει ο Υπουργός Οικονομικών κ. Σταϊκούρας.
Θα μιλήσω μετά τον ομιλητή.
Τον λόγο τότε θα δώσουμε στον κ. Τρύφωνα Αλεξιάδη, Βουλευτή του ΣΥΡΙΖΑ.
Ευχαριστώ, κυρία Πρόεδρε. Η συνεδρίασή μας γίνεται σήμερα σε μια σημαντική μέρα. Είναι μια μέρα μαύρη για τη δημοκρατία, μια μέρα μαύρη για την ιστορία της χώρας. Είναι μια μέρα σημαντικής μνήμης, όμως, και για τη χώρα και για τη Βουλή. Είναι ημέρα μνήμης και τιμής κυρίως σε όσους πέθαναν, βασανίστηκαν, υπέστησαν τις συνέπειες του αντιδικτατορικού αγώνα, στον οποίο βεβαίως δεν συμμετείχε όλο το πολιτικό προσωπικό, ειδικά ορισμένοι πρωταγωνιστές των επόμενων ετών. Είναι ημέρα τιμής κυρίως σε όσους δεν εξαργύρωσαν μετά τη δικτατορία τους αγώνες, τις διώξεις, τα βασανιστήρια. Είναι ημέρα μνήμης και υποχρέωσης για όλους μας να προστατεύουμε και να αναδεικνύουμε τη δημοκρατία ως ένα υπέρτατο αγαθό. Πώς αντιμετωπίζει σήμερα η Κυβέρνηση νομοθετικά τη λειτουργία της Βουλής τη συγκεκριμένη μέρα; Τι κάνει σήμερα η Βουλή; Θα προσπεράσω και θα κάνω σαν να μην άκουσα αυτό που προσέθεσε στα διάφορα ρητά που έχει πει κατά καιρούς Βουλευτής της Νέας Δημοκρατίας. Πριν από δυο χρόνια τέτοια εποχή θυμάμαι ότι έλεγε να κλείσουν και να γκρεμιστούν τα νοσοκομεία. Με το να γκρεμιστούν εννοούσε μη τυχόν μείνουν έτσι και ανοίξουν ξανά. Σήμερα προσέθεσε στα άπαντα αυτά κι άλλη μια φράση. Μίλησε για υποχρεωτική ασφάλιση κατοικίας. Κύριε Υπουργέ, φαντάζομαι να το ακούσατε. Πρέπει μετά να πάρετε θέση. Σχεδιάζει το Υπουργείο Οικονομικών υποχρεωτική ασφάλιση κατοικίας; Προσέξτε πότε ήρθε αυτή η πρόταση. Μετά από μια επιχειρηματολογία ότι είναι χαμηλά τα χρήματα που πληρώνει ο Έλληνας πολίτης για ιδιωτική ασφάλιση και πρέπει να τα αυξήσουμε. Άρα πρέπει να αυξήσουμε τα έσοδα και τα κέρδη των ασφαλιστικών εταιρειών. Έτσι ήρθε. Όχι με κάποια άλλη επιχειρηματολογία. Αλλά επ' αυτού θα μιλήσετε, κύριε Υπουργέ, φαντάζομαι, θα τοποθετηθείτε. Τι κάνει, λοιπόν, σήμερα η Βουλή, για να τιμήσει με την έννοια της μνήμης τη μέρα της κατάλυσης της δημοκρατίας; Συζητάμε ένα νομοσχέδιο με διαδικασίες που δεν τιμούν το νομοσχέδιο, που δεν τιμούν τη Βουλή. Κι όπως έχω πει ξανά, κυρία Πρόεδρε, δεν είναι προσωπική η παρατήρηση, πρέπει το Προεδρείο της Βουλής να αποφασίσει αν θα περιορισθεί στον ρόλο κατανομής του χρόνου των ομιλιών ή αν θα αποφασίσει να υπερασπισθεί την τιμή και το κύρος του Κοινοβουλίου. Δεν είναι δυνατόν να λειτουργούμε έτσι. Το Κοινοβούλιο έχει μεταβληθεί σε μια αποθέωση του δήθεν, της πρόφασης. Οι γραβάτες και τα κοστούμια δεν δίνουν σοβαρότητα. Επίτηδες έβαλα γραβάτα σήμερα. Ο πολιτικός λόγος και η πολιτική πράξη δίνουν σοβαρότητα. Τι κάνουμε σήμερα, λοιπόν; Ξεκινήσαμε με ένα νομοσχέδιο τριάντα δυο άρθρων, το οποίο στη διαβούλευση βεβαίως, κατά τη συνήθη πρακτική του Υπουργείου Οικονομικών, ήταν πολύ μικρότερο. Και λέω κατά τη συνήθη πρακτική, διότι άκουγα όσα λέγατε για επιτελικό κράτος, άκουγα για τον κ. Γεραπετρίτη, άκουγα όλα αυτά τα οποία λέγατε και θεωρούσα ότι τέλος πάντων κάπου θα απείχατε απ' όλα όσα παλαιότερα λέγατε ως Νέα Δημοκρατία. Δυστυχώς. Και σε αυτά και στα υπόλοιπα ακολουθείτε στις ίδιες ράγες. Ήρθατε, λοιπόν, εδώ και ξεκίνησε στην επιτροπή ένα νομοσχέδιο με τριάντα δυο άρθρα. Τελείωσε η επιτροπή τη Δευτέρα το απόγευμα. Πριν τελειώσει η επιτροπή, ανακοινώθηκε από τον Υπουργό ότι θα έρθουν τροπολογίες στην Ολομέλεια. Απορώ γιατί δεν συζητήθηκαν στην επιτροπή. Τι ρόλο έχουν οι επιτροπές οικονομικών υποθέσεων; Σήμερα ήρθαμε εδώ να συζητήσουμε ένα νομοσχέδιο τριάντα δυο άρθρων, στο οποίο έχουν προστεθεί μέχρι στιγμής τροπολογίες είκοσι οκτώ άρθρων. Στις 15.40΄ κατατέθηκε η τελευταία τροπολογία. Ελπίζω, μέχρι να τελειώσει το νομοσχέδιο, τουλάχιστον να μάθουμε πόσες τροπολογίες θα έρθουν. Είναι τριάντα δυο άρθρα αρχικά και είκοσι οκτώ οι τροπολογίες που κατατέθηκαν. Αυτό το θεωρείτε εσείς επιτομή επιτελικού κράτους, επιτομή ορθής νομοθέτησης, σωστή λειτουργία του Κοινοβουλίου. Θέλω πραγματικά, κύριε Υπουργέ Οικονομικών, να σας συγχαρώ. Έχετε μια καταπληκτική ικανότητα ως κόμμα, ως Κυβέρνηση - όχι προσωπικά - ακόμα κι ένα νομοσχέδιο το οποίο θα μπορούσε να ήταν ομόφωνο και να ψήφιζαν οι πάντες, να το φέρνετε με τέτοιες διαδικασίες και με τέτοιον τρόπο, που να δημιουργείτε προβλήματα. Είναι προφανές. Το ανέλυσε πολύ σωστά ο εισηγητής μας και η Κοινοβουλευτική μας Εκπρόσωπος με την κοινοβουλευτική εμπειρία που έχουν και με την εμπειρία στα θέματα των αγροτών, λόγω των περιοχών από τις οποίες προέρχονται. Θα μπορούσαμε όλοι να συμφωνούμε και να συναινούμε σε όλο αυτό. Με τη διαδικασία όμως της συζήτησης, εγώ, αν δεν ήμουν υποχρεωμένος από την κομματική διαδικασία και τη συλλογική λειτουργία του ΣΥΡΙΖΑ, θα έλεγα ότι δεν θα έπρεπε καν να είμαστε εδώ σ' αυτή την Αίθουσα και να συμμετέχουμε σε μια προσβολή της δημοκρατίας. Δεν είναι το μόνο δυστυχώς. Δεν είναι το μόνο. Και στον σύντομο χρόνο θα αναφερθώ σε δυο παραδείγματα. Έχουμε καταθέσει, κύριε Υπουργέ, από τις 16 Μαρτίου, είκοσι έξι Βουλευτές του ΣΥΡΙΖΑ μια ερώτηση σε σχέση με τη διώρυγα της Κορίνθου και το μεγάλο πρόβλημα που υπάρχει, καθώς παραμένει κλειστή και υπάρχουν σημαντικές επιπτώσεις στα θέματα της ναυσιπλοΐας, στα θέματα του τουρισμού, στα θέματα της τουριστικής ανάπτυξης, σε πάρα πολλά ζητήματα. Την έχουμε καταθέσει από 16 Μαρτίου. Απάντηση δεν πήραμε μέχρι σήμερα. Βεβαίως, είδαμε τον Πρωθυπουργό να πηγαίνει εκεί. Δεν θέλω να ασχοληθώ με τα της επίσκεψής του - διότι υπάρχουν τα βίντεο, θα μείνουν, φαντάζομαι, στην πολιτική ιστορία του τόπου - και στα όσα αναφέρθηκαν. Όμως, στα ερωτήματα που θέτουμε είκοσι έξι Βουλευτές θα απαντήσετε; Θα μας πείτε πότε θα ανοίξει η διώρυγα; Θα απαντήσετε στα συγκεκριμένα οικονομικά και πολιτικά ζητήματα; Δεν είναι θέμα να απαντήσετε στον Αλεξιάδη ή σε είκοσι έξι Βουλευτές. Είναι θέμα λειτουργίας του Κοινοβουλίου. Στον σύντομο χρόνο που έχω, άλλο ένα ερώτημα προς το Υπουργείο Οικονομικών, μιας και είναι εδώ ο Υπουργός Οικονομικών σήμερα: Να δώσετε, κύριε Υπουργέ Οικονομικών, συγχαρητήρια στο Γραφείο Τύπου σας. Εγώ παντού, όπου κάνω δημόσιες ομιλίες, λέω ότι το δελτίο Τύπου που έβγαλε το Υπουργείο Οικονομικών στις 14 Απριλίου, απαντώντας στις προτάσεις του ΣΥΡΙΖΑ για τα θέματα του ιδιωτικού χρέους, πρέπει να το διαβάσουν όλοι οι Έλληνες, κυρίως τα στελέχη και οι ψηφοφόροι της Νέας Δημοκρατίας, αλλά όλοι οι Έλληνες. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μια μικρή ανοχή, κυρία Πρόεδρε. Διότι βρίθει αντιφάσεων και διαφόρων καταστάσεων που είναι προβληματικές, φάσκει και αντιφάσκει, αλλά δεν απαντάει σε συγκεκριμένα ζητήματα. Και μιας και είστε σήμερα εδώ, εγώ θα ήθελα να ρωτήσω, γιατί διαβάζω τα κείμενά σας, κοστολογείτε και λέτε διάφορα πράγματα: Στην πρότασή μας για τον ειδικό ακατάσχετο λογαριασμό για τις επιχειρήσεις και τους ελεύθερους επαγγελματίες, το οποίο είναι κάτι που ζητούν, κύριε Βουλευτά, ακόμα και εκπρόσωποι που είναι από τον δικό σας πολιτικό χώρο, για ποιον λόγο δεν κάνετε μια κοστολόγηση και δεν απαντάτε με ένα «ναι» ή με ένα «όχι»; Κλείνοντας, θέλω να πω ότι για άλλη μια φορά φέρνετε για ψηφοφορία νομοσχέδιο, προσβάλλοντας την Επιστημονική Υπηρεσία της Βουλής, η οποία σας παραδίδει μαθήματα Νομικής ακόμα και για απλούς όρους του Αστικού Κώδικα - δεν είμαι νομικός για να το εκτιμήσω ή όχι, αλλά αυτή την Υπηρεσία έχουμε στη Βουλή - και θέτει πολύ απλά ζητήματα. Για άλλη μια φορά έχουμε, λοιπόν, νομοσχέδιο χωρίς να απαντάτε σε αυτά τα ζητήματα. Για άλλη μια φορά έχουμε διαδικασία που προσβάλλει το νομοσχέδιο. Εγώ, συνυπογράφοντας και αντιγράφοντας τα όσα σωστά λέει ο Ευρωβουλευτής σας, ο κ. Κύρτσος, σας προτρέπω: Μαζέψτε τα σπασμένα κομμάτια!
Ευχαριστώ πολύ, κύριε συνάδελφε. Τον λόγο τώρα έχει ο Υπουργός Οικονομικών κ. Σταϊκούρας, για να τοποθετηθεί επί της τροπολογίας του.
Κανονική ομιλία θα κάνω με τις τροπολογίες, κυρία Πρόεδρε.
Κανονική, ωραία. Ορίστε, κύριε Υπουργέ, έχετε τον λόγο.
Ευχαριστώ πολύ, κυρία Πρόεδρε. Ένα βασικό στοιχείο με το οποίο μπορεί κάποιος να αξιολογήσει την ορθότητα μιας νομοθετικής πρωτοβουλίας είναι να ακούσει την Αντιπολίτευση, να ακούσει την κριτική της επί του νομοσχεδίου. Είχα την ευκαιρία να ακούσω δύο Προέδρους Κοινοβουλευτικών Ομάδων, δύο Κοινοβουλευτικούς Εκπροσώπους και τον τελευταίο ομιλητή. Ούτε δευτερόλεπτο δεν αφιέρωσαν στο νομοσχέδιο, ούτε δευτερόλεπτο! Δύο Αρχηγοί, δύο Κοινοβουλευτικοί Εκπρόσωποι και ο τελευταίος ομιλητής! Κραυγαλέα απόδειξη της ορθότητας του περιεχομένου του νομοσχεδίου! Δεν είχαν να πουν τίποτα, τίποτα, κιχ! Δεύτερη παρατήρηση: Θα ήθελα να καταθέσω στα Πρακτικά νομοτεχνικές βελτιώσεις.
Υπάρχει μια εκκρεμότητα, όπως γνωρίζετε, για τη γνωμοδότηση του ΝΣΚ. Επειδή δεν μπορούμε να παρέμβουμε στην ανάλυση συνεπειών για νομοτεχνική ρύθμιση, αυτό θα γίνει με ερμηνευτική εγκύκλιο. Γίνονται δεκτές όλες οι υπουργικές τροπολογίες. Δεν γίνεται δεκτή καμμία βουλευτική τροπολογία. Αυτά ως προς τη διαδικασία. Θα αναπτύξω τον βασικό κορμό του νομοσχεδίου, θα μιλήσω, όπως κάνω πάντα, μόνο για το νομοσχέδιο - αυτό συζητάμε σήμερα - και θα μιλήσω και για τις δυο τροπολογίες. Στη δε αναφορά του αγαπητού κυρίου συναδέλφου από την Αξιωματική Αντιπολίτευση γιατί το φέραμε τελευταία στιγμή, θέλω να σας υπενθυμίσω ότι η χώρα από το 2018- επί ημερών σας - είναι σε καθεστώς ενισχυμένης εποπτείας, που σημαίνει ότι αξιολογείται κάθε τρίμηνο από τους θεσμούς, που σημαίνει - και είμαι πάρα πολύ ειλικρινής σε αυτό - ότι το περιεχόμενο της δεύτερης τροπολογίας που σήμερα καταθέσαμε το κλείσαμε χθες και σήμερα στη διαπραγμάτευση με τους θεσμούς. Η χώρα από το καλοκαίρι του 2018- καλοκαίρι του 2018! - είναι σε καθεστώς ενισχυμένης εποπτείας και αξιολογούμαστε, κύριε συνάδελφε. Άρα αυτός είναι ο λόγος. Και επειδή αφορά φορολογικές δηλώσεις που θα ξεκινήσουν μετά το Πάσχα, γι' αυτό και σήμερα, αν και βγάλαμε δελτίο Τύπου χθες για να ενημερώσουμε και εσάς και την κοινωνία, το καταθέσαμε. Ξεκινάω από τον πυρήνα του ερωτήματος και τον πυρήνα του προβληματισμού του νομοσχεδίου. Κυρίες και κύριοι συνάδελφοι, η Κυβέρνηση έχει αποδείξει ότι δρα γρήγορα, αποτελεσματικά και αποφασιστικά, για να περιορίσει τις δυσμενείς οικονομικές και κοινωνικές επιπτώσεις της πανδημίας του κορωνοϊού. Διαθέτει γρήγορα αντανακλαστικά, παρακολουθώντας και ακολουθώντας τη δυναμική της υγειονομικής κρίσης. Πέρα, όμως, από την αντιμετώπιση της πανδημίας, κλήθηκε να αντιμετωπίσει και τις έκτακτες συνθήκες που προκλήθηκαν από την ύπαρξη θεομηνιών και φυσικών καταστροφών κατά το ίδιο χρονικό διάστημα, συνθήκες που απαιτούσαν συνεχείς και άμεσες παρεμβάσεις στήριξης των πληγέντων νοικοκυριών και επιχειρήσεων. Και το πράξαμε αυτό με ταχύτητα, μεθοδικότητα και υπευθυνότητα. Προς αυτή την κατεύθυνση το Υπουργείο Οικονομικών εισάγει προς ψήφιση στο ελληνικό Κοινοβούλιο ένα πλέγμα διατάξεων για την κρατική αρωγή προς επιχειρήσεις μετά την επέλαση θεομηνιών. Κυρίες και κύριοι συνάδελφοι, μετά τις πρώτες άμεσες και αναγκαίες παρεμβάσεις στο νομοθετικό και κανονιστικό πλαίσιο που έλαβαν χώρα το δεύτερο εξάμηνο του 2020 και με τη συσσωρευμένη γνώση μετά τις πρόσφατες θεομηνίες, οι οποίες προκάλεσαν εκτεταμένες καταστροφές και μεγάλο αριθμό πληγέντων, αναδείχθηκε η ανάγκη επιτάχυνσης των διαδικασιών αναμόρφωσης του υφιστάμενου πλαισίου, ώστε ο κρατικός προϋπολογισμός και μηχανισμός να λειτουργεί σε έκτακτες και απρόβλεπτες συνθήκες συντονισμένα, χωρίς αλληλοεπικαλύψεις μεταξύ των εμπλεκόμενων Υπουργείων κατά τη διαδικασία της χρηματοδότησης, με στόχο την οικονομική ενίσχυση των πληγέντων ταχύτερα, στοχευμένα, με συνεκτικό σχέδιο και αποτελεσματικότητα. Και όπως είπα και στην επιτροπή, όπως βγάλαμε και ανακοίνωση ως Υπουργείο Οικονομικών, καταθέτω στα Πρακτικά και στην Ολομέλεια την πλήρη κοινωνική λογοδοσία επί των πεπραγμένων της Κυβέρνησης στις δύο πρόσφατες φυσικές καταστροφές στη Σάμο και τη θεομηνία του «Ιανού», γιατί μας αρέσει η πλήρης διαφάνεια όλων των στοιχείων. [[Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ειδικότερα και όσον αφορά στην κυβερνητική πολιτική για τη μεταρρύθμιση του τομέα της κρατικής αρωγής, σημειώνω ότι και αυτή στοχεύει στην αντιμετώπιση χρόνιων παθογενειών. Δεν αντιμετωπίσαμε - ούτε αντιμετωπίζονται - όλα τα προβλήματα, ιδίως όσον αφορά στην έλλειψη αποτελεσματικού συντονισμού και στρατηγικού σχεδιασμού, στην έλλειψη αποτελεσματικών πολιτικών ταχείας αποκατάστασης πληγέντων, καθώς και στην απουσία αποτελεσματικών και απλών διαδικασιών αποκατάστασης. Αυτές οι παθογένειες δυσχέραναν κατά το παρελθόν την υλοποίηση των δημόσιων πολιτικών σε επιχειρησιακό επίπεδο, αποτελώντας τροχοπέδη για την επίτευξη στόχων της ασκούμενης κυβερνητικής πολιτικής. Αυτές είχαν ως συνέπεια την παρέλευση ετών - πραγματικά, ετών! - προκειμένου οι πληγέντες να λάβουν κρατική αρωγή ή ακόμα αρκετές φορές και να μην τη λάβουν καν. Το Υπουργείο Οικονομικών μετά από πολύμηνη διαβούλευση με το σύνολο σχεδόν των Υπουργείων, μέσα από συνεργασία με φορείς και επαγγελματικές ομάδες, αλλά και μετά από αξιολόγηση των προβλημάτων και αδυναμιών που εντοπίζονται στο επίπεδο τοπικής αυτοδιοίκησης, προχώρησε στην κατάθεση του σχεδίου νόμου που σήμερα συζητάμε. Ξέρετε πολύ καλά ότι ενσωματώσαμε παρατηρήσεις και της Αντιπολίτευσης - του ΣΥΡΙΖΑ, του ΚΙΝΑΛ και άλλων κομμάτων - , αλλά και δικές μας πρωτοβουλίες. Ξέρετε πολύ καλά ότι μπορώ να δεχθώ την οποιαδήποτε θετική πρόταση, αλλά μη φτάσουμε στο άλλο άκρο, να υποστηρίζουν κάποιοι ότι ουσιαστικά επέβαλαν στην Κυβέρνηση διατάξεις. Διότι η αναστολή της αναγκαστικής εκτέλεσης, όπως είχα πει και στην επιτροπή, ήταν έτοιμη προς κατάθεση σε τροπολογία, όχι ότι πειστήκαμε από καμμία Αξιωματική Αντιπολίτευση. Κάναμε κάτι που η Κυβέρνηση και η κυβερνητική πλειοψηφία θεώρησε ότι ήταν σωστό. Ποιος, όμως, είναι ο σκοπός του νομοσχεδίου; Πρώτον, η διαμόρφωση ενός ολοκληρωμένου, συνεκτικού, απλοποιημένου, διαφανούς και φιλικού προς τον πολίτη πλαισίου για την επιχορήγηση των επιχειρήσεων που έχουν πληγεί από θεομηνίες, ώστε να επιτρέπεται η αποκατάσταση της κανονικότητας στην οικονομική ζωή των πληττόμενων επιχειρήσεων αλλά και εν γένει των τοπικών κοινωνιών το συντομότερο δυνατό. Δεύτερον, η πρόβλεψη για διαμόρφωση μιας διαδικασίας συντονισμού των μέτρων αποκατάστασης και στήριξης σε συνεργασία με όλα τα εμπλεκόμενα Υπουργεία, που θα επιτρέπει να διαμορφώνεται μια ολιστική εικόνα για τις ανάγκες αποκατάστασης και την πορεία υλοποίησης αυτών. Τρίτον, η πρόβλεψη δημιουργίας μιας ειδικής και εξειδικευμένης δομής εντός του Υπουργείου Οικονομικών για την υπηρεσιακή διαχείριση των καθεστώτων στήριξης των επιχειρήσεων και της ελληνικής οικονομίας, ώστε να υπάρξει η απαραίτητη υπηρεσιακή συνέχεια στα μέτρα αντιμετώπισης των θεομηνιών αλλά και σε όλα τα μέτρα και καθεστώτα για την αντιμετώπιση των συνεπειών της πανδημίας, που δημιουργήθηκαν την τελευταία περίοδο και προωθήθηκαν από το Υπουργείο Οικονομικών. Η μεταρρυθμιστική προσπάθεια στο σκέλος της κρατικής αρωγής επιχειρήσεων και φορέων κινείται πάνω σε τέσσερις βασικούς άξονες. Πρώτος άξονας είναι η αναμόρφωση και ενδυνάμωση του μηχανισμού επιχορήγησης επιχειρήσεων που επλήγησαν από θεομηνίες σε συνδυασμό με τη διαμόρφωση των κατάλληλων κάθε φορά εργαλείων ενίσχυσης και την οριοθέτηση και επιτάχυνση των διαδικασιών. Στόχος αυτού του άξονα είναι να αντιμετωπισθεί ο κατακερματισμός των αρμοδιοτήτων και τα νομικά κενά, να διασφαλισθεί η ταχύτητα στην υλοποίηση των προβλεπόμενων, να ενισχυθεί η αποτελεσματικότητα και η ποιότητα του αποτελέσματος, να επιτευχθεί ο συντονισμός της διαδικασίας και να επεκταθεί το πλαίσιο στις αγροτικές εκμεταλλεύσεις. Όπως προκύπτει από το γράμμα και το πνεύμα που διαπνέει το προτεινόμενο νομοθέτημα, το πλαίσιο θεσμοθετείται με την ταυτόχρονη διασφάλιση συγκεκριμένων και επαρκών εγγυήσεων για την τήρηση των κανόνων των κρατικών ενισχύσεων, όπως αυτές καθορίζονται κατ' αρχάς στην ενωσιακή νομοθεσία. Με την προτεινόμενη ρύθμιση, υπό συγκεκριμένες προϋποθέσεις, η περίμετρος κάλυψης της επιχορήγησης επεκτείνεται ρητά και στους κατά κύριο επάγγελμα αγρότες και για ένα μικρότερο ποσοστό και στους κατόχους αγροτικών εκμεταλλεύσεων. Δεύτερος άξονας είναι ο συντονισμός των διαδικασιών προώθησης μέτρων ενίσχυσης και αποκατάστασης σε εθνικό επίπεδο, που προβλέπει και αποβλέπει στην αντιμετώπιση καθυστερήσεων στη διαδικασία επιχορηγήσεων επιχειρήσεων. Ο συντονισμός επέρχεται μέσα από τη θεσμοθέτηση της Κυβερνητικής Επιτροπής Κρατικής Αρωγής, συγκροτούμενη από τους Γενικούς Γραμματείς των βασικών εμπλεκόμενων Υπουργείων αλλά και από τον Πρόεδρο του ΕΛΓΑ. Ήδη με πράξη Υπουργικού Συμβουλίου η Κυβερνητική Επιτροπή Κρατικής Αρωγής έχει συσταθεί και είναι έτοιμη να ξεκινήσει το έργο της. Τρίτος άξονας είναι η ψηφιοποίηση των διαδικασιών, με τη δημιουργία ηλεκτρονικής πλατφόρμας κρατικής αρωγής σε συνεργασία με το Υπουργείο Ψηφιακής Διακυβέρνησης. Αυτή η ψηφιοποίηση θα καθιστά τη διαδικασία της οικονομικής ενίσχυσης γρήγορη, απλή, αποτελεσματική, με δυνατότητα ελέγχου και διασταύρωσης των στοιχείων και των σχετικών δηλώσεων. Και τέταρτος άξονας είναι η διαμόρφωση συνθηκών για την κινητοποίηση της κοινωνίας με τη σύσταση Ταμείου Κρατικής Αρωγής. Το ταμείο, με αυστηρούς κανόνες λογοδοσίας και με διαφανείς κανόνες λειτουργίας, θα εξασφαλίζει επικουρική στον κρατικό προϋπολογισμό χρηματοδότηση για την αποκατάσταση θεομηνιών. Κυρίες και κύριοι συνάδελφοι, στο υπό συζήτηση σχέδιο νόμου περιλαμβάνονται και άλλες διατάξεις και άλλες τροπολογίες, που αποδεικνύουν ότι το Υπουργείο Οικονομικών διευρύνει και επεκτείνει το δίχτυ προστασίας σε νοικοκυριά και επιχειρήσεις, ώστε να μετριάσει τις επιπτώσεις της πανδημίας του κορωνοϊού και να στρώσει το έδαφος για την ημέρα μετά το τέλος της υγειονομικής κρίσης. Συγκεκριμένα, μεταξύ άλλων, όπως προβλέπεται σε όλη την υπόλοιπη ενότητα του νομοσχεδίου μαζί με τις τροπολογίες, το Υπουργείο Οικονομικών, πρώτον, εξαιρεί από την υποχρέωση καταβολής του τέλους επιτηδεύματος υπό όρους τους αγρότες και αλιείς παράκτιας αλιείας. Δεύτερον, θεσπίζει προσωρινό μέτρο κρατικής ενίσχυσης επιχειρήσεων, με τη μορφή αυξημένης αποζημίωσης ειδικού σκοπού για τις επιχειρήσεις στους κλάδους στους οποίους εφαρμόζονται περιοριστικά μέτρα. Αυτή η αποζημίωση είναι μη επιστρεπτέα, είναι αφορολόγητη, ανεκχώρητη και ακατάσχετη στα χέρια του δημοσίου ή τρίτων. Δεν υπόκειται σε οποιαδήποτε κράτηση. Τέλος, η εισφορά δεν δεσμεύεται και δεν συμψηφίζεται με βεβαιωμένα χρέη. Τρίτον, απαλλάσσονται από την υποχρέωση καταβολής του συνολικού μισθώματος και για τον μήνα Απρίλιο οι μισθωτές επαγγελματικής μίσθωσης προς εγκατάσταση της οριζόμενης επιχείρησης για την οποία έχουν ληφθεί ειδικά και έκτακτα μέτρα περί αναστολής ή προσωρινής απαγόρευσης λειτουργίας. Μιλάμε για ένα μέτρο το οποίο δεν είχε προταθεί και δεν είχε υποστηριχθεί από κανένα κόμμα της Αντιπολίτευσης επί μήνες. Σε ό,τι αφορά τους ιδιοκτήτες, θέλω να ενημερώσω ότι χθες το βράδυ έγινε μία επιπλέον καταβολή ύψους περίπου 16 εκατομμυρίων ευρώ σε περίπου ενενήντα οκτώ χιλιάδες ΑΦΜ, εκκρεμότητες για την περίοδο Νοεμβρίου 2020, Ιανουαρίου 2021 και λογικά σε λίγα λεπτά θα καταβληθούν περίπου άλλα 200 εκατομμύρια ευρώ στους ιδιοκτήτες για τους μήνες Φεβρουάριο και Μάρτιο του 2021. Τέταρτον, παρέχεται η δυνατότητα δωρεάν κατά κυριότητα παραχώρησης ακινήτων, τα οποία ανήκουν στο Υπουργείο Οικονομικών, στις περιφέρειές προς στέγαση των υπηρεσιών των περιφερειών, με απόφαση του αρμοδίου οργάνου του Υπουργού Οικονομικών. Η μεταβίβαση αυτή αποσκοπεί στην αντιμετώπιση του προβλήματος της τακτοποίησης αυθαιρέτων κατασκευών, στον εκσυγχρονισμό και την ενεργειακή αναβάθμιση των κτηρίων μέσω προγραμμάτων ΕΣΠΑ και άλλων προγραμμάτων και στην έκδοση των απαιτούμενων πιστοποιητικών που πρέπει να έχει ένα σύγχρονο κτήριο που χρησιμοποιείται για δημόσιους και κοινωφελείς σκοπούς, για παράδειγμα ράμπες πρόσβασης σε ΑΜΕΑ. Παράλληλα, επιτυγχάνεται αφ' ενός η εξοικονόμηση πόρων από τις συστεγάσεις των υπηρεσιών του δημοσίου και αφ' ετέρου η βελτίωση των συνθηκών εργασίας για υπαλλήλους και συναλλασσόμενους. Στη βάση σχετικών αιτημάτων που ήδη έχουν υποβληθεί από τις περιφέρειες στη Γενική Γραμματεία Φορολογικής Πολιτικής και Δημόσιας Περιουσίας η διάταξη αφορά σε τουλάχιστον εννέα κτήρια στις Περιφέρειες Δυτικής Ελλάδας, Στερεάς Ελλάδας, Ιονίων Νήσων, Πελοποννήσου, Δυτικής Μακεδονίας, Κεντρικής Μακεδονίας και Ανατολικής Μακεδονίας. Έχω πιο συγκεκριμένα στοιχεία, εάν χρειασθούν, επί αυτού. Πέμπτον, προβλέπει ότι οι απαιτήσεις εργαζομένων για την καταβολή του συνόλου ή μέρους της αποζημίωσης, λόγω καταγγελίας της σύμβασης εργασίας, οι οποίες έχουν γεννηθεί κατά την τελευταία διετία πριν από την υπαγωγή της επιχείρησης σε ειδική διαχείριση, προαφαιρούνται από το προϊόν της ειδικής διαχείρισης και αποδίδονται στους δικαιούχους. Έκτον, το Υπουργείο Οικονομικών λαμβάνει νέες θεσμικές παρεμβάσεις στην κατεύθυνση της φορολογικής ελάφρυνσης και της διευκόλυνσης των νοικοκυριών και των επιχειρήσεων με γνώμονα την κοινωνική δικαιοσύνη. Στην τροπολογία που καταθέσαμε πριν από λίγο στη Βουλή, μετά από διαβούλευση με τους θεσμούς, περιλαμβάνονται μεταξύ άλλων: η πρόβλεψη για τη δυνατότητα καταβολής του φόρου εισοδήματος φυσικών και νομικών προσώπων σε οκτώ ισόποσες μηνιαίες δόσεις, η παροχή έκπτωσης 3% για τα φυσικά πρόσωπα, εφόσον η δήλωση φορολογίας εισοδήματος υποβληθεί μέχρι τις 28 Ιουλίου και ο οφειλόμενος φόρος, που προκύπτει από αυτή, καταβληθεί εφάπαξ μέχρι τις 30 Ιουλίου. Περιλαμβάνεται η δυνατότητα εμπρόθεσμης υποβολής της δήλωσης φυσικών και νομικών προσώπων μέχρι τις 27 Αυγούστου, με την καταβολή των δύο πρώτων μηνιαίων δόσεων, η πρόβλεψη για τη δυνατότητα καταβολής του ΕΝΦΙΑ σε έξι ισόποσες μηνιαίες δόσεις, με πρώτη δόση τον Σεπτέμβριο του 2021, η άρση της φορολόγησης, βάσει των αντικειμενικών κριτηρίων διαβίωσης για όσους έχουν πληγεί από την πανδημία, εφόσον σε ένα από τα δύο προηγούμενα φορολογικά έτη δεν υπήρξε εφαρμογή του εναλλακτικού τρόπου υπολογισμού της ελάχιστης φορολογίας. Περιλαμβάνεται, επίσης, η μη επιβολή στους πληττόμενους υπόχρεους και στους φορολογούμενους άνω των εξήντα ετών της προσαύξησης φόρου που προκύπτει, εάν το δηλωθέν ποσό με ηλεκτρονικές συναλλαγές είναι μικρότερο του 30% του πραγματικού εισοδήματος, η μείωση στο ήμισυ για υπόχρεους που δεν εμπίπτουν στην πιο πάνω περίπτωση της προσαύξησης φόρου που προκύπτει για δηλωθέν ποσό με ηλεκτρονικές συναλλαγές, το οποίο υπερβαίνει το 20% και υπολείπεται του 30% του πραγματικού εισοδήματος, η εξαίρεση των εκτάκτων εισοδημάτων από τον προσδιορισμό του πραγματικού εισοδήματος, επί του οποίου υπολογίζεται το ελάχιστο ποσό δαπανών με ηλεκτρονικά μέσα πληρωμής. Επίσης, η απαλλαγή των κυνηγών που εξέδωσαν άδεια θήρας για το κυνηγετικό έτος 2020-2021 από την υποχρέωση καταβολής ποσών υπέρ του δημοσίου, εφόσον εκδώσουν άδεια θήρας ίδιου τύπου με το προηγούμενο κυνηγετικό έτος. Έβδομον, για να υλοποιήσουμε αυτές και άλλες πολιτικές σε πολλά πεδία και μέτωπα, μεταξύ άλλων και στην υγεία, καταθέτουμε συμπληρωματικό προϋπολογισμό, αυξάνοντας τις πιστώσεις του τακτικού προϋπολογισμού κατά 3 δισεκατομμύρια ευρώ για το 2021. Θα επαναλάβω ότι το ύψος των μέτρων, που σήμερα εκτιμούν ότι θα απαιτηθούν για την ενίσχυση νοικοκυριών και επιχειρήσεων που πλήττονται από την πανδημία του κορωνοϊού, εκτιμάται στα 14 δισεκατομμύρια ευρώ από 7,5 δισεκατομμύρια ευρώ που είχε ο κρατικός προϋπολογισμός. Η προτεινόμενη ρύθμιση προωθείται στο πλαίσιο των μέτρων τα οποία έχουν ήδη ληφθεί ή πρόκειται να ληφθούν, προκειμένου να καταστεί εφικτή η υλοποίησή της. Κυρίες και κύριοι συνάδελφοι, η σημερινή νομοθετική πρωτοβουλία συνιστά το επιστέγασμα των προσπαθειών για πλήρη, άμεση και αποτελεσματική ανακούφιση των πολιτών, αλλά και την απόδειξη ότι η Κυβέρνηση παραμένει προσηλωμένη στον στόχο της για ουσιαστικές μεταρρυθμίσεις, προσήλωση η οποία επιβεβαιώνεται από την προτεραιοποίηση που έχει δοθεί στην ανακούφιση των πολιτών, την αποσόβηση των κινδύνων οικονομικών κραδασμών από την κλιματική αλλαγή, αλλά και την αποκατάσταση της κανονικότητας στην οικονομική ζωή των πληττόμενων επιχειρήσεων, μετά από μία έκτακτη συνθήκη και, μέσω αυτής, τη στήριξη της εθνικής οικονομίας και την εξομάλυνση της οικονομικής ζωής της χώρας. Σας ευχαριστώ πάρα πολύ.
Και εγώ ευχαριστώ, κύριε Υπουργέ. Τον λόγο τώρα έχει ο Κοινοβουλευτικός Εκπρόσωπος του ΜέΡΑ25 κ. Γρηγοριάδης.
Κυρία Πρόεδρε, σας ευχαριστώ πολύ. Κύριε Υπουργέ, κυρίες και κύριοι Βουλευτές, επιτρέψτε μου να ξεκινήσω τον λόγο μου ανταπαντώντας στον εκλεκτό του κ. Δραγασάκη, τον κ. Κατρακάζη. Ξέρετε, κυρίες και κύριοι Βουλευτές, στο ΜέΡΑ25 συνηθίζουμε πάντα, ανεξαιρέτως, να μιλάμε πολιτικά, κυρίως μάλιστα όταν μας δίνεται η τιμή και η ευκαιρία να μιλάμε από εδώ, από το Βήμα της Ολομέλειας της Βουλής των Ελλήνων. Αυτό κάναμε, όπως το συνηθίζουμε, και την προηγούμενη εβδομάδα, όταν καταγγείλαμε δημόσια, από αυτό εδώ το Βήμα, τον κ. Δραγασάκη, λέγοντας ότι ως Αντιπρόεδρος τότε της κυβέρνησης ΣΥΡΙΖΑ στράφηκε εναντίον του κοινωνικού συνόλου, δίνοντας μάχη και καταφέρνοντας τελικά, μετά από έναν ολόκληρο χρόνο μάλιστα, να περάσει στην Επιτροπή Παιγνίων τον κανονισμό τον οποίο ονειρευόταν ο ΟΠΑΠ και απαιτούσε ο Τσέχος κ. Ζίγκλερ. Από όσο ξέρω εγώ τουλάχιστον, αν κάποιο πρόσωπο σε αυτή τη ζωή αισθάνεται ότι από τα λεγόμενα κάποιου άλλου προσώπου έχει καθ' οιονδήποτε τρόπο θιγεί η τιμή και η υπόληψή του, υποθέτω - λογικά υποθέτω - ότι οφείλει τότε αυτός ο άνθρωπος να στραφεί κατά του προσώπου που θεωρεί ότι τον έθιξε. Κατ' αρχάς αυτό φάνηκε ότι θα έκανε και ο αγαπητός κ. Δραγασάκης, όταν προανήγγειλε κάτι τέτοιο με tweet του στις 16 Απριλίου, στο οποίο έλεγε ότι δεν θα αφήσει απολύτως καμμία συκοφαντία αναπάντητη. Δεν ξέρω ειλικρινά αν εγώ καταλαβαίνω λάθος, αλλά η απάντηση του κ. Δραγασάκη ήρθε τελικά απ' ό,τι φαίνεται και πάλι διά μέσου του γνωστού εκλεκτού προσώπου του - όνομα και μη χωριό! - στην Επιτροπή Παιγνίων την εποχή εκείνη, του κ. Κατρακάζη, ο οποίος μάλιστα, αντί απαντήσεως, τι έκανε; Έστειλε εξώδικο έγγραφο και μάλιστα στο ΜέΡΑ25 και όχι σε εμένα προσωπικά! Επιτρέψτε μου εδώ να σημειώσω μια σοβαρή παραδοξότητα. Το ΜέΡΑ25, όπως σας εξήγησα, απλώς εξέδωσε μία ανακοίνωση, η οποία αναπαρήγαγε μερικά μόνο από τα λόγια που είπα εγώ εδώ την προηγούμενη Τετάρτη ή Πέμπτη - δεν θυμάμαι - στη Βουλή. Είναι, λοιπόν, τουλάχιστον παράδοξο, κατά τη γνώμη μου, ο εκλεκτός του κ. Δραγασάκη, που συνεχίζει - από αυτά που έγιναν αυτές τις μέρες - να φαίνεται ότι εκπροσωπεί τον κ. Δραγασάκη, να στρέφεται με εξώδικο κατά ενός κόμματος το οποίο απλώς αναπαρήγαγε μία δήλωση και όχι βεβαίως εναντίον εμού, αυτού δηλαδή που έκανε τη δήλωση. Να αποφασίσει τελικά, παρακαλώ, ο κ. Κατρακάζης, αν ήταν ποτέ στη ζωή του ανεξάρτητο μέλος της Επιτροπής Παιγνίων ή ήταν πάντα απλώς ο νεροκουβαλητής του ΟΠΑΠ και του κ. Δραγασάκη. Επειδή, κατά τη γνώμη μου, ο τρόπος με τον οποίο απαντάται τελικά η δήλωσή μου της προηγούμενης εβδομάδας από εδώ είναι επιλογή απολύτως του ίδιου του κ. Δραγασάκη, θέλω να πω ότι πιστεύω ότι δείχνει σαφώς και βεβαίως τη δεινή θέση στην οποία τελικά έχει περιέλθει κ. Δραγασάκης. Εντούτοις το πολιτικό ερώτημα παραμένει αναπάντητο. Γι' αυτό και θα το επαναλάβω, κυρίες και κύριοι Βουλευτές. Για ποιον λόγο ο κανονισμός που τελικά ίσχυσε για τα «φρουτάκια» του ΟΠΑΠ από τον Νοέμβριο του 2016- και ενώ ο Πρόεδρος της Επιτροπής Παιγνίων κ. Στεργιώτης, ο έντιμος κ. Στεργιώτης, είχε ήδη αποχωρήσει από την επιτροπή από τον Ιούνιο του 2016- και υιοθετήθηκε από την Επιτροπή Παιγνίων είναι απλώς πιστή, πιστότατη αντιγραφή της επιστολής του ΟΠΑΠ, την οποία τότε είχε προσκομίσει ο περίφημος εκλεκτός του κ. Δραγασάκη, ο κύριος που προανέφερα στον κ. Στεργιώτη, μεταφέροντάς του μάλιστα και το μήνυμα από την τότε Αντιπροεδρία της Κυβέρνησης - σε εισαγωγικά διαβάζω - «προς γνώση και συμμόρφωση», όπως επί λέξει τού είχε πει ο ίδιος; Αντί να βγάλει κάποιο tweet ο κ. Δραγασάκης, με το οποίο θα υπόσχεται πάλι ότι δεν θα ανεχθεί ούτε μύγα στο σπαθί του και πως τελικά η αλήθεια θα λάμψει προς το συμφέρον του, δεν μας απαντάει καλύτερα ευθέως κάποια στιγμή πώς εξηγεί όλο αυτό το παράδοξο φαινόμενο με τον ΟΠΑΠ και την Επιτροπή Παιγνίων, για να τελειώνουμε; Ας το κάνει. Θα αναφερθώ γρήγορα - γρήγορα, γιατί δεν έχω και πολύ χρόνο, στα εσπερινά λύκεια. Θυμίζω σε όλους εδώ - για να μη θεωρεί κανείς ότι μπορεί να είναι ανεύθυνος - ότι έχουμε επανακαταθέσει - όπως θα κάνουμε πάντα, κάθε φορά μέχρι τις πανελλήνιες - την τροπολογία για τα εσπερινά λύκεια. Είναι μια τροπολογία που άρει την αδικία τού να παύει η πριμοδότηση αυτών των ανθρώπων, οι οποίοι δεν είναι ισότιμοι με τα άλλα παιδιά. Είναι μεγάλα παιδιά και εργάζονται, για να σπουδάσουν. Να επανέλθει η πριμοδότηση του 1% στους αποφοίτους από τα εσπερινά λύκεια στην προσπάθειά τους να μπουν στα πανεπιστήμια. Και για να δείτε πόσο δεν καπελώνουμε κανέναν, στο σκεπτικό της τροπολογίας μας έχουμε απλώς υιοθετήσει την επιστολή μαθητών τριάντα ενός εσπερινών λυκείων και δέκα συλλόγων διδασκόντων σε αυτά. Αυτό κάνουμε. Οι ίδιοι οι ενδιαφερόμενοι το ζητούν και οι καθηγητές τους. Τώρα, θα μου επιτρέψετε να αναφερθώ λίγο και στη θαυμάσια επέτειο που ζούμε σήμερα, την 21η Απριλίου. Εντάξει, ελπίζω ότι έχει αποχουντοποιηθεί η χώρα και «σταγονίδια» δεν υπάρχουν πια. Ωστόσο, έτσι συμβολικά, δεν θα ήταν ωραίο η Κυβέρνηση να έχει καταφέρει πεντέμισι μήνες μετά να έχει συλλάβει τον μόνο πραγματικό χουντικό που ξέρουμε με βούλα και ονοματεπώνυμο, τον κ. Χρήστο Παππά, ο οποίος διαφεύγει δαιμονιωδώς τη σύλληψη εδώ και κοντά έξι μήνες; Σήμερα είναι η επέτειος της επιβολής της χούντας, του ότι κατεστάλη η δημοκρατία στη χώρα. Πιάστε επιτέλους τον Παππά! Γιατί όσο κυκλοφορεί ελεύθερος στην επικράτεια ή την Ευρώπη, δεν έχει αποκατασταθεί η δημοκρατία στη χώρα μας. Αγαπητέ κύριε Σταϊκούρα, να πω μόνο, ειρήσθω εν παρόδω, ότι για τον πολιτισμό ο προϋπολογισμός σας ξοδεύει 324 εκατομμύρια. Όχι, όμως, για τον πολιτισμό. Για τον πολιτισμό και τον αθλητισμό. Και επειδή και οι πέτρες ξέρουν στην Ελλάδα ότι πιο πολλά από αυτά θα πάνε στον αθλητισμό, εγώ σας λέω ότι θα πάνε τα μισά, 162,5 εκατομμύρια τον χρόνο. Συγγνώμη, αλλά με τέτοιο ποσό στον κρατικό προϋπολογισμό θέλετε να έχετε και πολιτισμό; Ε, δεν θα έχετε. Είναι ηλίου φαεινότερο. Κυρία Πρόεδρε, αν μπορώ να χρησιμοποιήσω τα τρία λεπτά της δευτερολογίας μου, καθώς μίλησε και ο Αρχηγός μου. Αλλιώς, θα ανεχθείτε μια μικρή υπέρβαση από εμένα. Τι λέτε; Να το κάνω;
Να το κάνετε.
Σας ευχαριστώ πολύ, κυρία Πρόεδρε. Κύριε Σταϊκούρα, επειδή σας άκουσα μετ' εμβριθείας - σας ακούω πάντα και σας σέβομαι και σαν οικονομολόγο και σαν Υπουργό - και με προσοχή μεγάλη να λέτε ότι κανείς δεν είπε «κιχ» για τα λαμπρά κατορθώματα του Υπουργείου σας, θα ήθελα να σας πω ότι για μένα αρκεί ευθύς εξαρχής η παραδοχή που κάνατε πριν από λίγο εδώ, απαντώντας στον κ. Αλεξιάδη, γιατί η τροπολογία ήρθε τώρα και δεν τη φέρνετε αύριο στο νομοσχέδιο που θα μπει σε επιτροπή να τη συζητήσουμε. Είπατε - εσείς το είπατε πριν από λίγο - ότι «δεν με άφηναν οι θεσμοί και η ενισχυμένη εποπτεία, που εσείς», στον ΣΥΡΙΖΑ απευθυνόμενος, «μας έχετε επιβάλει από τον Αύγουστο του 2018». Να τα λέμε αυτά, να ξέρει ο ελληνικός λαός, ότι έχετε απεμπολήσει όλα τα οικονομικά εργαλεία. Προϋπολογισμό δεν κάνετε, κύριε Σταϊκούρα. Μην κοιτάτε φέτος και πέρυσι, που υπάρχει μία εξαίρεση. Από του χρόνου πάλι θα πρέπει να έχετε πρωτογενές πλεόνασμα 2,1%. Εγώ ηθοποιός είμαι, το έχω ξαναπεί. Όμως, το στοιχειώδες εργαλείο σας ως Υπουργού Οικονομικών είναι ο προϋπολογισμός και το στοιχειώδες εργαλείο είναι να αποφασίσετε αν θα έχετε πλεονάσματα ή αν δεν θα έχετε. Λέω, λοιπόν, ότι το άρθρο 30, με το οποίο αυξάνονται οι πιστώσεις του τακτικού προϋπολογισμού του Υπουργείου Οικονομικών και συγκεκριμένα του ειδικού φορέα - τα 3 δισεκατομμύρια - , προκειμένου να χρηματοδοτηθούν δράσεις που σχετίζονται με την υλοποίηση μέτρων αντιμετώπισης των αρνητικών συνεπειών του κορωνοϊού, είναι άλλη μια δικαίωση, κύριε Σταϊκούρα, για εμάς στο ΜέΡΑ25. Ξέρετε γιατί; Γιατί σας είχαμε εξαρχής επισημάνει ότι όλες οι προβλέψεις του κρατικού προϋπολογισμού σας για το 2021 για την αντιμετώπιση της πανδημίας - αλλά και όχι μόνο για αυτή - , όλες, ήταν απολύτως εκτός πραγματικότητας. Τώρα έρχεστε ως Κυβέρνηση και προσθέτετε σχετικές πιστώσεις εν είδη μπαλωμάτων, αντί για άσκηση οικονομικής πολιτικής, αφού έχετε παραδώσει τα οικονομικά εργαλεία σας εδώ και έντεκα χρόνια στις Βρυξέλλες - όχι μόνο εσείς και οι πέντε προηγούμενες κυβερνήσεις - , σαν καλοί υποδειγματικοί αιχμάλωτοι που είστε τόσο καιρό. Αφού, λοιπόν, η αποδοχή από την Κυβέρνησή σας, όπως και από τις πέντε προηγούμενες, του ρόλου του ιδανικού κρατούμενου των Βρυξελλών σάς αναγκάζει να παίρνετε τα χρήματα που προορίζονται για τις δημόσιες επενδύσεις - εσείς το ομολογήσατε σήμερα στο σκεπτικό του νομοσχεδίου σας - και, αντί να τα ξοδεύετε στις δημόσιες επενδύσεις, να τα ξοδεύετε για να «μπαλώνετε» απλώς τρύπες, πώς περιμένετε να ανακάμψει κάποια στιγμή η έρμη εθνική οικονομία μας; Πώς περιμένετε να μειωθεί κάποια στιγμή η ανεργία μας και τα λουκέτα; Εμείς πάντως και μαζί με εμάς, σας ενημερώνω, και ολόκληρος σχεδόν ο ελληνικός λαός περιμένουμε απλώς - με συγχωρείτε για το αυστηρό της έκφρασης - να μας αδειάσετε τη γωνιά, να πάψετε επιτέλους να κυβερνάτε. Και ελπίζουμε, όταν επιτέλους φύγετε εσείς, να μην έρθουν στην κυβέρνηση πάλι ξανά άλλες μνημονιακές δυνάμεις, οι οποίες ήδη κυβέρνησαν και αυτές με λαμπρή, λαμπρότατη μνημονιακή επιτυχία, είτε λέγονται ΣΥΡΙΖΑ είτε λέγονται ΚΙΝΑΛ. Εμείς περιμένουμε, κύριε Σταϊκούρα και κυρίες και κύριοι Βουλευτές, ονειρευόμαστε, ελπίζουμε και αγωνιζόμαστε η επόμενη κυβέρνηση που θα εκλέξει αυτός ο λαός να φωνάξει επιτέλους το «φτου ξελευθερία» για όλους μας. Εμείς περιμένουμε, ελπίζουμε και αγωνιζόμαστε, με τη βοήθεια του ελληνικού λαού και στο όνομά του, να ξημερώσει επιτέλους η μέρα που θα σημάνει την εθνική και κοινωνική απελευθέρωση όλων μας. Σας ευχαριστώ πάρα πολύ, κυρία Πρόεδρε, για την ανοχή και εσάς, κυρίες και κύριοι συνάδελφοι, που με ακούσατε.
Και εγώ σας ευχαριστώ. Τον λόγο τώρα έχει ο Κοινοβουλευτικός Εκπρόσωπος του Κινήματος Αλλαγής κ. Κατρίνης, αμέσως μετά ο κ. Βασιλειάδης, ο κ. Μπουκώρος και η κ. Παπανάτσιου.
Μπορώ να έχω τον λόγο για μισό λεπτό, κυρία Πρόεδρε;
Παρακαλώ, κυρία συνάδελφε.
Θέλω να απευθυνθώ στον Κοινοβουλευτικό Εκπρόσωπο του ΜέΡΑ25. Ο κ. Δραγασάκης έχει δώσει τις απαντήσεις του σε επίσημο δελτίο Τύπου για το αν έχει σχέση ή δεν έχει. Δεν έχουμε να συμπληρώσουμε τίποτα παραπάνω. Απορούμε για τα κίνητρα που το ΜέΡΑ25 επαναφέρει τέτοιου είδους ζητήματα κάθε φορά στην Ολομέλεια.
Ευχαριστώ, κυρία συνάδελφε. Κύριε Κατρίνη, έχετε τον λόγο.
Ευχαριστώ πολύ, κυρία Πρόεδρε. Κυρίες και κύριοι συνάδελφοι, δεν μπορώ να μην ξεκινήσω, με αφορμή τη σημερινή αποφράδα επέτειο, από το γεγονός ότι πριν από πενήντα τέσσερα χρόνια μια ομάδα επίορκων αξιωματικών κατέλυσε τις δημοκρατικές ελευθερίες του ελληνικού λαού, οδηγώντας στην προδοσία και την τραγωδία του Κυπριακού. Και σήμερα αισθάνομαι την ανάγκη να αναφερθώ σε αυτούς που αντιστάθηκαν απέναντι στη δικτατορία. Στους επώνυμους αγωνιστές, που πλέον έχουν διαβεί το κατώφλι της ιστορίας: Τον Αλέκο Παναγούλη. Τον Σπύρο Μουστακλή. Τον Σήφη Βαλυράκη. Το πλήρωμα του αντιτορπιλικού «ΒΕΛΟΣ». Τον Ανδρέα Παπανδρέου, που ίδρυσε το ΠΑΚ. Τους ανθρώπους που προέρχονταν από τη συντηρητική παράταξη και όρθωσαν το ανάστημά τους απέναντι στη χούντα. Τον Παναγιώτη Κανελλόπουλο, τον Άγγελο Πνευματικό. Βεβαίως, τον Μίκη Θεοδωράκη, που είναι ακόμη μαζί μας, ζωντανός μύθος, αλλά και ιστορία αυτού του τόπου. Αλλά και στους απλούς και ανώνυμους αγωνιστές, όλους όσοι φυλακίστηκαν, εξορίστηκαν και υπέστησαν φρικτά βασανιστήρια για τις ιδέες τους. Αυτή τη μέρα να θυμόμαστε και να τιμάμε την αντίσταση κατά της δικτατορίας. Να θυμόμαστε αυτό που έλεγε με δυνατή και καθαρή φωνή ο Ανδρέας Παπανδρέου, ότι η δημοκρατία δεν είναι δικαίωμα. Είναι απόκτημα και αποκτάται με καθημερινό αγώνα και είναι θέμα μόνιμου αγώνα. Κυρίες και κύριοι συνάδελφοι, οι συνεχείς διαψεύσεις των κυβερνητικών ανακοινώσεων έχουν καταντήσει, δυστυχώς, ρουτίνα για τους πολίτες, που αγωνιούν και συνάμα ταλαιπωρούνται. Καλλιεργείτε, κύριοι της Κυβέρνησης, συνεχώς προσδοκίες ανοίγματος και κανονικότητας στους πολίτες, με μοναδικό κριτήριο το επικοινωνιακό, δημοσκοπικό και πολιτικό κόστος. Οφείλω να αναγνωρίσω ότι σε αυτόν τον άτυπο αγώνα των Υπουργών της Κυβέρνησης να φανούν ευχάριστοι και προπομποί καλών ειδήσεων ο παρών Υπουργός Οικονομικών έχει κρατήσει την πλέον υπεύθυνη και νηφάλια στάση. Και το λέω εγώ, που του έχω ασκήσει δριμύτατη κριτική. Παρ' όλα αυτά, συνολικά ως Κυβέρνηση βαδίζετε σε έναν δρόμο πανδημικού λαϊκισμού, αφού, ενώ ξέρετε ότι αυτά που υπόσχεστε δεν πρόκειται να γίνουν, επιμένετε να τα λέτε, επιμένετε να τα αναπαράγετε δημοσίως. Τι να πρωτοθυμηθώ; Δηλώσεις Υπουργών για άνοιγμα κλάδων της αγοράς, για το Πάσχα; Να είχαμε χρόνο να λέγαμε. Οι σχέσεις εμπιστοσύνης με τους πολίτες έχει διαρραγεί, αφού σε αντίθεση με ό,τι έγινε στην πρώτη καραντίνα, όπου η επιτροπή υπό τον κ. Τσιόδρα εισηγούνταν και η Κυβέρνηση άκουγε και αποδεχόταν, είναι εμφανές εδώ και καιρό ότι πλέον η Κυβέρνηση επιδιώκει να υποδεικνύει, αλλά και να παρεμβαίνει στις αποφάσεις της Επιτροπής Λοιμωξιολόγων. Η επιλογή σας, κύριοι της Κυβέρνησης, να κρύβετε τα προβλήματα, για να μην έχετε πολιτικό κόστος και να μεταθέτετε τις ευθύνες τη μία στην Αντιπολίτευση, την άλλη στους νέους, την τρίτη στην επιτροπή, ακόμα και στον καιρό, έχει εξελιχθεί στη μεγάλη σας αδυναμία να κυβερνήσετε αποτελεσματικά, στην επιλογή δηλαδή έγκυρων και αποτελεσματικών και σωστών αποφάσεων και μέτρων. Τα μέτρα είναι αναποτελεσματικά. Το Εθνικό Σύστημα Υγείας βρίσκεται εδώ και πάρα πολύ καιρό στο κόκκινο και η οικονομία ψυχορραγεί. Να πω ένα παράδειγμα. Ανακοινώσατε την 1η Απριλίου πρόγραμμα ενίσχυσης της εστίασης. Εμείς το χαιρετίσαμε. Ακούμε και διαβάζουμε ότι στις 18.00΄ ο Πρωθυπουργός θα αναγγείλει ότι θα ανοίξει την εστίαση αμέσως μετά το Πάσχα. Και αυτό είναι σωστό. Ρωτάμε, όμως, πώς θα ανοίξουν τα μαγαζιά της εστίασης, χωρίς να έχουν αυτό το απαραίτητο κεφάλαιο κίνησης που έχετε εξαγγείλει από την 1η Απριλίου, υποτίθεται για να τους δώσετε να έχουν για την επανεκκίνηση, για το πρώτο δύσκολο διάστημα; Αυτό, λοιπόν, δείχνει ότι δεν έχετε ένα συγκεκριμένο σχέδιο και μια στρατηγική. Ποια είναι η στρατηγική σας; Η στρατηγική της μετάθεσης των επώδυνων αποφάσεων, κύριε Υπουργέ. Όλες οι αποφάσεις, όλως τυχαίως, μετατίθενται για το διάστημα από τον Οκτώβριο μέχρι τον Δεκέμβριο του 2021. Τους πλειστηριασμούς ακινήτων τούς πάτε 16 Ιουλίου, ουσιαστικά να ξεκινήσουν από την 1η Οκτωβρίου. Για τις κατεδαφίσεις αυθαίρετων δίνετε εξάμηνη παράταση. Για αντιρρήσεις στους δασικούς χάρτες δίνετε εξάμηνη παράταση, για φορολογικές υποχρεώσεις καραντίνας μέχρι τέλος της χρονιάς. Η εναρμόνιση εμπορικών αντικειμενικών αξιών, με ό,τι συνεπάγεται για είκοσι φόρους ακίνητης περιουσίας, με το νέο έτος. Κάποιος κακοπροαίρετος θα έλεγε ότι θέλετε στρωμένο το έδαφος για να προετοιμάσετε πιθανόν και εθνικές εκλογές πριν από τον Οκτώβριο, χωρίς να έχετε ανοικτά μέτωπα. Ποιο είναι, όμως, το βασικό πρόβλημα; Το βασικό πρόβλημα είναι ότι μεταθέτετε διαρκώς τα ζητήματα χωρίς να τα λύνετε. Διότι τα προβλήματα παραμένουν. Διότι διακόσιες πενήντα χιλιάδες πλειστηριασμοί ακινήτων έχουν ήδη προαναγγελθεί για την επόμενη πενταετία. Διότι το θέμα με τους δασικούς χάρτες δεν λύνεται απλώς με μια εξάμηνη μετάθεση. Διότι είκοσι φόροι ακίνητης περιουσίας αυξημένοι θα έρθουν κάποια στιγμή, όταν γίνει η εναρμόνιση. Και διότι, βεβαίως, οι οφειλές που μετατίθενται είναι πλέον δυσβάσταχτες. Και το λέμε, γιατί και χθες η ING συμπεριέλαβε την Ελλάδα στις επικίνδυνες χώρες για μαζικά λουκέτα αμέσως μόλις αρχίσει να λειτουργεί η οικονομία. Τι κάνετε εσείς σήμερα; Προτείνετε οκτώ δόσεις για τον φόρο εισοδήματος. Άρα τι λέτε στους επαγγελματίες και στα φυσικά πρόσωπα; Λέτε ότι την 1η Ιανουαρίου θα πληρώσουν δόση του φόρου εισοδήματος, δόση οφειλών της πανδημίας, δόση του ΕΝΦΙΑ, τρέχουσες οφειλές σε εφορία και ασφαλιστικά ταμεία και, βεβαίως, μην ξεχνάμε και τις δόσεις τραπεζικών δανείων. Όσον αφορά στο νομοσχέδιο, εμείς τοποθετηθήκαμε επί της αρχής και είπαμε ότι δεν έχουμε καμμία αντίρρηση να υπάρχει αναμόρφωση και ενδυνάμωση του σχετικού θεσμικού πλαισίου. Να ξεκαθαρίσουν, όμως, οι αρμοδιότητες, να οριοθετηθούν οι προϋποθέσεις και να επιταχυνθούν επιτέλους οι διαδικασίες ανακούφισης και ενίσχυσης των πληγέντων. Άλλωστε, δεν ήταν λίγες οι περιπτώσεις - και εσείς, κύριε Υπουργέ, ο ίδιος το είπατε στην επιτροπή - στις οποίες η εν λόγω ενίσχυση στο παρελθόν καταβαλλόταν μετά από τρία έως και πέντε χρόνια, ενώ έβρισκε πολλές φορές τις επιχειρήσεις που δικαιούνταν αυτή την επιχορήγηση κλειστές. Τα έχουμε αναφέρει στην επιτροπή, τα έχουν πει οι συνάδελφοι σε αυτή την Αίθουσα, είμαι σίγουρος ότι θα τα πουν και στις ομιλίες τους για τις καθυστερήσεις στον «Ιανό», στη Σάμο, στους σεισμοπαθείς στη Λάρισα. Το παρόν σχέδιο νόμου διατηρεί ένα δαιδαλώδες πλαίσιο πολυδιάσπασης αρμοδιοτήτων, ενώ απουσιάζουν δεσμευτικά χρονοδιαγράμματα για τη διοίκηση, το οποίο είναι βασικό πρόβλημα σε όλες τις φυσικές καταστροφές και τα ακραία φαινόμενα. Εμείς έχουμε προτείνει την ανάληψη των αρμοδιοτήτων και των πόρων για την αντιμετώπιση αυτών των καταστροφών να τις αναλάβει η τοπική αυτοδιοίκηση. Ενδεικτικά, στα θετικά ήδη ο εισηγητής μας, ο Γιώργος Καμίνης, είπε ότι επί της αρχής στηρίζουμε το νομοσχέδιο. Είναι θετικό, προφανώς, το γεγονός ότι δημιουργείται σχετική ηλεκτρονική πλατφόρμα, η πρόβλεψη για παροχή έκτακτης πρώτης αρωγής έως το ύψος του ακαθάριστου ανά ακέφαλη εγχώριου προϊόντος και άλλα πολλά θέματα. Όμως, είναι παράδοξο, κατ' αρχάς, ότι το Υπουργείο Οικονομικών σπεύδει να πάρει την πρωτοκαθεδρία από την Πολιτική Προστασία, η οποία εξ αντικειμένου είναι αρμόδια για τον συντονισμό της πρόληψης και αντιμετώπισης φυσικών καταστροφών, ενώ στον τομέα της αποκατάστασης περιορίζεται απλώς στη συμμετοχή ενός Γενικού Γραμματέα. Πολύ εύστοχα ο Γιώργος Καμίνης επισήμανε ότι σε μια φυσική καταστροφή επεμβαίνει για την αποκατάσταση η Πολιτική Προστασία, το Υπουργείο Υποδομών, αν πρόκειται για φυσικά πρόσωπα, το Υπουργείο Οικονομικών, αν πρόκειται για επιχειρήσεις, και το Υπουργείο Εσωτερικών, αν πρόκειται για τους ΟΤΑ. Προβληματικό σημείο αποτελεί τουλάχιστον η αρχική παράλειψη της ονομαστικής αναφοράς στα φυσικά πρόσωπα ως δικαιούχων αποζημίωσης. Θεωρούμε ότι θα πρέπει αυτό το κενό να κλείσει. Δημιουργούνται νέα όργανα και πολυεπίπεδες δομές, όπως είναι το Ταμείο Κρατικής Αρωγής, που είναι μια νέα διακριτή δομή. Κύριε Υπουργέ, μου θυμίσατε το Ειδικό Ταμείο Αντιμετώπισης Εκτάκτων Αναγκών υπό τον κ. Μολυβιάτη, που είχε συσταθεί το 2007, με αφορμή τις φονικές πυρκαγιές στην Ηλεία. Συγκέντρωσε πάνω από 198 εκατομμύρια ευρώ. Τα χρήματα μεταφέρθηκαν στην πορεία στον Ειδικό Λογαριασμό Αρωγής Πυροπλήκτων και σημαντικό τμήμα, αναλογικά, δόθηκε και σε άλλες περιοχές που χαρακτηρίστηκαν πυρόπληκτες, χωρίς βεβαίως να έχουν το μέγεθος της καταστροφής που είχε τουλάχιστον η Ηλεία και η Πελοπόννησος. Σας είχα κάνει μια ερώτηση. Μου είχατε απαντήσει, οφείλω να ομολογήσω, ότι υπήρχε ένα ποσό 61 εκατομμυρίων το οποίο ήταν μεν δεσμευμένο, αλλά περιμένατε, εάν και εφόσον απενταχθούν κάποια έργα, να κάνετε αναδιανομή. Θέλω να σας ρωτήσω αν υπάρχουν αυτή τη στιγμή διαθέσιμα σε αυτόν τον λογαριασμό και αν έχετε κάνει κάποιον σχεδιασμό για την κατανομή των χρημάτων που προέρχονται από το «ταμείο Μολυβιάτη», που, επαναλαμβάνω, τα χρήματα συγκεντρώθηκαν με αφορμή την πρωτοφανή τραγωδία στην Ηλεία. Μέσα στο νομοσχέδιο ορθώς περιλαμβάνετε και διατάξεις για την προστασία και στήριξη των αγροτών και των κτηνοτρόφων. Μάλιστα εσείς στην ομιλία σας το τονίσατε ότι έχετε ένα πλέγμα προστασίας και στήριξης όχι μόνο στο νομοσχέδιο, αλλά συνολικά, ως Κυβέρνηση. Ακριβώς επειδή πέρυσι τέτοια περίοδο, αν θυμάμαι καλά, είχατε ανακοινώσει ότι θα δώσετε 150 εκατομμύρια στο Υπουργείο Αγροτικής Ανάπτυξης για τη στήριξη των παραγωγών λόγω COVID. Ο COVID παραμένει. Η απώλεια εισοδήματος στους παραγωγούς συνεχίζεται. Σας ρωτώ, λοιπόν, ευθέως: Το 2021 έχετε προϋπολογίσει κάποιο κονδύλιο για να καλύψετε τους παραγωγούς ανά την επικράτεια που θα υποστούν απώλεια εισοδήματος λόγω COVID; Και το λέω αυτό, γιατί οι κτηνοτρόφοι, φέρ' ειπείν, με κλειστές τις διαπεριφερειακές μετακινήσεις και το Πάσχα, θα έχουν την ίδια απώλεια εισοδήματος που είχαν και πέρυσι. Δεύτερον, λέτε ότι στηρίζετε τους αγρότες. Υπάρχουν σοβαρές ενστάσεις από πολλά προϊόντα για τα οποία δεν αποζημιώθηκαν. Υπάρχουν σοβαρές ενστάσεις, κύριε Υπουργέ, για την ταχύτητα των αποζημιώσεων. Ήδη πολλά προϊόντα που εντάσσονται στις αποζημιώσεις λόγω COVID περιμένουν τέσσερις και πέντε μήνες, με δεσμεύσεις, με αποφάσεις που δεν έχουν υλοποιηθεί. Προχθές είχαμε παγετό που έπληξε τη Μακεδονία, τη Θεσσαλία, την Πελοπόννησο και τη Στερεά Ελλάδα. Ο κ. Λιβανός σε μια ερώτηση που του έκανα προχθές είπε ότι εκτιμήσεις θα έχουμε το δεύτερο δεκαπενθήμερο του Μαΐου. Οι πρώτες εκτιμήσεις μέσα από τον ΕΛΓΑ μιλούν για ένα σύνολο αποζημιώσεων που υπερβαίνει τα 200 εκατομμύρια ευρώ. Ξέρετε, αυτό είναι πρόβλημα, από τη στιγμή που στο σύνολο του προϋπολογισμού του ΕΛΓΑ για αποζημιώσεις του 2021 είναι 170 εκατομμύρια ευρώ. Και ρωτώ: Έχετε πάρει την απόφαση να επιχορηγήσετε τον ΕΛΓΑ με επιπλέον χρηματοδότηση για να ανταποκριθεί στις υποχρεώσεις; Θα επισπεύσετε τη διαδικασία εντάσσοντας, αν όχι ως θεομηνία, ως ακραίο καιρικό φαινόμενο κάποιες τέτοιες περιπτώσεις, για να μην πηγαίνουν στα ΠΣΕΑ και να μην καθυστερούν τρία και τέσσερα χρόνια; Και επιτέλους, θα απαλλάξετε από φορολογικές, ασφαλιστικές και τραπεζικές υποχρεώσεις όσους αγρότες και εσείς συμφωνείτε ότι είναι πληττόμενοι λόγω ακραίων καιρικών φαινομένων και φυσικών καταστροφών; Αυτό, βεβαίως, σημαίνει αναμορφωμένο προϋπολογισμό. Εσείς έρχεστε εδώ, κάνετε αναμόρφωση του προϋπολογισμού, επιπλέον 3 δισεκατομμύρια. Τα είχαμε συζητήσει και τον Δεκέμβριο κατά τη συζήτηση του σχεδίου του προϋπολογισμού του 2021, ενός προϋπολογισμού ο οποίος προέβλεπε ανάπτυξη 4,8%. Εσείς μέχρι πρόσφατα λέγατε ότι ο στόχος αυτός είναι εφικτός. Είπατε για 4,2%. Ρωτώ αν επιμένετε ότι θα έχουμε ανάπτυξη 4,2%. Όμως, ήταν ένας προϋπολογισμός που βασιζόταν σε τρεις βασικές παραδοχές. Η πρώτη ήταν ότι θα είχαμε αυξημένα έσοδα μέσα στο 2021. Τα στοιχεία της ΑΑΔΕ δείχνουν ότι για το πρώτο δίμηνο του 2021 έχουμε μειωμένα έσοδα 1,57 δισεκατομμύριο, υστέρηση εσόδων. Επίσης - δεύτερη παραδοχή - μιλούσε για έσοδα από τον τουρισμό ύψους 11 δισεκατομμυρίων. Εσείς το επαναξιολογήσατε πρόσφατα και είπατε ότι τα 8 δισεκατομμύρια είναι ρεαλιστικός στόχος. Η Εθνική Τράπεζα λέει ακόμα λιγότερα, 7,7 δισεκατομμύρια. Μακάρι να διαψευσθείτε και εσείς και η Εθνική Τράπεζα και να είναι περισσότερα τα έσοδα. Όμως, ο στόχος των 11 δισεκατομμυρίων πάνω στον οποίο βασιζόταν η ανάπτυξη στο 4,8% δεν επιτυγχάνεται. Η τρίτη παραδοχή ήταν η γρήγορη απορρόφηση των πόρων του Ταμείου Ανάκαμψης. Περιμένουμε. Έχουμε καταθέσει τη διαφορετική μας προσέγγιση σε σχέση με τη στόχευση. Μακάρι και αυτό να γίνει με γρήγορες προϋποθέσεις και όρους. Θα κάνω τώρα μια γρήγορη αναφορά στα υπόλοιπα άρθρα του νομοσχεδίου και στις τροπολογίες, αν και θα αναφερθεί ο εισηγητής μας. Όσον αφορά στο τέλος επιτηδεύματος, σωστά παρατείνετε την εξαίρεση των αγροτών και των αλιέων. Όμως, ο εμπορικός κόσμος, κύριε Υπουργέ, δεν καταλαβαίνει για ποιον λόγο δεν κάνετε μια αναλογική μείωση στις επιχειρήσεις που έμειναν κλειστές με κρατική εντολή σχεδόν το μισό έτος. Δηλαδή, θα πρέπει να υπάρχει μια κοινωνική διάσταση και μια αναλογική εφαρμογή, έτσι ώστε να μην επιβαρύνονται υπέρμετρα άνθρωποι οι οποίοι δεν μπορούσαν, πραγματικά, να λειτουργήσουν. Άρα νομίζω ότι αυτό θα πρέπει να το επαναξιολογήσετε. Θα έλεγα, μάλιστα, ότι θα πρέπει σήμερα να το επαναξιολογήσετε και, αν όχι σήμερα, πολύ άμεσα, για να μην υπάρχει αίσθηση αδικίας. Το άρθρο 9 της τροπολογίας με γενικό αριθμό 855 το είχαμε ζητήσει και εμείς, κύριε Υπουργέ, σε προηγούμενα νομοσχέδια. Θεωρώ ότι πολύ σωστά αίρεται μια αδικία για εργαζόμενους οι οποίοι είναι σε επιχειρήσεις που είναι σε εκκαθάριση και δεν έπρεπε να αισθάνονται ότι πραγματικά αντιμετωπίζονται με διαφορετικό τρόπο. Ως προς τους κυνηγούς, οι οποίοι φέτος, πραγματικά, εντελώς άδικα δεν μπόρεσαν να ασκήσουν τη δραστηριότητά τους - ξέρω ότι στη Φθιώτιδα έχει πάρα πολλούς κυνηγούς και είμαι σίγουρος πως σας έχουν ενοχλήσει και εσάς, ότι αισθάνθηκαν ότι πνίγονται και καταπιέζονται από αυτό - , εσείς λέτε ότι τους απαλλάσσετε από το τέλος χαρτοσήμου. Θα έλεγα να επαναξιολογήσετε συνολικά το καθεστώς αδειοδότησης και να τους κάνετε μια πιο ευνοϊκή μεταχείριση σε συνεργασία με τους κυνηγετικούς συλλόγους και για την επόμενη χρονιά. Το κυριότερο, όμως, είναι να τους δώσετε τη δυνατότητα να ασκήσουν - την περίοδο, βέβαια, που επιτρέπεται - τη δραστηριότητά τους, γιατί όλοι συμφωνούμε ότι από αυτή την κρίση, πέρα από την οικονομική ανάταξη, πέρα από την κοινωνική συνοχή, πρέπει να βρούμε και την ψυχική μας ισορροπία. Θεωρώ ότι στο δόγμα αυτό και σε αυτή τη λογική θα πρέπει, εφόσον πλέον η Κυβέρνηση καταλαβαίνει ότι τα μέτρα του lockdown όχι μόνο δεν απέδωσαν, αλλά - όπως φαίνεται και δημοσκοπικά - συμπίεσαν πάρα πολύ τους πολίτες, οι οποίοι έχουν πολύ μεγάλη αγωνία για το παρόν και το μέλλον τους, να κινηθείτε πάντα με προσοχή και πάντα με βαθμούς ευελιξίας και ελευθερίας. Σας ευχαριστώ.
Και εγώ σας ευχαριστώ, κύριε συνάδελφε. Τον λόγο τώρα έχει ο κ. Βασιλειάδης από τη Νέα Δημοκρατία.
Ευχαριστώ, κυρία Πρόεδρε. Κύριε Υπουργέ, αγαπητές και αγαπητοί συνάδελφοι, έχουμε σήμερα μπροστά μας ένα ιδιαίτερα σημαντικό σχέδιο νόμου, που έρχεται να δώσει τα απαραίτητα εργαλεία στην πολιτεία για να αντιμετωπίσει τις επιπτώσεις της μεγαλύτερης, ίσως, απειλής της γενιάς μας, της αλλαγής του κλίματος. Οι επιπτώσεις αυτές γίνονται ολοένα και πιο φανερές και συχνότερα με τη μορφή ακραίων καιρικών φαινομένων, προκαλώντας εκτεταμένες φθορές σε σπίτια, επιχειρήσεις, υποδομές, καλλιέργειες. Η ευρωπαϊκή νομοθεσία προχωρά. Σήμερα είχαμε την επιτυχημένη εξέλιξη και κατάληξη της διαπραγμάτευσης, πλέον, για τον ευρωπαϊκό νόμο για το κλίμα. Πρέπει να προχωρήσουμε και σε εθνικό επίπεδο. Το σχέδιο νόμου που εισηγείται το Υπουργείο Οικονομικών αποτελεί, όπως προείπα, μια εργαλειοθήκη, ώστε αμέσως μετά το χτύπημα μιας θεομηνίας, όπως ορίζεται στις διατάξεις του, να γίνεται σαφής οριοθέτηση των επιπτώσεων και να εξασφαλίζεται η αναγκαία, σε τέτοιες περιπτώσεις, επιτάχυνση των διαδικασιών. Επιπλέον, προβλέπονται ψηφιοποιημένες διαδικασίες για καλύτερο συντονισμό των φορέων και ταχύτερη αποκατάσταση των επιπτώσεων μέσω ενός ενιαίου συστήματος κρατικών ενισχύσεων. Έτσι, μπορούμε να έχουμε γρήγορη αποκατάσταση της κανονικότητας της τοπικής οικονομίας και ελαχιστοποιημένο αντίκτυπο στην εθνική οικονομία. Με το υπό συζήτηση σχέδιο νόμου δημιουργούνται απλές και αυτοματοποιημένες, πλέον, διαδικασίες για την επιχορήγηση επιχειρήσεων φυσικών προσώπων, αγροτών και μη κερδοσκοπικών οργανισμών, οι οποίες, πέρα από την ταχύτητα, επιβάλλουν και περισσότερη δικαιοσύνη. Ξεχωρίζω, κυρία Πρόεδρε, κάποια σημεία, όπως το άρθρο 8, που προβλέπει τη διαδικασία προκαταβολής έναντι επιχορήγησης. Είναι πολύ σημαντικό ότι αναγνωρίζεται η σημασία της άμεσης οικονομικής ενίσχυσης για τη ρευστότητα των πληγέντων. Έχουμε δει κατά το παρελθόν περιπτώσεις καθυστέρησης στην καταβολή των αποζημιώσεων μέχρι και δύο και τρία χρόνια. Ξεχωρίζω, επίσης, τις διατάξεις των άρθρων 11 και 12, περί της επιχορήγησης αγροτών και αγροτικών εκμεταλλεύσεων, πάντα εντός πλαισίου του Οργανισμού Ελληνικών Γεωργικών Ασφαλίσεων, αλλά αναγνωρίζοντας εμμέσως, σε περιπτώσεις εκτεταμένων καταστροφών από φυσικά φαινόμενα, ότι ο κανονισμός έχει αδυναμίες. Κυρίες και κύριοι συνάδελφοι, οι αγρότες γνωρίζουν καλύτερα από τον καθένα τη σημασία της ανθεκτικότητας απέναντι στην αλλαγή του κλίματος και την ανάγκη προσαρμογής στη νέα πραγματικότητα που μας επιβάλλει. Δυστυχώς, αυτή η συγκυρία της ψήφισης του σχεδίου νόμου μάς βρίσκει αντιμέτωπους με μία ακόμη πρωτοφανή καταστροφή για την ελληνική ύπαιθρο. Ήδη έγινε εκτεταμένη αναφορά και στη συζήτηση στην αρμόδια επιτροπή, αλλά και σήμερα από συναδέλφους, στους καταστροφικούς συνεχιζόμενους παγετούς του Μαρτίου και του Απριλίου, που έπληξαν περιοχές της Μακεδονίας, της κεντρικής Ελλάδας και της Πελοποννήσου. Θα σας μεταφέρω την προσωπική μου εμπειρία από την Περιφέρειά μου, την Πέλλα. Επισκέφθηκα τις τελευταίες μέρες πάνω από εκατό τοπικές κοινότητες και πραγματικά τέτοια καταστροφή είχε πάρα πολλά χρόνια να δει ο τόπος. Και σαν να μην έφταναν οι παγετοί, είχαμε και τις τελευταίες δύο μέρες μια σφοδρή χαλαζόπτωση, η οποία κατέστρεψε ό,τι είχε απομείνει πάνω στα δέντρα. Μιλάμε για μια απώλεια παραγωγής που αγγίζει το 100%, ειδικά σε δενδροκαλλιέργειες, όπως το κεράσι, το ροδάκινο, τα ακτινίδια, αλλά και σε καλλιέργειες κηπευτικών. Βεβαίως απώλειες αυτού του μεγέθους σημαίνουν ελλείψεις προϊόντων, που με τη σειρά τους απορυθμίζουν όλη την εφοδιαστική αλυσίδα τροφίμων, τις μεταφορές, τους συνεταιρισμούς, τη μεταποίηση, τη βιομηχανία, τις εξαγωγές. Η ανάγκη στήριξης όλων αυτών των επιχειρήσεων είναι επιβεβλημένη, εάν θέλουμε να διατηρηθούν οι θέσεις εργασίας, τόσο του μόνιμου όσο και του εποχικού προσωπικού. Αυτό που προέχει, όμως, είναι η στήριξη των καλλιεργητών. Η καταστροφή ήρθε λίγο πριν από τη συγκομιδή, που τα έξοδα είναι στο απόγειό τους. Η παραγωγή είναι ανοικτή στις επιχειρήσεις, σήμερα, τώρα. Δεν μπορούν να περιμένουν να αποζημιωθούν του χρόνου τον Φλεβάρη. Εξηγήσαμε και πριν τη σημασία της εξασφάλισης ρευστότητας. Οι εξαιρετικές περιπτώσεις χρειάζονται έκτακτα μέτρα. Πρέπει να ξεπεράσουμε τις διαδικασίες που έχουν προβλεφθεί σε άλλες, περασμένες εποχές. Δυστυχώς ο ΕΛΓΑ δεν μπορεί να ανταποκριθεί σε μια καταστροφή αυτού του μεγέθους, το γνωρίζουμε όλοι. Το είπε κι ο Πρωθυπουργός από την Κορινθία, ο κανονισμός υπάρχει από το 1950 και χρειάζεται εκσυγχρονισμό. Είναι αναγκαία η κρατική αρωγή κι εδώ θα έλεγα και η κοινοτική. Θα σας φέρω τρία παραδείγματα. Ένας παραγωγός με ροδάκινα στους Γαλατάδες, το Αρσένι ή την Πολυκάρπη μπορεί να έχει αυτή τη στιγμή ολική απώλεια παραγωγής στο 100%, έχοντας κάνει και όλα τα έξοδά του, κι όμως, βάσει του συντελεστή του ΕΛΓΑ, μπορεί να αποζημιωθεί μόνο για το 61,6% περίπου. Δεύτερο παράδειγμα: Παραγωγός με πενήντα στρέμματα κεράσια στην Αραβησσό - επίσης 100% καταστροφή - για να αποζημιωθεί θα πρέπει να πληρώσει εισφορές στον ΕΛΓΑ της τάξης των 4.000 ευρώ. Πού θα τα βρει αυτά τα λεφτά τώρα; Τελευταίο παράδειγμα. Άλλος παραγωγός, με κεράσια όψιμα αυτή τη φορά, που βρίσκεται σε ορεινή περιοχή, του ορεινού όγκου της Έδεσσας ή της Βεγορίτιδας, δεν γνωρίζει καν αν θα αποζημιωθεί, καθώς ο ΕΛΓΑ δεν έχει βγάλει αναγγελία ζημιάς γι' αυτή τη συγκεκριμένη παραγωγή, που ήταν, λέει, σε προανθικό στάδιο. Παρ' όλα αυτά και πάλι μιλάμε για 100% απώλεια. Συνεπώς, για να επανέλθω στο σχέδιο νόμου, κυρία Πρόεδρε, χρειάζεται ταχύτητα, δικαιοσύνη και αποτελεσματικότητα. Οπότε έχουμε να αντιμετωπίσουμε ακραία φαινόμενα, όπως αυτό, αλλά και θεομηνίες. Ευτυχώς η Κυβέρνηση δείχνει και πάλι γρήγορα αντανακλαστικά. Το απέδειξε πρόσφατα με τη διαχείριση των επιπτώσεων του «Ιανού». Το σχέδιο νόμου αυτό ενσωματώνει τα μαθήματα που πήραμε από εκείνο τον μεσογειακό κυκλώνα. Είμαι σίγουρος ότι και στο μέλλον, αλλά πολύ περισσότερο και στην τρέχουσα καταστροφή από τους παγετούς και το χαλάζι η Κυβέρνηση θα τα καταφέρει ξανά. Μόλις αποτυπωθεί το μέγεθος της ζημιάς, θα έχουμε ένα σωστό χρονοδιάγραμμα, με ρεαλισμό και με μια δέσμη μέτρων που θα απλώσει δίχτυ προστασίας σε όλους τους πληττόμενους. Κλείνοντας, κυρία Πρόεδρε, θα ήθελα να απευθυνθώ στους συναδέλφους από τα κόμματα της Αντιπολίτευσης και να τους καλέσω να στηρίξουν το σχέδιο νόμου. Επιπλέον, αναφορικά με την καταστροφή που έχουμε να διαχειρισθούμε τώρα, είναι ώρα για συνεργασία και όχι για πλειοδοσίες ή καπηλεία μιας τέτοιας κρίσης. Ευχαριστώ πολύ.
Κι εγώ σας ευχαριστώ, κύριε συνάδελφε. Τον λόγο τώρα έχει ο κ. Μπουκώρος από τη Νέα Δημοκρατία.
Ευχαριστώ πολύ, κυρία Πρόεδρε. Κυρίες και κύριοι συνάδελφοι, γνωρίζετε ότι δεν μιλώ ποτέ με προσωπικό τόνο στην Αίθουσα του Κοινοβουλίου, αλλά μιας και βρίσκεται στην Αίθουσα ένα πρόσωπο από την Αξιωματική Αντιπολίτευση που εκτιμώ, και για την κοινοβουλευτική του ευπρέπεια και για το πολιτικό του ήθος, ο κ. Αλεξιάδης, θα μου επιτρέψετε, κύριε πρώην Υφυπουργέ Οικονομικών, γιατί βάλατε κι ένα ζήτημα - κι εσείς όπως και κανένας από την Αντιπολίτευση δεν αναφέρθηκε στο νομοσχέδιο και στο περιεχόμενό του, ωστόσο βάλατε ένα ζήτημα - , αυτό του ακατάσχετου λογαριασμού των μικρομεσαίων επιχειρήσεων και των εμπορικών καταστημάτων, που είναι πράγματι ένα φλέγον ζήτημα. Θα ήθελα, όμως, να σας θυμίσω, αγαπητέ κύριε πρώην Υφυπουργέ Οικονομικών, ότι μετά τη «δεύτερη φορά Αριστερά», δηλαδή τις εκλογές του Σεπτεμβρίου του 2015, σας είχα καταθέσει μια επίκαιρη ερώτηση εδώ για την ανάγκη θέσπισης ακατάσχετου λογαριασμού και ήρθατε προς τιμήν σας - αν θυμάμαι καλά, ήταν Οκτώβριος του 2015- και είπατε ότι είναι πολύ σωστή η πρόταση και θα την υιοθετήσουμε και τα λοιπά και τα λοιπά. Τι κάνατε, όμως; Ενώ σας πρότεινα έναν ακατάσχετο λογαριασμό σε ποσοστό 70% έως 80% του τζίρου, για να είναι λειτουργικός και να έχει κάποια έννοια, πήγατε στους θεσμούς και είπατε «ακατάσχετος λογαριασμός 100%». Και οι θεσμοί το απέρριψαν και χάθηκε αυτή η ευκαιρία και την περίοδο των μνημονίων και την περίοδο της αυξημένης επιτήρησης. Όχι ότι δεν ήταν αναγκαίο να θεσπιστεί, αλλά, όταν χάνουμε ευκαιρίες στο πλαίσιο ενός, αν θέλετε, πολιτικού μαξιμαλισμού, μετά είναι λίγο αδόκιμο να ζητάμε από την Κυβέρνηση να το θεσπίσει τώρα. Διότι είχαμε την ευκαιρία τότε να θεσπίσουμε έναν τέτοιο αναγκαίο λογαριασμό. Εν πάση περιπτώσει, αυτό ως σχόλιο, νομίζω, και όλοι συμφωνούμε ότι τέτοια εργαλεία πάντα χρειάζονται, ειδικά για μια οικονομία η οποία βγαίνει από τόσες δυσκολίες.
Το υλοποίησε…
Εσείς πάντως δεν το υλοποιήσατε, παρ' ότι προς τιμήν σας είχατε αποδεχθεί την πρότασή μου και είχατε πει ότι είναι αναγκαίο. Απλά μέσα στον βολονταρισμό και τον μαξιμαλισμό που διέκρινε πάντα τον ΣΥΡΙΖΑ, ζητήσατε 100% ακατάσχετο λογαριασμό. Πώς θα λειτουργούσε αυτό; Σας είχα προτείνει 80%. Ενδεχομένως να γινόταν δεκτό και να μην το συζητούσαμε σήμερα. Πάμε παρακάτω τώρα, γιατί είναι πολύ σημαντικό το νομοσχέδιο. Είναι πολύ σημαντικό το σημερινό νομοσχέδιο, γιατί είτε πρόκειται, κυρίες και κύριοι συνάδελφοι, για την κλιματική αλλαγή, την οποία η παγκόσμια επιστημονική κοινότητα τεκμηριώνει καθημερινά όλο και περισσότερο, είτε πρόκειται για φαινόμενα περιοδικότητας, ακραία καιρικά φαινόμενα και καταστροφές, θα έχουμε πάντα. Κι όταν λέω «περιοδικότητα», τι εννοώ; Οι υποδομές σήμερα, οι γέφυρες, οι δρόμοι, τα κτήρια χτίζονται για μια περιοδικότητα φαινομένων ανά εκατό, εκατόν πενήντα χρόνια. Αν έχουμε ένα ακραίο καιρικό φαινόμενο το οποίο επαναλαμβάνεται κάθε πεντακόσια χρόνια ή κάθε χίλια χρόνια, καμμία υποδομή δεν θα αντέξει. Και θα αναρωτηθεί κανείς γιατί δεν φτιάχνουμε υποδομές που να αντέχουν σε περιοδικότητα φαινομένων πεντακόσια και χίλια χρόνια; Διότι θα κοστίσουν το πενταπλάσιο, το δεκαπλάσιο και ούτω καθεξής, γι' αυτό. Κατά συνέπεια η πολιτεία πρέπει να νομοθετεί, πρέπει να φτιάχνει τα εργαλεία. Μόνο όποιος δεν έχει βιώσει την αγωνία και τον φόβο του πλημμυροπαθούς, την απόγνωση των σεισμοπαθών, μόνο αυτός δεν μπορεί να κατανοήσει τη σημασία του σημερινού νομοσχεδίου. Διότι, κυρίες και κύριοι συνάδελφοι, με τα ακραία καιρικά φαινόμενα δεν χάνεται μόνο η εστία. Χάνεται και η περιουσία, χάνονται καταστήματα, χάνονται επιχειρήσεις, χάνονται αγροτικές εκμεταλλεύσεις. Κι αυτό ακριβώς έρχεται να νομοθετήσει με τρόπο εμπεριστατωμένο το σημερινό νομοσχέδιο. Θα θυμόμαστε όλοι, μετά από φυσικές καταστροφές στη χώρα μας, τη φράση κλισέ: «Πού είναι το κράτος;», μετά από μια πλημμύρα, μετά από μια καταστροφή, μετά από έναν σεισμό. Αναζητούσαμε όλοι το κράτος μετά τη ζημιά. Έρχεται η σημερινή πολιτεία, η σημερινή Κυβέρνηση του Κυριάκου Μητσοτάκη, με τη συγκεκριμένη ηγεσία του Υπουργείου Οικονομικών και νομοθετεί, προβλέπει τι θα γίνεται σε τέτοιες περιπτώσεις με τρόπο συντονισμένο. Είναι, λοιπόν, αυτό το νομοσχέδιο μεταρρυθμιστικό, γιατί απλοποιεί τις διαδικασίες, γιατί ορίζει Περιφερειακό Συντονιστή ο οποίος θα παίζει τον ρόλο της γέφυρας με το κεντρικό κράτος, με την πολιτεία, γιατί θεσπίζει Επιτροπές Κρατικής Αρωγής για την καταγραφή και την εκτίμηση των ζημιών, ούτως ώστε σε τοπικό επίπεδο και στις περιοχές που πλήττονται να φτάνει απευθείας η εικόνα στα κέντρα αποφάσεων. Για ποιον ακόμα λόγο είναι μεταρρυθμιστικό αυτό το νομοσχέδιο; Γιατί ψηφιοποιεί τις διαδικασίες. Δεν χρειάζεται να επιχειρηματολογήσω γι' αυτό. Είδαμε τι έχει γίνει με τις πλατφόρμες και του Υπουργείου Οικονομικών και κυρίως με τις πλατφόρμες του Υπουργείου Ψηφιακής Πολιτικής. Αυτή είναι η κατεύθυνση, εκεί θα πάει και μεγάλο μέρος των πόρων από το Ταμείο Ανασυγκρότησης. Άρα είναι αυτονόητη η χρησιμότητα της ψηφιοποίησης των διαδικασιών. Κυρίως, όμως, κατά την άποψή μου, κύριε Υπουργέ, είναι μεταρρυθμιστικός ο ρόλος αυτού του νομοσχεδίου, διότι, για πρώτη φορά, θεσπίζει ξεκάθαρα, αν θέλετε, χωρίς καμμία αμφισβήτηση, ότι θα αποζημιώνονται και οι αγροτικές εκμεταλλεύσεις. Μέχρι σήμερα είχαμε τον ΕΛΓΑ. Ο ΕΛΓΑ, όμως, για συγκεκριμένες αιτίες και συγκεκριμένους εχθρούς αποζημίωνε τους αγρότες για την παραγωγή. Δεν αποζημιώνει το φυτικό και ζωικό κεφάλαιο, δεν αποζημιώνει τις εγκαταστάσεις, τα μηχανήματα, τα συστήματα άρδευσης. Έρχεται, λοιπόν, το νομοσχέδιο αυτό να εφαρμόσει ό,τι έγινε με πολλή επιτυχία στον «Ιανό», που για πρώτη φορά τότε αποζημίωσε η πολιτεία τα έγγεια, τα αρδευτικά συστήματα, τις αποθήκες, τα γεωργικά εργαλεία, τις καταστροφές στα κτήματα, τις καταστροφές στις εγκαταστάσεις. Τώρα αυτό θεσμοθετείται και πραγματικά ο αγροτικός κόσμος μπορεί να σκέφτεται ότι έχει δίπλα του μια Κυβέρνηση η οποία στα δύσκολα θα είναι δίπλα του. Γι' αυτούς και πολλούς άλλους λόγους, όπως είναι ο συντονισμός με την Κυβερνητική Επιτροπή Κρατικής Αρωγής, η κινητροδότηση για ιδιωτική ασφάλιση και το Ταμείο Κρατικής Αρωγής είναι ορισμένα από τα στοιχεία που πραγματικά δείχνουν ότι πρόκειται για μεταρρύθμιση. Για όλους αυτούς τους λόγους - γιατί πραγματικά δεν άκουσα και καμμία κριτική, παρά μόνο επιμέρους από τον Κοινοβουλευτικό Εκπρόσωπο της Αξιωματικής Αντιπολίτευσης - τα κόμματα της Αντιπολίτευσης πρέπει να υπερψηφίσουν αυτό το νομοσχέδιο, για να αποδείξουν ότι είναι προμηθείς και όχι επιμηθείς, ότι δεν έρχονται δηλαδή μετά τις καταστροφές για να διορθώσουν ό,τι μπορούν να διορθώσουν, χωρίς να υπάρχει κανένα ξεκάθαρο νομικό πλαίσιο. Είναι ευκαιρία να δείξουμε ότι σκεπτόμαστε τον πολίτη, ιδιαίτερα όταν είναι σε απόγνωση και όταν έχει χτυπηθεί από τέτοια φαινόμενα για τα οποία συζητάμε. Και το λέω μέρα που είναι σήμερα, κυρίες και κύριοι συνάδελφοι, διότι η δημοκρατία μας είναι ισχυρή όταν η πολιτεία σέβεται τον πολίτη και ο πολίτης σέβεται την πολιτεία, τότε η δημοκρατία μας είναι πράγματι ισχυρή. Με το σημερινό νομοθέτημα η Κυβέρνηση της Νέας Δημοκρατίας και του Κυριάκου Μητσοτάκη έρχεται να αποδείξει ότι κατανοεί και σέβεται τον πολίτη, ιδιαίτερα όταν περνάει μεγάλες δυσκολίες που απειλούν την εστία του και την περιουσία του. Σας ευχαριστώ πολύ.
Κι εγώ σας ευχαριστώ, κύριε συνάδελφε.
Κυρία Πρόεδρε, θα ήθελα τον λόγο για ένα λεπτό.
Ορίστε, κύριε Υπουργέ.
Ευχαριστώ, κυρία Πρόεδρε. Επειδή έλλειψα για λίγο και γύρισα πριν, για να αντικαταστήσω τον κύριο Υπουργό, θα ήθελα να πω τα εξής. Από ό,τι κατάλαβα, ο κ. Αλεξιάδης έχει κάνει πάλι την πρόταση του επαγγελματικού ακατάσχετου λογαριασμού. Επειδή τον έχω ακούσει μέχρι τώρα άπειρες φορές από την ημέρα που αναλάβαμε την Κυβέρνηση να θέτει αυτή την πρόταση ξανά και ξανά σε κάθε νομοσχέδιο του Υπουργείου Οικονομικών, θέλω να βάλουμε μια τάξη στα πράγματα. Επειδή, κύριε συνάδελφε, διετελέσατε Αναπληρωτής Υπουργός Οικονομικών και επειδή είναι εδώ και η άλλη συνάδελφος, η Υφυπουργός Οικονομικών κ. Παπανάτσιου και επειδή ήταν τότε δική σας προσωπική θέση και της κυβέρνησης του ΣΥΡΙΖΑ, θέλω να βάλουμε τα πράγματα σε μια τάξη. Τρύφων Αλεξιάδης, Αναπληρωτής Υπουργός Οικονομικών στις 25 Σεπτεμβρίου 2016- ήσασταν εσείς Αναπληρωτής Υπουργός Οικονομικών τότε - , συνέντευξη στη «REAL NEWS»: «Ο ειδικός ακατάσχετος επαγγελματικός λογαριασμός δεν υπάρχει περίπτωση να μην προχωρήσει», δήλωσε ο Αναπληρωτής Υπουργός Οικονομικών στη συνέντευξή του στη «REAL NEWS». «Εάν δεν καταλάβουν οι πάντες ότι πρέπει να υπάρχει ειδικός επαγγελματικός λογαριασμός, δεν θα πετύχει το πλαστικό χρήμα και, αν δεν πετύχει το πλαστικό χρήμα, δεν θα έχουμε αύξηση των εσόδων του δημοσίου και εξυπηρέτηση των πολιτών.». Επειδή το επαναλαμβάνετε συνέχεια ενώ ήσασταν μέλος της κυβέρνησης τότε ενάμισι - δύο χρόνια και μετά μέλος της Κοινοβουλευτικής Ομάδας του ΣΥΡΙΖΑ, έπρεπε να το κάνετε πράξη και όχι να διατελέσετε Αναπληρωτής Υπουργός και μέλος της Κοινοβουλευτικής Ομάδας του ΣΥΡΙΖΑ και να έρχεστε να κάνετε τις προτάσεις σήμερα, μεταγενέστερα, και να μας κουνάνε το δάχτυλο. Τι κάναμε εμείς; Εμείς - και τελειώνω σε ένα λεπτό, κυρία Πρόεδρε - , επειδή όταν αναλάβαμε την Κυβέρνηση βρήκαμε εκατοντάδες χιλιάδες δεσμευμένους λογαριασμούς, και επαγγελματικούς, που ξεπερνούσαν το ένα εκατομμύριο, φέραμε τη ρύθμιση των εκατόν είκοσι δόσεων, που για πρώτη φορά είχε το ευεργέτημα την αποδέσμευσης των λογαριασμών.
Εσείς τη φέρατε;
Η δική σας ρύθμιση, κυρία Παπανάτσιου, των εκατό δόσεων, δεν είχε την αποδέσμευση των τραπεζικών λογαριασμών. Για πρώτη φορά αποδέσμευση τραπεζικών λογαριασμών με υπαγωγή σε ρύθμιση - τέτοιο ευνοϊκό μέτρο - είχαμε με την Κυβέρνηση της Νέας Δημοκρατίας, αυτή των εκατόν είκοσι δόσεων. Μάλιστα, επειδή μέσα στην πανδημία τον Οκτώβριο του 2020, πάρα πολύς κόσμος απώλεσε από την οικονομική αδυναμία τη ρύθμιση αυτή, ξαναφέραμε την επανένταξη - αυτή εδώ - της ρύθμισης. Φέραμε αυτό το ευνοϊκό μέτρο για σε όλους αυτούς που έχει πλήξει η πανδημία, ώστε να μπορούν να επανενταχθούν στη ρύθμιση των εκατόν είκοσι δόσεων με όλα τα πλεονεκτήματα και τα ευεργετήματά της, όπως είναι η αποδέσμευση των τραπεζικών λογαριασμών. Σας ευχαριστώ.
Ευχαριστούμε.
Κυρία Πρόεδρε, επειδή αναφέρθηκε το όνομά μου δύο φορές, θα ήθελα τον λόγο για να απαντήσω.
Έχετε τον λόγο, κύριε Αλεξιάδη, μόνον για ένα λεπτό όμως, γιατί έτσι κι αλλιώς θα δώσω τον λόγο στην κ. Παπανάτσιου, για να απαντήσει στον κύριο Υπουργό.
Δεν είπε κάτι κακό…
Εντάξει, κύριε Μπουκώρο, μπορεί να πάρει τον λόγο για ένα λεπτό.
Εγώ θα απαντήσω συνοπτικά. Κύριε Υπουργέ, δεν ήταν προσωπική άποψη του Αλεξιάδη, ήταν άποψη της κυβέρνησης την οποία διατύπωσε ο Πρωθυπουργός της χώρας στην Έκθεση της Θεσσαλονίκης το 2016. Πολιτική μας ευθύνη και λάθος μας και καθυστέρησή μας ήταν το ότι δεν κατορθώσαμε να το υλοποιήσουμε στο 100%. Όμως, θέλω να ξεφύγουμε από αυτό, γιατί αν μπούμε σε μια κουβέντα τι έκανε ο ένας και τι έκανε ο άλλος… Εδώ υπάρχει μια ευρύτατη συναίνεση. Η Κοινοβουλευτική Ομάδα της Νέας Δημοκρατίας συμφωνεί. Ακούσατε τον κ. Μπουκώρο, που νομίζω ότι εκφράζει τους πάντες. Οι κοινωνικοί και οι παραγωγικοί φορείς που είναι στον δικό σας πολιτικό χώρο συμφωνούν. Γιατί, λοιπόν, να μην υλοποιήσουμε την πρόταση που λέει ο κ. Μπουκώρος; Έστω αυτό. Όμως, δεν έχει νόημα να μας κουνάτε το δάχτυλο ως προς το τι κάναμε εμείς. Εμείς λέμε ας υλοποιηθεί -60%, 70%, εμείς λέμε 100% - , αλλά υλοποιήστε το σε όποιον βαθμό μπορείτε. Όμως, σταματήστε την κριτική, γιατί, ξέρετε, σ' αυτή την Αίθουσα εύκολα αλλάζουν οι ρόλοι μεταξύ Υπουργού και αντιπολιτευόμενων και θα είναι σε δύσκολη θέση κάποια στιγμή κάποιος να σας λέει τι λέγατε προχθές. Ευχαριστώ, κυρία Πρόεδρε.
Κυρία Πρόεδρε, θέλω τον λόγο για ένα λεπτό επί προσωπικού.
Κύριε Μπουκώρο, σας παρακαλώ. Ξέρετε τους κανονισμούς καλύτερα. Εάν θέλει ο κύριος Υπουργός κάτι, θα πάρει τον λόγο και θα…
Αναφέρθηκε στον λόγο του προσωπικά σε μένα.
Δεν σας πρόσβαλε. Αναφέρθηκε σε μια πρότασή του. Σας παρακαλώ, δεν μπορούμε να ανοίξουμε αυτή τη συζήτηση.
Ακούστε με, να το εξηγήσω.
Αν θέλει ο κύριος Υπουργός, θα πάρει τον λόγο και πιστεύω να τον πάρει αμέσως μετά την τοποθέτηση της κ. Παπανάτσιου. Ξέρετε πολύ καλά τον Κανονισμό. Κύριε Μπουκώρο, μη με φέρνετε σε δύσκολη θέση.
Έχω το δικαίωμα να εξηγήσω γιατί ζητάω τον λόγο.
Πείτε μας, λοιπόν, γιατί ζητάτε τον λόγο.
Αφ' ενός μεν δώσατε τον λόγο επί προσωπικού στον κ. Αλεξιάδη όταν εγώ εξέφρασα επαίνους για την παρουσία του κ. Αλεξιάδη, αφ' ετέρου δεν μου δίνετε τον λόγο όταν έχω ζητήσει να τοποθετηθώ, επειδή διαστρέβλωσε απολύτως την άποψή μου ο κ. Αλεξιάδης. Αν θέλετε, μπορώ να εξηγήσω πιο συγκεκριμένα.
Θα σας δώσω τον λόγο, επειδή είπατε ότι διαστρέβλωσε την άποψή σας, αλλά για κανέναν άλλον λόγο, γιατί ο κ. Αλεξιάδης απάντησε στον κύριο Υπουργό.
Ακούστε, κυρία Πρόεδρε, εγώ εξήγησα ότι τον Οκτώβριο του 2015, αμέσως μετά τις εκλογές του Σεπτεμβρίου, κατέθεσα επίκαιρη ερώτηση στον κ. Αλεξιάδη για τον ακατάσχετο λογαριασμό. Είχα προτείνει να φτάνει στο 80% του τζίρου. Απάντησε στη Βουλή τότε ο κ. Αλεξιάδης ότι είναι πολύ σωστή η πρόταση και θα την εφαρμόσουμε οπωσδήποτε. Πήγε η κυβέρνηση του ΣΥΡΙΖΑ στους θεσμούς και ζήτησε ακατάσχετο λογαριασμό 100%, πράγμα που τον κατέστησε μη λειτουργικό ως μέτρο. Απερρίφθη όχι μετ' επαίνων, αλλά θα έλεγα ότι απερρίφθη εντελώς. Τοποθετούμαι και θυμίζω τα γεγονότα και ο κ. Αλεξιάδης στην επί προσωπικού τοποθέτησή του υποστηρίζει ότι εγώ είπα ότι πρέπει να θεσπισθεί τώρα ο ακατάσχετος λογαριασμός. Εγώ ακριβώς είπα - και παραπέμπω στα Πρακτικά - ότι όλα αυτά τα εργαλεία και άλλα εργαλεία χρειάζονται, διότι βγαίνουμε από μια δεκαετή κρίση. Αμέσως μετά πήρε τον λόγο ο κύριος Υφυπουργός Οικονομικών, ανέλυσε όλες τις πολιτικές που έχουν εκπονηθεί, που είναι εφάμιλλα ίσως και πιο χρήσιμα μέτρα με την αποδέσμευση των λογαριασμών, που είχαν φτάσει τα πολλά εκατομμύρια στη χώρα μας, με την ανανέωση των εκατό δόσεων και ούτω καθεξής, και ανέπτυξε το κυβερνητικό πλέγμα οικονομικής πολιτικής για τέτοιες περιπτώσεις. Και να είστε σίγουροι, κύριε Αλεξιάδη, κλείνοντας, ότι τούτη η Κυβέρνηση έχει δείξει ότι έχει αντανακλαστικά και θα λάβει όσα μέτρα είναι αναγκαία για να στηρίξει και τον εμπορικό κόσμο και την παραγωγική βάση της χώρας. Αυτό κάνει κάθε μέρα και αυτό κάνει και με το σημερινό νομοθέτημα. Ευχαριστώ πολύ.
Κι εγώ σας ευχαριστώ. Δόθηκαν οι εξηγήσεις. Τον λόγο έχει η κ. Παπανάτσιου, Κοινοβουλευτική Εκπρόσωπος του ΣΥΡΙΖΑ.
Ευχαριστώ, κυρία Πρόεδρε. Κύριε Υπουργέ, συζητάμε ένα ακόμη νομοσχέδιο σε μια δύσκολη συγκυρία για τους πολίτες. Η κατάσταση στο μέτωπο της πανδημίας παραμένει εκτός ελέγχου και η Κυβέρνηση δεν δείχνει πρόθυμη, ακόμη και τώρα, να ακούσει ούτε την επιστημονική κοινότητα ούτε όμως και τις προτάσεις της Αντιπολίτευσης. Ζούμε το μεγαλύτερο lockdown στην Ευρώπη και παράλληλα το πιο αποτυχημένο και ακριβώς τις τελευταίες μέρες είδαμε να διαρρέουν πρακτικά της επιτροπής και να γίνεται πλέον εμφανές ότι η Κυβέρνηση λαμβάνει πολιτικές αποφάσεις για τη διαχείριση της πανδημίας και εκ των υστέρων ζητά σαν επιτακτική ανάγκη την επικύρωσή τους από την επιτροπή. Τα νοσοκομεία λυγίζουν από το βάρος των διασωληνωμένων. Η Κυβέρνηση ανοίγει πιλοτικά τον τουρισμό εν μέσω απαγορεύσεων για τους πολίτες και κυρίως χωρίς να έχει προηγουμένως συμβουλευθεί την επιτροπή εμπειρογνωμόνων του Υπουργείου Υγείας. Αυτή τη στιγμή βρισκόμαστε στην κορύφωση του τρίτου κύματος. Αντί να προχωρήσετε σε σοβαρή και συντεταγμένη επιδημιολογική επιτήρηση, επαναλαμβάνετε την ίδια συνταγή και περιμένετε διαφορετικά αποτελέσματα. Όσο η Κυβέρνηση κινείται με γνώμονα την επικοινωνιακή διαχείριση, αρνούμενη τις προτάσεις μας και τις επιστημονικές μελέτες, τόσο το αποτέλεσμα θα είναι το ίδιο. Δεν συνειδητοποιείτε, ακόμη και τώρα, ότι ακολουθείτε τη λάθος συνταγή. Πάμε στο δεύτερο σημείο, στην οικονομία. Θα πρέπει να γνωρίζουμε όλοι και όλες πολύ καλά ότι τα πραγματικά προβλήματα θα ξεκινήσουν μόλις επιτέλους ξεφύγουμε από τον υγειονομικό κίνδυνο. Η εμμονή της Κυβέρνησης να μην επενδύει στην οικονομία, αλλά να στηρίξει τις ενισχύσεις σε αναστολές πληρωμών και παροχές δανείων, οδήγησε την οικονομία σε ύφεση και διόγκωση του ιδιωτικού χρέους. Υπάρχουν ετήσιες μελέτες της ΓΣΕΕ, της ΓΣΕΒΕΕ. Τι μας λένε τα αποτελέσματα; Το 22% των ερωτηθέντων δηλώνει απώλεια του εισοδήματος πάνω από 31%. Το 14% δηλώνει απώλεια 21% έως 30%. Τα εισοδήματα των νοικοκυριών μειώθηκαν 27,2%. Το 24,7% των επιχειρήσεων δεν έχουν καν ταμειακά διαθέσιμα. Το 14% έχει διαθέσιμα για έναν μήνα. Σας το είπε και ο κ. Κατρίνης πριν. Πώς θα ανοίξει η εστίαση, που καλώς πρέπει να ανοίξει και όλοι μας το θέλουμε; Με τι ρευστότητα θα ανοίξει η εστίαση; Τι θα δώσετε; Τι μέτρα θα πάρετε προς αυτή την κατεύθυνση; Αυτή είναι η στήριξη που κάνατε στις επιχειρήσεις και στους επαγγελματίες, κύριοι της Κυβέρνησης. Καταλαβαίνουμε ότι η κατάσταση επιδεινώθηκε με τους χειρισμούς της Κυβέρνησης. Σας καταθέσαμε εμπεριστατωμένες προτάσεις, όπως κάνουμε όλη την τελευταία περίοδο. Προτάσεις, όμως, που δεν εισακούγονται. Προτάσεις που αφορούν το ΕΣΥ και τη δημόσια υγεία. Προτάσεις που αφορούν την επανεκκίνηση της οικονομίας και τη στήριξη των πολιτών. Εδώ οι προτάσεις μας περιλαμβάνουν τη ρύθμιση των χρεών της πανδημίας με κούρεμα της βασικής οφειλής. Περιλαμβάνουν, επίσης, τα αναγκαία εργαλεία ενίσχυσης της ρευστότητας, για να καταφέρουν οι επιχειρήσεις και οι επαγγελματίες να ορθοποδήσουν, όπως η επιδότηση για ένα διάστημα των ασφαλιστικών εισφορών εργοδοτών και εργαζομένων και μια συνολική πρόταση ρύθμισης του ιδιωτικού χρέους. Αναφερθήκαμε πριν και στον ακατάσχετο επαγγελματικό λογαριασμό. Το είπε ο Τρύφων Αλεξιάδης. Κύριε Υπουργέ, μαζί με τις εκατόν είκοσι δόσεις - που εμείς τις είχαμε φέρει τις εκατόν είκοσι δόσεις, εσείς απλά τις συμπληρώσατε μετά και πρέπει να είστε ειλικρινείς σε αυτό - είχαμε ψηφίσει και το προοδευτικό ακατάσχετο. Ενημερώστε μας τι γίνεται. Λειτουργεί ο προοδευτικός ακατάσχετος; Υλοποιείται από την Κυβέρνηση της Νέας Δημοκρατίας; Δεν γίνεται να θεωρείτε πως εσείς έχετε τη μοναδική αλήθεια. Ακόμα και για τον ΕΝΦΙΑ, παραδεχθείτε το, όπως το παραδέχθηκε και ο κ. Σκυλακάκης. Πάτησε πάνω σε μια δική μας διάταξη. Εμείς είχαμε ψηφίσει, απλά το συμπληρώσετε, το πήγατε παραπέρα. Καλά κάνατε, μαζί σας. Πηγαίνετέ το όσο μπορείτε πιο πέρα. Δεν έχουμε αντίρρηση σε αυτό, αλλά μην παίρνετε ό,τι έχει γίνει με την κυβέρνηση του ΣΥΡΙΖΑ, τα μηδενίζετε και λέτε ότι ξεκίνησε η ιστορία της χώρας από το 2015, συστηματικά ξεχνώντας τις δικές σας «επιτυχίες» των κυβερνήσεων που οδήγησαν τη χώρα στη χρεοκοπία και ξαναφέρνετε πάλι τις ίδιες συνταγές. Δεν ξεκίνησε η χώρα το 2015, κύριοι, είναι δεδομένο αυτό και πρέπει να το παραδεχθείτε. Αντιφάσκετε συνεχώς, από τη μια, και ζητάτε προτάσεις και από την άλλη, όταν αυτές έρχονται, κλείνετε τα αυτιά και πυροβολείτε τον διάλογο, νομοθετώντας πάντα κατά το δοκούν και χωρίς καμμία διαβούλευση. Από την άλλη πλευρά, πρέπει να γίνει κατανοητό ότι η ανάκαμψη της οικονομίας δεν μπορεί να υπάρξει χωρίς την ανάκαμψη της εργασίας και των εισοδημάτων. Αντ' αυτού, εσείς προετοιμάζετε το τελειωτικό χτύπημα, κοιτώντας την πραγματικότητα στα μάτια, όπως είπε και ο Πρωθυπουργός. Τολμάτε τώρα να αμφισβητείτε και τις βασικές αρχές του Εργατικού Δικαίου. Το πιάνετε, λοιπόν, από εκεί που το αφήσατε μερικά χρόνια πιο πριν. Ένα από τα σημεία του τυπικού μοντέλου εργασίας που χρόνια προσπαθούσατε να επηρεάσετε και να «ευελικτοποιήσετε» είναι αυτό της διαχείρισης του εργάσιμου χρόνου. Το μόνο που καταφέρατε τότε ήταν ανεργία 30%, ευέλικτες μορφές εργασίας 30%. Τώρα έρχεστε να συμπληρώσετε την πλήρη κατάργηση του οκταώρου και μάλιστα λέτε ότι ο χρόνος εργασίας θα διευθετείται μέσω ατομικών συμβάσεων. Ποιος θα έχει το πάνω χέρι, ειδικά στις ατομικές συμβάσεις; Δεν θέλει πολλή σκέψη: ατομική ευθύνη, ατομική διαπραγμάτευση, ατομικές συμβάσεις και όποιος αντέξει! Η βίαιη αναδιάρθρωση που επιχειρείται στην οικονομία και την αγορά εργασίας μέσω των αφημένων στην τύχη τους και υπερχρεωμένων μικρομεσαίων επιχειρήσεων θα συναντήσει το μεγαλόπνοο σχέδιο για τη δημιουργία εκατόν ογδόντα χιλιάδων θέσεων εργασίας μέσω του Ταμείου Ανάκαμψης, ώστε η απασχόληση και η ανεργία να βρεθούν σε πέντε χρόνια από τώρα εκεί που ήταν το 2019. Αυτό μάς είπατε. Μόνο σαν κακόγουστο αστείο μπορεί να ακούγεται το υποτιθέμενο σχέδιό σας. Πάμε τώρα λίγο στο νομοσχέδιο. Η κλιματική αλλαγή είναι ένα φαινόμενο που βαθαίνει και εξελίσσεται. Αποτελεί δε ένα σημείο καμπής, που πρέπει να μας κάνει να αναθεωρήσουμε όλοι μας μέρος των πολιτικών που εισηγούμαστε. Αυτές οι αλλαγές θα πρέπει να αφορούν από τη φορολογία μέχρι τους όρους προστασίας του περιβάλλοντος και προς τα πού θα πρέπει να στρέψουμε την οικονομική ανάπτυξη αλλά και το πλαίσιο πρόληψης και προετοιμασίας για τα εν λόγω φαινόμενα στήριξης. Τι κάνει το συγκεκριμένο νομοσχέδιο; Προσπαθεί να δημιουργήσει ένα πλέγμα διατάξεων σχετικά με τις ενισχύσεις σε περιπτώσεις φυσικών καταστροφών που αφορά επιχειρήσεις και επαγγελματίες. Καλά μέχρι εδώ. Απουσιάζουν, όμως, παντελώς τα νοικοκυριά. Με τα νοικοκυριά τι θα γίνει; Σχετικά με το νέο πλαίσιο για την ενίσχυση των επιχειρήσεων, σημειώνουμε ότι η διάταξη είναι κενή, χωρίς να λέει απολύτως τίποτα, ώστε να μπορούμε να συζητήσουμε και να συνδιαμορφώσουμε. Από τις δηλώσεις του κυρίου Υπουργού μαθαίνουμε, βέβαια, περί τίνος πρόκειται. Αλλά η συζήτηση για το νομοθέτημα γίνεται στη Βουλή, όχι με τα δελτία Τύπου που μπορεί να φέρνει ο κύριος Υπουργός και το Υπουργείο του. Φέρνετε καταιγισμό τροπολογιών μέχρι και την τελευταία στιγμή. Δικαιολογίες είναι όλα, κύριε Υπουργέ. Δεν μας δίνετε τη δυνατότητα ούτε να συζητήσουμε ούτε να συνδιαμορφώσουμε. Καταπατάτε κάθε έννοια διαλόγου, όχι μόνο με τους Βουλευτές, αλλά και με τους κοινωνικούς φορείς. Τη μεγάλη τροπολογία, που φέρατε τελευταία στιγμή, δεν θα έπρεπε να τη συζητήσουμε με τους φορείς της αγοράς, να δούμε τις απόψεις τους, τις θέσεις τους, να δούμε αν συμφωνούνε; Μερικές παρατηρήσεις στα επιμέρους του νομοσχεδίου: Ο τρόπος με τον οποίο περιγράφεται η διαδικασία καταγραφής ζημιών, αποστολή φακέλων και όλα τα υπόλοιπα δεν είναι πολύ μακριά από αυτό που ισχύει μέχρι και σήμερα. Θα σας αναφέρω την εμπειρία από τη δική μου την περιοχή, όπου οι αγρότες της Μαγνησίας που επλήγησαν από τον «Ιανό» δεν αποζημιώθηκαν με το 100% που τους υποσχεθήκατε από τον ΕΛΓΑ, παρά τις σχετικές εξαγγελίες και δεσμεύσεις από την πολιτική ηγεσία. Για τις ζημιές που δεν καλύπτονται από τον ΕΛΓΑ και από τα ΚΟΕ, οι μη κατά κύριο επάγγελμα αγρότες δεν έχουν αποζημιωθεί ακόμη, ενώ οι κατά κύριο επάγγελμα αγρότες έχουν λάβει μόνο το 20%. Αν κατάλαβα καλά σήμερα από τον κ. Σταϊκούρα, είπε ότι και αυτοί θα πάρουν κάτι. Αυτό δεν μπορεί να είναι κοστολογημένο; Δεν μπορούμε να ξέρουμε τι είναι αυτό; Κατ' αρχάς, γιατί διαφορετικούς κατά κύριο επάγγελμα αγρότες και στους μη κατά κύριο επάγγελμα αγρότες; Δεν πληρώνουν ΕΛΓΑ οι συγκεκριμένοι; Δεν καλλιεργούν; Δεν πουλάνε τα προϊόντα τους; Δεν ζουν από αυτά; Ένα δεύτερο ζήτημα: Δεν προβλέπεται ελάχιστο ύψος ενισχύσεων, που σε συνδυασμό με τη μη σταθερή ενίσχυση των πόρων του νεοσυσταθέντος ταμείου οδηγούν στο συμπέρασμα ότι οι ενισχύσεις θα είναι άρρηκτα δεμένες με τις δωρεές ιδιωτών και τα δημόσια οικονομικά του προϋπολογισμού, με αποτέλεσμα να μην μπορεί να εγγυηθεί κανείς ότι θα υπάρχουν τα ανάλογα ποσά, σε περίπτωση που χρειαστούν, και ότι αυτές οι ενισχύσεις δεν θα είναι σταθερές. Παρατηρούμε ότι μεγάλο μέρος των σημαντικών θεμάτων του νομοσχεδίου παραπέμπεται σε υπουργικές αποφάσεις. Μετρήσαμε είκοσι εκκρεμείς υπουργικές αποφάσεις. Γίνεται αντιληπτό ότι με τόσες υπουργικές αποφάσεις το νομοσχέδιο είναι κενό. Απλά ζητάτε από εμάς μία εν λευκώ εξουσιοδότηση. Αύξηση του προϋπολογισμού κατά 3 δισεκατομμύρια. Σας είχαμε προειδοποιήσει ότι ο προϋπολογισμός ήταν έωλος. Έχουμε βρεθεί ως χώρα σε μια πολύ δύσκολη θέση, με ευθύνη της Κυβέρνησής σας. Δυστυχώς, είμαστε αναγκασμένοι να το τονίσουμε αυτό, γιατί, δυστυχώς, δεν υπάρχει πεδίο συνεννόησης με την Κυβέρνηση. Δεν υπάρχει εμπιστοσύνη. Τα σχέδιά μας είναι εκ διαμέτρου αντίθετα. Αναφέρθηκε Βουλευτής σας - και εδώ περιμένω, δεν απάντησε ο κ. Σταϊκούρας, παρ' όλο που ρωτήθηκε από τον κ. Αλεξιάδη - και είπε: «Επιτέλους, ανοίγει ο δρόμος για την ιδιωτική ασφάλιση.». Αυτή είναι η πολιτική σας; Αυτό θέλετε; Γιατί δεν μας το λέτε ξεκάθαρα; Περιμένουμε απάντηση, κύριε Υπουργέ, στη δική σας τοποθέτηση. Επίσης, κύριε Υπουργέ, υπάρχει σχεδιασμός για υποχρεωτική ασφάλιση κατοικίας; Αυτή είναι η κρατική αρωγή που μας φέρνετε σήμερα; Φέρνετε υποχρεωτική κρατική ασφάλιση κατοικίας; Αυτή είναι η κρατική αρωγή; Το ξαναλέω, πραγματικά, δεν έχουμε εμπιστοσύνη στα σχέδιά σας. Αυτή η περίοδος αναδεικνύει ερωτήματα για τον τρόπο με τον οποίο αντιλαμβανόμαστε το κράτος, σαν παρέμβαση ύστατης καταφυγής ή ρυθμιστή της αγοράς. Εγείρονται ζητήματα για τον ρόλο του κράτους στην οικονομία και σε βασικούς πυλώνες του κοινωνικού κράτους, όπως είναι της παιδείας, της υγείας, της εργασίας. Αυτά τα ερωτήματα ορίζουν το μείγμα πολιτικής. Και δεν είναι ξεπερασμένο, όπως ήθελε, και θέλει, η κυρίαρχη αντίληψη να πιστεύουμε. Απλώς, κρυβόταν κάτω από την επιφάνεια της επισφαλούς ανάπτυξης. Οι πολιτικές της Κυβέρνησης οξύνουν τις αντιθέσεις και αυξάνουν τις ανισότητες. Σε αυτό το σχέδιο δεν χωράνε όλοι και όλες. Εμείς θα υπερασπιστούμε, λοιπόν, όλους όσοι δεν χωράνε στα δικά σας σχέδια. Θα υπερασπιστούμε όσους δεν χωράνε στα δικά σας σχέδια. Σας ευχαριστώ.
Κι εγώ σας ευχαριστώ, κυρία συνάδελφε. Τον λόγο έχει ο Κοινοβουλευτικός Εκπρόσωπος της Νέας Δημοκρατίας, ο κ. Βρούτσης.
Ευχαριστώ, κυρία Πρόεδρε. Κυρίες και κύριοι συνάδελφοι, διαδέχομαι στο Βήμα την Κοινοβουλευτική Εκπρόσωπο του ΣΥΡΙΖΑ. Παρακολουθώντας κάποιος τη δημόσια συζήτηση η οποία διεξάγεται στη Βουλή και ακούγοντας αυτά τα οποία στην τοποθέτησή της διά μέσου της Κοινοβουλευτικής Εκπροσώπου λέει η Αξιωματική Αντιπολίτευση, αβίαστα μπορεί να καταλήξει στο εξής συμπέρασμα: Η Αξιωματική Αντιπολίτευση, ο ΣΥΡΙΖΑ δηλαδή, έχει έκδηλη και την αμηχανία αλλά και το στοιχείο της δύσκολης θέσης. Αμηχανία και δύσκολη θέση, διότι παρακολουθείτε ένα πολύ σημαντικό νομοσχέδιο, το οποίο θα έπρεπε να αγκαλιάσουν όλες οι πλευρές της Βουλής και να ψηφίσουν και η Αξιωματική Αντιπολίτευση αρκείται σε μία καταγγελτική, καταστροφική τοποθέτηση επί παντός επιστητού και δεν τοποθετείται για το νομοσχέδιο το συγκεκριμένο. Βλέποντας, λοιπόν, αυτή την εικόνα, θα ήθελα να πω και εγώ - υποχρεούμαι να τοποθετηθώ - προς την αξιότιμη κ. Παπανάτσιου ότι στα θέματα που αφορούν την πανδημία, τη λειτουργία της Κυβέρνησης, τον τρόπο με τον οποίο λειτούργησε και αποφάσισε όλο αυτό το προηγούμενο διάστημα, φυσικά, μπορεί κάποιος να ασκήσει κριτική, διότι έχουμε πει πολλές φορές ότι δεν διεκδικούμε το τέλειο σ' ένα αχαρτογράφητο περιβάλλον, το οποίο δεν έχει προηγούμενο, όχι για την Ελλάδα, αλλά για τον κόσμο ολόκληρο. Τουλάχιστον, όμως, με τον τρόπο με τον οποίο λειτουργήσαμε αυτόν τον έναν και πλέον χρόνο αποδείξαμε στην πράξη και την κοινωνική ευαισθησία και τ' αντανακλαστικά και ενδιαφέρον δείξαμε για τους εργαζόμενους και τις επιχειρήσεις και τον τρόπο με τον οποίο επιταχύναμε τις διαδικασίες αντιμετώπισης της πανδημίας σε επίπεδο ιατρικό και με τις ΜΕΘ που δημιουργήσαμε και με την ταχύτητα του εμβολιασμού. Όλα αυτά είναι αδιαμφισβήτητα, τα οποία δεν τα λέει ο Κοινοβουλευτικός Εκπρόσωπος της Νέας Δημοκρατίας. Τα λένε σε όλη την Ευρώπη, καταλογίζοντας θετικά τον τρόπο με τον οποίο η Κυβέρνηση, εδώ, στη χώρα μας αντέδρασε όλο αυτό το διάστημα. Το λένε διεθνείς οίκοι, το λένε οι άλλες ευρωπαϊκές χώρες. Η χώρα μας θα δώσει μία μεγάλη μάχη, το τελευταίο αυτό διάστημα, έτσι ώστε να κερδίσουμε φέτος το στοίχημα του τουρισμού. Διότι άκουσα, μ' έναν τρόπο, τον οποίο δεν συμμερίζομαι, να λέγεται δημόσια μέσα από αυτό εδώ το Βήμα, και στην προχθεσινή επίκαιρη επερώτηση του Κινήματος Αλλαγής αλλά και σήμερα, ότι δεν πάνε καλά τα πράγματα στην Ελλάδα. Όσοι τοποθετούνται αγνοούν ότι οι συζητήσεις εδώ είναι δημόσιες και αυτά τα οποία λέμε εδώ ακούγονται παντού. Πρέπει, λοιπόν, να στείλουμε ένα μήνυμα, ότι η Ελλάδα έκανε, κάνει και θα κάνει ό,τι μπορεί για να είναι μια ασφαλής χώρα, για ν' ανοίξει ο τουρισμός φέτος. Ξέρουμε πάρα πολύ καλά ότι το Ακαθάριστο Εθνικό Προϊόν της χώρας μας, λόγω αυτής της ευλογημένη ιδιαιτερότητας που έχουμε με τα νησιά και την πανέμορφη χώρα, εξαρτάται πάρα πολύ από τον τουρισμό. Και αυτό το στοίχημα πρέπει να το κερδίσουμε φέτος. Ο κρατικός προϋπολογισμός και οι οικονομικοί φορείς της χώρας μιλάνε για το 50% της επίδοσης του 2019. Κι ελπίζουμε να σταθμισθούν τα φετινά έσοδα στον κρατικό προϋπολογισμό, διότι τα έχουμε ανάγκη. Τα έχει ανάγκη η Ελλάδα. Τα έχει ανάγκη η χώρα. Τα έχουν ανάγκη τα νησιά μας. Τα έχουν ανάγκη οι εργαζόμενοι. Στον τομέα των εργαζομένων, για τους οποίους ακούω ένα πάρα πολύ υποκριτικό, κατά την γνώμη μου, ενδιαφέρον, όψιμο από την πλευρά του ΣΥΡΙΖΑ, έχω να πω το εξής. Κύριοι του ΣΥΡΙΖΑ, όταν έφερα σ' αυτή την Αίθουσα ως Υπουργός Εργασίας το προηγούμενο διάστημα τη μείωση των ασφαλιστικών εισφορών, που κατά δύο εκατομμύρια εργαζόμενοι θα έβλεπαν αύξηση του μισθού τους, θυμάστε τι κάνατε; Το καταψηφίσατε. Αυτό είναι το ενδιαφέρον σας; Αυτό είναι το ενδιαφέρον για τους εργαζόμενους; Ή αγνοείτε τα πραγματικά στοιχεία, ότι είμαστε η μοναδική χώρα στην Ευρώπη, μαζί με την Ιταλία, που με τα μέτρα που πήραμε διά μέσου των αναστολών χάρη σε αυτό που λέγεται «καινοτόμο εργαλείο» «ΕΡΓΑΝΗ» στο Υπουργείο Εργασίας, χωρίς γραφειοκρατικές διαδικασίες και με την προστασία των θέσεων εργασίας που κράτησε ο κρατικός προϋπολογισμός, καταφέραμε να μειώσουμε την ανεργία το 2020, μες στην πανδημία; Το αμφισβητείτε; Ή μήπως πιστεύετε ότι υπήρχε ένας τρόπος διά μέσου θαύματος να νικήσουμε την πανδημία; Ας σοβαρευτούμε, λοιπόν. Ας αντιμετωπίσουμε τα πράγματα όπως είναι. Καταλαβαίνω την αδυναμία σας να εκφράσετε πολιτικό λόγο αντιπολιτευτικό και ό,τι λέτε εδώ, μέσα από τα δισεκατομμύρια τα οποία μοιράζετε διά μέσου υποσχέσεων, είναι πράγματα τα οποία έρχονται ατεκμηρίωτα, χωρίς βασανιστικά να μπείτε στον κόπο να πείτε πόσο στοιχίζουν αυτά, ενώ την ίδια στιγμή βλέπετε ότι η Κυβέρνηση έρχεται λελογισμένα και υπεύθυνα διά μέσου του Υπουργείου Οικονομικών κάθε παρέμβασή της να την κοστολογεί και να λέμε ακριβώς πού θα πάνε τα λεφτά και πώς θα πιάσουν τόπο. Μπαίνω τώρα στο ζήτημα του νομοσχεδίου. Τι επιχειρεί το νομοσχέδιο σήμερα; Επιχειρεί, κυρίες και κύριοι συνάδελφοι, κάτι ιδιαίτερα σημαντικό. Με το άρθρο 36 του ν.2459/1997, δηλαδή είκοσι τέσσερα χρόνια πριν, το ελληνικό κράτος προσπάθησε με αυτή του την παρέμβαση να δημιουργήσει ένα δίχτυ προστασίας, έτσι ώστε στις έκτακτες συνθήκες θεομηνίας - πυρκαγιές, πλημμύρες, σεισμούς - με όσο το δυνατόν μεγαλύτερη ταχύτητα και συντονισμό των οργάνων του να έρχεται να αντιμετωπίζει τις θεομηνίες, να απαλύνει τον πόνο των κατοίκων, των νοικοκυριών, των επιχειρήσεων. Αυτή είναι η πραγματικότητα. Και τώρα μπαίνει ένα ερώτημα προς την πλευρά του ΣΥΡΙΖΑ και του ΚΙΝΑΛ, που είναι παρών ο κ. Καμίνης και ακούει προσεκτικά τη συζήτηση και υπομονετικά: Χρειάζεται αναθεώρηση το πλαίσιο; Ναι ή όχι; Είστε ευχαριστημένοι με το υφιστάμενο πλαίσιο αντιμετώπισης της θεομηνίας και των έκτακτων καταστροφικών γεγονότων; Ναι ή όχι; Προσωπικά, έχοντας διατελέσει αρκετά χρόνια και ως Βουλευτής και ως Υπουργός διαπιστώνω αυτό που διαπιστώνετε και εσείς: Ναι μεν η πολιτεία διαχρονικά - ξεπερνώ τις κυβερνήσεις - δείχνει ένα ενδιαφέρον και προσπαθεί κάθε φορά η κάθε κυβέρνηση με ταχύτητα και αντανακλαστικά, καλοπροαίρετα πάντα, να αντιμετωπίσει το έκτακτο γεγονός, δυστυχώς, όμως, το πλαίσιο δεν είναι εκείνο το πλαίσιο που θα έπρεπε με μεγαλύτερη ταχύτητα, με συντονισμό των θεσμικών οργάνων, των Υπουργείων, να έλθει πολύ πολύ πιο γρήγορα να καλύψει αυτές τις ανάγκες των πολιτών, των περιοχών που υπέστησαν ζημίες. Αυτή είναι η πραγματικότητα. Άρα κατά τεκμήριο το νομοσχέδιο το οποίο έρχεται σήμερα αποτελεί ένα πολύ σημαντικό θεσμικό βήμα σε αυτό που υποχρεούται να κάνει η κάθε πολιτεία, να προστατεύει με ευαισθησία, με κοινωνικά αντανακλαστικά και αποτελεσματικότητα τους πολίτες της, τα νοικοκυριά και τις επιχειρήσεις, όταν αυτά υποστούν ζημία έκτακτη λόγω θεομηνίας. Έχοντας, λοιπόν, αυτό το στοιχείο, εγώ απορώ γιατί είστε αρνητικοί σε ένα τέτοιο νομοσχέδιο. Εγώ οφείλω να αποδώσω πολλά συγχαρητήρια και στον Γενικό Γραμματέα, τον Χρήστο Τριαντόπουλο, ο οποίος επιμελήθηκε προσωπικά το συγκεκριμένο νομοσχέδιο, γιατί κάτω από αυτή τη Γενική Γραμματεία θα μπει αυτό το καινούργιο όργανο της Εθνικής Επιτροπής Κρατικής Αρωγής, και τον Αποστόλη τον Βεσυρόπουλο και τον Χρήστο τον Σταϊκούρα, επίσης, διότι μερίμνησε το Υπουργείο Οικονομικών ακόμα και σε αυτό το δύσκολο περιβάλλον. Είδατε ότι και ο πρόσφατος σεισμός της Σάμου και ο «ΙΑΝΟΣ» που χτύπησε τη χώρα μας με τι ταχύτητα αντιμετωπίστηκαν, αλλά δεν μπορούμε να πούμε ότι είμαστε ικανοποιημένοι στον βαθμό που θέλαμε. Έρχεται, λοιπόν, το Υπουργείο Οικονομικών και φέρνει ένα νομοσχέδιο, μέσα από το οποίο αναδιαρθρώνει τελείως τον μηχανισμό. Σκεφτείτε, γιατί ακούν οι πολίτες, ότι τη στιγμή που θα χτυπήσει μια θεομηνία, θα έπρεπε το Υπουργείο Οικονομικών, το Υπουργείο Ανάπτυξης, το Υπουργείο Εσωτερικών, το Υπουργείο Αγροτικής Ανάπτυξης, το Υπουργείο Μεταφορών, όλα αυτά τα Υπουργεία μεμονωμένα να έρθουν και να αντιδράσουν και να προσθέσουν τη δική τους αρωγή πάνω στην πληγείσα περιοχή. Αυτό έχει ως αποτέλεσμα απουσία συντονισμού, απουσία ταχύτητας, αντίδρασης, απουσία αποτελεσματικότητας. Και ερχόμαστε σήμερα με αυτό το νομοσχέδιο - δημιουργώντας την Εθνική Επιτροπή Κρατικής Αρωγής, τον Περιφερειακό Συντονιστή Κρατικής Αρωγής, τις υπόλοιπες μονάδες στη Γενική Γραμματεία Οικονομικής Πολιτικής του Υπουργείου Οικονομικών, τη Διεύθυνση Κρατικής Αρωγής, και όλα τα υπόλοιπα θεσμικά όργανα τα οποία δημιουργούνται σε επίπεδο περιφέρειας και δήμου - να αντιμετωπίσουμε ένα πρόβλημα χρόνιο απουσίας ή μειωμένης, για να είμαι πιο ακριβής, αποτελεσματικότητας και συντονισμού του ελληνικού κράτους. Άρα ένα τέτοιο νομοσχέδιο, το οποίο έρχεται να εκσυγχρονίσει ένα θεσμικό πλαίσιο είκοσι τριών - είκοσι τεσσάρων ετών πριν, έπρεπε να το χαιρετίσετε, με τις όποιες ελλείψεις μπορεί να έχει, και όχι να ασκείτε κριτική επί παντός επιστητού και να το ακυρώνετε στην πράξη. Και εγώ αναρωτιέμαι: Στο ερώτημα αν χρειάζεται ή δεν χρειάζεται εκσυγχρονισμό το θεσμικό πλαίσιο, πιστεύω ότι απαντάτε «ναι». Γιατί δεν το φέρατε τεσσεράμισι χρόνια πριν; Τεσσεράμισι χρόνια που βλέπατε την απουσία του, γιατί δεν το φέρατε εσείς; Και σήμερα εμείς μέσα σε ένα περιβάλλον δύσκολο, της πανδημίας, που έχουμε να αντιμετωπίσουμε χίλια δυο άλλα προβλήματα, φέρνουμε αυτό το νέο θεσμικό πλαίσιο. Εγώ δέχομαι ότι μπορεί να έχει ατέλειες, όπως όλα τα νέα θεσμικά πλαίσια που κάθε φορά δημιουργούμε για να εκσυγχρονίσουμε την αποτελεσματικότητα του κράτους. Θα το χτίσουμε με ελλείψεις που θα αντιμετωπίσουμε και πιθανά κενά σημεία στο μέλλον, θα το επαυξήσουμε και θα το βελτιώσουμε ακόμα περισσότερο. Τουλάχιστον εκεί να συνεννοηθούμε, είναι ένα νέο θεσμικό πλαίσιο για την αντιμετώπιση των θεομηνιών, για να κάνουμε πιο αποτελεσματικό το κοινωνικό κράτος και την παρέμβαση του κράτους, όταν αντιμετωπίζει τέτοια ζητήματα. Αυτή, λοιπόν, είναι η μια πλευρά του νομοσχεδίου. Τη φωτίσαμε, την καθαρίσαμε. Είναι ένα θετικό νομοσχέδιο. Δεν έχει να κρύψει τίποτα. Διαρθρωτική αλλαγή κάνει μεγάλη, εκσυγχρονίζει το υφιστάμενο θεσμικό πλαίσιο για το καλό του πολίτη, για το καλό της κοινωνίας, επειδή, όπως είπατε και εσείς και παραδεχθήκατε - και εδώ συμφωνούμε όλοι - , τα έκτακτα καιρικά γεγονότα επιβάλλουν νέες συνθήκες, νέα αντανακλαστικά από το κράτος - και εδώ θα συμφωνήσουμε όλοι - και χρειάζεται ένα τέτοιο θεσμικό πλαίσιο. Και εδώ είμαστε να προσθέσουμε πάνω σε αυτό. Φυσικά, αν το αναλύσετε και μου κάνετε τώρα κριτική γιατί πρέπει να παραπέμπει σε υπουργικές αποφάσεις, τώρα αυτό είναι «στρίβειν διά του αρραβώνος», υπό την έννοια ότι δεν υπάρχει νομοσχέδιο που μπορεί να έλθει στην εντέλεια από την αρχή μέχρι το τέλος και κάθε άρθρο του να περιλαμβάνει τα πάντα. Φυσικά και υπάρχουν παραπομπές σε υπουργικές αποφάσεις, που θα πρέπει ο εκάστοτε Υπουργός να γράψει την υπουργική απόφαση μαζί με τις υπηρεσίες του, έτσι ώστε να μην υπάρχει δυσκολία, εάν και εφόσον χρειαστεί να αλλάξει κάτι, να πάρει μια επιμέρους απόφαση και να μη χρειάζεται νομοθετική ρύθμιση. Το δεύτερο σκέλος του νομοσχεδίου, όμως, πιστεύω ότι είναι εξίσου σημαντικό. Έρχεται να επιβεβαιώσει αυτά τα οποία είπα στην αρχή, ότι αυτή η Κυβέρνηση του Κυριάκου Μητσοτάκη, της Νέας Δημοκρατίας, από την αρχή της πανδημίας μέχρι τέλους, έχει δεσμευθεί για ένα πράγμα: Θα είμαστε κοντά στους πολίτες μέχρι και την τελευταία μέρα, τη δύσκολη μέρα, που θα τελειώσει η πανδημία. Το αποδείξαμε μέχρι τώρα, το 2020, το αποδεικνύουμε τους πρώτους μήνες του 2021 και ερχόμαστε σήμερα με έναν συμπληρωματικό προϋπολογισμό να αποδείξουμε στην πράξη, με 3 δισεκατομμύρια ευρώ να ενισχύσουμε επιπλέον τις κοινωνικές αυτές κατηγορίες που έχουν ανάγκη λόγω της παρατεταμένης πανδημίας. Ο φόρος επιτηδεύματος εξαιρείται για το 2019 και το 2020 για αλιείς, γεωργούς και κτηνοτρόφους. Αυξάνουμε την αποζημίωση ειδικού σκοπού για τον Απρίλιο για αυτές τις ειδικές κατηγορίες, οι οποίες πλήττονται από την πανδημία. Η μη επιστρεπτέα προκαταβολή γίνεται αφορολόγητη, ανεκχώρητη και ακατάσχετη. Μπορείτε να διαφωνείτε σε αυτά; Και τώρα πλέον, κυρία Πρόεδρε, κυρίες και κύριοι συνάδελφοι, με τα 3 δισεκατομμύρια του κρατικού προϋπολογισμού που έρχονται να προστεθούν, το ύψος για το 2021 των παρεμβάσεων του κρατικού προϋπολογισμού, της Κυβέρνησης, του κράτους για την πανδημία φτάνουν τα 14 δισεκατομμύρια ευρώ. Συνολικά το 2020 και 2021 το ύψος των παρεμβάσεων της Κυβέρνησης με τη δική μας πολιτική απόφαση να στηρίξουμε τις κατηγορίες οι οποίες πλήττονται - επιχειρήσεις και εργαζόμενους - ξεπερνά τα 38 δισεκατομμύρια ευρώ. Αν αυτά δεν τα εκτιμάτε, αν αυτά λέτε ότι δεν φτάνουν, αν για αυτά λέτε ότι έχετε μια διαφορετική πρόταση, καλό θα είναι κάποια στιγμή να τη διατυπώσετε και να μη ρίχνετε πυροτεχνήματα στον αέρα ατεκμηρίωτα, αβασάνιστα και χωρίς κοστολόγηση. Χρειάζεται υπευθυνότητα και κυρίως τέτοια νομοσχέδια, τα οποία δεν επέχουν κανένα στοιχείο κομματικής διαφοράς, διαφοροποίησης, αντιπαλότητας, θα πρέπει να ψηφίζονται στο σύνολό τους από όλες τις πλευρές της Βουλής. Ευχαριστώ πολύ.
Και εγώ ευχαριστώ, κύριε συνάδελφε. Και τώρα πάμε στον τρίτο κύκλο ομιλητών με WEBEX και τον λόγο έχει ο κ. Καράογλου.
Σας ευχαριστώ πάρα πολύ, κυρία Πρόεδρε. Κυρίες και κύριοι συνάδελφοι, πριν τοποθετηθώ για το νομοσχέδιο του Υπουργείου Οικονομικών που αφορά στην κρατική αρωγή προς επιχειρήσεις και μη κερδοσκοπικού χαρακτήρα φορείς για θεομηνίες και λοιπά ζητήματα, επιθυμώ να κάνω μια σύντομη αναφορά στη θλιβερή σημερινή επέτειο της 21ης Απριλίου. Πενήντα τέσσερα χρόνια μετά, αγαπητές συναδέλφισσες και αγαπητοί συνάδελφοι, οφείλουμε ως Έλληνες να προχωρήσουμε με αίσθημα ιστορικής ευθύνης σε μια βαθύτατη εθνική ενδοσκόπηση. Άλλωστε, το πραξικόπημα της χούντας των συνταγματαρχών θα συνεχίσει να είναι διδακτικό όσο η μνήμη φωτίζει παιδευτικά το μέλλον και όσο δεν επιτρέπουμε στις μισές αλήθειες να κυριαρχούν στην καθημερινότητά μας. Γυρνώντας τις σελίδες της ιστορίας, το πρώτο δίδαγμα που αξίζει να αντλούμε είναι ότι στη σημερινή συγκυρία, τη δύσκολη συγκυρία, οι Έλληνες έχουμε κατακτήσει ένα επίπεδο δημοκρατίας που δεν ανέχεται εκτροπές. Το δεύτερο δίδαγμα αφορά στη συνεννόηση που οφείλουν να επιδεικνύουν οι πολιτικές δυνάμεις της χώρας. Ιδιαίτερα σε περιόδους κρίσεων, όπως αυτή που βιώνουμε την περίοδο αυτή εξαιτίας της πανδημίας, επιβάλλεται να εξαγνίζουμε τη σκέψη μας από μικροκομματικές σκοπιμότητες. Στέκομαι σκόπιμα στο τελευταίο, διότι στη συνεδρίαση της Επιτροπής Οικονομικών της Βουλής άκουσα τον εισηγητή του ΣΥΡΙΖΑ, τον κ. Βασίλη Κόκκαλη, αλλά και τον ειδικό αγορητή του ΚΙΝΑΛ, τον κ. Καμίνη, να αποδέχονται τη φιλοσοφία του νομοσχεδίου και να αναγνωρίζουν την ανάγκη κωδικοποίησης των διατάξεων που αφορούν την κρατική αρωγή σε περίπτωση θεομηνιών. Όμως, αμφότεροι πρόσθεταν και ένα «αλλά», ένα «αλλά» το οποίο εκτιμώ ότι δυστυχώς προτάσσει το κομματικό συμφέρον που υπηρετούν και όχι το εθνικό. Μόνο που, αγαπητοί συνάδελφοι της Αντιπολίτευσης, το «όχι σε όλα» δεν στοιχειοθετεί πολιτική θέση. Εκφράζει μια στείρα άρνηση, που ουδεμία σχέση έχει με τις αρχές της περίσκεψης, της αυτοσυγκράτησης, της επίγνωσης και του πραγματισμού. Το νομοσχέδιο που σήμερα συζητούμε λογίζεται ως μια πραγματική μεταρρύθμιση, η οποία διαμορφώνει ένα συνεκτικό σχέδιο, που εμπεριέχει διαδικασίες, προβλέπει χρηματοδότηση και διακριτούς ρόλους, διαμορφώνει θεσμικά όργανα, χαράσσει στρατηγικές και δίνει αξία στη ρύθμιση που προωθούμε. Είναι η δική μας πειστική απάντηση στη φράση που ακούγεται πολύ συχνά από τους πολίτες μετά από θεομηνίες, ότι δεν υπάρχει κράτος. Το κράτος, λοιπόν, κυρίες και κύριοι συνάδελφοι, υπάρχει, είναι εδώ και έχει την παρρησία να διορθώνει παραλείψεις του παρελθόντος. Επί της ουσίας, όπως εξήγησα και προχθές το μεσημέρι της Δευτέρας στην αρμόδια Επιτροπή Οικονομικών, το σχέδιο νόμου ανταποκρίνεται απόλυτα στις προκλήσεις της εποχής. Παρεμβαίνει καταλυτικά στο υφιστάμενο, κατακερματισμένο και αναποτελεσματικό θεσμικό πλαίσιο, δημιουργώντας έναν εθνικό μηχανισμό, που θα αποτυπώνει γρηγορότερα τις συνέπειες μιας θεομηνίας και θα καταβάλλει γρηγορότερα τις προβλεπόμενες αποζημιώσεις στους δικαιούχους. Με λίγα λόγια, βάζουμε τέλος στη γραφειοκρατία που ταλαιπωρεί ιδιαίτερα τους πληγέντες. Μέσω του ολοκληρωμένου καθεστώτος αποζημιώσεων των επιχειρήσεων που πλήττονται από φυσικές καταστροφές, αποκαθιστούμε και ενισχύουμε τις πληττόμενες περιοχές, παρέχοντας παράλληλα τη δυνατότητα στις δοκιμαζόμενες επιχειρήσεις να επιστρέψουν όσο γίνεται πιο νωρίς στην κανονικότητά τους. Αυτό το πετυχαίνουμε με τη διαμόρφωση ενός συνεκτικού πλαισίου, όσον αφορά στην επιχορήγηση των επιχειρήσεων που έχουν πληγεί από θεομηνίες, με την ψηφιοποίηση των διαδικασιών, με τον συντονισμό των μέτρων αποκατάστασης και στήριξης, ώστε η πολιτεία να έχει πλήρη εικόνα για τις ανάγκες που πρέπει να καλύψει, με τη δημιουργία εξειδικευμένων επιχειρησιακών δομών, αλλά και με τη διαδικασία ελέγχου της όλης συνθήκης, που διασφαλίζει την προάσπιση του δημοσίου συμφέροντος. Εξίσου σημαντικό είναι ότι στο νομοσχέδιο γίνεται μια ειδική πρόβλεψη για την αποζημίωση των αγροτικών εκμεταλλεύσεων που ανήκουν σε μη κατά κύριο επάγγελμα αγρότες, οι οποίοι θα αποζημιώνονται με ποσοστό 50% από την αποζημίωση, την οποία θα λαμβάνουν οι κατά κύριο επάγγελμα αγρότες. Συνοψίζοντας, λοιπόν, αγαπητοί συνάδελφοι, στην εποχή μας οι κοινωνίες και οι οικονομίες απειλούνται συχνά από αιφνίδιες και μεγάλης κλίμακας έκτακτες καταστάσεις ανάγκης, ανάγκες οι οποίες δημιουργούν την υποχρέωση της πολιτείας να βάλει σαν άμεσο στόχο τον περιορισμό των αρνητικών συνεπειών. Η Κυβέρνηση, έχοντας ανεπτυγμένη την αίσθηση της ευθύνης και του καθήκοντος, δρα ταχύτατα, προκειμένου να δημιουργήσει ένα ασφαλές πλέγμα προστασίας για όσους συμπατριώτες μας βρεθούν αντιμέτωποι με θεομηνίες, πάντοτε με διαφάνεια, με λογοδοσία και με αποτελεσματικότητα. Θα επαναλάβω ότι το κύριο ζητούμενο σε μια θεομηνία είναι η άμεση ενεργοποίηση του κρατικού μηχανισμού εντός ενός συγκεκριμένου θεσμικού πλαισίου εθνικού συντονισμού. Σήμερα, λοιπόν, κάνουμε με ένα τολμηρό βήμα προς αυτή την κατεύθυνση, δημιουργώντας τις κατάλληλες προϋποθέσεις για την αποτελεσματική αντιμετώπιση μελλοντικών κρίσεων. Ο πόνος που προκάλεσαν οι θεομηνίες στην πατρίδα μας στο πρόσφατο αλλά και στο μακρινό παρελθόν γίνεται σπόρος, ώστε να μην ακουστεί ξανά η έκφραση πως το κράτος δεν είναι εδώ. Ο ανθρώπινος πόνος και ο κόπος είναι ανυπολόγιστος και άπαντες οφείλουμε να τον σεβόμαστε, πόσω μάλλον όταν συνάνθρωποί μας αντιμετωπίζουν κατάματα το απρόοπτο της φυσικής καταστροφής και το καθολικό της ζημιάς. Είμαι σίγουρος πως όλοι συμφωνούμε ότι οι θεομηνίες δεν έχουν πολιτικές προτιμήσεις. Υπήρχαν, υπάρχουν και δυστυχώς θα συνεχίσουν να υπάρχουν. Εκείνο που διαφέρει σε επίπεδο διακυβέρνησης είναι ο τρόπος διαχείρισης και αντιμετώπισής τους. Εμείς δεν χάνουμε χρόνο. Ενισχύουμε τον κρατικό μηχανισμό, τον κινητοποιούμε, του προσδίδουμε μεγαλύτερο δυναμισμό και περισσότερη αποτελεσματικότητα, δίνοντας παράλληλα έμφαση στην πρώτη αντίδραση και στην εμπέδωση του αισθήματος εμπιστοσύνης των πολιτών προς την πολιτεία. Η συμφιλίωση πολίτη και κράτους είναι το μεγαλύτερο κέρδος που θα διασφαλίσουμε για την επόμενη μέρα, μια συμφιλίωση η οποία θα καλλιεργεί στην κοινωνία το αίσθημα ασφάλειας, συνέπειας και σταθερότητας που έχουν ανάγκη οι συμπολίτες μας. Με τις σκέψεις αυτές θα κλείσω, δηλώνοντας ότι στηρίζω το συγκεκριμένο νομοσχέδιο του Υπουργείου Οικονομικών, με τη βεβαιότητα ότι σύσσωμη η Κοινοβουλευτική Ομάδα της Νέας Δημοκρατίας θα υπερψηφίσει το συγκεκριμένο νομοσχέδιο. Ευχαριστώ πάρα πολύ.
Κι εγώ σας ευχαριστώ, κύριε συνάδελφε. Τον λόγο έχει τώρα η κ. Αχτσιόγλου από τον ΣΥΡΙΖΑ.
Ευχαριστώ πολύ, κυρία Πρόεδρε. Θα πω λίγες κουβέντες στην αρχή για το ζήτημα του νομοσχεδίου που συζητούμε σήμερα. Προφανώς, κανείς δεν μπορεί να αρνηθεί την ανάγκη ύπαρξης ενός σταθερού και μόνιμου πλαισίου αντιμετώπισης των ζημιών μιας φυσικής καταστροφής από το κράτος. Κανείς δεν μπορεί να διαφωνήσει με αυτή την αναγκαιότητα και με αυτή τη λογική. Το ζήτημα είναι αν η Κυβέρνηση με αυτό το νομοσχέδιο απαντά σε αυτή την αναγκαιότητα. Προσπαθεί να πείσει ότι αυτό κάνει, αλλά το ζήτημα είναι αν όντως απαντά σε αυτή την αναγκαιότητα. Και η αλήθεια βρίσκεται αρκετά μακριά από αυτό. Στην πραγματικότητα είναι άλλη μια φορά που το Υπουργείο Οικονομικών νομοθετεί ένα περίβλημα χωρίς περιεχόμενο, χωρίς ουσία. Δεν ορίζονται δηλαδή ούτε τα ελάχιστα μέσα σε αυτό το νομοσχέδιο, για να μπορέσουμε να συζητήσουμε επί της ουσίας, να αξιολογήσουμε αν είναι επαρκή ή όχι, να τα κρίνουμε. Δεν ορίζονται ποιες δαπάνες θα καλύπτονται. Δεν ορίζεται τι ακριβώς θα αποζημιώνεται. Θα αποζημιώνονται οι άμεσες λειτουργικές ανάγκες των επιχειρήσεων; Θα αποζημιώνονται και οι βιοτικές ανάγκες των μικρών επιχειρηματιών; Δεν ορίζεται ούτε με στοιχειώδη τρόπο το ύψος αυτών των αποζημιώσεων. Επομένως πώς να τοποθετηθούν οι Βουλευτές σε κάτι μη ορισμένο; Δράττομαι από αυτό που είπε ο συνάδελφος πριν, ότι πρέπει να υπάρχει σεβασμός στους ανθρώπους οι οποίοι πλήττονται. Ο σεβασμός αποδεικνύεται μέσα από συγκεκριμένα πράγματα, όχι από νομοσχέδια τα οποία γίνονται για τις εντυπώσεις. Δεν ορίζεται εδώ ούτε καν το τι ποσό θα διαθέτει το κράτος από τον κρατικό προϋπολογισμό γι' αυτό το ταμείο στήριξης, το Ταμείο Αρωγής. Άρα δεν μπορούμε να έχουμε ούτε μια στοιχειώδη επίγνωση, μια τάξη μεγέθους για το τι υποστήριξη μιλάμε. Δεν ορίζονται με σαφήνεια οι δικαιούχοι. Αφήνονται εντελώς απέξω τα νοικοκυριά που πλήττονται από μια φυσική καταστροφή, από μια θεομηνία - λες και τα νοικοκυριά δεν έχουν πρόβλημα όταν υπάρχει μια τέτοια φυσική καταστροφή - και όλα παραπέμπονται σε υπουργικές αποφάσεις. Έρχεται δηλαδή ξανά το Υπουργείο Οικονομικών - γιατί το έχει κάνει και άλλες φορές στο παρελθόν - ουσιαστικά να λάβει από τη Βουλή μια εν λευκώ εξουσιοδότηση, για να μπορεί να ρυθμίζει κατά το δοκούν με υπουργικές αποφάσεις τα προβλήματα. Αυτό δεν είναι αντιμετώπιση των προβλημάτων ούτε κοινωνική ενεργοποίηση ούτε πλαίσιο αντιμετώπισης και αποζημιώσεων των πληττόμενων από θεομηνίες. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΑΠΟΣΤΟΛΟΣ ΑΒΔΕΛΑΣ]] Και αποδεικνύει και ένα άλλο πάγιο χαρακτηριστικό αυτής της Κυβέρνησης, ότι τα πάντα γίνονται για τις εντυπώσεις. «Ας δώσουμε την εντύπωση ότι κάτι κάνουμε για όσους πλήττονται και ας μην έχουμε προσδιορίσει ούτε τα βασικά. Απλά, να μένει η εντύπωση.». Και είναι χαρακτηριστικό ότι και οι Βουλευτές από την περιοχή της Θεσσαλίας, για παράδειγμα, όπου είχαμε και την πρόσφατη μεν, πριν από επτά μήνες δε, θεομηνία μεταφέρουν από την περιοχή ότι οι πολίτες εκεί έχουν πραγματικά λάβει ελάχιστα σε σχέση με αυτά που η ίδια η Κυβέρνηση υποσχέθηκε. Αυτή είναι, λοιπόν, η μόνιμη σύγκρουση της Κυβέρνησης. Είναι η σύγκρουση μεταξύ εντυπώσεων και πραγματικότητας. Και αυτή η συνθήκη εκδηλώνεται με ακόμη πιο σαφή τρόπο, με ακόμη πιο καθαρό τρόπο στη μεγάλη σημερινή εικόνα, την κοινωνική και την οικονομική. Θεωρεί η Κυβέρνηση, επικοινωνεί η Κυβέρνηση ότι μόνο με την άρση του lockdown - ειρήσθω εν παρόδω, πλήρως αποτυχημένου - θα επανέλθει σε κανονική λειτουργία η οικονομία και τα προβλήματα θα λυθούν ως διά μαγείας, αυτομάτως. Η πραγματικότητα διαψεύδει αυτές τις εντυπώσεις που επιχειρεί να καλλιεργήσει. Οι μικρομεσαίες επιχειρήσεις ασφυκτιούν υπό το βάρος των χρεών, από την έλλειψη ρευστότητας, οι εργαζόμενοι βρίσκονται υπό γενικευμένη απειλή απολύσεων, υπό πολύ μεγάλη πίεση, λόγω της μείωσης του εισοδήματός τους. Η ίδια η μείωση του εισοδήματος καθιστά πάρα πολύ δυσχερή την ανάκαμψη. Χρειάζεται, λοιπόν, το λέμε εδώ και πάρα πολύ καιρό, ένα συγκεκριμένο σχέδιο υποστήριξης της πραγματικής οικονομίας. Μόνο με την άρση του lockdown η πραγματική οικονομία δεν επανέρχεται. Χρειάζεται συγκεκριμένο σχέδιο υποστήριξης. Και από τη δική μας πλευρά, την πλευρά του ΣΥΡΙΖΑ, καταθέσαμε ένα τέτοιο σχέδιο, που προκρίνει ως βασική μέριμνα πρώτα από όλα την αντιμετώπιση των χρεών της πανδημίας, μέσα από κούρεμα βασικής οφειλής που να είναι ανάλογο με τη μείωση του τζίρου ή με τη μείωση του εισοδήματος του νοικοκυριού, αν μιλάμε για νοικοκυριό και όχι για επιχείρηση. Δεν γίνεται μόνο με δόσεις, πόσω μάλλον όταν αυτές είναι και πολύ λίγες. Διαφορετικά τα χρέη πιέζουν, συμπιέζουν και δεν μπορούν σε καμμία περίπτωση να αφήσουν μια επιχείρηση ή ένα νοικοκυριό να ανασάνει. Δεύτερον, χρειάζονται συγκεκριμένα μέτρα ρευστότητας. Ανοίγουν οι επιχειρήσεις και δεν έχουν το στοιχειώδες κεφάλαιο να αγοράσουν εμπορεύματα για να μπορέσουν να λειτουργήσουν τα μαγαζιά τους. Χρειάζεται μια κρατική ενίσχυση για να μπορέσουν να αγοράσουν εμπόρευμα, να μπορέσουν να αντιμετωπίσουν τη σεζόν, δηλαδή, να καλύψουν τις μεταχρονολογημένες επιταγές που πιέζουν. Χρειάζεται ένα πρόγραμμα για να τους επιδοτήσει τις ασφαλιστικές εισφορές, ώστε να μπορέσουν να κρατήσουν τους εργαζομένους τους και να μην αρχίσουν οι μαζικές απολύσεις, για ένα συγκεκριμένο χρονικό διάστημα, μια υποβοήθηση, δηλαδή. Χρειάζεται οπωσδήποτε - το είπε και ο συνάδελφος κ. Κατρίνης - να διαγραφεί το τέλος επιτηδεύματος για τους επαγγελματίες για το διάστημα που οι επιχειρήσεις τους ήταν σε αναστολή. Το τέλος επιτηδεύματος είναι φόρος για την άσκηση επαγγέλματος. Είναι παράλογο το κράτος να απαιτεί την καταβολή αυτού του φόρου, όταν το ίδιο έχει επιβάλει σε επιχειρήσεις και σε επαγγελματίες να μη λειτουργούν. Είναι παράλογο και άδικο. Πώς αντιδρά η Κυβέρνηση σε αυτές τις προτάσεις που είναι ολοκληρωμένες και είναι ένα πρόγραμμα κοστολογημένο, εφαρμόσιμο στο σήμερα, που μπορεί να υποβοηθήσει τη συντριπτική πλειονότητα των παραγωγικών δυνάμεων της χώρας; Αντιδρά με μια αλαζονεία, αντιδρά με κάτι εύπεπτα κλισέ τού τύπου «δεν υπάρχουν λεφτόδεντρα», κλισέ που καταρρέουν μέσα σε είκοσι τέσσερις ώρες, γιατί δεν αντέχουν ούτε στο ελάχιστο τη βάσανο της επιχειρηματολογίας. Και μετά ακούσαμε διαφορετικές γραμμές για το ζήτημα των χρεών. Ένας Υπουργός είπε ότι «θα καλλιεργήσουμε την κουλτούρα του κακοπληρωτή», λες και οι πολίτες είναι στρατηγικοί κακοπληρωτές που βρέθηκαν στη δίνη της πανδημίας, την άλλη είπε ότι «δεν μας αφήνει η Ευρώπη», την τρίτη είπαν ότι «δεν είναι τα χρέη της πανδημίας 17 δισεκατομμύρια που είπε ο ΣΥΡΙΖΑ, αλλά είναι 16,3 δισεκατομμύρια». Αυτά είναι αστειότητες και δείχνουν και απόλυτη ένδεια επιχειρημάτων, με δεδομένο μάλιστα ότι το πρόβλημα των χρεών συνεχίζεται και το 2021. Πολλά από αυτά που είναι υπό αναστολή θα αρχίσουν να «σκάνε» το επόμενο διάστημα και να πιέζουν ακόμα περαιτέρω τις επιχειρήσεις και τους πολίτες. Τι δείχνει όλη αυτή η επιφανειακή αντιμετώπιση, δηλαδή η μη συζήτηση προτάσεων οι οποίες ουσιαστικά προέρχονται από τον ίδιο τον παραγωγικό κόσμο της ελληνικής οικονομίας; Δείχνει ουσιαστικά μια θέση άρνησης της πραγματικότητας από την Κυβέρνηση. Αρνείται, δηλαδή, ότι υπάρχει πρόβλημα υπερχρέωσης των επιχειρήσεων, αρνείται ότι υπάρχει πρόβλημα ρευστότητας, αρνείται ότι υπάρχει πρόβλημα με τις θέσεις εργασίας και κίνδυνος για την απώλεια αυτών, αρνείται ότι υπάρχει πρόβλημα απώλειας εισοδήματος. Άρνηση της πραγματικότητας. Και νομίζουμε ότι αυτή η άρνηση πια δεν είναι τυχαία, αλλά στοιχίζεται σε ένα πολιτικό σχέδιο, σε μια επιλογή να εκκαθαριστούν αργά ή γρήγορα οι μικρομεσαίες επιχειρήσεις, όπως επιβεβαιώνει και το σχέδιο της Κυβέρνησης για το Ταμείο Ανάκαμψης, να συμπιεστεί ο κόσμος της εργασίας, όπως επιβεβαιώνει αυτό το ολέθριο, αν έλθει, νομοσχέδιο για τα εργασιακά, να ρευστοποιηθούν οι περιουσίες των μικρών και μεσαίων νοικοκυριών, όπως επιβεβαιώνει η παγίδα του νέου Πτωχευτικού. Αυτή είναι η πολιτική στρατηγική στην οποία στοιχίζονται αυτές οι επιλογές. Νομίζω πως η Κυβέρνηση κάνει ότι δεν βλέπει το πρόβλημα και υπεκφεύγει. Όμως, την πραγματικότητα δεν μπορείς να την παραποιείς και κυρίως δεν μπορείς διαρκώς να την αποφεύγεις. Στο τέλος θα συγκρουστείς μαζί της με σφοδρότητα. Αυτό θα συμβεί εάν η Κυβέρνηση συνεχίσει αυτή την τακτική. Ευχαριστώ πολύ.
Ευχαριστούμε και για την τήρηση του χρόνου. Καλησπέρα και από μένα. Να κατεβούμε λίγο στα Δωδεκάνησα, στον κ. Εμμανουήλ Κόνσολα από τη Νέα Δημοκρατία, ο οποίος έχει τον λόγο για επτά λεπτά.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι Βουλευτές, να ευχηθώ καλό Πάσχα, καλή δύναμη σε όλους μας, σε μια χρονική συγκυρία που η συζήτηση και η ψήφιση του σχεδίου νόμου του Υπουργείου Οικονομικών για κρατική αρωγή προς τις επιχειρήσεις και τους μη κερδοσκοπικούς φορείς είναι πολύ σημαντική. Θέλω να εκφράσω την ικανοποίησή μου στον κύριο Υπουργό για τη δυνατότητα που μας δίνει να συζητήσουμε σήμερα ένα πολύ σημαντικό νομοσχέδιο, σε μια συγκυρία βεβαίως που δεν μπορεί να την προσπεράσει κανείς σε ό,τι αφορά το ιστορικό συγκείμενο αυτής της ημέρας. Η ιστορική μνήμη επιβάλλει να θυμόμαστε τη σημερινή μέρα. Πριν από πενήντα τέσσερα χρόνια, δυστυχώς καταλύθηκε η δημοκρατία. Η σκοτεινή αυτή περίοδος έληξε με μια εθνική τραγωδία. Όπως είχε πει και ο νομπελίστας ποιητής Γιώργος Σεφέρης στο ιστορικό μήνυμά του εναντίον της χούντας των συνταγματαρχών «στις δικτατορίες και ιδιαίτερα στις δικτατορικές καταστάσεις, η αρχή μπορεί να μοιάζει εύκολη, όμως η τραγωδία περιμένει αναπότρεπτη στο τέλος» και αυτό είναι ένα άλλο μήνυμα, ότι πρέπει να έχουμε συλλογική μνήμη, να μην ξεχνάμε και να κοιτάμε αυτή την πορεία εθνικά, με συνείδηση υψηλή σε ό,τι αφορά τα εθνικά ιδεώδη. Έκτοτε η χώρα μας διάγει τη μεγαλύτερη περίοδο σταθερότητας, εμβάθυνσης των δημοκρατικών θεσμών και σεβασμού των ατομικών ελευθεριών και οφείλουμε πάντα να θυμόμαστε ότι η υπεράσπιση της δημοκρατίας, η πίστη μας στη δημοκρατία είναι υπόθεση όλων μας. Σήμερα η Εθνική Αντιπροσωπεία καλείται να ψηφίσει ένα νομοσχέδιο με σημαντικές και ουσιαστικές θεσμικές παρεμβάσεις. Ενισχύονται οι δυνατότητες του κρατικού μηχανισμού, προκειμένου να ανταποκρίνεται άμεσα στην παροχή βοήθειας και ενίσχυσης στις επιχειρήσεις που πλήττονται από φυσικές καταστροφές. Όσοι είμαστε από περιοχές που έχουν πληγεί από φυσικές καταστροφές - πρόσφατα στα Δωδεκάνησα, τον προηγούμενο μήνα στην Πάτμο, πέρυσι στη Σύμη, πρόπερσι στη Ρόδο - τις έχουμε ζήσει. Χρειάζεται να στρέψει τη ματιά της η πολιτεία και αυτό πράττει σήμερα με το νομοσχέδιο. Ουσιαστικά αυτοματοποιούνται οι διαδικασίες για την εφαρμογή των μέτρων ενίσχυσης και αποκατάστασης των πληγέντων. Μπαίνει τέλος στη γραφειοκρατία και στις αλληλοεπικαλύψεις αρμοδιοτήτων, ώστε να μειωθεί ο χρόνος αναμονής για τις ενισχύσεις που χρειάζονται οι συμπολίτες μας, αφού πολλές φορές περνάνε χρόνια, πολλά χρόνια, για να πάρουν αυτό που αυτονόητα περιμένουν. Είναι πολύ σημαντικό, λοιπόν, ότι στο νομοσχέδιο υπάρχει πρόβλεψη για την παροχή δυνατότητας χορήγησης ενίσχυσης με τη μορφή αυξημένης αποζημίωσης ειδικού σκοπού σε επιχειρήσεις που έχουν πληγεί από την πανδημία. Η ενίσχυση είναι αφορολόγητη, ανεκχώρητη και ακατάσχετη, δεν δεσμεύεται και δεν συμψηφίζεται με βεβαιωμένα χρέη. Αυτό είναι πολύ σημαντικό για τη συγκυρία αυτή. Σε αυτή τη δύσκολη συγκυρία, η κρατική αρωγή εκφράζεται εδώ και δεκατρείς μήνες μέσα από διαρκείς νομοθετικές παρεμβάσεις, μέσα από μέτρα που στοχεύουν στη στήριξη της πραγματικής οικονομίας, που πρέπει να μείνει ζωντανή και να είναι στην επανεκκίνηση για να συνεχιστεί η αναπτυξιακή προσπάθεια της χώρας και κυρίως να συνεχίσουν να έχουν δουλειά, εισόδημα, ελπίδα και προοπτική οι άνθρωποι. Είναι πολύ εύκολο να κάνει κάποιος κριτική και να προτείνει ανέφικτα πράγματα. Έχω ακούσει πολλά από αγαπητούς και αγαπητές Βουλευτές από την Αντιπολίτευση. Όταν όμως όλοι γνωρίζουμε σε αυτή την Αίθουσα τα όρια των δημοσιονομικών αντοχών της χώρας, όταν όλοι αντιλαμβάνονται ότι το δημόσιο χρήμα δεν είναι ανεξάντλητο, οφείλουν να είναι προσεκτικοί. Το κατέθεσε και με πολύ μεγάλη ευπρέπεια ο κ. Βεσυρόπουλος προηγουμένως σε συναδέλφους που είχαν και κυβερνητική ευθύνη. Πριν από έναν χρόνο κάποιοι ζητούσαν από την Κυβέρνηση να χρησιμοποιήσει όλα τα ταμειακά διαθέσιμα σε επιδόματα και ενισχύσεις. Αν είχε συμβεί αυτό, κύριε Πρόεδρε, η χώρα θα είχε μείνει εδώ και καιρό χωρίς πόρους, δεν θα είχε τη δυνατότητα να κάνει όσα κάνει σήμερα, να λαμβάνει μέτρα στήριξης των επιχειρήσεων, των εργαζομένων, των επαγγελματιών, να παρατείνει τη χορήγηση επιδομάτων. Στο νομοσχέδιο έχουν κατατεθεί τροπολογίες από το Υπουργείο Οικονομικών που συνεχίζουν την πολιτική επιλογή της Κυβέρνησης να στηρίξει σε αυτή τη δύσκολη συγκυρία αυτούς που έχουν υποστεί τις συνέπειες της πανδημίας. Χαίρομαι γιατί οι ρυθμίσεις για τα ανείσπρακτα ενοίκια, που διευκολύνουν τους ιδιοκτήτες ακινήτων, ήταν μία από τις προτάσεις που είχα καταθέσει - και εγγράφως με ερώτησή μου - στην ηγεσία του Υπουργείου Οικονομικών. Όπως είναι, για παράδειγμα, η αναστολή της φορολόγησης, με βάση τα τεκμήρια διαβίωσης για όσους έχουν πληγεί και έχουν απώλεια εισοδήματος από την πανδημία. Είναι ένα πρώτο βήμα να δούμε με απόλυτα ορθολογικά κριτήρια το ζήτημα των τεκμηρίων διαβίωσης, να σταματήσει μια σειρά στρεβλώσεων, όπως αυτή που συνδέει τα τεκμήρια με τον κυβισμό του αυτοκινήτου. Ξέρουμε ότι αυτοκίνητα μεγάλου κυβισμού που είχαν στην κατοχή τους συμπολίτες μας δεν έχουν πλέον την ίδια αξία, αφού δεν μπορούν να πουληθούν. Εξάλλου, αυτό φαίνεται από το πόσα αυτοκίνητα δεν κυκλοφορούν, γιατί έχουν κατατεθεί οι πινακίδες. Επίσης, αυτό μπορεί να σημαίνει ότι ένα αυτοκίνητο αυτού του είδους μπορεί να έχει σήμερα αγοραστική αξία 3.000 ευρώ, αλλά δεν συνδέεται με τεκμήριο ακόμα και 10.000 ευρώ. Από εκεί και πέρα, η αναστολή για το 2021 των κανόνων του δημοσιονομικού συμφώνου σταθερότητας μας δίνει τη δυνατότητα να αφαιρέσουμε φορολογικά βάρη στην προσπάθεια επανεκκίνησης της οικονομικής δραστηριότητας και γι' αυτό πιστεύω ότι η Κυβέρνηση θα πρέπει να εξετάσει πρόσθετα κάποιες παραμέτρους που θα ελαφρύνουν συμπολίτες μας σε αυτή τη συγκυρία. Είμαι βέβαιος ότι ο κ. Βεσυρόπουλος έχει και αυτιά, αλλά και τη νοημοσύνη που χρειάζεται, γιατί αφουγκράζεται την αγορά, να εξετάσει και αυτό μαζί με τα άλλα μέτρα που επεξεργάζεται η Κυβέρνηση . Στο πλαίσιο αυτής της αναφοράς μου πιστεύω ότι η κατάργηση της προκαταβολής φόρου για τις επιχειρήσεις που η μείωση του τζίρου τους υπερβαίνει το 30% είναι μία εφικτή νομοθετική πρωτοβουλία που μπορεί να πάρει η Κυβέρνηση. Το δεύτερο που πρέπει να γίνει είναι η γενναία μείωση του τέλους επιτηδεύματος για τους ελεύθερους επαγγελματίες. Το τρίτο είναι η μείωση των ασφαλιστικών εισφορών, που αποτελεί κομβικής σημασίας ζήτημα στην προσπάθεια, μάλιστα, επανεκκίνησης της οικονομίας σ' αυτή τη συγκυρία που ξεκινάει και πρέπει να ξεκινήσει η οικονομία του τουρισμού. Τέλος, το τέταρτο που πρέπει να γίνει είναι η πλήρης κατάργηση της εισφοράς αλληλεγγύης σε συνδυασμό με παρεμβάσεις που δημιουργούν δημοσιονομικό χώρο. Κύριε Πρόεδρε, κύριε Υπουργέ, κυρίες και κύριοι συνάδελφοι, η επιστροφή στην κανονικότητα, ο έλεγχος της πανδημίας, η υγειονομική θωράκιση της χώρας με την αύξηση των εμβολιασμών, το άνοιγμα του τουρισμού και η σταδιακή επανεκκίνηση όλων των δραστηριοτήτων είναι υπόθεση όλων μας. Ας συμβάλουμε σε αυτή την προσπάθεια, στη νέα συγκυρία, συναινετικά και δημιουργικά. Γι' αυτό καλώ τους συναδέλφους να υπερψηφίσουν το νομοσχέδιο και για να προχωρήσουμε μπροστά και την οικονομία, αλλά και για να σταθεί όρθια και η κοινωνία, μέχρι να μπούμε σε κανονικούς ρυθμούς. Ευχαριστώ, κύριε Πρόεδρε.
Κι εγώ ευχαριστώ, κύριε Κόνσολα. Σας εύχομαι καλό Πάσχα! Και πάμε τώρα στη Λάρισα και στην κ. Ευαγγελία Λιακούλη από το Κίνημα Αλλαγής. Ορίστε, κυρία Λιακούλη, έχετε τον λόγο για επτά ολόκληρα λεπτά.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, έχουμε ένα νομοσχέδιο το οποίο τολμώ να πω ότι είμαι σε μία εκλογική περιφέρεια που μας αφορά απόλυτα, μας αφορά άμεσα, μας αφορά καθοριστικά. Δυστυχώς, ο Νομός της Λάρισας έχει πληγεί και μάλιστα νομίζω ανεπανόρθωτα, τουλάχιστον σε ένα εύρος μιας δεκαετίας. Οι ειδικοί λένε ότι ο Νομός της Λάρισας θα έχει σοβαρότατο ζήτημα και στην αγροτική παραγωγή αλλά και στην οικονομία, καθώς φέτος χτυπηθήκαμε από λιμούς, σεισμούς και καταποντισμούς και, δυστυχώς, μέχρι τώρα δεν απολαμβάνουμε μιας ειδικής μέριμνας και ενός ειδικού σχεδίου ανασυγκρότησης συνολικά του νομού και της περιοχής μας, αλλά και εν γένει της περιφέρειας Θεσσαλίας, καθώς είμαστε άρρηκτα συνδεδεμένοι και με τους υπόλοιπους νομούς που έχουν υποστεί σημαντική ζημιά, όπως είναι ειδικά ο Νομός της Καρδίτσας από τον «Ιανό» και ο Νομός των Τρικάλων από τους σεισμούς. Όμως, για να πάρουμε τα πράγματα με τη σειρά και σε τίτλους για όσο χρόνο τουλάχιστον μπορούμε και να επισημάνουμε από τη δική μας πλευρά τα σημαντικότερα ζητήματα, αυτά είναι ότι πρόκειται για ένα νομοσχέδιο, κυρίες και κύριοι συνάδελφοι, μιας προσφιλούς νομοθετικής τακτικής «βρήκαμε παπά να θάψουμε πέντε, έξι», για ένα νομοσχέδιο - όχημα στο οποίο εμφιλοχωρούν κι άλλες διατάξεις και τροπολογίες άσχετες με το κύριο σώμα του νομοθετήματος. Δεν θα κουραστώ ποτέ να λέω, κατ' αρχάς σαν νομικός και μετά σαν Βουλευτής, ότι δεν μπορούμε να δείχνουμε με το δάχτυλο την «κακή» νομοθέτηση για όλους ή και για την Ευρώπη πολλές φορές και να κάνουμε παράπονα για διάφορες αποφάσεις, όταν το δικό μας Κοινοβούλιο, τα δικά μας νομοθετήματα έρχονται με τέτοιον τρόπο. Παρά το γεγονός ότι ένα ολοκληρωμένο πλαίσιο αντιμετώπισης των θεομηνιών είναι ένα θετικό πλαίσιο, που πρέπει να μας βρει όλους σύμφωνους και πρέπει να μας βρει στη σειρά αντιμέτωπους με όλα τα πραγματικά προβλήματα ξεπερνώντας αστοχίες που ακόμα και σ' αυτό το νομοσχέδιο υπάρχουν, σε κάθε περίπτωση δεν μπορούμε παρά να μη στηλιτεύσουμε όλες αυτές τις ρυθμίσεις που εμφιλοχωρούν χωρίς κανέναν απολύτως λόγο. Αυτό είναι κάτι που εγώ θα εξακολουθώ να το φωνάζω. Παρακολουθώντας μεγάλα τμήματα της συνεδρίασης του Κοινοβουλίου, διαπίστωσα ότι πάρα πολλοί συνάδελφοι σήμερα έθεσαν ζήτημα ορισμού του όρου «θεομηνία», όπως το έθεσε και ο εισηγητής του Κινήματος Αλλαγής, ο κ. Καμίνης. Και πολύ ορθά έκανε, κατά την άποψή μου, διότι έχουμε ένα πρόσφατο νομοθέτημα, μια πρόσφατη παρέμβαση της Κυβέρνησης, το 2020, όπου ο τότε Υπουργός μιλάει για θεομηνία, δίνοντας μια τελείως διαφορετική διάσταση σε σχέση με τη σημερινή, ιδιαίτερα για μας που εξετάζουμε και τα λεπτά νομικά ζητήματα που πολλές φορές προκύπτουν. Αυτό θα μας δημιουργήσει πρόβλημα. Θα αναγκαστεί ο νομοθέτης να επανέλθει και το Σώμα να ασχοληθεί ξανά με αυτό. Εκτός από τον νομοθετικό «αχταρμά», ένα νομοσχέδιο - σκούπα, με όλες τις τροπολογίες που φέρνει κ.λπ., εμείς καλούμαστε να τοποθετηθούμε και να ψηφίσουμε ρυθμίσεις που πολλές φορές δεν είναι τίποτα άλλο από ασκήσεις καλών προθέσεων, ρυθμίσεις που δεν έχουν τύχει σωστής επεξεργασίας, αλλά και κάποιες ρυθμίσεις βέβαια που είναι απόλυτα σωστές στην ουσία τους, όπως είναι οι ρυθμίσεις του Κεφαλαίου Β΄, για την εξαίρεση των αγροτών και των αλιέων από το τέλος επιτηδεύματος για τα έτη 2019 και 2020 ή για τον μειωμένο ΦΠΑ σε υλικό απαραίτητο για αιμοκάθαρση, ζητήματα που το Κίνημα Αλλαγής έχει αναδείξει με επανειλημμένες μας ερωτήσεις και διάφορες κοινοβουλευτικές πρωτοβουλίες. Μία από αυτές τις πρωτοβουλίες ήταν και μία πρόσφατη ερώτησή μου, στις 11 Μαρτίου του 2021, η οποία κατατέθηκε με πρωτοβουλία μου κατά την περίοδο των αλλεπάλληλων καταστροφικών σεισμών της Λάρισας. Με την ευκαιρία αυτή, κυρίες και κύριοι συνάδελφοι, πρέπει να ενημερώσω το Σώμα ότι τότε τιτλοφόρησα την ερώτησή μου ως εξής: «Τα προβλήματα που άφησε ο μεγάλος σεισμός στη Λάρισα απαιτούν ολοκληρωμένη δέσμη μέτρων από πλευράς της πολιτείας», σαν να ήξερα, γιατί ήξερα, σαν να έλεγα ότι αυτό δεν θα έρθει, γιατί δεν ήρθε, σαν να έλεγα ότι είναι πολύ απαραίτητο, γιατί πράγματι είναι, και σαν να πίστευα ότι κανείς δεν θα το προβλέψει, γιατί πράγματι δεν το πρόβλεψε. Και έχουμε και λέμε: Τις δύο πρώτες εβδομάδες τουλάχιστον είχαμε πάρα πολλές εξαγγελίες, τις οποίες φαντάζομαι ότι παρακολουθήσατε όλοι. Παρ' όλα αυτά, σε δεύτερο χρόνο, όταν οι κάμερες έφευγαν, όταν η επικοινωνία άλλαξε χέρια και όταν τα θέματα μπήκαν σε άλλη σειρά, τότε, λοιπόν, τα πράγματα έγιναν διαφορετικά. Ξεχάστηκαν πολύ μεγάλα κομμάτια εξαγγελιών αλλά και βασικών υποχρεώσεων της Κυβέρνησης, της πολιτείας, απέναντι στους σεισμοπαθείς. Κοιτάξτε να δείτε, κυρίες και κύριοι συνάδελφοι, μετά τους φοβερούς σεισμούς - η διάρκεια των οποίων ήταν πρωτοφανής, όπως όλο το πανελλήνιο είδε - ακολούθησαν οι παγετοί, οι οποίοι στην πραγματικότητα «γονάτισαν» τον νομό και έβαλαν τον αγροτικό κόσμο με την πλάτη στον τοίχο και τα μάτια στον Θεό. Αυτό που περιμέναμε, λοιπόν, εμείς να έρθει από την Κυβέρνηση είναι ένα ολοκληρωμένο συνολικό νομοσχέδιο εξειδικευμένων μέτρων ανακούφισης των σεισμόπληκτων της Λάρισας, που ακριβώς οι ίδιοι άνθρωποι είναι ταυτόχρονα και «παγετόπληκτοι», είναι άνθρωποι που έχουν χάσει από τις θεομηνίες την παραγωγή τους. Είναι αυτό που ζητήσαμε, είναι αυτό που δεν ήρθε! Περιμέναμε να αντιμετωπισθούν οι φυσικές καταστροφές με εξαιρετική διαδικασία για περιπτώσεις στις οποίες οι καταστροφές είναι πραγματικά ολικές. Και το «ολικές» με απλά λόγια, κυρίες και κύριοι συνάδελφοι, σημαίνει ότι αυτή τη στιγμή στον Νομό της Λάρισας δεν έχουμε απλά θεομηνία, αλλά έχουμε πραγματικά ανθρώπους που βρίσκονται στα όρια της επιβίωσης. Η κραυγή αγωνίας που βγήκε σήμερα από τα συλλαλητήρια των αγροτικών και κτηνοτροφικών συλλόγων Τυρνάβου, της περιοχής του Νομού της Λάρισας, δεν είναι τίποτα άλλο παρά ένα δείγμα γραφής. Δεν είναι κεντρικό γεγονός, είναι κάτι που συμβαίνει και αυτό μαζί με όλα τα άλλα. Οι κάτοικοι του Δαμασίου, όπως γνωρίζετε, είναι αμπελουργοί, με τα ξεχωριστά κρασιά του Τυρνάβου, τα οποία φαντάζομαι ότι όλοι γνωρίζετε ή έχετε δοκιμάσει. Αυτοί, λοιπόν, οι παραγωγοί που αυτή τη στιγμή είναι σε σκηνές και σε κοντέινερ έχουν χάσει και όλη τους την παραγωγή από τον τελευταίο παγετό. Σε αυτή την περιοχή, λοιπόν, δεν πρέπει να υπάρχει ένα ειδικό, ένα εξειδικευμένο και ολοκληρωμένο σχέδιο, όπως και σε κάθε άλλη περιοχή που έχει τέτοιου είδους και τέτοιας φυσιογνωμίας ζημιά και το προφίλ του νομού είναι απολύτως κατεστραμμένο και σε όλα τα επίπεδα; Εδώ θέλω να επισημάνω ότι, ενώ πραγματικά έχουμε καταστροφές που μπορούν να αντιμετωπισθούν και καταστροφές οι οποίες προβλέπονται, εδώ δεν συμπεριλαμβάνονται χτυπητά ζητήματα, τα οποία θα έπρεπε να έχουν να κάνουν με τη μεθοδολογία για να ανακαλύψει ο κρατικός μηχανισμός ποια ζημιά είναι πραγματικά ολοκληρωτική και όχι ένα σύστημα πολυδιάσπασης αρμοδιοτήτων ιθυνόντων, υπευθύνων και ανευθύνων, διοίκηση χωρίς την αυτοδιοίκηση. Εδώ είδαμε και κάτι ευτράπελο που θέλω να το πω και ως υπεύθυνη στον τομέα της αυτοδιοίκησης και των εσωτερικών και με είκοσι πέντε χρόνια διαδρομής στον χώρο της αυτοδιοίκησης. Πόσο κρίμα είναι, αλήθεια, όταν νομοθετούμε, να κοιτάμε με πράξεις νομοθετικού περιεχομένου να αφαιρέσουμε από την αυτοδιοίκηση και από τα δημοτικά και περιφερειακά συμβούλια αρμοδιότητες, ενώ ο πρώτος που κλήθηκε πάλι να έρθει - και ήρθε - στα γήπεδα των σεισμοπλήκτων ήταν η αυτοδιοίκηση! Χωρίς πόρους και αρμοδιότητες, λοιπόν, πάλι η αυτοδιοίκηση στην πρώτη γραμμή, χωρίς όμως να τη βάζουμε μέσα στον ολοκληρωμένο σχεδιασμό, τη μεθοδολογία, για να αντιμετωπίσουμε ολοκληρωτικές καταστροφές.
Σιγά - σιγά να ολοκληρώσετε, κυρία Λιακούλη, σας παρακαλώ.
Τελειώνω, κύριε Πρόεδρε. Ένα δεύτερο σημείο που είναι πολύ σοβαρό είναι το εξής: Σε ένα τόσο σοβαρό και αναγκαίο νομοσχέδιο λείπει παντελώς το χρονοδιάγραμμα. Σας λέω μόνο ότι αυτή τη στιγμή ο χρόνος αποζημίωσης για θεομηνίες μπορεί να φτάσει και να ξεπεράσει τα τρία χρόνια. Δεν συζητώ για τον «Ιανό» στα Φάρσαλα. Τουλάχιστον το ένα τρίτο έχει πάρει μόνο 2.800 ευρώ και, δυστυχώς, όταν έφυγαν οι κάμερες, απομείναμε μόνοι μας και κανένας άλλος μπροστά. Ολοκληρώνω λέγοντας ότι η πολυδιάσπαση της νομοθεσίας, χωρίς να έχουμε ένα ενιαίο πλαίσιο και χωρίς να έχουμε έναν εθνικό σχεδιασμό προγραμματισμού των αναγκών με τα συναρμόδια Υπουργεία, φτιάχνοντας συνέχεια διοικητικά όργανα με πάρα πολλούς υπεύθυνους και ένα πρόσωπο εγνωσμένου κύρους για πρόεδρο - που ο Θεός ξέρει ποιος θα τον διορίσει πάλι και ποιος θα είναι αυτός - σημαίνει μόνο ότι έχουμε επιτελεία με επιτελάρχες και επιτελικούς, που όμως δεν ξέρουμε τελικά τι επιτελούν. Κύριοι της Κυβέρνησης, μετά από όλα αυτά, για τις θεομηνίες όπως εσείς τις εννοείτε ευχόμεθα καλή τύχη!
Ευχαριστούμε πολύ. Καλό Πάσχα, κυρία Λιακούλη.
Ευχαριστώ πολύ, κύριε Πρόεδρε. Καλό Πάσχα σε όλους.
Να είστε καλά. Ας πάμε τώρα στην Καβάλα και στον κ. Ιωάννη Πασχαλίδη από τη Νέα Δημοκρατία. Ορίστε, κύριε Πασχαλίδη, έχετε επτά ολόκληρα λεπτά στη διάθεσή σας.
Καλησπέρα, κύριε Πρόεδρε. Ευχαριστώ. [[Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:]] [[ΑΛΛΑΓΗ ΣΕΛΙΔΑΣ]] [[Να μπουν οι σελίδες 414-415]] Κύριε Υπουργέ, κυρίες και κύριοι συνάδελφοι, τα τελευταία χρόνια βιώνουμε όλο και πιο συχνά έντονα καιρικά φαινόμενα ως συνέπεια της κλιματικής αλλαγής, με επιπτώσεις σημαντικές στην κοινωνία και στην οικονομία. Οι φυσικές καταστροφές έχουν στοιχίσει σε ανεπτυγμένες και αναδυόμενες οικονομίες περίπου 1,2 τρισεκατομμύριο δολάρια σε ζημιές την τελευταία δεκαετία, ποσό υπερδιπλάσιο σε σύγκριση με την προηγούμενη δεκαετία. Είναι χαρακτηριστική, άλλωστε, η σχετική δήλωση του επικεφαλής του Παγκόσμιου Οργανισμού Μετεωρολογίας, που τόνισε ότι, ενώ ο κορωνοϊός προκάλεσε μία τεράστια υγειονομική και οικονομική κρίση, από την οποία θα περάσουν πολλά χρόνια πριν κατορθώσουμε να αντιμετωπίσουμε τις συνέπειές της, η κλιματική αλλαγή θα συνεχίσει να δημιουργεί κινδύνους και να απειλεί ανθρώπινες ζωές, οικοσυστήματα, κοινωνίες, τους επόμενους αιώνες. Στην Ελλάδα, το κόστος που έχει προκληθεί από φυσικές καταστροφές αγγίζει τα 307,9 εκατομμύρια ευρώ για το διάστημα 1993 έως το 2018 για αίτια όπως βροχοπτώσεις, δασικές πυρκαγιές και σεισμούς, με την Ελλάδα να κατατάσσεται στην έκτη θέση παγκοσμίως των σεισμογενών περιοχών, αν και κατέχει το 0,02% της επιφάνειας της γης. Με βάση όλα τα ανωτέρω δεδομένα, η σημερινή Κυβέρνηση, προσηλωμένη στον στόχο της για ουσιαστικές μεταρρυθμίσεις, αποφάσισε να προχωρήσει στη διαμόρφωση ενός ολοκληρωμένου, απλοποιημένου, διαφανούς και φιλικού προς τον πολίτη πλαισίου για την επιχορήγηση των επιχειρήσεων που έχουν πληγεί από θεομηνίες, ώστε να επιτρέπεται το συντομότερο δυνατό η αποκατάσταση της κανονικότητας στην οικονομική ζωή των πληττόμενων επιχειρήσεων αλλά και των εν γένει τοπικών κοινωνιών. Με στόχο, λοιπόν, την καταπολέμηση του φαινομένου της πληθώρας εμπλεκομένων φορέων, που οδηγεί οπωσδήποτε σε ελλιπή συντονισμό και δαιδαλώδη γραφειοκρατία, με άμεση συνέπεια την ταλαιπωρία των πληγέντων, δημιουργείται πλέον ένας μηχανισμός συντονισμού, ώστε να υπάρξει η καλύτερη δυνατή αποτύπωση των καταστροφών, με απώτερο σκοπό την άμεση καταβολή των αποζημιώσεων. Έτσι, με το παρόν νομοσχέδιο εισάγονται νέες διαδικασίες. Συστήνεται μία επιτροπή που θα παρέχει έργο υψηλού επιπέδου, θεσμοθετείται το Ταμείο Κρατικής Αρωγής και - το βασικότερο - δημιουργείται η ηλεκτρονική πλατφόρμα κρατικής αρωγής. Πιο συγκεκριμένα, λοιπόν, σύμφωνα με το άρθρο 4, παρέχεται επιχορήγηση για την αντιμετώπιση των ζημιών από το Πρόγραμμα Δημοσίων Επενδύσεων στις επιχειρήσεις και στους μη κερδοσκοπικού χαρακτήρα φορείς που πλήττονται από θεομηνίες, ήτοι σεισμούς, χιονοστιβάδες, κατολισθήσεις, πλημμύρες, ανεμοστρόβιλους, τυφώνες, εκρήξεις ηφαιστείων, πυρκαγιές δασών, καθώς και ανεξέλεγκτες πυρκαγιές από φυσικά αίτια. Να σημειωθεί ότι στον όρο «επιχειρήσεις» συμπεριλαμβάνονται βιομηχανίες και βιοτεχνικές μονάδες, εμπορικά καταστήματα, αγροτικές εκμεταλλεύσεις, ατομικές επιχειρήσεις και ελεύθεροι επαγγελματίες, καθώς και επιχειρήσεις που δραστηριοποιούνται στην παραγωγή, μεταποίηση ή εμπορία προϊόντων αλιείας και υδατοκαλλιέργειας. Για τις επιχειρήσεις που είναι ασφαλισμένες προβλέπεται ότι μπορούν να λαμβάνουν επιχορήγηση επιπλέον της αποζημίωσης μόνο για το ποσό ζημιάς το οποίο δεν καλύπτεται από το ασφαλιστικό συμβόλαιο. Με το άρθρο 6 προβλέπεται η δυνατότητα άμεσης χορήγησης έκτακτης εφάπαξ ενίσχυσης ως πρώτη αρωγή, η οποία θα είναι αφορολόγητη, ανεκχώρητη και ακατάσχετη στα χέρια του δημοσίου ή τρίτων, ενώ στο όγδοο άρθρο αναλύεται η διαδικασία που ακολουθείται σε περίπτωση της χορήγησης προκαταβολής έναντι επιχορήγησης, όταν παρατηρούνται σημαντικές και εκτεταμένες ζημιές σε αριθμό πληγεισών επιχειρήσεων ή σε μέγεθος καταστροφής. Κύριο σημείο του παρόντος νομοσχεδίου είναι η πρόβλεψη για δημιουργία ηλεκτρονικής πλατφόρμας κρατικής αρωγής σε συνεργασία με το Υπουργείο Ψηφιακής Διακυβέρνησης. Η ψηφιοποίηση καθιστά τη διαδικασία οικονομικής ενίσχυσης γρήγορη, αποτελεσματική, με δυνατότητα ελέγχου και διασταύρωσης των στοιχείων και των σχετικών δηλώσεων. Είναι πολύ σημαντικές οι διατάξεις των άρθρων 11 και 12, δεδομένου ότι διευρύνεται το πεδίο δικαιούχων αποζημίωσης λόγω ζημιών από θεομηνία, με την ένταξη τόσο των κατά κύριο επάγγελμα αγροτών όσο και των ιδιωτών με αγροτικές εκμεταλλεύσεις που δεν είναι κατά κύριο επάγγελμα αγρότες, όπως και του άρθρου 25, το οποίο προβλέπει ότι για τα φορολογικά έτη 2019-2020 εξαιρούνται από την υποχρέωση καταβολής του τέλους επιτηδεύματος οι αγρότες κανονικού καθεστώτος, για τους οποίους έχουν παρέλθει τα πέντε πρώτα έτη από την ημερομηνία τήρησης βιβλίων και ένταξής τους στο σύστημα κανονικού καθεστώτος ΦΠΑ, καθώς και οι αλιείς της παράκτιας αλιείας που εκμεταλλεύονται, είτε ατομικά είτε με τη μορφή συμπλοιοκτησίας ή κοινωνίας Αστικού Δικαίου, αλιευτικά σκάφη μέχρι δώδεκα μέτρα μεταξύ καθέτων. Πρόκειται για μία ακόμα απόφαση που αποδεικνύει την έμπρακτη στήριξη της Κυβέρνησης του Κυριάκου Μητσοτάκη στους ανθρώπους του πρωτογενούς τομέα που έχουν πληγεί από την πανδημία. Σε αυτό το σημείο - και κλείνω, κύριε Πρόεδρε - θα ήθελα να ευχαριστήσω θερμά τόσο τον Υπουργό Οικονομικών κ. Σταϊκούρα για τα ουσιαστικά μέτρα ενίσχυσης που λαμβάνει για τον αγροτικό κόσμο, όσο και τον Υπουργό Αγροτικής Ανάπτυξης και Τροφίμων κ. Σπήλιο Λιβανό και τον Πρόεδρο του ΕΛΓΑ κ. Ανδρέα Λυκουρέντζο για το ενδιαφέρον που πάντα επιδεικνύουν, καθώς και για τα τάχιστα αντανακλαστικά τους στις εκάστοτε δύσκολες καταστάσεις που βιώνουν οι αγρότες μας λόγω των έντονων καιρικών φαινομένων, όπως συνέβη άλλωστε και πριν από λίγο καιρό, όταν ισχυρός όψιμος παγετός, καθώς και χαλαζόπτωση, έπληξε ορισμένες περιοχές της χώρας μας, ανάμεσά τους και την Περιφερειακή Ενότητα Καβάλας, προκαλώντας σημαντικές ζημιές σε καλλιέργειες σταφυλιών, ακτινιδίων, δαμάσκηνων, βερίκοκων, καρπουζιών και άλλες παραγωγές, φέρνοντας τους αγρότες στα όρια της απελπισίας. Νομοσχέδια σαν το σημερινό είμαι σίγουρος ότι θα λειτουργήσουν ευεργετικά και ανακουφιστικά για τους πληγέντες και γι' αυτό αξίζει τη στήριξη όλων μας. Σας ευχαριστώ πολύ.
Ευχαριστούμε πολύ, κύριε Πασχαλίδη. Καλό Πάσχα. Τον λόγο έχει ο Βουλευτής της Νέας Δημοκρατίας κ. Γεώργιος Καρασμάνης από την Πέλλα για επτά λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, για το συζητούμενο νομοσχέδιο έχω συμμετάσχει, το έχω μελετήσει, έχω καταθέσει προτάσεις, έχω μιλήσει στις τρεις επιτροπές κατά την επεξεργασία του και εκτιμώ ότι είναι προς τη σωστή κατεύθυνση, στοχεύοντας στη στήριξη όλων όσοι υφίστανται ζημιές από ακραία καιρικά φαινόμενα, συνέπεια της κλιματικής αλλαγής, που όλο και συχνότερα πλήττει και τη χώρα μας. Επιδιώκεται μια συνολική και ρεαλιστική αναμόρφωση του υφιστάμενου νομικού πλαισίου, που αποδεδειγμένα είναι ανεπαρκές και γραφειοκρατικό, με πληθώρα νόμων και διατάξεων, με ελλιπή συντονισμό των εμπλεκόμενων φορέων, διαιωνίζοντας φαινόμενα γραφειοκρατίας, ταλαιπωρίας των πληγέντων και μεγάλων καθυστερήσεων στις πληρωμές των αποζημιώσεων. Στα ιδιαιτέρως σημαντικά, ειδικά για τους αγρότες, καταγράφεται και η αντιμετώπιση όλων των ζημιών από φυσικές καταστροφές, που δεν καλύπτονται από τον κανονισμό του ΕΛΓΑ, παρέχει δηλαδή τη δυνατότητα στο εξής να αποζημιώνονται οι ζημιές από τις συνέπειες της κλιματικής αλλαγής, που από τη μια στιγμή στην άλλη αφανίζουν σοδειές και εισόδημα. Αναφέρθηκε αναλυτικά και εμπεριστατωμένα ο εισηγητής μας. Γι' αυτό θα επικεντρωθώ στους αλλεπάλληλους παγετούς και ειδικότερα στον παγετό του πρώτου δεκαημέρου του Απριλίου, ο οποίος ήταν ο χειρότερος και ο πιο καταστροφικός της εικοσαετίας, αλλά και στη σφοδρή χαλαζόπτωση χθες και προχθές, που έχουν φέρει τους παραγωγούς μας σε δραματική κατάσταση και απελπισία. Περιμένουν πώς και πώς σε ένα εξάμηνο να ξεκινήσουν τη συγκομιδή στις πρώιμες ποικιλίες αλλά και στα κηπευτικά, στα πράσινα. Είδαν να αφανίζεται η παραγωγή τους, να εξαφανίζονται οι προσδοκίες για μια ανάσα με τις προκαταβολές που θα έπαιρναν από τους εμπόρους, για να επιβιώσουν και να καλύψουν πιεστικές ανάγκες. Είναι γεγονός ότι από την πρώτη στιγμή ο Υπουργός Αγροτικής Ανάπτυξης δήλωσε ότι θα υπάρξει δίχτυ προστασίας για όλους τους παραγωγούς, ότι η καταγραφή θα γίνει εξειδικευμένα, με σχολαστικότητα και με ακρίβεια, και ότι όλες οι ζημιές θα αποζημιωθούν δίκαια και με ταχύτητα. Στην ίδια γραμμή είναι και ο Πρόεδρος του ΕΛΓΑ, ο οποίος ήδη έχει δώσει τις κατευθυντήριες οδηγίες. Μάλιστα με ιδιαίτερη ικανοποίηση άκουσα την περασμένη Τετάρτη τον Πρωθυπουργό στην Κοινοβουλευτική Ομάδα να λέει ότι γνωρίζει το μέγεθος και την έκταση της καταστροφής και ότι αναμένει την ολοκλήρωση της συνολικής αποτίμησης των ζημιών, ώστε να ληφθούν στη συνέχεια μέτρα στήριξης των πληγέντων. Άλλωστε ο Κυριάκος Μητσοτάκης είναι ο πρώτος μετά το 2010 Πρωθυπουργός που με εντολή του το καλοκαίρι του 2020 δόθηκαν από τον κρατικό προϋπολογισμό 34 εκατομμύρια στον ΕΛΓΑ, για να πληρωθούν οι ζημιές εφάπαξ, στο 100%, όταν το προηγούμενο διάστημα πληρώνονταν τμηματικά. Επίσης έχει εγγραφεί και ένα κονδύλι άνω των 32 εκατομμυρίων στον προϋπολογισμό του 2021 για την ενίσχυση του ΕΛΓΑ και επιπλέον άλλα 67 εκατομμύρια - πάντα από τον κρατικό προϋπολογισμό - για την αποζημίωση των καταστροφών από τον «Ιανό». Όλα αυτά είναι μια απτή απόδειξη για τη στήριξη του αγροτικού κόσμου. Βέβαια οι συνολικές ζημιές από τον παγετό του πρώτου δεκαημέρου του Απρίλη θα ξεπεράσουν σε κόστος κατά πολύ τα έσοδα του ΕΛΓΑ από τις ασφαλιστικές εισφορές των αγροτών. Για να μπορέσει να ανταποκριθεί, θα πρέπει να αναζητηθούν επιπλέον πόροι, κάνοντας χρήση του 20% που προβλέπει ο ν.4877/2010 για ενίσχυση του ΕΛΓΑ για παρελθόντα έτη, για να μπορέσουμε να είμαστε σύννομοι με την Ευρωπαϊκή Επιτροπή. Ασφαλώς, επειδή δεν υπήρξα ποτέ λαϊκιστής, πρέπει να επισημάνω και το αδιαμφισβήτητο δημοσιονομικό πρόβλημα της χώρας και της οικονομικής στενότητας, επακόλουθο των συνεπειών της πανδημίας. Γι' αυτό, όπως κατ' επανάληψη έχω τονίσει, είναι απόλυτα αναγκαίο να διεκδικήσουμε από την Ευρωπαϊκή Ένωση πόρους. Μάλιστα έχω προτείνει στον Υπουργό Αγροτικής Ανάπτυξης να έρθει σε επικοινωνία με ομολόγους του, με κράτη - μέλη που έχουν αντιμετωπίσει παρόμοιες καταστροφές και να φέρουν στο Συμβούλιο Υπουργών στις 26 Απριλίου το μείζον αυτό ζήτημα και να διεκδικήσουν κονδύλια. Άκουσα σήμερα από το Βήμα της Βουλής να αναφέρεται σε αυτό. Ήδη το έχει πράξει. Πιστεύω ότι με επιμονή και με προσπάθεια και με τη βοήθεια των Ευρωβουλευτών να βγει ένα θετικό αποτέλεσμα. Πρέπει επίσης να αντλήσουμε κονδύλια που δεν έχουν απορροφηθεί από το Πρόγραμμα Αγροτικής Ανάπτυξης 2014-2020. Σε αυτή την εξαιρετικά δύσκολη κατάσταση που βιώνουν ειδικά οι αγρότες είναι αναγκαίο να δοθούν στους πληγέντες παραγωγούς προκαταβολές, για να μπορέσουν κατ' αρχάς να ζήσουν, αλλά και να συνεχίσουν με κάθε τρόπο τη δουλειά τους. Πρέπει να συντηρήσουν τα δέντρα τους, τα οποία χρειάζονται επιπλέον καλλιεργητικές φροντίδες. Επίσης, επιβάλλεται να γίνεται συμψηφισμός των ασφαλιστικών τους εισφορών με τις αποζημιώσεις που περιμένουν. Ήδη έχω στείλει στην ηγεσία του Υπουργείου Οικονομικών δύο τροπολογίες και για προκαταβολές και για συμψηφισμούς, τις οποίες έχω κοινοποιήσει και στην ηγεσία του Υπουργείου Αγροτικής Ανάπτυξης. Ακόμα θα πρέπει να υπάρξουν διευκολύνσεις με αναστολή φορολογικών, ασφαλιστικών, τραπεζικών και άλλων υποχρεώσεων. Παράλληλα, όμως, είναι αναγκαίο να αντιμετωπισθούν αποτελεσματικά και οι παράπλευρες συνέπειες των καταστροφών, που είναι εξίσου μεγάλες, όπως είναι οι εποχικά αλλά και οι μόνιμα απασχολούμενοι, να στηριχθούν οι επιχειρήσεις, σε διαλογητήρια, συσκευαστήρια, τυποποιητήρια, κονσερβοποιίες, εξαγωγές, μεταφορές κ.λπ.. Υπάρχουν κατατεθειμένες προτάσεις από τα συλλογικά τους όργανα. Υπάρχουν άλλωστε προγράμματα μέσα στον ΟΑΕΔ, όπως ακριβώς κάναμε και το 2006, για να στηρίξουμε τις ομάδες παραγωγών και τους συνεταιρισμούς. Και βεβαίως κάτι αντίστοιχο μπορεί και πρέπει να γίνει και τώρα. Εκείνο που προέχει τούτες τις ώρες - και το έχω τονίσει πολλές φορές - είναι να διευθετηθούν άμεσα όλες οι εκκρεμότητες σε σχέση με αποζημιώσεις που περιμένουν οι πληγέντες παραγωγοί από προγενέστερες ζημιές, όπως από ενστάσεις παραγωγών με εκτίμηση ζημιών του 2019 και του 2020 από το χαλάζι και τον παγετό ή με εξαίρεση από αποζημιώσεις παραγωγών, που μέσα στο χάος και τη σύγχυση της καραντίνας και των περιοριστικών μέτρων είτε δεν έκαναν προσωρινές δηλώσεις είτε δεν υπέβαλαν οριστικές είτε μέσα στον γενικό χαμό άλλες ποικιλίες δήλωσαν στις προσωρινές και άλλες στις οριστικές. Είναι μια μεγάλη αδικία και δεν θα κουραστώ να επιμένω ότι πρέπει να αποκατασταθεί. Το προβλέπει άλλωστε ο κανονισμός του ΕΛΓΑ. Είναι ακόμα οι αποζημιώσεις για τις συνέπειες της πανδημίας που περιμένουν κάποιοι παραγωγοί, όπως οι σταφυλοπαραγωγοί της Πέλλας, οι παραγωγοί λωτού, που οι καρποί τους έμειναν αζήτητοι, όπως και άλλες καλλιέργειες που έχω αναφέρει σε άλλες παρεμβάσεις μου, αλλά δεν έχω τώρα τον χρόνο να επεκταθώ. Όλες αυτές οι εκκρεμότητες πρέπει να κλείσουν. Έχουν ανάγκη αυτές τις αποζημιώσεις οι πληγέντες σε αυτές τις δύσκολες μέρες που περνούν. Ακόμη, πέρα από την ισχυροποίηση του ΕΛΓΑ, για την οποία έχω επανειλημμένα μιλήσει με συγκεκριμένες εφικτές προτάσεις, πρέπει μέσω του Ταμείου Ανάκαμψης και του νέου Προγράμματος Αγροτικής Ανάπτυξης 2021-2027 να αξιοποιήσουμε πάση θυσία τη σύγχρονη τεχνολογία, όλες τις καινοτομίες, τη γνώση και τις πρακτικές, να ξεκινήσει άμεσα ένας ευρύς διάλογος για τη συστηματική καταγραφή και αποτίμηση των επιπτώσεων στην ελληνική γεωργία από τις κλιματικές αλλαγές, ώστε άμεσα να διαμορφωθεί μια εθνική στρατηγική για την αντιμετώπιση και την προσαρμογή στα νέα δεδομένα. Καλές και άγιες και επιβεβλημένες οι αποζημιώσεις του ΕΛΓΑ, αλλά δεν μπορούμε πλέον να βλέπουμε κάθε χρόνο σοδειές να καταστρέφονται, φυτικό κεφάλαιο να χάνεται, προϊόντα για εγχώρια κατανάλωση και για εξαγωγές να μην υπάρχουν και τελικά ένας από τους πυλώνες της εθνικής μας οικονομίας, της κοινωνίας μας να καταρρέει. Ευχαριστώ, κύριε Πρόεδρε, για την ανοχή.
Και εμείς ευχαριστούμε, κύριε Καρασμάνη. Να είστε καλά, καλό Πάσχα. Και να πάμε στην Εύβοια στον κ. Ευάγγελο Αποστόλου από τον ΣΥΡΙΖΑ. Κύριε Αποστόλου, επτά ολόκληρα λεπτά είναι στη διάθεσή σας.
Ευχαριστώ, κύριε Πρόεδρε. Κυρίες και κύριοι συνάδελφοι της Νέας Δημοκρατίας, μπορεί να ευθύνεται και η κλιματική αλλαγή για την εμφάνιση ακραίων καιρικών φαινομένων. Όλες όμως οι θεομηνίες οδηγούν σε μεγάλες καταστροφές, γιατί υπάρχει μια βασική αιτία: η απουσία έργων πρόληψης και υποδομής. Εμείς στην Εύβοια θρηνήσαμε την περσινή χρονιά δυο τραγωδίες, οκτώ νεκρούς στην πρώτη και τέσσερις νεκρούς στη δεύτερη. Οι καταστροφές που υποστήκαμε δεν άφησαν αλώβητη καμμιά δραστηριότητα: από τα σπίτια, τις επιχειρήσεις, τις καλλιέργειες, την κτηνοτροφία, μέχρι το οδικό δίκτυο και γενικότερα τις υποδομές. Όλα τα μέτρα που πάρθηκαν όχι μόνο δεν επαρκούσαν, αλλά και έβαλαν τους πληγέντες σε μια πολύπλοκη διαδικασία, που κατέστησε πολύ δύσκολη την απορρόφηση των λίγων κονδυλίων που διατέθηκαν για αυτόν τον σκοπό. Εκεί, όμως, που τα πράγματα κυριολεκτικά βάλτωσαν, και στις δυο καταστροφές, ήταν η ανικανότητα της Κυβέρνησης να απαντήσει συγκεκριμένα, όχι μόνο για το ύψος των αποζημιώσεων του αγροτικού χώρου, αλλά και τον χρόνο που θα καταβληθούν. Με το παρόν νομοσχέδιο, η Κυβέρνηση προσπαθεί να κλέψει τις εντυπώσεις, ισχυριζόμενη ότι παρέχει κρατική αρωγή στους αγρότες που έχουν πληγεί από θεομηνίες. Όμως, από την περιγραφή των ορισμών και τον καθορισμό των διαδικασιών χορήγησης των επιχορηγήσεων προκύπτουν οι πραγματικές προθέσεις της ή, ακόμα χειρότερα, η έλλειψη επαφής με τις ανάγκες του αγροτικού χώρου. Κατ' αρχάς, σύμφωνα με τον ορισμό των θεομηνιών, των δικαιούχων και των ζημιών που καλύπτονται, οι πληττόμενοι παραγωγοί που θα λαμβάνουν την επιχορήγηση είναι ελάχιστοι και επί της ουσίας το νομοσχέδιο αποτελεί ένα πυροτέχνημα. Ταυτόχρονα, ως δικαιούχοι των επιχορηγήσεων καθορίζονται μόνο οι αγροτικές εκμεταλλεύσεις και επιχειρήσεις, αφήνοντας ανοικτό το θέμα του προσδιορισμού της αγροτικής εκμετάλλευσης και του αγρότη ως φυσικού προσώπου. Και βέβαια δεν αποφεύγει η Κυβέρνηση, για μια ακόμη φορά, να έχει ως γενικό κανόνα στις πρωτοβουλίες της την πληθώρα εξουσιοδοτικών διατάξεων για έκδοση υπουργικών αποφάσεων. Αν προσθέσουμε και το γεγονός ότι σε κάθε περίπτωση όλα θα καθορίζονται μόνο με απόφαση του Υπουργού Οικονομικών - οι προϋποθέσεις καταβολής της ενίσχυσης, το ύψος της επιχορήγησης, ο τρόπος καταβολής - , τότε δεν μιλάμε για κρατική αρωγή, αλλά μιλάμε για αδιαφανή νομοθέτηση. Πρόκειται πράγματι για κακή και αδιαφανή νομοθέτηση. Επιτρέψτε μου, όμως, κυρίες και κύριοι συνάδελφοι, να σταθώ σε ένα θέμα μείζον για την προστασία της δημόσιας περιουσίας, την εφαρμογή του τεκμηρίου κυριότητας του δημοσίου στα δάση και τις δασικές εκτάσεις που θα καταχωρισθούν στο Εθνικό Κτηματολόγιο μετά την κύρωση των δασικών χαρτών. Τι είναι, κυρίες και κύριοι συνάδελφοι, αυτό το τεκμήριο; Είναι το δικαίωμα του ελληνικού δημοσίου να υπερασπισθεί την κυριότητα στις άγριες γαίες, δηλαδή στις μη καλλιεργούμενες και μη οικοδομήσιμες εκτάσεις. Είναι ένα δικαίωμα που απορρέει από τη συνθήκη απελευθέρωσης της Κωνσταντινούπολης το 1832, από το Πρωτόκολλο του Λονδίνου του 1830 και τις μετέπειτα συνθήκες προσαρτήσεων των νέων χωρών. Πριν από έναν χρόνο - προσέξτε το αυτό, κύριε Υπουργέ - το Τριμελές Εφετείο Θεσσαλονίκης εξέδωσε μια απόφαση - σταθμό για την υπεράσπιση της δημόσιας περιουσίας, για μια υπόθεση που κράτησε πενήντα χρόνια και αφορά την απόρριψη της διεκδίκησης από το Άγιο Όρος και από συγκεκριμένο ιδιώτη μιας έκτασης δεκαεπτά χιλιάδων στρεμμάτων στη Χαλκιδική. Το σημαντικότερο, όμως, από όλα είναι ότι η βάση στην οποία στηρίχθηκε η απόφαση για την ισχύ του τεκμηρίου κυριότητας του δημοσίου αναφέρει ότι η έκταση αποτελούσε δημόσια γαία του οθωμανικού δημοσίου, η οποία - μετά την προσάρτηση των νέων χωρών - περιήλθε στην κυριότητα του ελληνικού δημοσίου ως διαδόχου του τουρκικού δημοσίου. Βέβαια υπάρχουν κι άλλες τέτοιες αποφάσεις. Το τεκμήριο αυτό, κύριε Υπουργέ, είναι μαχητό, που σημαίνει ότι στο δημόσιο ανήκουν όλες αυτές οι εκτάσεις πλην αυτών που αναγνωρίστηκαν με έναν εκ των νόμιμων τρόπων, είτε με νομοθετική παρέμβαση του ελληνικού κράτους, από την πρώτη με το βασιλικό διάταγμα του 1836 μέχρι και την πιο πρόσφατη του ν.3203/2003, είτε με αναγνωριστικές αποφάσεις του Υπουργού Γεωργίας κατόπιν γνωμοδότησης του Συμβουλίου Ιδιοκτησίας Δασών, στο οποίο προσέφυγαν οι ενδιαφερόμενοι, είτε με αμετάκλητες αποφάσεις των τακτικών δικαστηρίων. Άρα υπάρχουν πάρα πολλές περιπτώσεις που έχουν αναγνωρισθεί κυριότητες. Να συμπληρώσω, βέβαια, ότι η χρησικτησία σε αυτές τις εκτάσεις δεν υπάρχει, εκτός αν αποδειχθεί η νομή του σύμφωνα με το ελληνορωμαϊκό δίκαιο, δηλαδή επί τριάντα πέντε χρόνια προ του 1915. Αυτό το τεκμήριο, κυρίες και κύριοι συνάδελφοι, σύμφωνα με δημοσιεύματα που αφορούν την ηγεσία του Υπουργείου Περιβάλλοντος, δεν θα ισχύει. Είναι χαρακτηριστική η φράση που υπάρχει σε συνέντευξη του αρμόδιου Υφυπουργού δίπλα από τη συνέντευξη του αρμόδιου Υπουργού: Το δημόσιο θα πρέπει πλέον να αποδεικνύει την ιδιοκτησία του επί των αμφισβητούμενων εκτάσεων. Ακούστε το, κύριε Υπουργέ. Βέβαια, η αμφισβήτηση αυτή έχει ξεκινήσει από παλιά, όταν ο πρώην Πρωθυπουργός Κωνσταντίνος Μητσοτάκης σε μια συζήτηση για την αναθεώρηση του άρθρου 24 είχε πει τη φράση: «Υπάρχει κι άλλος παραλογισμός, το περίφημο κριτήριο - τεκμήριο ιδιοκτησίας.». Δεν τόλμησε όμως να το καταργήσει. Το κάνει σήμερα ο γιος του και μάλιστα μετά από διακόσια χρόνια από τη θέσπισή του. Κύριε Υπουργέ, θα αποτελέσει τη μεγαλύτερη επιβράβευση των καταπατήσεων δημόσιας περιουσίας. Μη συνδέσετε το όνομά σας, κύριε Σταϊκούρα, με μια τέτοια απόφαση. Προσέξτε, το θέμα είναι πάρα πολύ σοβαρό. Σας ευχαριστώ.
Κι εμείς σας ευχαριστούμε, κύριε Αποστόλου, και περνάμε από την Εύβοια στα Τρίκαλα, στον κ. Αθανάσιο Παπαδόπουλο από τον ΣΥΡΙΖΑ. Κύριε Παπαδόπουλε, έχετε τον λόγο για επτά λεπτά.
Ευχαριστώ, κύριε Πρόεδρε. Η πρόθεση να υπάρξει αποτελεσματική και έγκαιρη υλοποίηση δράσεων κρατικής αρωγής για την κάλυψη έκτακτων αναγκών και ζημιών από θεομηνίες είναι σωστή, αν και δεν αφορά συνολική προστασία και βοήθεια και νοικοκυριών και φυσικών προσώπων. Όμως, οι προθέσεις κρίνονται από τα αποτελέσματά τους. Ο Δήμος Φαρκαδόνας είχε στείλει αίτημα έκτακτης επιχορήγησης ύψους 850.000 ευρώ για αποκατάσταση βλαβών από τις πλημμύρες του «Ιανού». Δόθηκαν μόνον 150.000 ευρώ. Μετά τις εκτεταμένες καταστροφές στον Ζάρκο, το Γριζάνο, στα χωριά του δήμου, περιλαμβανομένης και της Δημοτικής Ενότητας Πελινναίων, από τις ισχυρές σεισμικές δονήσεις του Μαρτίου, έστειλε νεότερο αίτημα για 650.000 ευρώ προς αποκατάσταση ζημιών στα σχολικά κτήρια και για 3 εκατομμύρια ευρώ, τα οποία να περιλαμβάνουν συνολική αποκατάσταση βλαβών στις δημόσιες υποδομές, αγροτική οδοποιία, γέφυρες και βέβαια και στα βοηθήματα στους πληγέντες. Δόθηκαν μόνον 300.000 ευρώ. Ο Δήμος Μετεώρων, για τις καταστροφές από τους παγετούς και τους σεισμούς στον Λογγά και τα άλλα χωριά στις Δημοτικές Ενότητες Τυμφαίων, Χασίων, Βασιλικής, Καλαμπάκας ζητά επιχορήγηση 150.000 ευρώ για τους πληγέντες από παγετούς και 300.000 ευρώ για αποκαταστάσεις από τους σεισμούς. Αναμένει απάντηση. Ο κ. Σταϊκούρας είχε πει προχθές στην Επιτροπή Οικονομικών Υποθέσεων ότι βρίσκεται σε αγαστή συνεργασία με τους δήμους. Πώς αποδεικνύεται αυτή η αγαστή συνεργασία στην περίπτωση την οποία περιγράφουμε και για την οποία οφείλει τουλάχιστον να δώσει ουσιαστικές απαντήσεις; Με το άρθρο 30 αυξάνεται ο προϋπολογισμός κατά 3 δισεκατομμύρια, για να υλοποιηθούν μέτρα αντιμετώπισης των αρνητικών συνεπειών της πανδημίας. Δεν επαρκούν ούτε για τους δικούς σας κυβερνητικούς υπολογισμούς για το τι απαιτείται. Από την πλευρά του ΣΥΡΙΖΑ για την επανεκκίνηση της οικονομίας έγινε μια συνολική πρόταση, η οποία κοστολογείται περίπου στα 5,7 δισεκατομμύρια ευρώ. Το ζήτημα είναι ότι για την ενίσχυση του Εθνικού Συστήματος Υγείας δεν έχει διαπιστώσει η Κυβέρνηση ότι χρειάζονται πρόσθετες επιχορηγήσεις, καθώς βλέπουμε όλες αυτές τις τραγικές διαστάσεις πανδημίας, ενώ γνωρίζουμε ότι, για να υπάρχουν πρόσθετες κλίνες σε μονάδες εντατικής θεραπείας, θα πρέπει να υπάρχει δυνατότητα να έχουμε τους γιατρούς που χρειαζόμαστε, να μην απαιτείται σπασμωδική κίνηση, με διακόσιους έξι ιδιώτες γιατρούς οι οποίοι επιστρατεύονται, όταν οι ανάγκες - τις ξέρει η Κυβέρνηση και το Υπουργείο Υγείας - είναι πολλαπλάσιες; Για να μπορέσει να έχει κάλυψη στις κλινικές COVID ή στα τμήματα επειγόντων περιστατικών, κάνει αποσπασματικές μετακινήσεις από άλλα νοσοκομεία, τα οποία κατέστησαν μονοθεματικά. Την τολμηρή αύξηση του προϋπολογισμού για την υγεία - την υπολογίζουμε πάνω από 2 δισεκατομμύρια ευρώ - πρέπει να τη δει ο κ. Σταϊκούρας, γιατί είναι φανερό ότι τα ζητήματα αυτά, για να μπορέσουν να καλύψουν διαπιστωμένες ανάγκες, θα πρέπει να έχουμε την αντίστοιχη δυνατότητα. Πρέπει, λοιπόν, να δοθούν αυτά τα χρήματα, ώστε να έχουμε επάρκεια σε κλίνες ΜΕΘ και ΜΑΦ. Με έναν υπολογισμό τον οποίο κάναμε, σύμφωνα και με τα παγκόσμια δεδομένα, θα πρέπει να έχουμε έναν στόχο άνω των δύο χιλιάδων κλινών μονάδων εντατικής θεραπείας. Σχετικά με τις προσλήψεις που επικαιροποιούν οι διαστάσεις της πανδημίας, θα ήθελα να πω πως εμείς προτείναμε πέντε χιλιάδες πεντακόσιες προσλήψεις, για να καλύψουν διαπιστωμένα κενά, δύο χιλιάδες πεντακόσιες ανά έτος, μονιμοποίηση όλων των έκτακτων και των επικουρικών μαχητών του Εθνικού Συστήματος Υγείας, ένταξη στα βαρέα και ανθυγιεινά και αύξηση των αποδοχών. Επειδή άκουγα πριν από λίγο τον Πρωθυπουργό να απευθύνει μήνυμα, ενώ συνεχίζει να εξυμνεί τους μαχητές του ΕΣΥ, δεν περιλαμβάνει τίποτε στις δυνατότητες που υπάρχουν, ώστε να μπορούμε να έχουμε κίνητρα τα οποία να δείχνουν και την εμπιστοσύνη η οποία κατακτήθηκε προς το δημόσιο σύστημα υγείας, αλλά και για να έχουμε κάλυψη άγονων ειδικοτήτων, κάλυψη άγονων περιοχών, αλλά ακόμα και κάλυψη των μικρών νησιών και όλων των διάχυτων στη χώρα τουριστικών προορισμών. Όλοι ξέρουμε πόσο μεγάλη σημασία έχει η ασφάλεια του τουρισμού, για να μπορέσουμε πραγματικά να τον αξιοποιήσουμε. Πρέπει, λοιπόν, όλα αυτά τα ζητήματα να ιδωθούν κάτω από το πρίσμα τού ότι ο προϋπολογισμός αποδεικνύει συγκεκριμένες δυνατότητες. Για να μπορέσουμε να έχουμε ένα ολοκληρωμένο σύστημα ιχνηλάτησης για όλα τα άλλα καθήκοντα τα οποία είναι μπροστά στο πρωτοβάθμιο σύστημα υγείας, χρειάζεται να έχουμε και οικογενειακούς γιατρούς, νοσηλευτές, επισκέπτες υγείας, κοινωνικούς λειτουργούς και γιατρούς εργασίας, για να μπορούν να κάνουν πραγματικά τους ελέγχους και στους εργασιακούς χώρους, αλλά να διαπιστώσουμε και το γεγονός τού πώς πήγαν αρκετά καλύτερα άλλες χώρες. Έχουμε, για παράδειγμα, συγκριτικά με τη χώρα μας, ότι η Κούβα σ' αυτή τη διάρκεια που εμείς διαπιστώνουμε τις εννέα χιλιάδες οκτακόσιους χιλιάδες νεκρούς και κοντεύουμε να φτάσουμε τις δέκα χιλιάδες, έχει τετρακόσιους ογδόντα επτά και η Φινλανδία έχει οκτακόσιους ενενήντα έναν. Τα έκαναν όλα αυτά αξιοποιώντας το πρωτοβάθμιο σύστημα υγείας. Πρέπει, λοιπόν, να δοθεί η δυνατότητα στον προϋπολογισμό ώστε να υπάρξουν παρεμβάσεις σε όλα αυτά και ακόμη, για να ενισχυθεί το ΕΚΑΒ και να μπορεί να κάνει και αεροδιακομιδές και πλωτές διακομιδές, να υπάρξει επιστροφή των νέων γιατρών που μετανάστευσαν, να γίνουν όλες οι σύγχρονες και καινοτόμες θεραπείες με μονοκλωνικά αντισώματα, κυτταρικές, γονιδιακές, ιατρική ακριβείας, για να γίνουν δημόσια κέντρα αποκατάστασης ΚΕΘΕΑ, ψυχικής υγείας, νέα αντικαρκινικά κέντρα και τραυματιολογικά κέντρα. Επιτέλους, η ενίσχυση του ΕΣΥ, κύριε του οικονομικού επιτελείου της Κυβέρνησης, είναι και από οικονομικής σκοπιάς πολύ πιο ωφέλιμη, αν δείτε τι ξοδεύουμε για την καραντίνα. Επειδή όλα τα μελλοντικά μέτρα παίρνονται κάτω από το βάρος το οποίο αντιμετωπίζει το Εθνικό Σύστημα Υγείας, καταλαβαίνουμε πόσο πιο χρήσιμο θα ήταν να έχουμε θωρακίσει το Εθνικό Σύστημα Υγείας. Κλείνω με ένα πάρα πολύ σημαντικό ζήτημα, το οποίο είναι και ζήτημα εμπιστοσύνης προς το πολιτικό μας σύστημα. Άκουσα και τον Πρωθυπουργό να απευθύνεται με το διάγγελμά του για το τι πρέπει να κάνουμε και επειδή είναι και ημέρα που πρέπει να ενισχύσουμε τη δημοκρατία μας, πρέπει τουλάχιστον να κατακτήσουμε την εμπιστοσύνη σε ενιαία μέτρα ανοίγματος του τουρισμού, μετακινήσεων στο εσωτερικό μας, ανοίγματος της εστίασης με το υγειονομικό πρωτόκολλο. Θέλω να πω πάρα πολύ χαρακτηριστικά, όσα ίσχυσαν για την είσοδο στη χώρα από την Ευρωπαϊκή Ένωση, τη Βρετανία, τις Ηνωμένες Πολιτείες, το Ισραήλ, τη Σερβία - δηλαδή μοριακό τεστ, απόδειξη εμβολιασμού δύο δόσεων ή θετικά αντισώματα - να ισχύσουν και για το άνοιγμα της εστίασης και για τις εσωτερικές μετακινήσεις. Διότι δεν μπορεί να λέει ο Υφυπουργός ότι μπορούμε να ρισκάρουμε όταν αυτά θα γίνονται με όλα τα μέτρα προφύλαξης, με μοριακά τεστ, ενώ άνοιξαν τα σχολεία μόνο με τα self - test.
Ολοκληρώστε, κύριε Παπαδόπουλε, σας παρακαλώ.
Να έχουμε στο μυαλό μας ότι αυτοί πρέπει να είναι οι κανόνες με τους οποίους θα κερδίσουμε την εμπιστοσύνη. Αυτό είναι ένα μήνυμα το οποίο οφείλουμε να δώσουμε και επιτέλους τα διδάγματα τα οποία λαμβάνουμε από αυτή την τραγική περιπέτεια να γίνονται αποδεδειγμένη πράξη. Ευχαριστώ πολύ.
Εμείς ευχαριστούμε, κύριε Παπαδόπουλε, και, αν δεν σας δω, σας εύχομαι καλό Πάσχα. Κύριε Υπουργέ, έχετε τον λόγο.
Κύριε Πρόεδρε, θα ήθελα να καταθέσω κάποιες νομοτεχνικές βελτιώσεις. Ευχαριστώ.
Τον λόγο έχει ο Υφυπουργός Οικονομικών κ. Απόστολος Βεσυρόπουλος.
Ευχαριστώ, κύριε Πρόεδρε. Κυρίες και κύριοι συνάδελφοι, όπως είπα και στη συζήτηση του νομοσχεδίου στην επιτροπή, το νομοσχέδιο αυτό έχει ως στόχο την υιοθέτηση αυτοματοποιημένων και ευέλικτων διαδικασιών για την αντιμετώπιση έκτακτων φαινομένων και καταστάσεων. Στόχος είναι η βέλτιστη προσαρμογή και λειτουργία του κράτους με άμεσα μέτρα στήριξης σε όσους πλήττονται. Στο νομοσχέδιο αυτό έχουν κατατεθεί και δύο τροπολογίες αρμοδιότητας του Υπουργείου Οικονομικών, στις οποίες θα ήθελα να αναφερθώ. Έχω επισημάνει πολλές φορές ότι η αντιμετώπιση των συνεπειών που έχει επιφέρει η πανδημία δεν έχει γραμμική διάσταση. Τα δεδομένα επικαιροποιούνται και αναλύονται. Οι όποιες παρεμβάσεις αποφασίζονται υπόκεινται σε διαρκή αξιολόγηση. Το σύνολο των έκτακτων μέτρων στήριξης και διευκόλυνσης των πολιτών λαμβάνονται έγκαιρα, στηρίζονται σε ρεαλιστικά δεδομένα, κάτι που αποτυπώνεται και στις τροπολογίες που κατατέθηκαν από το Υπουργείο Οικονομικών, στις οποίες θα αναφερθώ. Περιλαμβάνουν ρυθμίσεις που στοχεύουν στη φορολογική ελάφρυνση, τη διευκόλυνση αλλά και τη στήριξη πολιτών και επιχειρήσεων, όπως και στην επίλυση υπαρκτών προβλημάτων. Αναλυτικά, στην πρώτη τροπολογία, με γενικό αριθμό 855 και ειδικό αριθμό 141, περιλαμβάνονται ρυθμίσεις όπως: Πρώτον, η πλήρης απαλλαγή από την υποχρέωση καταβολής ενοικίου για τις επιχειρήσεις που έμειναν κλειστές με κρατική εντολή και για τον μήνα Απρίλιο. Για τους ιδιοκτήτες ακινήτων προβλέπεται η απευθείας καταβολή στον τραπεζικό τους λογαριασμό του 80% του μηνιαίου μισθώματος για τα φυσικά πρόσωπα και το 60% για τα νομικά πρόσωπα. Παράλληλα, συνεχίζεται και τον μήνα Απρίλιο η υποχρεωτική έκπτωση ενοικίου 40% για τις επιχειρήσεις που ανήκουν στους υπόλοιπους πληττόμενους ΚΑΔ. Επιπλέον, για τους εργαζόμενους που η σύμβαση εργασίας τους τίθεται σε αναστολή ανά την επικράτεια δίνεται η δυνατότητα έκπτωσης ενοικίου 40% για την κύρια κατοικία και τη φοιτητική κατοικία των εξαρτώμενων μελών αυτών. Δεύτερον, παρέχεται η δυνατότητα άρσης ακινησίας επιβατικών αυτοκινήτων και μοτοσικλετών, με αναλογική καταβολή του τέλους κυκλοφορίας από τις 4 Μαΐου. Οι πολίτες θα μπορούν ηλεκτρονικά να ενεργοποιούν την άρση ακινησίας του οχήματός τους για όσο διάστημα επιθυμούν, καταβάλλοντας αναλογικά τέλη. Επιπλέον, σε αντίθεση με αντίστοιχες διατάξεις της προηγούμενης κυβέρνησης, δεν επιβάλλεται καμμία προσαύξηση στο ποσό των τελών κυκλοφορίας που καταβάλλεται αναλογικά με τον μήνα. Τρίτον, μέσα από την Ενιαία Ψηφιακή Πύλη της δημόσιας διοίκησης, και όχι με αυτοπρόσωπη παρουσία στις ΔΟΥ, δίνεται η δυνατότητα έκδοσης προσωρινής άδειας κυκλοφορίας «Μ» στην περίπτωση αλλαγής του χώρου φύλαξης οχημάτων που έχουν τεθεί σε εκούσια ακινησία. Τέταρτον, αντιμετωπίζεται το πρόβλημα που έχει δημιουργηθεί με το ιστορικό τέλος ταξινόμησης ορισμένων μεταχειρισμένων οχημάτων για τα οποία είχαν υποβληθεί εγκαίρως οι σχετικές αιτήσεις, αλλά το αναλογούν τέλος ταξινόμησης δεν βεβαιώθηκε στα τελωνεία έως και την καταληκτική προθεσμία της 18ης Ιουλίου 2020, λόγω καθυστέρησης έκδοσης των απαιτούμενων εκθέσεων προσδιορισμού της φορολογητέας αξίας από τις αρμόδιες υπηρεσίες. Προβλέπεται επανυπολογισμός του τέλους ταξινόμησης και η δυνατότητα επιστροφής ή συμψηφισμού της προκύπτουσας διαφοράς, στην περίπτωση που έχει επιβληθεί προσαυξημένο τέλος. Πέμπτον, δίνεται λύση στο ιδιοκτησιακό καθεστώς κτηρίων τα οποία ανήκαν στις πρώην νομαρχίες και τώρα στεγάζουν υπηρεσίες των περιφερειών, αλλά η κυριότητά τους ανήκει στο Υπουργείο Οικονομικών. Με τη ρύθμιση που περιέχεται στην τροπολογία αντιμετωπίζεται το νομικό κενό που υπήρχε και παραχωρούνται δωρεάν στις περιφέρειες, μετά από αίτηση των περιφερειών και με την υποχρέωση να διατηρηθεί η στέγαση των ήδη υφιστάμενων δημοσίων υπηρεσιών και των υπηρεσιών της ΑΑΔΕ. Είναι μια σημαντική εξέλιξη, αφού με αυτόν τον τρόπο οι περιφέρειες μπορούν πλέον να εντάξουν τα κτήρια αυτά σε προγράμματα ενεργειακής αναβάθμισης. Έκτον, παρέχεται η δυνατότητα τμηματικής καταβολής οφειλών φορολογικών αποθηκών αλκοολούχων, οι οποίες εισπράττονται από τα τελωνεία και κατέστησαν ληξιπρόθεσμες έως και 31 Μαρτίου 2021. Πρόκειται για μια ρύθμιση που στηρίζει έμπρακτα τις πληττόμενες λόγω της πανδημίας επιχειρήσεις που διατηρούν φορολογικές αποθήκες αλκοολούχων, οι οποίες, σε αντίθετη περίπτωση, θα αντιμετώπιζαν σοβαρό κίνδυνο βιωσιμότητας στην παρούσα δύσκολη συγκυρία. Έβδομον, επιβεβλημένο και ορθολογικό μέτρο αποτελεί και η ρύθμιση με την οποία αναστέλλονται για έξι μήνες κατασχέσεις, πλειστηριασμοί και αναγκαστικά μέτρα εκτέλεσης για φυσικά και νομικά πρόσωπα που αποδεδειγμένα έχουν πληγεί από θεομηνία. Όγδοον, για να ενισχύσουμε τα έργα που συνδέονται με τις ανανεώσιμες πηγές ενέργειας, αντιμετωπίζουμε το πρόβλημα που είχε δημιουργηθεί με το μεγάλο χρονικό διάστημα που απαιτούνταν για τη νέα έκδοση άδειας προσωρινής προσαιγιάλωσης πλωτού μέσου από τις δημόσιες υπηρεσίες. Δίνεται πλέον η δυνατότητα για απλή χρήση αιγιαλού, παραλίας και θάλασσας έναντι ανταλλάγματος από την αρμόδια κτηματική υπηρεσία, με τη σύμφωνη γνώμη της οικείας λιμενικής αρχής. Ένατον, αναμορφώνεται η σύνθεση της δευτεροβάθμιας επιτροπής χάραξης των ορίων του αιγιαλού, της παραλίας και του παλαιού αιγιαλού, με στόχο να υπάρξει μια ασφαλής, ορθή και ευέλικτη διαδικασία χάραξης των γραμμών αιγιαλού, παραλίας και παλαιού αιγιαλού. Κυρίες και κύριοι συνάδελφοι, και στη δεύτερη τροπολογία με γενικό αριθμό 863 και ειδικό αριθμό 147, περιλαμβάνονται ουσιαστικά μέτρα στήριξης, φορολογικής ελάφρυνσης και διευκόλυνσης πολιτών και επιχειρήσεων, όπως: Πρώτον, η δυνατότητα εμπρόθεσμης υποβολής των δηλώσεων φόρου εισοδήματος φυσικών και νομικών προσώπων μέχρι τις 27 Αυγούστου 2021. Παράλληλα, η καταβολή του φόρου για αυτές τις δηλώσεις ορίζεται σε οκτώ ισόποσες μηνιαίες δόσεις, με υποχρέωση καταβολής των δύο πρώτων δόσεων μέχρι την τελευταία εργάσιμη μέρα του Αυγούστου του 2021. Εφόσον η δήλωση φορολογίας εισοδήματος φυσικών προσώπων υποβληθεί μέχρι τις 28 Ιουλίου 2021 και ο προκύπτων οφειλόμενος φόρος καταβληθεί εφάπαξ μέχρι την τελευταία εργάσιμη ημέρα του μηνός Ιουλίου 2021, παρέχεται στο συνολικό ποσό του φόρου έκπτωση 3%. Δεύτερον, δίνουμε λύση στο πρόβλημα που αντιμετώπιζαν οι ιδιοκτήτες ακινήτων, προκειμένου να μη φορολογηθούν για ενοίκια που δεν εισέπραξαν. Με όσα ίσχυαν μέχρι σήμερα, οι ιδιοκτήτες ακινήτων θα έπρεπε να καταθέσουν αγωγή, γεγονός που, εκτός από τις σχετικές δαπάνες, συνδέεται και με τις αντικειμενικές δυσκολίες που υπάρχουν στις μετακινήσεις και στη λειτουργία των δικαστηρίων λόγω της πανδημίας. Με τη ρύθμιση που περιλαμβάνεται στην τροπολογία απαλλάσσεται από την επιβολή φόρου εισοδήματος το εισόδημα από εκμίσθωση ακίνητης περιουσίας το οποίο δεν έχει εισπραχθεί από τον δικαιούχο, δηλαδή τους ιδιοκτήτες ακινήτων, με μόνη προϋπόθεση την κοινοποίηση εξωδίκων στον μισθωτή, λόγω μη καταβολής μισθώματος, χωρίς να απαιτούνται άλλες νομικές ενέργειες, όπως η άσκηση αγωγής αποβολής ή η επιδίκαση μισθωμάτων. Τρίτον, παρατείνεται μέχρι τις 6 Μαΐου 2021 η δυνατότητα για επιλογή υποβολής χωριστών δηλώσεων των συζύγων. Τέταρτον, επεκτείνεται μέχρι τις 31 Μαΐου 2021 η προθεσμία υποβολής αιτήσεων για την υπαγωγή στον ελεγκτικό τρόπο φορολόγησης εισοδήματος που προκύπτει στην αλλοδαπή φυσικών προσώπων που μεταφέρουν τη φορολογική τους κατοικία στην Ελλάδα. Στην ίδια κατεύθυνση κινείται και η ρύθμιση με την οποία παρατείνεται μέχρι 30 Σεπτεμβρίου 2021 η προθεσμία υποβολής αιτήσεων για υπαγωγή στον ειδικό τρόπο φορολόγησης εισοδήματος από μισθωτή εργασία και επιχειρηματική δραστηριότητα που προκύπτει στην ημεδαπή φυσικών προσώπων που μεταφέρουν τη φορολογική τους κατοικία στην Ελλάδα. Πέμπτον, αντιμετωπίζεται δίκαια, ορθολογικά και αποτελεσματικά το ζήτημα της φορολόγησης, με βάση τα αντικειμενικά κριτήρια διαβίωσης όσων έχουν πληγεί από την πανδημία. Προβλέπεται ότι όσοι συμπεριλαμβάνονται στους πληγέντες δεν θα φορολογηθούν βάσει αντικειμενικών δαπανών διαβίωσης, με την προϋπόθεση ότι και τα δύο προηγούμενα χρόνια δεν είχαν φορολογηθεί με αντικειμενικές δαπάνες διαβίωσης. Έκτον, με ρεαλιστικό και δίκαιο τρόπο αντιμετωπίζουμε και το ζήτημα της μη επίτευξης του απαιτούμενου στόχου του 30% των δαπανών που πρέπει να έχουν γίνει με ηλεκτρονικά μέσα πληρωμής για δύο κατηγορίες, γι' αυτούς που έχουν πληγεί από την πανδημία, δηλαδή τις πληττόμενες επιχειρήσεις, τους εργαζόμενους που τελούν σε αναστολή εργασίας και για τους ιδιοκτήτες ακινήτων που έλαβαν μειωμένα μισθώματα και έκαναν δήλωση COVID, αλλά και για τους πολίτες άνω των εξήντα ετών. Μειώνεται στο ήμισυ για υπόχρεους που δεν εμπίπτουν στην ανωτέρω περίπτωση η προσαύξηση φόρου που προκύπτει για δηλωθέν ποσό με ηλεκτρονικές συναλλαγές το οποίο υπερβαίνει το 20% και υπολείπεται του 30% του πραγματικού τους εισοδήματος. Έβδομον, ένα ακόμη ουσιαστικό μέτρο ανακούφισης και στήριξης των πληγέντων από θεομηνίες, για τους οποίους έχουν ήδη εκδοθεί οι σχετικές αποφάσεις του Υπουργού Οικονομικών από την 1η Ιανουαρίου 2020 μέχρι τη δημοσίευση του νόμου, είναι η παράταση μέχρι και τις 31 Δεκεμβρίου 2021 της καταβολής των βεβαιωμένων οφειλών τους στις ΔΟΥ και τα ελεγκτικά κέντρα. Η ρύθμιση κρίνεται επιβεβλημένη, λόγω της εξαιρετικά δυσχερούς οικονομικής θέσης στην οποία περιήλθαν τα ανωτέρω φυσικά και νομικά πρόσωπα. Όγδοον, παρατείνεται επίσης μέχρι τις 30 Ιουνίου 2021 η προθεσμία υποβολής αίτησης για την άρση της ευθύνης και των μέτρων σε βάρος των αλληλεγγύως ευθυνόμενων διοικούντων νομικά πρόσωπα και νομικές οντότητες για φορολογικές οφειλές. Η παράταση αυτή είναι επιβεβλημένη, αφού κατέστη δύσκολη η εμπρόθεσμη υποβολή των ανωτέρω αιτήσεων, αφού έπρεπε να συγκεντρωθούν στοιχεία από υπηρεσίες και δικαστήρια, ενώ με προηγούμενους νόμους θεσμοθετήθηκαν νέες προϋποθέσεις θεμελίωσης ευθύνης σχετιζόμενες και με την ύπαρξη ή μη υπαιτιότητας, κάτι που δημιούργησε νέα δεδομένα. Ένατον, ρυθμίζονται ζητήματα που προέκυψαν από την πρακτική εφαρμογή του νεοφυούς θεσμού της Επιτροπής Εξώδικης Επίλυσης Φορολογικών Διαφορών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Θα χρειαστώ δύο λεπτά ακόμη, κύριε Πρόεδρε. Αφορούν κυρίως σε θέματα βεβαίωσης, είσπραξης και ρύθμισης των ποσών που θα προκύψουν από την εξώδικη επίλυση φορολογικών διαφορών και τίθενται προς διευκόλυνση τόσο της επιτροπής, όσο και της φορολογικής διοίκησης. Στόχος είναι η επιτάχυνση των εργασιών της επιτροπής μέσω της επίλυσης πρακτικών θεμάτων και η άρτια λειτουργία του πρότυπου ηλεκτρονικού της συστήματος. Δέκατον, ειδικά για το κυνηγετικό έτος 2021-2022, οι κυνηγοί απαλλάσσονται από την υποχρέωση καταβολής τέλους χαρτοσήμου, με την προϋπόθεση έκδοσης ίδιου τύπου άδειας με πέρυσι, αφού για ένα μεγάλο χρονικό διάστημα το κυνήγι είχε απαγορευθεί. Κυρίες και κύριοι συνάδελφοι, όπως αντιλαμβάνεστε, η Κυβέρνηση θα συνεχίσει να λαμβάνει νομοθετικές πρωτοβουλίες, έχοντας ως στόχο τη στήριξη όσων έχουν πληγεί από τις επιπτώσεις της πανδημίας. Κάποιοι επένδυσαν στην καταστροφολογία, αλλά διαψεύστηκαν. Συνεχίζουν να επενδύουν στην κόπωση των πολιτών από τα αναγκαστικά μέτρα προστασίας, που στοχεύουν στον έλεγχο της πανδημίας. Θα διαψεύδονται όσο η χώρα και η κοινωνία μας κάνουν μικρά και μεγάλα βήματα προς την ελευθερία, με την αύξηση των εμβολιασμών, το σταδιακό άνοιγμα δραστηριοτήτων και την άρση των περιοριστικών μέτρων. Υπάρχει, όμως, και μια διαρκής διάψευση για όλους αυτούς, που πηγάζει από την εμπιστοσύνη με την οποία περιβάλλει την Κυβέρνηση και τον Πρωθυπουργό Κυριάκο Μητσοτάκη η πλειοψηφία των Ελλήνων πολιτών. Σας ευχαριστώ.
Κι εμείς ευχαριστούμε, κύριε Υφυπουργέ. Τον λόγο έχει ζητήσει ο κύριος Υπουργός. Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Σε συνέχεια της δικής μου τοποθέτησης και του κυρίου Υφυπουργού, υπάρχουν, όπως ξέρετε, και αναπτύξαμε δύο διατάξεις, μία για ενοικιαστές και μία για ιδιοκτήτες. Σας είχα πει στην πρωτολογία μου ότι θα ακολουθήσει μια σημαντική πίστωση χρηματικού ποσού στους ιδιοκτήτες ακινήτων. Θέλω να σας ενημερώσω, συνεπώς, ότι πιστώνονται 182,5 εκατομμύρια ευρώ σε διακόσιες εξήντα εννέα χιλιάδες τετρακόσιους εξήντα έναν δικαιούχους, ιδιοκτήτες ακινήτων. Συνολικά η στήριξη της πολιτείας μέχρι σήμερα στους ιδιοκτήτες ακινήτων ξεπερνάει τα 385 εκατομμύρια ευρώ. Σας ευχαριστώ πολύ.
Κι εμείς ευχαριστούμε, κύριε Υπουργέ. Στη συνέχεια, θα περάσουμε στις ομιλίες των εισηγητών και ειδικών αγορητών. Τον λόγο έχει η κ. Μανωλάκου από το Κομμουνιστικό Κόμμα Ελλάδας.
Η σημερινή συζήτηση ανέδειξε ότι θεομηνίες και καταστροφές γίνονται. Όμως, κυριαρχεί η αγωνία και κυρίως της αγροτιάς, αν και πότε θα αποζημιωθούν, αν θα μπορέσουν να επιβιώσουν. Αυτό εκφράστηκε ακόμα και σε ομιλίες Βουλευτών της Συμπολίτευσης, κάτω από την πίεση των κινητοποιήσεων των αγροτών όλες αυτές τις ημέρες σε πολλές περιοχές, αφού οι παγετοί κατέστρεψαν πολλές καλλιέργειες και το εισόδημα είναι αμφίβολο αν θα υπάρξει. Το νομοσχέδιό σας συνολικά δεν δίνει απαντήσεις σε τέτοιες αγωνίες και απόγνωση. Σε ό,τι αφορά τις τροπολογίες, θέλω εξαρχής να πω ότι τριάντα δύο άρθρα ήταν το νομοσχέδιο και είκοσι οκτώ άρθρα οι τροπολογίες οι υπουργικές. Στην ίδια ρότα, βέβαια, και οι τροπολογίες με το νομοσχέδιο. Θα ήθελα ν' αναφερθώ ενδεικτικά σε όλες. Στην πρώτη, τα περισσότερα άρθρα αναφέρονται σε παρατάσεις, σε έκτακτα μέτρα ή αναστολές λόγω πανδημίας. Δεν τα θεωρούμε ιδιαίτερα σημαντικά. Είμαστε θετικοί σε ό,τι αφορά τα άρθρα που αφορούν τις αποζημιώσεις εργαζομένων λόγω καταγγελίας της σύμβασης και την αναστολή αναγκαστικής εκτέλεσης για πληγέντες από θεομηνία. Ωστόσο, είμαστε αντίθετοι στα τρία τελευταία άρθρα, στη συμμετοχή δημιουργίας ταμείων ή χρηματοδοτικών μηχανισμών στον ιμπεριαλιστικό οργανισμό του Διεθνούς Νομισματικού Ταμείου και στην παραχώρηση τμημάτων αιγιαλών στις επιχειρήσεις ΑΠΕ, για να είναι πιο οικονομική η εγκατάσταση ανεμογεννητριών. Τους έχετε παραχωρήσει όλοι σας στεριά, τώρα και θάλασσα, για τη σίγουρη κερδοφορία τους. Και παραχωρείτε όχι μία φορά, για την εγκατάσταση, αλλά για όσο διαρκεί η λειτουργία τους. Δηλαδή, αν πάθει καμμία ζημιά ή θέλει διόρθωση ή αντικατάσταση, τότε και πάλι μπορεί αυτό να γίνει από τη θάλασσα. Όμως, αν η περιοχή είναι μέρος, τμήμα, της παραλίας, τότε τι γίνεται; Τότε αποκλείετε και αρπάζετε τη χρήση της από το κοινωνικό σύνολο για το κέρδος του ομίλου. Αν είναι αδιαμόρφωτο τμήμα αιγιαλού εκτός παραλίας, τότε δημιουργείται πρόβλημα αλλοίωσης τοπίου και, φυσικά, θα είναι έλξη και για άλλες επιχειρηματικές δραστηριότητες. Άρα αλλάζετε χρήση. Μάλιστα, ακριβώς γι' αυτό, αλλάζετε και τη σύνθεση της δευτεροβάθμιας επιτροπής που θα καθορίζει τα όρια του αιγιαλού, τις παραλίες και του παλιού αιγιαλού, για να εξασφαλίζετε την απρόσκοπτη υλοποίηση των κυβερνητικών επιλογών και, φυσικά, πολύ μεγαλύτερο έλεγχο. Εμείς σε αυτή την τροπολογία συνολικά εκφραζόμαστε με το «παρών». Σε ό,τι αφορά τη δεύτερη, για τις οικονομικές εκκρεμότητες του Υπουργείου Μετανάστευσης και Ασύλου, και σε αυτό θα εκφραστούμε με το «παρών», ενώ στην τρίτη τροπολογία, που αφορά τη μεταβίβαση εμπορικού σήματος για τη διενέργεια αγώνων του μηχανοκίνητου αθλητισμού, το άρθρο αυτό το θεωρούμε απαράδεκτο και προκλητικό. Και με την ομιλία του ο Υφυπουργός Αθλητισμού αρνήθηκε να ικανοποιήσει ουσιαστικά ανάγκες εργαζομένων. Παίρνετε το εμπορικό σήμα και θα το δώσετε σε κάποιους που θα κερδοφορήσουν, αντλώντας κέρδη από την διοργάνωση αγώνων ράλι. Ωστόσο, τους εβδομήντα εργαζόμενους της ΕΛΠΑ τούς αφήνετε ξεκρέμαστους από τα χρωστούμενα της ΕΛΠΑ σε μισθούς, ασφαλιστικά, συνταξιοδοτικά. Το τι θα απογίνουν αυτοί οι άνθρωποι δεν σας ενδιαφέρει. Καταψηφίζουμε, λοιπόν, την τροπολογία, παρ' όλο που δεν είμαστε αρνητικοί στο δεύτερο άρθρο, που αναφέρεται στην τροποποίηση προκηρύξεων αθλητικών διοργανώσεων πρωταθλήματος για την αγωνιστική περίοδο 2020-2021. Σε ό,τι αφορά την τελευταία τροπολογία, που ανέλυσε και μέσα από την ομιλία του ο κύριος Υφυπουργός, εμείς λέμε ότι είναι μικρο - μεταρρυθμίσεις, παρατάσεις οφειλών και περισσότερων δόσεων σε πληγέντες από την οικονομική καπιταλιστική κρίση και την πανδημία. Αφού δεν έχετε να λάβετε από κατεστραμμένους, χρεοκοπημένους ανθρώπους, τι κάνετε; Τους δίνετε παρατάσεις. Αφού στις περισσότερες περιπτώσεις κλείσατε μαγαζιά, κλείσατε κλάδους και κανονικά θα έπρεπε να τους απαλλάξετε και από φόρους και να διαγράψετε χρέη ή τουλάχιστον να τα ψαλίδισετε δραστικά, τι κάνετε; Έρχεστε να δώσετε περαιτέρω παρατάσεις και να τα διεκδικείτε, πράγμα απαράδεκτο. Όμως και σε αυτή την τροπολογία θα εκφραστούμε με το «παρών».
Ευχαριστούμε, κυρία Μανωλάκου. Τον λόγο έχει ο κ. Γεώργιος Καμίνης από το Κίνημα Αλλαγής.
Ευχαριστώ, κύριε Πρόεδρε. Είχαμε καταθέσει μια τροπολογία για τα ανταλλάξιμα κτήματα του δημοσίου στον Δήμο Καλαμαριάς, στην οποία ο κύριος Υπουργός και ο κύριος Υφυπουργός δεν αναφέρθηκαν καθόλου. Σε διάφορα σημεία στην περιοχή του Δήμου Καλαμαριάς της Θεσσαλονίκης υπάρχουν ευρύτερες εκτάσεις ανταλλάξιμων κτημάτων που διεκδικεί το δημόσιο. Στην πλειονότητα των περιπτώσεων η προβολή εκ μέρους του δημοσίου δικαιώματος κυριότητας έχει επέλθει μετά από αδιατάρακτη νομή και κατοχή των ακινήτων, τόσο από ιδιώτες όσο και από τον τοπικό οργανισμό αυτοδιοίκησης. Η εκ των υστέρων προβολή δικαιώματος κυριότητας αναδεικνύει τα πολύ σοβαρά προβλήματα που συνδέονται με τη συγκεκριμένη εφαρμογή του νόμου, καθώς πρόκειται για περιπτώσεις ακινήτων που εμπίπτουν στο σχέδιο πόλης και φέρουν συγκεκριμένο χαρακτηρισμό είτε ως ιδιωτικά ακίνητα είτε ως κοινόχρηστα και κοινωφελή, στα οποία έχουν ήδη ανεγερθεί νομίμως κτίσματα για δημόσια ή ιδιωτική χρήση. Είναι προφανές ότι έχουν μεσολαβήσει σημαντικά γεγονότα, που έχουν θεμελιώσει δικαιώματα καλόπιστων τρίτων και γενικά έχουν παγιωθεί καταστάσεις, τις οποίες δεν είναι δυνατόν να αγνοεί το επίσημο κράτος διά του νομοθέτη. Η τροπολογία μας αποσκοπεί στην ικανοποίηση αυτής της ανάγκης για άμεση αντιμετώπιση μιας προβληματικής, πραγματικής και νομικής κατάστασης. Και σημειώνουμε ότι ανάλογη ρύθμιση θεσπίστηκε πολύ πρόσφατα με τις διατάξεις του άρθρου 26 του ν.4778. Πρόκειται για ανταλλάξιμα ακίνητα, τα οποία βρίσκονται εντός του ρυμοτομικού σχεδίου της πόλης των Σερρών. Ζητάμε, λοιπόν, να δεχθείτε ανάλογη ρύθμιση που προτείνουμε και για την Καλαμαριά. Ευχαριστώ, κύριε Πρόεδρε.
Και εγώ ευχαριστώ, κύριε Καμίνη. Σειρά έχει ο κ. Κόκκαλης.
Κύριε Πρόεδρε, θα μπορούσα να έχω τον λόγο;
Ορίστε, κυρία Παπανάτσιου, έχετε τον λόγο.
Κύριε Υπουργέ, θα ήθελα να σας ρωτήσω: Στο άρθρο 3 της τροπολογίας μιλάτε για εξώδικη καταγγελία της μίσθωσης. Έτσι δεν είναι; Δηλαδή, σε καιρό πανδημίας για πληγέντες επιχειρηματίες είτε για εργαζόμενους πρέπει οπωσδήποτε ο ιδιοκτήτης να έχει εξώδικη καταγγελία της μίσθωσης, για να μπορέσει να μη δηλώσει τα εισοδήματα που δεν θα εισπράξει στη φορολογική του δήλωση. Είναι προϋπόθεση και στον καιρό της πανδημίας. Έτσι; Διευκρίνιση θέλω. Και κάτι άλλο θα ήθελα να ρωτήσω, για τα ηλεκτρονικά μέσα πληρωμής. Εκεί υπάρχει θέμα όταν κάποιος έχει παραπάνω δαπάνες από εισοδήματα τα οποία δεν φορολογούνται, που είναι έσοδα από την πανδημία. Υπάρχει ποινή για αυτό ή όχι; Θα ήθελα διευκρινίσεις για αυτά τα δύο ζητήματα της τροπολογίας. Και για τα τεκμήρια, αν το αντιλαμβανόμαστε σωστά, ισχύει ότι, αν δεν είχε στα προηγούμενα χρόνια πληρωμή φόρων με βάση τα τεκμήρια, ισχύει τώρα και η απαλλαγή πάλι.
Ευχαριστούμε πολύ, κυρία Παπανάτσιου. Θέλετε να απαντήσετε τώρα, κύριε Υπουργέ, ή στο τέλος;
Θα απαντήσω τώρα, κύριε Πρόεδρε.
Όπως αγαπάτε.
Αν λέτε για το άρθρο 3 της δεύτερης τροπολογίας που κατατέθηκε πριν από λίγο για τα ανείσπρακτα ενοίκια, είναι ξεκάθαρο. Με την απλή κοινοποίηση εξωδίκου και μόνο, χωρίς να απαιτούνται αυτά που προβλέπει ο νόμος για τις αγωγές, όπως το ξέρετε πάρα πολύ καλά, δεν φορολογείται ο εκμισθωτής για το μέρος των ενοικίων που δεν εισπράχθηκε μόνο. Με μια κοινοποίηση απλού εξωδίκου, λόγω των περιοριστικών μέτρων και μόνο με την κοινοποίηση εξωδίκου.
Για τα τεκμήρια… (δεν ακούστηκε)
Σας παρακαλώ, μην κάνετε διάλογο. Θα απαντήσει, κυρία Παπανάτσιου.
Δεν άκουσα την ερώτηση, κύριε Πρόεδρε.
Ορίστε, κυρία Παπανάτσιου, επαναλάβετε την ερώτηση.
Για τα τεκμήρια είναι προϋπόθεση τα δύο προηγούμενα χρόνια να μην είχε εισοδήματα από τα τεκμήρια;
Το κατάλαβα. Εντάξει. Για όλους που έχουν πληγεί από την πανδημία - πληττόμενες επιχειρήσεις, εργαζομένους που τελούν σε αναστολή, αλλά και ιδιοκτήτες που έλαβαν μειωμένα μισθώματα και έκαναν δήλωση COVID - δεν θα φορολογηθούν φέτος με τον εναλλακτικό τρόπο υπολογισμού του φόρου, αν δεν καλύπτουν τα τεκμήρια διαβίωσης με τις αντικειμενικές δαπάνες. Εξαιρούνται, όμως, αυτοί που έχουν φορολογηθεί με αυτόν τον τρόπο υπολογισμού, με τα τεκμήρια διαβίωσης, τα δύο προηγούμενα χρόνια. Θεωρείται ότι το έχουν κάνει κατά σύστημα. Δηλαδή, φορολογούνται και τα προηγούμενα χρόνια, που δεν ήταν η πανδημία, με αυτόν τον τρόπο υπολογισμού του φόρου, όχι με το πραγματικό τους εισόδημα, αλλά με τα τεκμήρια διαβίωσης. Το πραγματικό τους εισόδημα δεν μπορούσε να καλύψει τα τεκμήρια διαβίωσης και φορολογούνται με τη διαφορά αυτού του φόρου. Ακριβώς το ίδιο έχουμε κάνει και με την εισφορά αλληλεγγύης, ακριβώς την ίδια διάταξη. Εκεί πέρα ήταν ένα από τα δύο χρόνια να μην έχεις φορολογηθεί με τα τεκμήρια διαβίωσης. Εδώ είναι πιο ευνοϊκό ακόμη το μέτρο. Είναι και τα δύο προηγούμενα φορολογικά έτη να μην έχεις φορολογηθεί με τα τεκμήρια διαβίωσης.
Ευχαριστούμε πολύ, κύριε Υπουργέ. Τώρα είναι η σειρά του κ. Βασίλη Κόκκαλη από τον ΣΥΡΙΖΑ. Ορίστε, κύριε Κόκκαλη, έχετε τον λόγο και συγγνώμη για τη μικρή ταλαιπωρία.
Ευχαριστώ, κύριε Πρόεδρε. Κανένα πρόβλημα. Κυρίες και κύριοι συνάδελφοι, να θυμίσω από τούτο εδώ το Βήμα το πλεονέκτημα του μονολόγου. Ο καθένας μπορεί να λέει ό,τι θέλει. Όταν μπαίνει, όμως, στη βάσανο της σύγκρισης από αυτόν ο οποίος παρακολουθεί, τότε αυτό το πλεονέκτημα γίνεται μειονέκτημα. Όσον αφορά τη φράση «Ενιαίο πλαίσιο προστασίας» για τους πληγέντες, ακούσαμε τους περισσότερους Βουλευτές της Συμπολίτευσης να επαναλαμβάνουν τις διατάξεις του νόμου, τι λένε τα άρθρα. Ένα ουσιαστικό επιχείρημα δεν ακούσαμε, δυστυχώς. Ακούσαμε και τον κύριο Υπουργό, ο οποίος έφυγε τώρα, να λέει ως επιχείρημα ότι επειδή δύο Αρχηγοί Κοινοβουλευτικών Ομάδων δεν μίλησαν για το νομοσχέδιο, άρα σημαίνει ότι είναι σωστό. Είναι σοβαρό επιχείρημα αυτό; Είναι σοβαρό συμπέρασμα; Κυρίες και κύριοι συνάδελφοι, εμείς θα εκφραστούμε με το «παρών» επί της αρχής, υπερψηφίζοντας, όμως, αρκετά, σχεδόν τα περισσότερα, άρθρα του νομοσχεδίου. Γιατί; Βλέπετε πουθενά, κυρίες και κύριοι της Συμπολίτευσης, τη λέξη «νοικοκυριά» σε αυτό το νομοσχέδιο; Εάν τη βλέπετε, να μας την πείτε. Βλέπετε πουθενά τη δέσμευση του κράτους, τη δέσμευση της πολιτείας ότι σε περίπτωση ζημιάς θα καλυφθεί αυτό το ποσοστό, το 50%, το 70%, το 80%, το 100%; Εμείς λέμε 100%. Βλέπετε πουθενά τον ΕΛΓΑ; Βλέπετε πουθενά σε αυτό το νομοσχέδιο τη μείωση της γονιμότητας των εδαφών; Δυστυχώς, δεν το άκουσα από κανέναν σήμερα, ούτε και από Βουλευτές οι οποίοι κατάγονται από τον Έβρο. Για εθνικούς λόγους οφείλει η Κυβέρνηση να σκύψει πάνω στο πρόβλημα της μείωσης της γονιμότητας των εδαφών. Επειδή, συνεπώς, θεωρούμε ότι είναι κοροϊδία να μην αναλαμβάνει το κράτος την αυτονόητη υποχρέωση να πει στον πολίτη ότι, σε περίπτωση ζημιάς, σου καλύπτω το 100% ή το 80%, επειδή θεωρούμε κοροϊδία αυτό το νομοσχέδιο, το οποίο έχει τίτλο και στην αιτιολογική έκθεση «Ενιαίο πλαίσιο προστασίας», θα πω ότι απουσιάζει η βασική λέξη «νοικοκυριά», εκτός αν αυτά τα οποία απουσιάζουν είναι στο νομοσχέδιο. Γιατί, είπαμε, ο μονόλογος έχει πλεονέκτημα. Ο καθένας μπορεί να λέει ό,τι θέλει. Έλεος, όμως! Δεν μπορείτε να λέτε ότι σήμερα θα ψηφισθεί ένα ενιαίο θεσμικό πλαίσιο προστασίας των πληγέντων. Πείτε καλύτερα «για τις επιχειρήσεις», που και πάλι για τις επιχειρήσεις είναι επανάληψη παλαιότερων διατάξεων. Δεν προσφέρει τίποτα απολύτως. Και δεν προσφέρει για ποιον λόγο; Διότι δεν δεσμεύεται σήμερα το κράτος για την αυτονόητη υποχρέωσή του και εμείς αυτό το θεωρούμε κοροϊδία. Όμως, ότι υπάρχει ανάγκη για ένα θεσμικό πλαίσιο, ναι, υπάρχει και ξέρετε πολύ καλά ότι καταθέσαμε προτάσεις. Διότι είχαμε καταθέσει προτάσεις, πολλές εκ των οποίων έγιναν δεκτές. Άρα μη μας κατηγορείτε ότι δεν καταθέτουμε προτάσεις και ότι βάζουμε το κομματικό συμφέρον πάνω από το εθνικό. Απαντήστε σε αυτά τα ερωτήματα. Ρωτήστε - απευθύνομαι στους Βουλευτές της Συμπολίτευσης - όχι φωναχτά, αλλά τον εαυτό σας: Υπάρχει η πρόβλεψη για τα νοικοκυριά στο νομοσχέδιο, ναι ή όχι; Υπάρχει η πρόβλεψη για την υποχρέωση του κράτους να δεσμευθεί σε τι ποσοστό θα καλύπτει τη ζημιά στις επιχειρήσεις, ναι ή όχι; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μισό λεπτό, κύριε Πρόεδρε.
Μην αγχώνεστε, κύριε Κόκκαλη, όσο θέλετε.
Έρχομαι στις τροπολογίες. Είπε ο κύριος Υπουργός, ο κ. Σταϊκούρας, ότι απορρίπτει τις βουλευτικές τροπολογίες. Να θυμίσω λίγο - και μιας και έγινε κουβέντα για τον ακατάσχετο επαγγελματικό λογαριασμό - ότι την τροπολογία την οποία καταθέσαμε τη Δευτέρα, ουσιαστικά η Κυβέρνηση την κάνει δεκτή. Γιατί χθες το Υπουργείο Εργασίας - μέσω δελτίου Τύπου, επίσημη ανακοίνωση - είπε ότι θα παραταθεί η χρονική περίοδος για τη ρύθμιση - αίτηση υπαγωγής στις εκατόν είκοσι δόσεις. Θέλω να ρωτήσω το εξής: Τώρα ο νόμος Κατρούγκαλου είναι καλός; Αυτός ο νόμος, ο νόμος του 2020, δεν έχει καμμία διαφορά με τον νόμο του 2019. Και ξέρετε τι λέει ο νόμος του 2019, που τον επαναλαμβάνετε το 2020 με τον ν.4756; Ότι η οφειλή των ελεύθερων επαγγελματιών, των αγροτών, των αυτοαπασχολούμενων από τι θα προσδιορίζεται; Να το ακούσω! Θα προσδιορίζεται από το εισόδημα. Είναι δίκαιος τρόπος υπολογισμού της οφειλής; Κι αυτό εσείς το επαναλαμβάνετε - και καλά κάνετε - με τον νόμο του 2020. Τώρα είναι καλός ο νόμος Κατρούγκαλου; Κι επειδή είπατε για τον επαγγελματικό, ιδού η Ρόδος, ιδού και το πήδημα, κύριε Υπουργέ. Παρακαλώ προχωρήστε στη θέσπιση του ακατάσχετου επαγγελματικού λογαριασμού. Εμείς, σε περίοδο μνημονίων, θεσπίσαμε το ακατάσχετο για τους αγρότες και το ξέρετε πολύ καλά. Γιατί γελάτε; Μήπως δεν ισχύει; Προχωρήστε σε αντίστοιχο ακατάσχετο για τους επαγγελματίες. Την τροπολογία του Υπουργείου Μετανάστευσης την υπερψηφίζουμε. Δεν υπερψηφίζουμε την τροπολογία του Υπουργείου Αθλητισμού. Ως προς την τελευταία τροπολογία, μπορούσατε να φέρετε αυτές τις διατάξεις, κύριε Υπουργέ, τουλάχιστον χθες ή προχθές και όχι τρεις ώρες πριν από τη λήξη της συνεδρίασης. Νομίζω ότι δεν αντιστοιχούν σε καλή νομοθέτηση τέτοιου είδους πρακτικές, δηλαδή οι τροπολογίες να είναι πολύ περισσότερες σελίδες από το ίδιο το σχέδιο νόμου. Πιστεύω να ήμουν σαφής, γιατί επί της αρχής λέμε «παρών», αλλά υπερψηφίζουμε τα περισσότερα άρθρα του νομοσχεδίου. Διότι δεν απαντά σε καίρια ερωτήματα και για τα νοικοκυριά και για τους αγρότες, αλλά και για τους επιχειρηματίες, οι οποίοι έχουν λάβει μόνο το 20% και τουλάχιστον δεν δεσμεύεστε ούτε προφορικά ούτε γραπτά και να πείτε «πήρατε το 20% και θα πάρετε το άλλο 50%, το άλλο 40%, το άλλο 80% σε πέντε μήνες, σε έναν χρόνο.». Έτσι χτίζεται η σχέση εμπιστοσύνης πολίτη - πολιτείας; Και μας καλείτε και απορείτε μάλιστα λέγοντας «γιατί δεν το ψηφίζετε;». Ευχαριστώ, κύριε Πρόεδρε.
Κι εγώ ευχαριστώ, κύριε Κόκκαλη. Τον λόγο έχει ο κ. Αρσένης από το ΜέΡΑ25.
Ευχαριστώ, κύριε Πρόεδρε. Βουλεύτριες και Βουλευτές, Υφυπουργέ, η τοποθέτησή μας από την αρχή είναι και στα τρία θέματα που εμείς εντοπίζουμε σε αυτό το νομοσχέδιο. Το ένα είναι η αύξηση του προϋπολογισμού, που είναι καλοδεχούμενη. Ήταν ένας μη υλοποιήσιμος προϋπολογισμός, το είχαμε καταγγείλει. Όμως, πού είναι οι αυξήσεις για την υγεία; Όπως και ο προϋπολογισμός έτσι και η αύξησή του τώρα, η αναθεώρησή του, συμβαίνει λες και δεν υπάρχει υγειονομική κρίση, λες και δεν ζούμε αυτή τη στιγμή στον απόλυτο κορεσμό των νοσοκομείων, σε μια κλιμάκωση της υγειονομικής κρίσης, με κύματα να έρχονται ξανά στο μέλλον, όπως μας λέει ο Παγκόσμιος Οργανισμός Υγείας. Στο κομμάτι των αποζημιώσεων από τις φυσικές καταστροφές, και πάλι εδώ πέρα θα υπάρχουν αποζημιώσεις πραγματικά της παραγωγής που χάνεται, παραδείγματος χάριν, για τους αγρότες; Θα γίνονται με πραγματικά στοιχεία ή θα γίνονται πάλι με μοντέλα μέσης παραγωγής στη συγκεκριμένη περιοχή, μέσης τιμής ανά προϊόν και ούτω καθεξής; Χρειαζόμαστε μια δέσμευση της Κυβέρνησης, όχι ένα ακόμη καλούπι, αλλά μια δέσμευση για πραγματικές αποζημιώσεις της πλήρους ζημιάς. Το τρίτο που για εμάς είναι επίσης σημαντικό αφορά στην τροπολογία 1, το άρθρο 12, που αφορά τα αιολικά. Κι εδώ θα επαναλάβουμε το εξής: Επιτρέπετε να υπάρχει προσέγγιση σκαφών σε οποιοδήποτε σημείο, παραλία ή άλλο σημείο παράκτιο, και τα αιολικά να μην έρχονται από τα λιμάνια. Όμως, αυτό το επιτρέπετε - προφανώς γιατί υπάρχουν αντιδράσεις των τοπικών κοινωνιών και θέλετε να τους παρακάμψετε - ταυτόχρονα και καθ' όλη τη διάρκεια της λειτουργίας στην ουσία των αιολικών, καθώς ανάγκες για να μεταφερθούν εξαρτήματα - όπως περιγράφει η τροπολογία - θα υπάρχουν και κατά την επισκευή. Στην ουσία, δηλαδή, πρόκειται για μια παραχώρηση αιγιαλού και παραλίας σε αυτές τις εταιρείες. Δεν παίρνουν μόνο βουνά. Δεν παίρνουν μόνο περιοχές «NATURA». Παίρνουν και τον αιγιαλό και την παραλία. Σε αυτό το σημείο θα ήθελα να προσθέσω και να κλείσω με μια καταγγελία για το τι γίνεται σήμερα σε έναν αιγιαλό κοντά μας, στον Πειραιά. Μπορεί να μιλάμε με τρομερές κορώνες για τα διακόσια χρόνια της Επανάστασης, αλλά αυτή τη στιγμή κατασκευάζετε, στην πράξη χωρίς μελέτη περιβαλλοντικών επιπτώσεων, ένα έργο, έναν τεράστιο λιμένα, ένα λιμάνι στην Πειραϊκή, έξω στη θάλασσα, που θα αποκόπτει τον τάφο του Θεμιστοκλή από όλη την περιοχή της Μάχης της Σαλαμίνας. Αυτή τη στιγμή το τέταρτο κεσόν με διάφορα υλικά, για τα οποία έχει γίνει μεγάλη συζήτηση για την ποιότητά τους και για τη ρύπανση που προκαλούν, έχει πέσει στην Πειραϊκή. Η μόλυνση αυτή διασπείρεται σε όλη την Πειραϊκή, υπάρχει μια θολούρα παντού. Τα κινήματα τρέχουν στα δικαστήρια, βγάζουν ασφαλιστικά μέτρα ξανά και ξανά και έχουμε ένα κράτος το οποίο προχωράει, ενισχύει και ενθαρρύνει εργασίες οι οποίες έχουν, το λιγότερο, ελλιπή αδειοδότηση. Αυτό πρέπει να σταματήσει κάποια στιγμή. Οπότε, για εμάς το «όχι» έρχεται και για τα τρία ζητήματα. «Όχι» για την αναθεώρηση του προϋπολογισμού, δίνοντας χρήματα, κατά τη γνώμη μας, πάλι στους πέντε μεγάλους επιχειρηματίες και ξεκάθαρα όχι στην υγεία. «Όχι» για ένα ταμείο για τις φυσικές καταστροφές, το οποίο δεν ασχολείται με το μεγάλο ζήτημα που είναι η πλήρης αποζημίωση των πληγέντων. Και βέβαια «όχι» για τα αιολικά, που στην ουσία κάνατε παραχώρηση αιγιαλού και παραλίας στις μεγάλες κατασκευαστικές εταιρείες, τους εργολάβους των ΑΠΕ. Ένα ξεκάθαρο «όχι» και στα τρία αυτά ζητήματα από το ΜέΡΑ25. Ευχαριστώ.
Ευχαριστώ πολύ. Τον λόγο έχει ο εισηγητής της Νέας Δημοκρατίας, ο κ. Αμανατίδης.
Ευχαριστώ, κύριε Πρόεδρε. Κύριε Υπουργέ, κατ' αρχάς, θα ήθελα να ευχαριστήσω τους συμμετέχοντες ομιλητές - και από τα άλλα κόμματα, αλλά και γενικά τους συναδέλφους Βουλευτές όλων των παρατάξεων - για το καλό και παραγωγικό κλίμα που επικράτησε κατά τη σημερινή συνεδρίαση της Ολομέλειας αλλά και κατά τις τέσσερις προηγούμενες συνεδριάσεις των επιτροπών. Επί τη ευκαιρία που κλείνουμε σήμερα το νομοσχέδιο, θα ήθελα να δώσω μερικές διευκρινίσεις και να πω την άποψή μου για μερικά θέματα. Πρώτον, είναι ξεκάθαρο, επειδή τέθηκαν ζητήματα ποιους αφορά και ποιους δεν αφορά, ότι το σχέδιο νόμου αφορά την καταβολή επιχορήγησης για ζημιές σε επιχειρήσεις και νομικά πρόσωπα μη κερδοσκοπικού χαρακτήρα. Είναι σαφές και δεν κρύβεται τίποτα πίσω από αυτό. Όλες οι ρυθμίσεις του σχεδίου νόμου προς αυτό επιτείνουν και αυτά τα θέματα ρυθμίζουν. Το δεύτερο που θέλω να πω είναι ότι δεν περιλαμβάνει τις κλασικές ζημιές στις αγροτικές εκμεταλλεύσεις, όπως είναι ο παγετός, η βροχή, οι υψηλές θερμοκρασίες, οι οποίες είναι, όπως λέμε, ανταποδοτικού χαρακτήρα. Και θυμίζω πως πέρυσι για πρώτη φορά, με πρωτοβουλία του Πρωθυπουργού της χώρας κ. Μητσοτάκη, πληρώθηκε με ένα έξτρα ποσόν 35 εκατομμυρίων το σύνολο των αποζημιώσεων αυτής της μορφής. Επίσης, μέσα στο πλαίσιο του παρόντος σχεδίου νόμου ,που θα αποτελέσει και νόμο σε λίγο, μπορούν να καλυφθούν δαπάνες που δεν προβλέπονται από τον κανονισμό ασφαλίσεων του ΕΛΓΑ, καθώς και άλλες ζημίες που χορηγούνται βάσει του κανονισμού κρατικών ενισχύσεων. Το λέει ρητά στο άρθρο 11: «Δεν περιλαμβάνει αποζημιώσεις για τα έργα υποδομής που καταβάλλονται από το Υπουργείο Εσωτερικών στους δήμους, με πόρους του Προγράμματος Δημοσίων Επενδύσεων. Δεν περιλαμβάνει αποζημιώσεις για αντιπλημμυρική θωράκιση που γίνονται με πόρους του Υπουργείου Μεταφορών και Επικοινωνιών. Δεν περιλαμβάνει αποζημιώσεις για αποκατάσταση υποδομών και δικτύων που μπορεί να γίνονται από τις περιφέρειες μέσω χρηματοδότησης από το Υπουργείο Ανάπτυξης και από το Υπουργείο Εσωτερικών.». Αυτά που λέω τώρα τα είπε ο κύριος Υπουργός στην τέταρτη συνεδρίαση, αν θυμάμαι καλά, της Επιτροπής Οικονομικών Υποθέσεων για το θέμα αυτό και ήταν πολύ σαφή. Μάλιστα, όλα αυτά τα ποσά τα οποία σάς αναφέρω αθροίζουν περίπου 600 εκατομμύρια ευρώ για την περίπτωση του «Ιανού». Επίσης: «Δεν περιλαμβάνει αποζημιώσεις για τις πρώτες ανάγκες των νοικοκυριών και για οικοσυσκευή που καλύπτονται από το Υπουργείο Εσωτερικών.». Επομένως το τσιμπολόγημα κάποιων πιθανών ελλείψεων επί του σχεδίου νόμου δεν έχει έννοια, καθώς, όπως βλέπετε, χρηματοδοτούνται από άλλες πηγές χρηματοδότησης. Όπως αντίστοιχα: «Δεν περιλαμβάνει και τις αποζημιώσεις για τις κατοικίες που επίσης χρηματοδοτούνται από το Υπουργείο Μεταφορών και Επικοινωνιών με χρηματοδότηση από το Υπουργείο Οικονομικών. Επιπρόσθετα, δεν περιλαμβάνει τη στεγαστική συνδρομή σε φυσικά και νομικά πρόσωπα, την επιδότηση ενοικίου και συγκατοίκησης. Ρητά, αυτά είναι γνωστόν ότι δεν περιλαμβάνονται, γιατί περιλαμβάνονται από άλλες πηγές χρηματοδότησης.». Κάτι ακόμα που θέλω να πω είναι ότι έγινε λόγος για προτάσεις που έγιναν αποδεκτές. Αυτό αποτυπώνει το πώς η Κυβέρνηση αντιλαμβάνεται τη διαβούλευση και την αντίθετη ή διαφορετική ή, θα έλεγα, χρήσιμη άποψη. Δεν σημαίνει σώνει και καλά, όπως φάνηκε να εννοηθεί, ότι η μία πλευρά περνάει τις απόψεις της στην άλλη πλευρά. Αυτό θα πρέπει να το χρεώσουμε ως μια δημιουργική αλληλοσυσχέτιση όλων των παρατάξεων μέσα στη Βουλή. Επίσης, έγινε λόγος για την έννοια της θεομηνίας. Όπως, όμως, η θεομηνία δεν μπορεί να προσδιορίζεται όπως εμείς τη θέλουμε, προσδιορίζεται από ενωσιακά κείμενα και επομένως περιπτωσιολογικά θα μπορούσε να έχει και διαφορετική ερμηνεία σε διαφορετικά θέματα. Δεν υπάρχει οικοδομική δραστηριότητα που δεν μπορεί να ενταχθεί, με λίγα λόγια. Το λέω γιατί στις συζητήσεις της επιτροπής διατυπώθηκαν μερικές απόψεις, όπως ότι περιλαμβάνει ή δεν περιλαμβάνει τους αλιείς, διατυπώθηκαν ερωτήματα, όπως τι γίνεται με τις επιχειρήσεις δασοπονίας κ.ο.κ.. Ρητά αναφέρεται για κάθε νομική οντότητα που εκτελεί οικοδομική δραστηριότητα. Επίσης, έγινε συζήτηση για τις τροπολογίες που τέθηκαν ως πολλές σε αριθμό και περιεχόμενο. Ο Υπουργός έδωσε τις δέουσες απαντήσεις για το θέμα αυτό. Εγώ συμπληρώνω ότι κάθε θέμα θα πρέπει να αντιμετωπίζεται υπό το πρίσμα αν είναι χρήσιμο, αν δηλαδή οι τροπολογίες είναι χρήσιμες, αν λύνουν προβλήματα, όπως είπα και στην πρωτολογία μου, και αν δίνουν προοπτικές. Αυτές οι ρυθμίσεις εξυπηρετούν αυτούς τους στόχους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω, κύριε Πρόεδρε. Όσοι συνάδελφοι τοποθετήθηκαν επί του περιεχομένου του νομοσχεδίου δεν εξέφρασαν διαφορετική άποψη επί του πρακτέου, παρά κάποιες λεκτικές διαφοροποιήσεις. Επαναλαμβάνω ότι όπου οι προτάσεις ήταν παραγωγικές, λήφθηκαν υπ' όψιν. Τώρα, όσον αφορά στην επίπτωση των πρόσφατων ζημιών από παγετό σε ένα μεγάλο γεωγραφικό τμήμα της χώρας, θα ακολουθήσει συγκεκριμένη στρατηγική και ποσοτικός προσδιορισμός. Πότε αυτό; Όταν τελειώσει η διαδικασία της καρπόδεσης και φτάσουμε στη φάση της καρπόπτωσης, όπου εκεί πραγματικά μπορεί κανείς να αποτυπώσει το μέγεθος και τη σημαντικότητα του προβλήματος. Είμαι επίσης σίγουρος, επειδή ξέρω πώς λειτουργεί η Κυβέρνηση, ότι η Κυβέρνηση ασχολείται και με θέματα τα οποία είναι υπαγόμενα αυτών των ζημιών που οφείλονται στους παγετούς, δηλαδή που αφορούν στις μεταποιητικές επιχειρήσεις που ως πρώτη ύλη χρησιμοποιούσαν τα προϊόντα αυτών των γεωργικών επιχειρήσεων. Έγινε, επίσης, μία αναφορά στο ότι αυτό το νομοσχέδιο αναφέρεται και επικαλείται την ανάγκη σύνταξης πολλών ΚΥΑ ή υπουργικών αποφάσεων. Νομίζω ότι ο κάθε νόμος πρέπει να κρίνεται για την απλότητα, για τη σκοπιμότητα, έτσι κι αλλιώς, αλλά και για την ευελιξία που δίνει, έτσι ώστε η οποιαδήποτε αλλαγή να μην είναι χρονοβόρα μέσω αλλαγών στο νομοθετικό πλαίσιο, αλλά μέσω αλλαγών στις κοινές υπουργικές αποφάσεις και τις υπουργικές αποφάσεις. Τέλος, έγινε μία αναφορά στο εάν τελικά το ποσοστό το οποίο καλύπτεται με βάση τις προβλέψεις του σχεδίου νόμου αφορά στο 100% ή λιγότερο. Νομίζω ότι μέχρι τώρα δεν είπε κανείς ότι δεν αφορά στο 100%. Εκεί που ο νόμος το θέλει είναι για τους αγρότες οι οποίοι παθαίνουν ζημιές, αλλά δεν είναι κατά κύριο επάγγελμα γεωργοί και λέει ότι καλύπτει μέχρι το 50% της ζημιάς. Κλείνοντας, είναι γνωστό ότι ο σχεδιασμός, η νομοθέτηση και τα λοιπά έχουν την αξία που εμείς τους δίνουμε, όταν πάνε να εφαρμοστούν. Προσκαλώ, λοιπόν, ακόμα και αυτούς που εκφράζουν επιφυλάξεις, παρά το γεγονός ότι παρασχέθηκαν πληροφορίες και επεξηγήθηκαν τα θέματα που τέθηκαν, να δώσουμε την αξία που έχει ο παρών σχεδιασμός, η παρούσα νομοθέτηση. Με τον τρόπο αυτό, θα μπορούμε πραγματικά να κρίνουμε αυτό το σχέδιο νόμου, που γίνεται πλέον νόμος, όταν εφαρμοστεί στην πράξη και χωρίς να είναι κακό να βελτιωθεί, όταν αυτό προκύψει μέσα από την εφαρμογή, για την οποία όλοι θα πρέπει να προσπαθούμε και με όλα τα μέσα που διαθέτουμε. Νομίζω ότι έδωσα και τις διευκρινίσεις που θεωρούσα πως είναι απαραίτητες για τις προβλέψεις του σχεδίου νόμου. Σας ευχαριστώ, κύριε Πρόεδρε.
Κι εμείς ευχαριστούμε, κύριε Αμανατίδη. Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Οικονομικών: «Κρατική αρωγή προς επιχειρήσεις και μη κερδοσκοπικού χαρακτήρα φορείς για θεομηνίες, επείγουσες ρυθμίσεις για τη στήριξη της οικονομίας, συμπληρωματικός Κρατικός Προϋπολογισμός και συνταξιοδοτική ρύθμιση και λοιπές επείγουσες διατάξεις». Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά. Θέλω να επισημάνω ότι η ψηφοφορία περιλαμβάνει την αρχή του νομοσχεδίου, τριάντα ένα άρθρα, τέσσερις υπουργικές τροπολογίες, το ακροτελεύτιο άρθρο, καθώς και το σύνολο του νομοσχεδίου. Θα πρέπει να βεβαιωθείτε ότι έχετε ψηφίσει όλα τα άρθρα, τις τροπολογίες, καθώς και το ακροτελεύτιο άρθρο και το σύνολο του νομοσχεδίου. Αφού καταχωρισθεί η ψήφος σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Οικονομικών: «Κρατική αρωγή προς επιχειρήσεις και μη κερδοσκοπικού χαρακτήρα φορείς για θεομηνίες, επείγουσες ρυθμίσεις για τη στήριξη της οικονομίας, συμπληρωματικός Κρατικός Προϋπολογισμός και συνταξιοδοτική ρύθμιση και λοιπές επείγουσες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Το Σώμα παρέσχε τη ζητηθείσα εξουσιοδότηση. Σας ευχαριστώ όλους, μέσα κι έξω από την Αίθουσα, και σας εύχομαι καλό βράδυ και η Παναγιά μαζί σας. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 19.58΄ λύεται η συνεδρίαση για αύριο, ημέρα Πέμπτη 22 Απριλίου 2021 και ώρα 10.00΄, με αντικείμενο εργασιών του Σώματος νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Κώδικας Δικαστικών Υπαλλήλων».